Pelham Grenville 
Wodehouse 


Codul de onoare al Wooster-ilor 


Am scos o mână de sub pătură şi am sunat după Jeeves. 

— Bună seara, Jeeves. 

— Bună dimineața, domnule. Asta m-a surprins. 

— E dimineață? 

— Da, domnule. 

— Eşti sigur? Afară pare întuneric. 

— Este ceață, domnule. Dacă vă amintiți, acum este 
toamnă, anotimpul negurilor şi al rodniciei pârguite. 

— Anotimpul cui? 

— Al negurilor şi al rodniciei pârguite, domnule. 

— Ei? Da. Da, înţeleg. Păi, oricum ar fi, dă-mi un întăritor 
din ăla de-al tău, bine? 

— Am unul deja pregătit, domnule, în răcitor. A ieşit 
pâlpâind din cameră, iar eu m-am ridicat în capul oaselor cu 
sentimentul ăla neplăcut pe care îl ai uneori că o să-ţi dai duhul 
peste vreo cinci minute. Cu o noapte în urmă dădusem o mică 
cină la Trântori în cinstea lui Gussie Fink-Nottle în chip de 
rămas-bun înainte de viitoarea lui nuntă cu Madeline, unica fiică 
a lui sir Watkyn Bassett, CBE1, iar chestiile astea îşi cer tributul. 
într-adevăr, chiar înainte să intre Jeeves, visasem că un ticălos 
îmi înfige piroane în cap - şi nu nişte piroane obişnuite, din cele 
folosite de lael, soţia lui Heber2, ci unele înroşite în foc. 

S-a întors cu regeneratorul de ţesuturi. L-am dat pe gât şi, 
după ce am îndurat starea trecătoare de disconfort, inevitabilă 
când bei stimulentele matinale brevetate ale lui Jeeves, căci 
creştetul craniului îţi zboară până la tavan, iar ochii îţi ţâşnesc 
din orbite şi ricoşează în peretele opus, aidoma mingilor de 
tenis, m-am simţit mai bine. Aş exagera spunând că, până şi 
acum, Bertram îşi revenise la forma de vârf, dar măcar mă 


strecurasem în categoria convalescenţilor şi eram capabil de un 
picuţ de conversaţie. 

— Ha! am spus eu, recuperându-mi globii oculari şi 
punându-mi-i la loc. Ei bine, Jeeves, ce se mai întâmplă în lumea 
mare? Ce ai acolo, ziarul? 

— Nu, domnule. Este nişte literatură de specialitate de la 
Biroul de Turism. Mă gândeam că poate doriţi să aruncaţi o 
privire pe ea. 

— Zău? am zis eu. Aşa te-ai gândit, nu? 

Şi apoi a urmat o scurtă tăcere - dacă ăsta e cuvântul pe 
care îl caut - semnificativă. 

1. Commander of the Order of the British Empire - 
distincţie militară britanică ce nu conferă titlu nobiliar. 

2. Personaje biblice din tribul Kenit. lael, împlinind profeția 
lui Debora cu privire la războiul dintre evrei şi triburile Canaan, îl 
înjunghie cu un piron pe Sisera, comandantul trupelor 
canaaneene, în timp ce acesta bea o cană cu lapte. 

Presupun că, atunci când doi bărbaţi cu voințe de fier 
trăiesc aproape unul de celălalt, nu se poate să nu apară şi 
niscaiva divergențe răzlețe şi una dintre astea tocmai apăruse 
pe neaşteptate în căminul Wooster. Jeeves încerca să mă 
convingă să mergem într-o croazieră în jurul lumii, iar mie nici 
prin cap nu-mi trecea. Dar în ciuda declaraţiilor mele pline de 
hotărâre, aproape că nu era zi în care el să nu-mi aducă un 
teanc sau buchet de pliante ilustrate din alea pe care indivizii 
Hai-spre-lumea-largă le trimit în speranţa ademenirii clienţilor. 
întreaga lui atitudine semăna fără putinţă de tăgadă cu cea a 
unui ogar sârguincios care se încăpăţânează să pună un şobolan 
mort pe covorul din sufragerie, deşi a fost informat în repetate 
rânduri prin gesturi şi cuvinte că piaţa de desfacere pentru aşa 
ceva este slabă sau chiar lipseşte cu desăvârşire. 

— Jeeves, am spus, toată aiureala asta trebuie să 
înceteze. 

— Călătoriile sunt nespus de educative, domnule. 

— Nu mai am ce face cu educaţia. Mi-am făcut plinul cu 
ani în urmă. Nu, Jeeves, ştiu care-i treaba cu tine. Vechea ta 
pornire de viking a ieşit încă o dată la iveală. Tânjeşti după 
mirosul pătrunzător al brizei sărate. Te vezi plimbându-te pe 
punte cu o şapcă de iahting pe cap. Sau poate ţi-a povestit 
cineva despre Dansatoarele din Bali. înţeleg şi îţi împărtăşesc 


sentimentele. Dar aşa ceva nu-i de mine. Refuz să mă pritocesc 
în vreun afurisit de transatlantic care să mă hâţâne în jurul 
lumii. 

— Prea bine, domnule. 

Vorbise cu o anumită undă de cum-ii-spune în voce şi mi- 
am putut da seama că, deşi încă nu era total nemulţumit, nu era 
nici pe departe încântat de răspunsul meu, aşa încât am 
schimbat plin de tact subiectul. 

— Ei bine, Jeeves, a fost un chiolhan pe cinste aseară. 

— într-adevăr, domnule? 

— O, da. Cu toţii ne-am simţit minunat. Gussie îţi trimite 
complimente. 

— Mă bucur că s-a gândit la mine, domnule. Sper că 
domnul Fink-Nottle era în toane bune. 

— Nemaipomenit de bune, având în vedere că nisipul se 
scurge şi că în curând o să-l aibă pe sir Watkyn Bassett ca tată- 
socru. Mai bine el decât mine, Jeeves, mai bine el decât mine. 

Am glăsuit cu înfocare şi îţi spun şi de ce. Cu câteva luni în 
urmă, pe când sărbătoream noaptea întrecerilor de Canotajl, 
am căzut în ghearele Legii pentru că am încercat să îl despart 
pe un poliţist de chipiul lui şi, după ce am dormit pe apucate pe 
un pat de scânduri, am fost dus pe sus pe Bosher Street a doua 
zi dimineaţă şi amendat cu cinci bătrâne. Magistratul care a 
pronunţat o asemenea sentinţă monstruoasă - însoţită, aş 
adăuga, de niscaiva remarce foarte jignitoare venite din partea 
scaunului judecătoresc - nu era 

1. The Boat Race este întrecerea anuală tradiţională între 
universităţile Oxford şi Cambridge, care are loc pe Tamisa 
începând din anul 1829. In noaptea ce urmează întrecerilor, 
membrii şi foştii membri ai celor două universităţi se îmbată de 
fericire sau de supărare şi încearcă să fure chipie de poliţişti şi 
să se urce pe felinare pentru a le pune acolo. 

altul decât bătrânul tăicuţ Bassett, tatăl viitoarei soţii a lui 
Gussie. 

După cum s-a dovedit până la urmă, eu am fost unul 
dintre ultimii săi clienţi, căci la două săptămâni după aia, ela 
moştenit o groază de bani de la o rudă îndepărtată şi s-a retras 
la ţară. Cel puţin asta a fost povestea care s-a vehiculat. Opinia 
mea era că a obţinut marfa ţinându-se ca scaiul de amenzi. 


Cinci lire de aici, cinci lire de colo - poţi să-ţi închipui cum se 
strâng de-a lungul anilor. 

— Doar nu l-oi fi uitat pe omul ăla furios, Jeeves? Un caz 
disperat, nu? 

— Poate că sir Watkyn este mai puţin înspăimântător în 
viaţa particulară, domnule. 

— Mă îndoiesc. Oricum ai lua-o, un om diabolic rămâne 
întotdeauna un om diabolic. Dar de ajuns cu Bassett ăsta. Am 
primit vreo scrisoare azi? 

— Nu, domnule. 

— vreun mesaj telefonic? 

— Unul, domnule. De la doamna Travers. 

— Mătuşa Dahlia? Deci s-a întors în oraş? 

— Da, domnule. Şi-a exprimat dorinţa să o sunaţi cât 
puteţi de repede. 

— Chiar mai mult decât atât, am spus eu cu căldură. O să 
mă duc personal la ea. 

Şi jumătate de oră mai târziu şontâcăiam urcând treptele 
reşedinţei sale, iar bătrânul Seppings, majordomul ei, m-a 
invitat înăuntru. Nici prin cap nu-mi trecea, pe când îi treceam 
pragul, că într-o clipită o să intru într-o încurcătură care o să 
pună sufletul meu de Wooster la o încercare mai grea decât 
oricând înainte. Fac aluzie la afacerea sinistră a lui Gussie Fink- 
Nottle, a Madelinei Bassett, a bătrânului tăicuţ Bassett, a 
Băţoasei Byng, a reverendului H. P. („Puturosul”) Pinkerl, a cănii 
pentru smântână din secolul al XVIII-lea şi a carneţelului legat în 
piele maro. 

Insă nici o premoniţie a osândei iminente nu îmi înnegura 
seninătatea pe când mă introduceam în reşedinţă. Ardeam de 
nerăbdare să mă întâlnesc cât mai curând cu Dahlia asta, căci, 
aşa cum cred că am mai menţionat, ea era mătuşa cea bună şi 
merituoasă, a nu se confunda cu mătuşa Agatha, care mănâncă 
sticlă pisată şi poartă sârmă ghimpată direct pe piele. Pe lângă 
plăcerea pur intelectuală de a trăncăni cu ea, mai exista şi 
perspectiva sclipitoare de a reuşi să cerşesc o invitaţie la prânz. 
Căci datorită virtuozităţii de frunte a lui Anatole, bucătarul ei 
francez, halitul din troaca sa izbuteşte mereu să momească 
gurmanzii. 

Uşa salonaşului folosit dimineaţa era deschisă şi, trecând 
prin dreptul ei, l-am întrezărit pe unchiul Tom, care îşi făcea de 


treabă cu colecţia lui de argintărie veche. Pentru o clipă am 
cochetat cu ideea să mă opresc puţin ca să-l salut şi să mă 
interesez de indigestia lui, o boală căreia îi cade mereu pradă, 
dar chibzuinţă mai înţeleaptă a biruit. Unchiul ăsta-i un individ 
care, la 

1. Pe vremea când se petrece acţiunea romanului, 
oamenii nu se puteau adresa unul altuia în societate decât 
folosind numele de familie, numele de botez neputând fi utilizat 
decât de către rude; în semn de protest, elevii şcolilor 
particulare se adresau unul altuia folosind porecle. 

vederea unui nepot, e-n stare să-l oblige să asculte cum îi 
varsă fel de fel de informaţii despre subiecte precum sfeşnice şi 
poleire, fără să mai pomenesc de cartuşe ornamentale, panglici 
de ghirlande în relief şi muchii cizelate, iar eu am preferat să 
păstrez tăcerea. Prin urmare, am trecut mai departe val-vârtej, 
cu buzele pecetluite, şi m-am îndreptat spre bibliotecă, unde 
fusesem înştiinţat că se aciua acum mătuşa Dahlia. 

Am găsit-o pe bătrâna rudă de sânge îngropată până la 
gât în şpalturi. După cum ştie toată lumea, ea e proprietara 
populară şi binevoitoare a unui săptămânal pentru cei cu 
educaţie rafinată, intitulat Budoarul unei doamne. Odată am 
contribuit şi eu la ea cu un articol despre „Cu ce se îmbracă un 
bărbat dichisit”. 

Intrarea mea a făcut-o să iasă la suprafaţă şi m-a 
întâmpinat cu unul dintre chiuiturile ei vânătoreşti voioase care, 
pe vremea când se ocupa cu vânătoarea, o făcuseră atât de 
vestită printre hăitaşii Quorn, Pytchley şi alte organizaţii care se 
îndeletniceau cu fapte necaritabile în privinţa vulpii britanice. 

— Bună, pocitanie, a zis ea. Ce te aduce pe aici? 

— Am înţeles, vârstnică rubedenie, că îţi doreşti să discuţi 
cu mine. 

— N-am vrut să dai buzna fără să baţi la uşă şi să mă 
întrerupi din muncă. Două vorbe la telefon ar fi fost de-ajuns. 
Dar presupun că instinctul ţi-a şoptit că astăzi sunt ocupată. 

— în cazul în care te întrebai dacă pot să rămân la prânz, 
nu-ţi face griji. Ca întotdeauna, o să fiu încântat. Ce o să ne dea 
Anatole? 

— ie n-o să-ţi dea nimic, parazitul meu tânăr şi vesel. O 
am ca invitată la masa de prânz pe Pomona Grindle, scriitoarea 
de romane. 


— Aş fi încântat să o cunosc. 

— Ei bine, n-o să ai parte de asta. E o întâlnire doar între 
patru ochi. încerc să obţin de la ea un foileton pentru Budoar. 
Nu, tot ce voiam era să-ţi spun să te duci la un magazin de 
antichităţi de pe Brompton Road - imediat după Capelă, n-ai 
cum să-l ratezi - şi să iei în râs o cană pentru smântână. 

N-am prins şpilul. Aveam impresia că mătuşa mea 
vorbeşte în dodii. 

— Ce să fac şi cui? 

— Au o cană pentru smântână din secolul al XVIII-lea, pe 
care Tom are de gând s-o cumpere în după-amiaza asta. 

Vălul mi-a căzut de pe ochi. 

— O, e o drăcovenie din argint, nu? 

— Da. Un soi de castron pentru smântână. Du-te acolo şi 
roagă-i să ţi-o arate, iar după aceea manifestă-ţi disprețul. 

— Care-i motivul? 

— Să le scazi încrederea în ei, bineînţeles, vită încălţată. 
Să semeni îndoieli şi nelinişte în sufletele lor şi să-i faci să mai 
lase un pic din preţ. Cu cât o s-o cumpere mai ieftin, cu atât mai 
încântat o să fie. Şi vreau să fie cât mai bine dispus, pentru că, 
dacă izbutesc să o angrenez pe Grindle asta la foileton, o să fiu 
obligată să-i intru pe sub piele ca să obţin o sumă mai raă-ricică 
de bani de la el. E scandalos cât vor romancierele astea de 
succes pentru proza lor. Aşa că fă-ţi apariţia acolo cât mai 
curând şi clatină dezaprobator din cap la chestia aia. 

Intotdeauna ard de nerăbdare să le fac servicii mătuşilor 
de soi bun, dar am fost nevoit să plasez în conversaţie ceea ce 
Jeeves ar fi numit un noile prosequil. Poţiunile lui matinale au 
practic un efect magic, dar chiar şi după ce te înfrupţi dintr-una, 
tot nu poţi să-ţi hâţâni dovleacul. 

— Nu sunt în stare să clatin din cap. Nu azi. M-a privit cu o 
bâţâială dojenitoare a sprâncenei drepte. 

— O, deci d-ăsta-mi eşti, nu? Păi, dacă excesele tale 
dezgustătoare te-au lăsat incapabil să datini din cap, atunci 
măcar ai putea să-ţi ţuguiezi buzele. 

— O, categoric. 

— Atunci, dă-i bătaie. Şi trage viguros aerul în piept. De 
asemenea, încearcă să plescăi din limbă. A, da, şi spune-le că 
după părerea ta e în stil olandez contemporan. 

— De ce? 


— Nu ştiu. Se pare că e ceva ce n-ar trebui să fie o cană 
pentru smântână. 

A făcut o pauză şi şi-a lăsat privirea să alunece 
îngândurată peste chipul meu cel oareşcum cadaveric. 

— Deci ai ţinut-o în chefuri azi-noapte, nu, micul meu 
piţigoi? E o chestie extraordinară-de fiecare dată când te văd 
pari să-ţi revii după vreo beţie. Nu te opreşti niciodată din băut? 
Nici măcar când dormi? 

Am ripostat la mustrarea ei. 

— Mă nedreptăţeşti, rubedenie. în afară de zaiafeturile 
speciale, sunt extrem de temperat 

1. Drept de veto (lat.). 

când trag la măsea. Vreo două cocteiluri, un pahar de vin 
la cină şi poate un lichior la cafea -ăsta e Bertram Wooster. Dar 
noaptea trecută am dat un mic chef al burlacilor pentru Gussie 
Fink-Nottle. 

— Chiar aşa? A râs nițeluş mai strident decât mi-aş fi dorit, 
dată fiind sănătatea mea cam şubredă, dar, în fond, ea a fost 
dintotdeauna o femeie care are tendința să desprindă tencuiala 
de pe tavan când se amuză. Spink-Bottle, hă? Binecuvântat să 
fie! Ce mai face bătrânul iubitor de salamandre? 

— Zburdălnicii. 

— A ţinut vreun discurs la orgia asta a ta? 

— Da. M-a uimit. Mă pregătisem să mă refuze înroşindu-se 
la față. Dar nu. Am băut în cinstea lui, el s-a ridicat în picioare 
calm ca un broscoi, cum ar zice Anatole, şi ne-a fascinat pe toţi. 

— Beat criță, presupun. 

— Dimpotrivă. Jignitor de treaz. 

— Păi, asta-i o schimbare binevenită. 

Am căzut amândoi într-o tăcere îngândurată. Meditam la 
după-amiaza aia de vară la locuința ei din Worcestershire, când 
Gussie, circumstantele fiind de aşa natură încât el era burduşșit 
până-n dinţi cu licoarea de rigoare, s-a adresat tinerilor savanţi 
ai Şcolii Secundare din Market Snodsbury cu ocazia festivităţii 
anuale de decernare a premiilor. 

O chestie pe care n-o ştiu niciodată, când încep să spun o 
istorioară cu un tip despre care am mai povestit şi înainte, este 
cât de multe explicaţii despre el să strecor într-o doară din start. 
E o problemă pe care trebuie s-o studiezi din toate 
perspectivele. Adică, în cazul de faţă, dacă iau de la sine-nţeles 


că publicul cunoaşte totul despre Gussie Fink-Nottle şi trec ca 
vântul mai departe, acei birtaşi care nu mi-au sorbit prima oară 
cuvintele de pe buze pot intra în ceaţă. Pe când dacă, înainte 
de-a o lua din loc, îţi prezint vreo opt volume din viaţa şi istoria 
individului, alţi marţafoi care le-au sorbit or să-şi înăbuşe un 
căscat murmurând „E răsuflată. Treci mai departe.” 

Presupun că ceea ce îmi rămâne de făcut este să îi pun pe 
cei din prima gaşcă în posesia faptelor esenţiale, fluturând în 
acelaşi timp şi o mână în chip de scuze spre a doua, pentru a le 
semnala că mai bine şi-ar abate gândurile în altă parte un minut 
sau două, iar eu o să revin imediat printre ei. 

Aşadar, Gussie ăsta era un amic de-al meu cu mutră de 
peşte care, atingând vârsta bărbăţiei, s-a îngropat la ţară şi s-a 
dedicat complet studiului salamandrelor, ţinându-i pe prichindei 
într-un acvariu de sticlă şi observându-le obiceiurile cu o privire 
zeloasă. L-ai fi putut considera un pustnic confirmat, dacă din 
întâmplare ştiai expresia asta, şi ai fi avut dreptate. După cum 
scrie la carte, o perspectivă mai puţin promițătoare de a şopti 
vorbe tandre în urechi de sidef şi de a cumpăra ulterior un inel 
de platină şi un certificat de căsătorie n-ai fi putut să găseşti nici 
la Pastele cailor. 

Dar Dragostea îşi face loc până la urmă. După ce, într-o 
bună zi, a întâlnit-o pe Madeline Bassett şi s-a îndrăgostit lulea 
de ea, a ieşit din hibernare, a început s-o curteze, iar după 
numeroase dificultăţi i-a mers de minune şi s-a înscris pe listă ca 
la o dată apropiată să îşi îmbrace pantalonii cu model în relief, 
să-şi prindă gardenia la butonieră şi să meargă spre altar cu fata 
cea nesuferită. 

Spun despre ea că e o fată nesuferită pentru că e o fată 
nesuferită. Wooster-ii sunt cavaleri, dar pot fi sinceri. Un 
exponat sentimental, nebulos şi veştejit, cu ochii blânzi, vocea 
gângurită şi cele mai ieşite din comun opinii despre stele şi 
iepuri. îmi aduc aminte că mi-a zis odată că iepurii sunt gnomi în 
serviciul Reginei Zânelor şi că stelele sunt şiragul de margarete 
al lui Dumnezeu. Nişte aiureli desăvârşite, bineînţeles. Nu sunt 
deloc aşa ceva. 

Mătuşa Dahlia a emis un chicotit hodorogit şi cavernos, 
pentru că discursul lui Gussie din Market Snodsbury fusese 
mereu una dintre cele mai fericite amintiri ale ei. 

— Dragul de Spink-Bottle! Unde e acum? 


— Stă la reşedinţa tatălui lui alde Bassett -Totleigh 
Towers, Totleigh-in-the-Wold, Glos. S-a întors acolo azi- 
dimineaţă. Nunta o să se ţină la biserica locală. 

— Te duci şi tu? 

— Categoric nu. 

— Nu, presupun că ar fi prea dureros pentru tine. Fiind 
îndrăgostit de fată. 

M-am zgâit la ea. 

— îndrăgostit? De o muiere care crede că de fiecare dată 
când o zână îşi suflă năsucul, se naşte un copil? 

— Păi, nu încape îndoială că odată ai fost logodit cu ea. 

— Da, vreo cinci minute şi nu din vina mea. Draga mea 
rubedenie bătrână, am spus eu ofensat, cunoşti foarte bine 
dedesubturile afacerii ăleia înfiorătoare. 

Am tresărit. A fost o peripeţie din cariera mea asupra 
căreia n-am nici un chef să stărui. Pe scurt, iată ce s-a 
întâmplat. Cu nervii măcinaţi de lunga lui relaţie cu 
salamandrele, Gussie s-a sfiit să îşi pledeze cauza în faţa 
Madelinei Bassett şi m-a rugat pe mine să i-o susţin. lar când m- 
am pus pe treabă, toanta s-a gândit că mi-o susţineam pe-a 
mea. Cu rezultatul că, după spectacolul dat de el la ceremonia 
de împărţire a premiilor, când i-a făcut vânt temporar lui Gussie, 
s-a ataşat de mine, iar eu nu am avut de ales şi am suportat 
pedeapsa. Adică, dacă unei fete i-a intrat în tărtăcuţă că un 
flăcău o iubeşte, apoi se duce şi-i spune că îşi trimite fostul 
logodnic la plimbare şi că acum e pregătită să i se dedice lui, ce 
poate tipul să facă? 

Din fericire, lucrurile s-au îndreptat în ceasul al 
doisprezecelea printr-o reconciliere între cei doi nesuferiţi, dar 
încă mai dârdâiam şi acum gândindu-mă la pericolul care m-a 
păscut. Nu aveam să mă simt cu inima împăcată decât atunci 
când pastorul o să spună „O iei în căsătorie, Augustus?”, iar 
Gussie o să şoptească un timid „Da”. 

— Ei bine, dacă te interesează, a zis mătuşa Dahlia, nici 
eu nu-mi propun să mă duc la nuntă. Am o părere defavorabilă 
despre sir Watkyn Bassett şi nu cred că ar trebui încurajat. E 
unul dintre ăia, ştii tu! 

— Prin urmare îl cunoşti pe bătrânul păduche? am întrebat 
uimit, deşi, bineînţeles, confirma ce afirm eu adeseori şi anume 
ce mică-i lumea. 


— Da, îl cunosc. E un prieten de-al lui Tom. Amândoi 
colecţionează argintărie veche şi tot timpul îşi rânjesc colții unul 
la altul ca nişte lupi. 

L-am invitat la Brinkley luna trecută. Şi vrei să ştii cum m- 
a răsplătit pentru cit de grijulie şi iubitoare am fost cu el când 
mi-a fost musafir? S-a fofilat pe la spatele meu şi a încercat să 
mi-l fure pe Anatole! 

— Nu?! 

— Aşa a făcut. Din fericire, Anatole s-a dovedit a fi loial - 
după ce i-am dublat salariul. 

— Mai dublează.-i-l o dată, am spus eu cu sinceritate. 
Dublează-i-l încontinuu. Varsă banii ca o fântână mai bine decât 
să-l pierzi pe maestrul neîntrecut al fripturilor şi tocăturilor. 

Eram vizibil mişcat. Gândul că Anatole, acel neasemuit 
expozant de mâncăruri pe farfurii, se aflase la un pas să-şi 
înceteze producţia la Brinkley Court, unde puteam oricând să 
mă bucur de preparatele lui invitându-mă pentru o vizită, şi să 
plece în serviciul bătrânului Bassett, ultima persoană din lume 
care ar pune cuțitul şi furculita pe masă pentru Bertram, mă 
tulburase profund. 

— Da, a spus mătuşa Dahlia, cu foc mocnit în privire 
meditând la chestia asta înspăimântă-toare, ăsta mi-e şnapanul 
de sir Watkyn Bassett, băgătorul de strâmbe. Ai face bine să îl 
avertizezi pe Spink-Bottle să fie cu ochii-n patru în ziua nunţii. 
Cea mai mică neatenţie şi bătrânul coţcar o să iasă basma 
curată după ce îi şuteşte acul de cravată în sacristie. Şi acum, a 
zis ea, întinzând mâna după ceva ce părea a fi un eseu serios 
despre cum îngrijeşti un bebeluş sănătos sau bolnav, şterge-o. 
Am vreo şase tone de şpalturi de corectat. A, şi dă-i asta lui 
Jeeves când îl vezi. Este articolul din „Rubrica bărbaţilor”. E 
doldora de chestii profunde despre şnurul de pe partea laterală 
a pantalonilor bărbăteşti de gală şi vreau să-l verifice. După 
mine, poate să fie şi propagandă comunistă. Şi pot să mă bizui 
pe tine că n-o s-o dai în bară cu treaba aia? Spune-mi cu 
cuvintele tale ce-ar trebui să faci. 

— Să mă duc la magazinul de antichităţi... —. de pe 
Brompton Road... —. de pe aşa cum ai zis şi tu, Brompton Road. 
Să întreb de cana pentru smântână... 

—. şi s-o iei în râs. Bine. Uşcheşte-o. Uşa e în spatele tău. 


Cu inima împăcată am ieşit pe stradă şi am chemat un 
landou care trecea. Fără doar şi poate că mulţi bărbaţi ar fi 
strâmbat din nas că li se stricase într-un asemenea mod 
dimineaţa, dar eu simţeam numai plăcere la gândul că stătea în 
puterea mea să săvârşesc această mică faptă bună. Râcâie-l un 
pic cu unghia pe Bertram Wooster, zic eu adesea, şi o să dai 
peste un cercetaş. 

Magazinul de antichităţi de pe Brompton Road s-a dovedit 
a fi, după cum se prefigurase, un magazin de antichităţi de pe 
Brompton Road şi, asemenea tuturor magazinelor de antichităţi 
cu excepţia celor pretenţioase de pe lângă Bond Street, prăfuit 
pe dinafară, întunecos şi puturos pe dinăuntru. Nu ştiu de ce, 
dar proprietarii acestor aşezăminte par să gătească mereu un 
soi de tocăniţă în camera din spate. 

— Hei, am început eu intrând, apoi am luat o pauză când 
mi-am dat seama că individul de la comandă se ocupa de alţi 
doi clienţi. 

— A, scuze, eram eu pe cale să adaug, pentru a-i 
împărtăşi ideea că mă amestecasem din neatenţie în discuţie, 
când cuvintele mi-au îngheţat pe buze. 

O felie zdravănă de rodnicie înnegurată se scursese în 
bazar, întunecând priveliştea, dar în ciuda luminii proaste am 
izbutit să sesizez că cel mai scund şi mai bătrân din cei doi 
clienţi îmi era cunoscut. 

Era bătrânul tăicuţ Bassett în carne şi oase. Chiar el. Nu în 
poză. 

În Wooster-i există o pornire feroce de buldog care deseori 
a stârnit comentarii. Acum s-a manifestat şi la mine. Un bărbat 
mai slab, fără îndoială, ar fi părăsit în vârful picioarelor locul 
faptei şi ar fi fugit cât vedea cu ochii, dar eu am rămas pe 
poziţii. în fond, credeam eu, trecutul e mort şi îngropat. Plătind 
cele cinci bătrâne, îmi făcusem datoria faţă de Societate şi nu 
mai aveam de ce să mă tem de fiul cu mutră de crevete al nu- 
ştiu-cui. Aşa că am rămas pe loc, măsurându-l pe furiş din cap 
până-n picioare cu o privire suspicioasă. 

Intrarea mea l-a făcut să se răsucească şi să-mi arunce o 
privire rapidă, iar după aia m-a studiat din când în când cu 
coada ochiului. Mă gândeam că era numai o problemă de timp 
să ajungă la porțiunile ascunse ale memoriei sale şi să-şi dea 
seama că silueta oarecum distinsă din fundal, care se sprijinea 


de umbrelă, era o veche cunoştinţă. lar acum mi se părea 
evident că se pusese la curent cu noutăţile. Tipul care se ocupa 
de magazin s-a dus agale într-o cameră interioară, iar el a venit 
la mine, măsurându-mă din cap până-n picioare prin parbrize. 

— Bună, bună, a zis el. Te cunosc, tinere. Nu uit niciodată 
o figură. Ai apărut odată în faţa mea. 

M-am înclinat uşor. 

— Dar nu de două ori. Bine! Ţi-ai învăţat lecţia, nu? Acum 
urmezi calea cea dreaptă. Splendid. Şi acum, ia să vedem, ce 
era? Nu-mi spune. îmi amintesc. Da, bineînţeles. Ai şterpelit o 
geantă. 

— Nu, nu. Era... 

— Ai şterpelit o geantă, a repetat el cu hotărâre. îmi aduc 
aminte perfect. însă e ceva ce ţine de trecut, s-a dus, ă? Am 
început un nou capitol, nu-i aşa? Minunat. Roderick, vino 
încoace. Foarte interesant. 

Amicul său, care examina un platou, l-a pus jos şi s-a 
alăturat grupului. 

Era, aşa cum observasem deja, un individ care-ţi tăia 
respiraţia. înalt de vreo doi metri şi înfăşurat într-o manta 
cadrilată lungă şi largă care îl făcea să pară de un metru optzeci 
lăţime, el atrăgea privirile şi le subjuga. Parcă Natura 
intenţionase să construiască o gorilă şi se răz-gândise în ultimul 
moment. 

Dar nu numai imensitatea gingaşă a individului 
impresiona. De aproape îi remarcai cel mai mult faţa, care era 
pătrăţoasă, puternică şi puţin mustăcioasă înspre centru. Avea 
privirea ageră şi pătrunzătoare. Nu ştiu dac-ai văzut prin ziare 
pozele alea de Dictatori cu bărbii înclinate şi ochi scăpărători, 
înflăcărând populaţia cu vorbe aprige la inaugurarea unei noi 
piste de popice, dar de aşa ceva îmi amintea el. 

— Roderick, a spus bătrânul Bassett, vreau să faci 
cunoştinţă cu flăcăul ăsta. lată un caz care ilustrează cu 
exactitate ce am susţinut atât de des - că viaţa în închisoare nu 
degradează, că nu perverteşte caracterul şi nu împiedică pe 
cineva să se ridice de pe lespedea eului propriu mort spre culmi 
mai înalte. 

Am recunoscut poanta - una de-a lui Jeeves -şi m-am 
întrebat de unde o ştia. 


— Uită-te la tipul ăsta. L-am condamnat la trei luni 
închisoare nu cu multă vreme în urmă pentru că şterpelea genţi 
de prin gări şi se vede de la o poştă că timpul petrecut după 
gratii a avut un efect excelent asupra lui. S-a schimbat în bine. 

— O, da? a zis Dictatorul. 

Chiar admițând că nu era chiar un „Ei, da?”, tot nu mi-a 
plăcut cum vorbea. Se uita la mine cu un soi de expresie 
răutăcioasă şi dispreţuitoare, îmi amintesc că mă gândeam că 
ar fi fost persoana ideală să ia în râs cana pentru smântână. 

— Ce vă face să credeţi că s-a schimbat în bine? 

— Bineînţeles că s-a schimbat în bine. Uită-te la el. îngrijit, 
bine îmbrăcat, un membru decent al Societăţii. Care-o fi 
profesiunea lui actuală nu ştiu, dar se vede clar că nu mai fură 
genţi. Cu ce te ocupi acum, tinere? 

— Fură umbrele, s-ar părea, a spus Dictatorul. Am 
observat că o are pe-a dumneavoastră. 

Şi eram pe punctul de a-i nega cu înfocare acuzaţiaântr- 
adevăr îmi deschisesem gura ca să fac asta - când m-a pocnit 
subit, ca o lovitură în maxilarul superior cu o şosetă umplută cu 
nisip umed, gândul că nu era departe de adevăr. 

Adică, acum îmi aminteam că plecasem fără umbrelă şi, 
cu toate astea, stăteam acolo, fără nici o urmă de îndoială, 
umbrelat până-n dinţi. N-aş putea spune ce mă făcuse să o iau 
pe cea rezemată de un scaun din secolul al XVII-lea, probabil 
doar instinctul primitiv care îl îndeamnă pe un om fără umbrelă 
să-şi întindă mâna spre cea mai apropiată de el, aidoma unei 
flori care bâjbâie după soare. 

Era cazul să-mi cer scuze ca un bărbat. Am făcut-o în timp 
ce instrumentul contondent îşi schimba proprietarul. 

— Hei, îmi pare nespus de rău. 

Bătrânul Bassett a zis că şi lui - îi părea rău şi era 
dezamăgit. A spus că aşa ceva te face să ţi se rupă sufletul. 

Nu se putea ca Dictatorul să nu-şi bage şi el nasul. A 
întrebat dacă să cheme un poliţist, iar ochii bătrânului Bassett 
au sclipit pentru o clipă. Când eşti magistrat, îţi place la nebunie 
să chemi poliţişti. Ca un tigru care gustă sânge. Dar a clătinat 
din cap. 

— Nu, Roderick, n-aş putea. Nu astăzi - cea mai fericită zi 
din viaţa mea. 


Dictatorul şi-a ţuguiat buzele de parcă ar fi crezut că, 
atunci când ai o zi bună, e bine să faci fapte bune. 

— Ascultaţi-mă, am behăit eu, a fost o greşeală. 

— Ha! a făcut Dictatorul. 

— Am crezut că e umbrela mea. 

— Asta, a spus bătrânul Bassett, este principala ta 
meteahnă, dragul meu. Eşti complet incapabil să faci diferenţa 
între meum şi tuum. Ei bine, n-am de gând să pun să te 
aresteze de data asta, dar te-aş sfătui să fii foarte atent. Vino; 
Roderick. 

Au tăiat-o afară pe uşă, iar Dictatorul s-a oprit în prag ca 
să-mi arunce încă o privire şi să exclame iarăşi „Ha!” 

Fusese o experienţă îngrozitoare pentru un bărbat sensibil 
ca mine, aşa cum îţi poţi imagina, iar prima mea reacţie a fost o 
pornire să mă sustrag de la obligaţia faţă de mătuşa Dahlia, să 
mă întorc în apartamentul meu şi să înghit încă un tonic de-al lui 
Jeeves. Ştii cum râvnesc cerbii la pârâuri reci când se 
înfâerbântă în timp ce sunt hăituiţi. Cam tot aşa. Mi-am dat 
seama acum cât de nebun fusesem să mă avânt pe străzile 
Londrei numai cu unul la activ şi eram pe punctul să mă evapor 
şi să mă întorc la izvoare, când proprietarul magazinului şi-a 
făcut apariţia din camera interioară, însoţit de o aromă 
pătrunzătoare de tocăniţă şi de o pisică cu blana roşcată, şi m-a 
întrebat cu ce mă poate ajuta. Aşa încât, dacă tot a venit vorba, 
am spus că înţeleg că are de vân-zare o cană pentru smântână 
din secolul al XVIII-lea. 

A clătinat din cap. Era un tip cam mucegăit, cu un aer 
sumbru, aproape în întregime pitit în spatele unei cascade de 
perciuni albi. 

— Ai ajuns prea târziu. l-am promis-o altui client. 

— Pe nume Travers? 

— Ah. 

— Atunci e în regulă. Află, o, tu, cel cu trăsături 
neşovăielnice şi fire agreabilă, am zis eu, pentru că îmi place să 
fiu politicos, că numitul Travers este unchiul meu. El m-a trimis 
aici să arunc o privire asupra obiectului. Aşa că scoate-l la 
lumină, da? Mă aştept să fie oribil. 

— Este o frumoasă cană pentru smântână. 

— Ha! am făcut eu, împrumutând puţin din trucurile 
Dictatorului. Asta crezi tu. O să vedem. 


Nu mă deranjează să mărturisesc că nu mă prea dau în 
vânt după argintărie veche şi, deşi nu i-am spus-o niciodată, ca 
să nu-l mâhnesc, întotdeauna am crezut că predilecţia unchiului 
Tom pentru ea e o dovadă de prostie pe care ar face bine săo 
observe şi să o controleze până nu se extinde. Aşa că nu mă 
aşteptam să-mi zvâc-nească cine ştie ce inima la vederea acelui 
exponat. Dar când moşneagul cu perciuni a dispărut alene în 
spatele umbrelor şi s-a întors cu obiectul, n-am prea ştiut dacă 
să râd sau să plâng. Gândul la un unchi care să plătească bani 
grei pentru un astfel de lucru mă lovea din plin. 

Era o vacă din argint. Dar când spun „vacă”, să n-o iei la 
sănătoasa cu ideea că era o rumegătoare cuviincioasă şi 
respectabilă, aşa cum o poţi vedea pe cea mai apropiată pajişte 
îndo-pându-se cu iarbă. Era un animal sinistru, cu o căutătură 
chiorâşă, de soiul celor care trăiesc în Subterană şi scuipă din 
colţul gurii pentru doi peni. Era înaltă cam de zece centimetri şi 
lungă de cincisprezece. Spatele i se deschidea pe balamale. 
Avea coada arcuită, astfel că vârful îi atingea spinarea - asta, 
presupun, permițându-i amatorului de smântână s-o apuce de 
mâner. Imaginea ei părea că mă transportă într-o lume diferită 
şi înspăimântătoare. 

În consecinţă, a fost o sarcină uşoară pentru mine să duc 
la îndeplinire programul indicat de mătuşa Dahlia. Am strâmbat 
din gură cu dispreţ şi am plescăit din limbă, ambele dintr-o 
singură mişcare. De asemenea am tras zgomotos aer în piept. 
Efectul era un bărbat lipsit de orice simpatie pentru cana aia de 
smântână şi l-am văzut pe tipul mucegăit că tresare, de parc-ar 
fi fost rănit într-un loc gingaş. 

— Oh, tł, tt, tt! am făcut eu. Of, Doamne, Doamne. Of, nu, 
nu, nu, nu, nu! Nu e cine ştie ce, am spus strâmbându-mă şi 
plescăind lejer. Nu-i în regulă. 

— Nu-i în regulă? 

— Nu-i în regulă. Olandeză modernă. 

— Olandeză modernă? Se poate să fi făcut spume la gură 
sau poate că nu. Nu ştiam sigur. Dar zbuciumul sufletesc era 
vădit intens. Cum adică, olandeză modernă? E englezească din 
secolul al XVIII-lea. Uită-te la marcaj. 

— Nu văd nici un marcaj. 

— Eşti chior? Hai, du-te afară cu ea. E mai multă lumină 
decât aici. 


— S-a făcut, am zis eu şi am pornit-o spre uşă, mergând 
agale la început, într-un mod cam indolent, ca un cunoscător 
puţin plictisit fiindcă îşi pierde timpul. 

Spun „la început” pentru că abia făcusem doi paşi când 
m-am împiedicat de pisică şi nu poţi să armonizezi împiedicatul 
de pisică cu mersul agale indolent. Trecând subit la o viteză 
record, am ţâşnit pe uşă ca cineva urmărit de poliţie repezindu- 
se la maşină după un atac de tipul sparge-şi-înhaţă. Cana pentru 
smântână mi-a zburat din mâini şi a fost un noroc că s-a întâm- 
plat să mă izbesc afară de un concetăţean, căci altfel aş fi luat o 
trântă în rigolă. 

Păi, de fapt, nu chiar un mare noroc, pentru că acel 
concetăţean s-a dovedit a fi sir Watkyn Bassett. Stătea şi se 
holba la mine cu oroare şi indignare din spatele pince-nez-ului şi 
aproape că puteai să vezi cum număra scorul pe degetele de la 
mână. Adică, mai întâi furt de genţi; apoi şterpelit de umbrele; şi 
acum asta. Toată atitudinea lui sugera că se afla la limita 
răbdării. 

— Cheamă poliţia, Roderick! a ţipat el, bâţâindu-se de 
parc-ar fi fost pe tocuri. 

Dictatorul s-a grăbit să-şi îndeplinească sarcina. 

— Poliţia! a urlat el. 

— Poliţia! a chelălăit bătrânul Bassett, urcând în registrul 
de tenor. 

— Poliţia! a zbierat Dictatorul, preluând vocea de bas. 

Şi o clipă mai târziu ceva mare s-a ivit din ceaţă şi a spus: 

— Ce se întâmplă aici? 

Ei bine, spun că aş fi putut să explic totul, dacă aş mai fi 
zăbovit pe-acolo şi aş fi intrat în subiect, dar nu voiam să mai 
zăbovesc şi să intru în subiect. Păşind pieziş cu agilitate, mi-am 
luat picioarele la spinare şi am tulit-o ca vântul şi ca gândul. Un 
glas a răcnit „Stai!”, dar bineînţeles că n-am făcut aşa ceva. N- 
am stat, vreau să zic! Ce idee a dracu de proastă. Am zbughit-o 
pe căi lăturalnice şi pe străzi mărginaşe şi până la urmă am 
ajuns undeva pe aproape de Sloane Square. Aici m-am suit într- 
un taxi şi m-am întors la civilizaţie. 

Intenţia mea iniţială fusese să mă duc la Trântori şi să 
îmbuc ceva la prânz, dar n-am ajuns prea departe când mi-am 
dat seama că nu eram în stare să-i fac faţă. Nu mă întrece 
nimeni în admiraţia faţă de Clubul Trântorilor... cu conversaţia 


lui spumoasă, camaraderia, atmosfera care sugerează tot ce e 
mai bun şi mai strălucitor în metropolă... dar ştiam că la masa 
de prânz avea să se arunce multicel cu cocoloaşe de pâine în 
dreapta şi-n stânga şi nu eram în stare să fac faţă pâinii 
zburătoare. Schimbându-mi într-o clipită strategia, i-am spus 
şoferului să mă ducă la cea mai apropiată baie turcească. 

Am obiceiul să zăbovesc la b. turceşti şi, în consecinţă, se 
făcuse deja târziu când m-am întors acasă. Am reuşit să trag 
două sau trei ore de somn în cabina mea şi chestia asta, luată 
împreună cu şuvoiul tămăduitor de transp. din saună şi 
plonjonul în bazinul cu apă îngheţată, mi-a readus bujorii în 
obrăjori într-o măsură considerabilă. Aşa că am descuiat uşa cu 
cheia şi m-am îndreptat spre camera de zi chiar cu un voios tra- 
la-la pe buze. 

Dar în următoarea clipă efervescenţa mea a pierit 
instantaneu la vederea unui teanc de telegrame de pe masă. 

Nu ştiu dacă te-ai aflat în gaşca celor care-au urmărit 
naraţiunea peripeţiilor mele din trecut cu Gussie Fink-Nottle - 
poate că te-ai numărat printre cei care n-au catadicsit s-o 
facădar dacă da, îţi aduci aminte că în acea ocazie tărăşenia a 
început cu un val de telegrame şi n-o să te surprindă să afli că 
m-am pomenit uitându-mă chiorâş la mormanul ăsta de plicuri. 
De atunci mi se pare că telegramele, în orice cantitate, 
înseamnă tot timpul belele. 

La prima vedere, am avut senzaţia că erau cam douăzeci 
de drăcovenii din astea, dar la o examinare mai atentă am 
descoperit că primisem numai trei. Toate fuseseră trimise din 
Tot-leigh-in-the-Wold şi purtau aceeaşi semnătură. 

Sunau după cum urmează: 

Prima: 

Wooster, Berkeley Mansions, Berkeley Square, Londra. 

Vino imediat. Ceartă serioasă între Madeline şi mine. 
Răspunde. 

GUSSIE. 

A doua: 

Surprins că n-am primit răspuns la telegrama cu Vino 
imediat ceartă serioasă între Madeline şi mine. Răspunde. 

GUSSIE. 

Şi a treia: 


Hei, Bertie, de ce nu răspunzi la telegramele mele? Trimis 
două azi în care spun Vino imediat ceartă serioasă între 
Madeline şi mine. Dacă nu vii în cel mai scurt timp, pregătit să 
faci orice efort ca să ne împăcăm, nunta n-o să mai aibă loc. 
Răspunde. 

GUSSIE. 

Am mai spus că popasul meu la băile t. a contribuit mult la 
restabilirea lui mens sana în corpore nu-ştiu-ce. Lectura acestor 
mesaje îngrozitoare a atras după ea o recidivă fulgerătoare. Mi- 
am dat seama că presimţirile mele fuseseră îndreptăţite. La 
vederea plicurilor alea scârboase ceva îmi şoptise că o luam de 
la început şi uite că aşa era. 

Sunetul paşilor familiari l-a adus pe Jeeves plutind dinspre 
partea din spate a locuinţei. O privire i-a ajuns să-şi dea seama 
că stăpânului nu-i era tocmai bine. 

— Sunteţi bolnav, domnule? s-a interesat el îndatoritor. 

M-am cufundat într-un s. şi mi-am trecut o m. nervoasă 
peste f. 

— Nu sunt bolnav, Jeeves, dar sunt foarte agitat. Citeşte- 
le. 

Şi-a aruncat privirea peste hârtii, apoi şi-a aţintit-o asupra 
mea şi am putut citi în ea îngrijorarea respectuoasă pe care o 
simţea pentru bunăstarea tânărului său stăpân. 

— Foarte neliniştitor, domnule. 

Avea vocea gravă. Mi-am dat seama că nu-i scăpase 
şpilul. Sinistra importanţă a acestor telegrame ne era la fel de 
clară şi mie, şi lui. 

Bineînţeles că n-am discutat chestiunea, pentru că aşa 
ceva ar fi însemnat să vorbim de rău o femeie, dar Jeeves 
cunoaşte în totalitate faptele legate de harababura Bassett- 
Wooster şi e pe deplin conştient de pericolul care mă paşte din 
partea aia. Nu era nevoie să-i explic de ce mi-am aprins acum o 
țigară febrilă şi mi-am tras în sus falca de jos cu un efort vădit. 

— Ce crezi că s-a întâmplat, Jeeves? 

— Este dificil să risc o opinie, domnule. 

— Probabil că s-a zis cu nunta, din câte spune el. De ce? 
Asta mă tot întreb. 

— Da, domnule. 

— Şi n-am nici o îndoială că asta te întrebi şi tu, nu? 

— Da, domnule. 


— Mister profund, Jeeves. 

— Extrem de profund, domnule. 

— Singurul lucru de care putem fi siguri este că pe undeva 
- presupun că o să aflăm mai târziu cumGussie s-a făcut iar de 
râs. 

Am cugetat o vreme la Augustus Fink-Nottle, aducându-mi 
aminte cum s-a remarcat mereu în tagma vitelor încălţate. Cei 
mai pricepuţi arbitri susţin asta de ani întregi. Păi, la şcoala 
noastră privată, unde l-am întâlnit pentru prima dată, era 
cunoscut sub numele de „Cap sec” şi asta la concurenţă cu 
indivizi ca Bingo Little, Freddie Widgeon şi ca mine. 

— Ce să fac, Jeeves? 

— Cred că cel mai bine ar fi să plecaţi la Totleigh Towers, 
domnule. 

— Dar cum aş putea? Bătrânul Bassett o să dea cu mine 
de-a azvârlita de cum o să sosesc acolo. 

— Dacă i-aţi trimite o telegramă domnului Fink-Nottle, 
domnule, în care să-i explicaţi dificultăţile, poate că vă va 
sugera o soluţie. 

Părea convingător. M-am repezit la poştă şi am trimis o 
telegramă după cum urmează: 

Fink-Nottle Totleigh Towers Totleigh-in-the-Wold. 

Da, toate-s bune. îmi spui să vin imediat acolo, dar cum 
naiba aş putea? Nu înţelegi ce relaţie există între tăicuţul 
Bassett şi mandea. Nu dintre cele care ar face binevenită o 
vizită de-a lui Bertram. Cu certitudine o să mă alunge 
înşfăcându-mă de urechi şi o să asmuţă câinii asupra mea. N-are 
sens sugestia să-mi pun perciuni falşi şi să pretind că sunt tipul 
care vine să verifice canalizarea, întrucât bătrânul nătărău ştie 
bine cum arăt şi o să descopere imediat înşelăciunea. Ce e de 
făcut? Ce s-a întâmplat? De ce ceartă serioasă? Ce ceartă 
serioasă? Cum adică nunta n-o să aibă loc? De ce naiba? Ce i-ai 
făcut fetei? Răspunde. 

BERTIE. 

Răspunsul a sosit în timpul cinei: 

Wooster, Berkeley Mansions, Berkeley Square, Londra. 

Înţeleg dificultatea, dar cred că o rezolv. In ciuda relaţiilor 
încordate, Madeline încă mai vorbeşte cu mine. l-am spus că am 
primit o scrisoare urgentă de la tine în care mă implori să vii 
aici. Aşteaptă în curând o invitaţie. 


GUSSIE. 

lar a doua zi, după ce m-am perpelit în pat toată noaptea, 
am primit o traistă cu trei telegrame. 

Prima suna aşa: 

Am rezolvat-o. Invitaţia expediată. Când vii, să-mi aduci 
cartea intitulată Prietenii mei, salamandrele de Loretta Peabody, 
publicată de Popgood and Grooly, pe care o găseşti la orice 
librărie. 

GUSSIE. 

A doua: 

_ Bertie, bătrâne tăntălău, am auzit că vii încoace. 
Incântată, pentru că vreau să faci ceva foarte important pentru 
mine. 

BĂŢOASA. 

A treia: 

Te rog vino aici dacă vrei, dar, of, Bertie, e oare o chestie 
înţeleaptă? N-o să-ţi provoace o suferinţă inutilă să mă vezi? Cu 
siguranţă că doar o să răsuceşti cuțitul în rană. 

MADELINE. 

Jeeves tocmai îmi aducea ceaiul de dimineaţă pe când 
citeam misivele astea şi i le-am înmânat în tăcere. Le-a citit tot 
aşa. Am izbutit să înghit cam treizeci de mililitri din stimulentul 
fierbinte înainte ca el să glăsuiască. 

— Cred că trebuie să plecăm de îndată, domnule. 

— Presupun că da. 

— O să fac imediat bagajele. Aţi vrea s-o sun pe doamna 
Travers? 

— De ce? 

— V-a căutat la telefon de câteva ori în dimineaţa asta. 

— Zău? Atunci poate că-i mai bine să-i dai un ţâr. 

— Cred că nu mai este necesar, domnule. îmi închipui că 
doamna trebuie să fie. 

Un ţârâit lung şi susţinut răsuna dinspre uşa de la intrare, 
ca şi cum o mătuşă îşi pusese degetul pe buton şi îl ţinea acolo. 
Jeeves a renunţat la compania mea şi o clipă mai târziu s-a 
adeverit că intuiţia nu-l înşelase. O voce tunătoare s-a rostogolit 
prin apartament, vocea care odată, când anunţa apariţia unei 
vulpi prin apropiere, obişnuia să-i facă pe membrii din Quorn şi 
Pitchley să-şi înşface pălăriile şi să salte în şa. 

— S-a trezit căţelandrul ăla, Jeeves?... A, aici erai. 


Mătuşa Dahlia s-a năpustit în camera mea. 

Tot timpul şi în orice împrejurare, din cauza anilor 
nenumărați de hăituit vulpi indiferent de vreme, rubedenia asta 
are un chip cam stacojiu, dar acum se putea remarca o nuanţă 
şi mai intensă de mov. Respira spasmodic, iar ochii îi luceau cu 
o expresie tâmpă. Cineva cu un spirit de observaţie mult mai 
redus decât Bertram ar fi fost în stare să miroasă că înaintea lui 
stătea o mătuşă pe care ceva o scosese din ţâţâni. 

Era limpede că informaţia pe care tânjea s-o scoată la 
iveală spumega înlăuntrul ei, dar deocamdată şi-a amânat 
revărsarea pentru a-mi reproşa faptul că încă mai eram la ora 
aia în pat. Cufundat, cum s-a exprimat ea în felul ei franc, într- 
un somn porcesc. 

— Nu cufundat într-un somn porcesc, am corectat-o eu. M- 
am trezit de ceva vreme. De fapt, tocmai eram pe cale să mă 
înfrupt din micul dejun. Sper că vrei să mi te alături. Ouăle cu 
costiţă cred că sunt de la sine-nţelese, dar numai o vorbă să 
spui şi putem să-ţi găsim vreo doi peşti afumati. 

A fornăit cu o violenţă subită care, cu douăzeci şi patru de 
ore în urmă, m-ar fi speriat teribil. Chiar şi în actuala formă 
destul de robustă m-a afectat aidoma unei explozii din alea de 
gaze care sfârtecă în bucăţi şase inşi. 

— Ouă! Peşti afumaţi! Ce vreau e un coniac cu sifon. 
Spune-i lui Jeeves să-mi prepare unul. lar dacă uită să adauge 
sifonul, nu mă deranjează deloc. Bertie, s-a petrecut un lucru 
îngrozitor. 

— Haide în sufragerie, bătrânul meu plop fremătător, am 
zis eu. Acolo n-o să ne întrerupă nimeni. Jeeves o să vrea să vină 
aici ca să facă bagajele. 

— Pleci undeva? 

— Totleigh Towers. Am avut cea mai tulburătoare... 

— Totleigh Towers? Ei, fir-aş a dracu! Chiar acolo am venit 
şi eu să-ţi spun să te duci naibii cât mai urgent. 

— Hă? 

— E o chestiune de viaţă şi de moarte. 

— Cum adică? 

— O să înţelegi imediat după ce îţi explic. 

— Atunci vino în sufragerie şi explică-mi cât poţi de 
repede. 


— lar acum, draga mea bătrână insinuantă şi misterioasă, 
am spus eu după ce Jeeves a adus mâncarea şi s-a retras, 
povesteşte-mi totul. 

Pentru o clipă s-a aşternut tăcerea, întreruptă numai de 
sunetul melodios al unei mătuşi care bea coniac cu sifon şi al 
subsemnatului, care sorbea dintr-o ceaşcă cu cafea. Apoi a pus 
jos pocalul şi a tras adânc aer în piept. 

— Bertie, a început ea, vreau să încep prin a spune câteva 
cuvinte despre sir Watkyn Bassett, CBE. Fie ca păduchele-de- 
flori să-i atace trandafirii. Fie ca bucătarul lui să se 
cherchelească în seara unei recepții importante. Fie ca toate 
găinile lui să căpieze. 

— Creşte găini? am comentat eu. 

— Fie ca rezervorul lui de apă să se găurească şi fie ca 
furnicile albe, dacă există aşa ceva în Anglia, să roadă fundaţia 
lui Totleigh Towers. lar când o să meargă spre altar cu fiica lui, 
Madeline, conducând-o spre imbecilul ăla de Spink-Bottle, să-l 
apuce o criză de strănut şi să-şi dea seama că a plecat fără 
batistă de-acasă. 

A făcut o pauză şi mi s-a părut că toate astea, cu toate că 
erau spirituale, nu aveau legătură cu subiectul. 

— Mda, am zis eu. Sunt de acord cu tine în toto. Dar ce a 
făcut? 

— O să-ţi spun. Mai ţii minte cana aia pentru smântână? 

M-am înfipt într-un ou-ochi, dârdâind niţeluş. 

— Dac-o mai ţin minte? N-o s-o uit cât oi trăi. Cu greu o 
să-ţi vină să crezi, mătuşă Dahlia, dar când am ajuns la 
magazin, cine socoteşti că era acolo, prin cea mai uluitoare 
coincidenţă, nimeni altul decât acelaşi Bassett... 

— N-a fost o coincidenţă. S-a dus acolo să studieze 
obiectul, să vadă dacă e aşa cum i l-a descris Tom. Pentru că - 
îţi poţi închipui o asemenea sminteală, Bertievita încălţată de 
unchi-tău i-a povestit individului despre ea. Ar fi trebuit să-şi dea 
seama că monstrul ăsta o să clocească vreun complot diabolic 
ca să-l distrugă. Şi aşa a şi făcut. Tom a luat prânzul ieri cu sir 
Watkyn Bassett la clubul ăluia. In meniu exista şi homar rece, 
iar Machiavelli ăsta l-a asmuţit asupra lui. 

Am privit-o neîncrezător. 

— Doar n-ai de gând să-mi spui, am zis uluit, pentru că 
eram familiarizat cu mecanismul fin reglat şi deosebit de delicat 


al burticii sale, că unchiul Tom a mâncat homar după ce i s-a 
întâmplat de Crăciun? 

— întărâtat de individul ăsta, se pare că a mâncat nu 
numai chile de homar, dar şi mormane de felii de castraveți. Din 
câte mi-a povestit - nu a reuşit decât azi-dimineaţă, pentru că 
nu putea decât să geamă când a venit ieri acasăla început a 
rezistat. A fost puternic şi hotărât. Dar ce a urmat apoi a fost 
mult peste puterile lui. Se pare că, la clubul lui Bassett, felurile 
reci de mâncare sunt puse pe o masă în mijlocul camerei, 
aşezată în aşa fel încât n-ai cum să nu le vezi, indiferent unde-ai 
sta. Am încuviinţat din cap. 

— Şi la Trântori e la fel. Catsmeat Potter-Pir-bright a 
nimerit odată plăcinta de vânat de lângă cea mai îndepărtată 
fereastră de şase ori consecutiv aruncând cu chifle. 

— Asta l-a terminat pe bietul Tom. Ar fi putut să fie atât de 
tare încât să ignore vorbăria ispititoare a lui Bassett despre 
homar, dar să-l aibă în faţa ochilor a fost prea mult pentru el. A 
cedat şi a mâncat cu poftă ca un eschimos înfometat, iar la ora 
şase am primit un telefon de la portar, care mi-a spus că ar fi 
bine să trimit maşina să-i recupereze rămăşiţele, pe care lacheul 
le descoperise chircite de durere într-un colţ al bibliotecii. A 
ajuns acasă jumătate de oră mai târziu, cerând fără vlagă 
bicarbonat de sodiu. Bicarbonat de sodiu, pe dracu! a zis 
mătuşa Dahlia cu un râset amar şi posac. A avut nevoie de doi 
doctori şi de spălaturi stomacale. 

— lar între timp?... am întrebat eu, căci îmi dădusem 
seama cum se termina povestirea. 

— lar între timp, bineînţeles, monstrul de Bassett a uşchit- 
o şi a cumpărat cana pentru smântână. Omul îi promisese lui 
Tom să i-o reţină până la trei şi normal că atunci când a venit 
ora trei şi Tom n-a apărut, iar un client făcea gălăgie că o vrea, 
a vândut-o. Aşa că asta e. Bassett are cana pentru smântână şi 
a luat-o aseară cu el la Totleigh. 

Bineînţeles că era o povestire tristă, una care scotea în 
evidenţă ceea ce mereu crezusem eu despre tăicuţul Bassettcu 
alte cuvinte, că un magistrat care e în stare să uşureze un 
flăcău de cinci lire, când o simplă mustrare ar fi fost de ajuns, 
era capabil de orice, dar nu-mi dădeam seama ce îşi închipuia 
ea că se mai putea face. Mie mi se părea că întreaga situaţie 
face parte în esenţă din acelea în care îţi încleştezi pumnii, îţi 


dai ochii peste cap pe muteşte privind spre ceruri, iar apoi 
începi o nouă viaţă şi încerci să uiţi. Am şi spus-o în vreme ce 
întindeam marmeladă pe o felie de pâine prăjită. 

Pentru o clipă m-a privit în tăcere. 

— Zău? Deci aşa crezi tu, nu-i aşa? 

— Da. 

— Recunoşti, sper, că acea cană pentru smântână îi 
aparţine de drept lui Tom conform oricărei legi morale? 

— O, absolut. 

— Dar înduri nelegiuirea asta împuţită fără să crâcneşti? l- 
ai permite pungaşului ăstuia să scape cu prada? Pus în faţa 
spectacolului unei tâlhării clandestine, spurcată cum nu s-a mai 
văzut niciodată într-o ţară civilizată, tu doar stai la locul tău 
zicând „Măi să fie!” şi nu faci nimic? 

l-am cântărit spusele. 

— Probabil că nu „Măi să fie!” Admit că situaţia stârneşte 
comentarii energice. Dar n-aş face nimic. 

— Ei bine, eu am de gând să fac ceva. Am de gând să 
şterpelesc drăcia aia. 

M-am zgâit la ea surprins. N-am murmurat nici o dojana 
verbală, dar exista o undă distinctă de „Tt, tt!” în privirea mea. 
Chiar dacă provocarea fusese, recunosc, serioasă, nu puteam să 
aprob metodele astea forţoase. Şi tocmai eram pe cale să-i 
trezesc conştiinţa adormită între-bând-o cu blândeţe ce-ar 
spune colegii din Quorn despre o astfel de apucătură - sau, că 
veni vorba, cei din Pytchley - când a adăugat: 

— Sau, mai bine zis, tu o s-o şterpeleşti! 

Tocmai îmi aprinsesem o ţigară când a pronunţat 
cuvintele astea, aşa că, după cum se spune în reclame, ar fi 
trebuit să fiu degajat. Dar probabil că nu era marca potrivită de 
ţigări, pentru că am ţâşnit de pe scaun de parcă cineva ar fi 
înfipt o sulă prin dosul lui. 

— Cine, eu? 

— Da. Uite cum se potrivesc toate. Te duci la Totleigh. O 
să ai o sută de ocazii excelente să pui laba pe aia... 

— Dar, pe toţi dracii! 

—. iar eu trebuie s-o am, pentru că altminteri n-o să 
reuşesc niciodată să scot un cec de la Tom pentru foiletonul ăla 
al Pomonei Grindle. Pur şi simplu n-o să fie în dispoziţia 
necesară. Şi am semnat ieri contractul cu băbuţa la un preţ 


fabulos, ne-am înţeles să-i plătesc jumătate din sumă în avans 
peste o săptămână. Aşa că dă-i bătaie, dragul meu. Nu-mi dau 
seama de ce faci atâta tărăboi din nimic. Nu mi se pare că ai de 
făcut cine ştie ce de dragul unei mătuşi iubite. 

— Mie mi se pare al dracu de mult de făcut de dragul unei 
mătuşi iubite şi al naibii să fiu dacă am de gând să visez... 

— O, ba da, pentru că ştii ce-o să se întâmple dacă nu. A 
făcut o pauză semnificativă. Mă înţelegi, Watson? 

Am tăcut. Nu era nevoie să-mi spună la ce se referă. Nu se 
întâmpla pentru prima dată să îşi arate mâna de catifea de sub 
mănuşa de fier-adică de fapt invers - în felul ăsta. 

Pentru că rubedenia asta haină are o armă atotputernică, 
pe care o ţine mereu deasupra capului meu ca sabia lui - care 
era tipul? Jeeves trebuie să ştie - şi cu ajutorul căreia mă joacă 
după cum vrea ea, adică ameninţarea că, dacă nu intru în joc, o 
să-mi interzică accesul pe puntea ei şi o să-mi rupă de la gură 
bunătăţile lui Anatole. N-o să uit prea uşor cum m-a supus 
sancţiunilor vreme de o lună întreagăfix în mijlocul sezonului de 
vânat fazani, când supraomul ăsta dă tot ce e mai bun din el. 

Am făcut o ultimă încercare să mă tocmesc cu ea. 

— Dar de ce vrea unchiul Tom cana asta îngrozitoare 
pentru smântână? E un obiect dezgustător. l-ar fi mult mai bine 
fără el. 

— El nu-i de aceeaşi părere. Ei bine, asta e. Execută 
pentru mine misiunea asta uşoară şi simplă, ori oaspeţii de la 
masa mea la cină or să întrebe în curând „De ce nu-l mai vedem 
pe Bertram Wooster pe-aici?” Doamne iartă-mă, ce prânz uluitor 
ne-a dat ieri Anatole! „Superb” îl descrie cel mai bine. Nu mă 
mir că-ţi place cum găteşte. Cum spui tu uneori, ţi se topeşte-n 
gură. 

Am privit-o sumbru. 

— Mătuşă Dahlia, ăsta-i şantaj! 

— Da, nu-i aşa? a spus ea şi dusă a fost. 

Mi-am reluat locul şi am mâncat o felie necăjită de costiţă 
rece. Jeeves a intrat. 

— Bagajele sunt făcute, domnule. 

— Foarte bine, Jeeves, am spus. Atunci, hai să mergem. 

— Pe cinstea mea, Jeeves, am spus, rupând o tăcere 
îngândurată care durase vreo sută treizeci de kilometri, am 


trecut prin grele încercări la vremea mea, dar asta pune capac 
la tingire. 

Goneam în maşina cu două locuri pe drumul spre Totleigh 
Towers, mandea la volan şi Jeeves alături, cu bagajele în spate. 
Plecasem pe la unsprezece şi jumătate, iar după-amiaza plăcută 
atinsese acum apogeul. Era una dintre zilele alea înviorătoare, 
însorite şi proaspete, cu o mireasmă îmbietoare ce plutea în aer 
şi, dacă circumstanţele ar fi fost diferite, fără nici o îndoială că 
aş fi fost în cea mai bună formă, trăncănind voios, făcându-le cu 
mâna trecătorilor rurali, poate chiar şi cântând vreun refren 
Uşor. 

Însă din păcate, dacă împrejurărilor le lipsea ceva, atunci 
acel ceva era diferit de ce era deja şi nici o frântură de cântec 
nu-mi ieşea de pe buze. Cu cât mă gândeam mai mult la ce mă 
aşteaptă, la afurisitul de Towers, cu atât mai abitir mi se 
împovăra sufletul. 

— Pune capac, am repetat eu. 

— Domnule? 

M-am încruntat. Omul era discret şi acum nu aveam timp 
de discreţii. 

— Nu te preface că nu ştii nimic despre asta, Jeeves, am 
zis eu cu răceală în voce. în timpul întrevederii mele cu mătuşa 
Dahlia, tu te-ai aflat în camera de alături, iar replicile ei se 
auzeau probabil până-n Piccadilly. A renunţat la mască. 

— Ei bine, da, domnule, trebuie să mărturisesc că am 
înţeles esenţa conversaţiei. 

— Foarte bine, atunci. Eşti de acord cu mine că situaţia 
este neagră? 

— Cu siguranţă că o criză oarecum acută a apărut pe 
neaşteptate în viaţa dumneavoastră, domnule. 

Am condus mai departe, meditând. 

— Dacă mi-aş putea lua viaţa de la capăt, Jeeves, aş porni- 
o ca orfan fără nici o mătuşă. Nu cumva în Turcia le vâră pe 
mătuşi în saci şi le aruncă în Bosfor? 

— Pe cadâne, din câte ştiu, domnule. Nu pe mătuşi. 

— Păi, şi de ce nu pe mătuşi? Uită-te câte necazuri aduc 
pe lume. îţi spun eu, Jeeves, şi poţi să mă citezi - în spatele 
fiecărui nenorocit inofensiv, inocent şi sărman care intră pentru 
prima dată în bucluc, o să găseşti, dacă scotoceşti suficient de 
atent, mătuşa care l-a îmbrâncit până acolo. 


— Există mult adevăr în ce spuneţi, domnule. 

— N-are rost să-mi zici că există mătuşi rele şi mătuşi 
bune. în esenţă sunt toate la fel. Mai devreme sau mai târziu tot 
îşi arată gheruţele. Uită-te la Dahlia asta, Jeeves. întotdeauna mi 
s-a părut o bucăţică simpatică, aşa ca toate cele care-au înjurat 
vreodată un ogar pentru că fugărea un iepure. lar acuma vine şi 
îmi dă o însărcinare ca asta. îl cunoaştem pe Wooster, cel care 
şterpeleşte chipie de poliţist. îl ştim şi pe Wooster, presupusul 
hoţ de genţi. Dar mătuşii ăsteia i-a fost dat să prezinte lumii un 
Wooster care se duce în casele magistraţilor pensionari şi, în 
vreme ce le mănâncă pâinea şi sarea, le şparleşte cănile pentru 
smântână. Pfui! am exclamat eu, pentru că eram teribil de 
nervos. 

— Foarte neliniştitor, domnule. 

— Mă întreb cum o să mă întâmpine bătrânul Bassett, 
Jeeves. 

— Va fi interesant să-i observăm reacția, domnule. 

— Nu prea poate să mă dea afară, presupun, doar m-a 
invitat domnişoara Bassett, nu? 

— Sigur, domnule. 

— Pe de altă parte, poate - şi cred că aşa o să şi facă - să 
se uite la mine pe deasupra pince-nez-ului şi să pufăie ciudat pe 
nas. Nu-i prea agreabilă perspectiva. 

— Nu, domnule. 

— Adică, chiar dacă nu ar fi apărut chestia asta cu cana 
pentru smântână, situaţia tot ar fi fost groasă. 

— Da, domnule. îmi permiteţi să vă întreb dacă 
intenţionaţi să vă străduiţi să-i împliniţi dorinţa doamnei 
Travers? 

Nu poţi să-ţi arunci mâinile deasupra capului într-un gest 
pătimaş când conduci o maşină cu optzeci de kilometri la oră. 
Altfel, aşa aş fi făcut. 

— Asta e problema care mă torturează, Jeeves. Nu mă pot 
hotărî. îţi aduci aminte de individul ăla de care mi-ai pomenit o 
dată sau de două ori, care a lăsat ceva să aştepte altceva? 
Adică ştii despre cine vorbesc, tipul cu pisicile. 

— Macbeth, domnule, un personaj din piesa cu acelaşi 
nume de răposatul William Shakespeare. E descris ca lăsându-l 
pe „Nu îndrăznesc” să-l aştepte pe „Ar trebui”, ca sărmana 
pisică din zicală. 


— Păi, tot aşa e şi cu mine. Mă codesc şi şovăi - ăsta-i 
cuvântul? 

— Da, este corect, domnule. 

— Mă gândesc că o să mi se interzică meniurile alea ale 
lui Anatole şi îmi spun că o să fac o încercare. Apoi reflectez că 
numele meu e deja mânjit cu noroi la Totleigh Towers, bătrânul 
Bassett fiind ferm convins că sunt o combinaţie între un coţcar 
şi un târâie-brâu şi că o să fur tot ce nu-i bătut în cuie... 

— Domnule? 

— Nu ţi-am povestit? M-am mai întâlnit o dată ieri cu el, 
cea mai oribilă întâlnire de până acum. în prezent i se pare că 
sunt o scursură a lumii interlope - dacă nu Inamicul Public 
Numărul Unu, atunci cu siguranţă Al Doilea sau Al Treilea. 

L-am pus pe scurt la curent cu ce s-a întâmplat şi 
închipuie-ţi ce-am simţit când am văzut că sesizase ceva comic 
în relatarea mea. Jeeves nu zâmbeşte des, dar acum un zâmbet 
clar afectat începea să-i încreţească buzele. 

— O neînțelegere amuzantă, domnule. 

— Amuzantă, Jeeves? 

Şi-a dat seama că voioşia lui era inoportună. Şi-a rearanjat 
trăsăturile, ştergându-şi zâmbetul de pe faţă. 

— îmi cer scuze, domnule. Ar fi trebuit să spun 
„neliniştitoare”. 

— Mda. 

— Probabil că a fost extrem de stânjenitor să vă întâlniți 
cu sir Watkyn Bassett în asemenea circumstanţe. 

— Da, şi o să fie mult mai stânjenitor dacă mă prinde 
şterpelindu-i cana pentru smântână. îmi tot apare în minte 
imaginea asta. 

— Vă înţeleg, domnule. Şi astfel tenta înnăscută a 
hotărârii este umbrită de paloarea gândului, iar din această 
cauză curenţii întreprinderilor pline de măreție ale momentului o 
iau anapoda şi uită numele acţiunii. 

— Exact. Mi-ai luat vorba din gură. 

Am condus mai departe, meditând mai profund ca 
niciodată. 

— Şi mai e încă ceva care sare în ochi, Jeeves. Chiar dacă 
aş vrea să fur căni pentru smântână, cum o să-mi găsesc timpul 
necesar? Nu-i o treabă pe care s-o faci cu uşurinţă. Trebuie să ai 
un plan, să unelteşti şi să concepi strategii. lar eu o să am 


nevoie de orice dram de concentrare pentru afacerea asta a lui 
Gussie. 

— întocmai, domnule. Se întrevăd dificultăţile. 

— Şi, pe lângă toate câte le am pe cap, mai e şi telegrama 
aia a Băţoasei. îţi aminteşti a treia telegramă de azi-dimineaţă? 
Era de la domnişoara Stephanie Byng, verişoara domnişoarei 
Bassett, care stă la Totleigh Towers. Ai cunos-cut-o. A venit la 
mine la prânz acum o săptămână sau două. O fată scunduţă 
cam de gabaritul lui Jessie Matthews. 

— O, da, domnule. îmi amintesc de domnişoara Byng. O 
tânără fermecătoare. 

— Mda. Dar oare ce-o vrea să fac pentru ea? Asta-i 
întrebarea. Probabil ceva complet necomestibil. Aşa că trebuie 
să-mi fac probleme şi din pricina asta. Ce mai viaţă! 

— Da, domnule. 

— Totuşi trebuie să mă ţin tare, Jeeves, nu? 

— Categoric, domnule. 

În timpul acestui schimb de replici goneam cu o viteză 
acceptabilă şi n-am pierdut din vedere că pe un indicator pe 
lângă care trecusem puţin mai devreme fuseseră înscrise 
cuvintele „Tot-leigh-in-the-Wold, 12 kilometri”. Acum în faţa 
noastră a apărut printre copaci o clădire impozantă engl. 

Am frânat. 

— Capătul drumului, Jeeves? 

— Aşa înclin să cred, domnule. 

Şi aşa s-a dovedit a fi. După ce am cotit la poartă şi am 
ajuns la intrarea din faţă, am fost informaţi de majordom că ăsta 
era într-adevăr bârlogul lui sir Watkyn Bassett. 

— Childe Roland a sosit la turnul cel întunecat, domnule, a 
zis Jeeves în timp ce aterizam, deşi habar n-aveam despre ce 
vorbea. Răspun-zându-i cu un scurt „O, aha” mi-am îndreptat 
atenţia asupra majordomului, care se căznea să-mi comunice 
ceva. 

Am înţeles că, dacă doream să mă amestec imediat 
printre locatari, îmi alesesem prost momentul să ajung acolo. Sir 
Watkyn, mi-a explicat el, a ieşit pe-afară să ia o gură de aer. 

— îmi închipui că se plimbă pe moşie cu domnul Roderick 
Spode. 


Am tresărit. După afacerea aia de la magazinul de 
antichităţi, numele Roderick îmi rămăsese, aşa cum vă puteţi 
imagina, adânc gravat în suflet. 

— Roderick Spode? Un tip voinic cu o mustață mică şi o 
privire din aia care poate crăpa o stridie de la cincizeci de metri? 

— Da, domnule. A sosit ieri de la Londra împreună cu sir 
Watkyn. Au ieşit afară puţin după prânz. Cred că domnişoara 
Madeline este acasă, dar o să-mi ia ceva timp s-o găsesc. 

— Dar domnul Fink-Nottle? 

— Cred că a plecat la plimbare, domnule. 

— Zău? Bine, s-a făcut. Atunci o să-mi pierd vremea un pic 
pe-aici. 

Eram bucuros că am şansa să fiu puţin singur, pentru că 
voiam să meditez. Drept urmare m-am plimbat pe terasă. 

Vestea că Roderick Spode se afla aici mă zguduise vârtos. 
Presupusesem că era doar o cunoştinţă de la club a bătrânului 
Bassett, care îşi restrângea activitatea numai la metropolă, iar 
prezenţa lui la Towers făcea perspectiva de a-i tulbura pe cei 
puternici de două ori mai înspăi-mântătoare ca înainte, când 
credeam că o să fiu numai sub supravegherea lui sir Watkyn. 

Păi, ce vreau să spun îţi poţi da seama şi singur. Adică, 
închipuie-ţi cum s-ar simţi un nefericit Maestru Infractor când 
vine să săvâr-şească o crimă la vechiul Grange, dac-ar afla că 
nu numai Sherlock Holmes îşi petrece sfârşitul de săptămână 
acolo, ci şi Hercule Poirot. 

Cu cât mă gândeam mai mult la ideea de a şterpeli cana 
pentru smântână, cu atât îmi surâdea mai puţin. Mi se părea că 
trebuie să mai existe şi o cale de mijloc şi că trebuia numai să 
cercetez alternativele în speranţa că voi găsi vreo soluţie. 
Deocamdată străbăteam terasa cu bostanul aplecat, meditând. 

Am observat că bătrânul Bassett îşi folosise excelent 
banii. Mă pricep puţin la case de ţară şi asta mi se părea 
conform mostrei. O faţadă drăguță, domenii întinse, pajişti tunse 
neted şi ceea ce se cunoaşte drept o atmosferă generală tihnită 
de altădată. Vacile mugeau în depărtare, oile şi păsările behăiau 
şi, respectiv, fluierau, iar de undeva din apropiere s-a auzit o 
împuşcătură de armă, care arăta că cineva dădea iama în iepurii 
de prin partea locului. O fi fost Totleigh Towers un loc în care 
Omul e mârşav, dar fără îndoială că priveliştea era agreabilă. 


Mă plimbam de colo-colo, încercând să calculez cât timp i- 
ar fi luat bătrânului ticălos dacă ar fi amendat, hai să zicem, 
douăzeci de inşi pe zi cu câte cinci lire, ca să strângă destul 
pentru a plăti toate astea, când atenţia mi-a fost atrasă de 
interiorul unei camere de la parter, care se zărea printr-o uşă de 
sticlă deschisă. 

Era un soi de salonaş, dacă mă-nţelegi, şi mi-a lăsat 
impresia că avea prea multă mobilă în el. Asta din cauza 
faptului că era burduşit până la refuz cu vitrine, iar acestea, la 
rândul lor, erau burduşite până la refuz cu argintărie. Nu 
încăpea nici un dubiu că mă uitam la colecţia lui Bassett. 

M-am oprit. Ceva părea să mă atragă prin uşa de sticlă. Şi 
o clipă mai târziu, iată-mă vis-ă-vis, cum s-ar zice, de vechea 
mea cunoştinţă, cana pentru smântână din argint. Stătea într-o 
vitrină micuță de lângă uşă şi am cercetat-o cu privirea, 
respirând întretăiat pe sticlă. 

Emoţionat, am sesizat că vitrina nu era încuiată. 

Am răsucit minerul, mi-am strecurat mâna înăuntru şi am 
scos-o de acolo. 

lar acum, dacă intenţionam numai s-o studiez şi s-o 
examinez sau îmi propusesem să mă ocup de treaba cea 
specială, nu ştiu. îmi aduc aminte numai că nu aveam un plan 
bătut în cuie. Mă găseam într-o stare de spirit mai mult sau mai 
puţin ca cea a pisicii din zicală. 

Insă nu mi-a fost acordat răgazul să îmi trec în revistă 
sentimentele pentru a face ceea ce Jeeves ar numi o analiză 
finală, fiindcă, în acest moment, o voce din spatele meu a spus 
„Mâinile sus!” şi, răsucindu-mă, l-am zărit pe Roderick Spode în 
cadrul uşii. Ţinea o puşcă în mână, îndreptată oarecum neglijent 
către cel de-al treilea nasture al jiletcii mele. Am înţeles din 
atitudinea lui că era unul dintre indivizii ăia cărora le place să 
tragă cu puşca de la şold. 


Majordomului i l-am descris pe Roderick Spode ca fiind un 
bărbat cu o privire care putea crăpa o stridie de la cincizeci de 
metri şi tocmai una dintre privirile astea şi-o aţintise acum 
asupra mea. Arăta ca un Dictator pe punctul de a declanşa o 
acţiune de lichidare a persoanelor nedorite şi mi-am dat seama 
că greşisem când îl crezusem înalt de doi metri. Cel puţin doi 
metri patruzeci. Mai era şi mişcarea lentă a muşchilor fălcii. 


Speram că n-avea de gând să spună „Ha!”, dara făcut-o. 
Şi, întrucât nu-mi stăpâneam corzile vocale îndeajuns de bine ca 
să-i pot răspunde, asta a încheiat deocamdată conversaţia 
noastră. Apoi, tot cu ochii lipiţi de mine, a zbierat: 

— Sir Watkyn! 

A urmat un sunet îndepărtat de soiul Ei-da-sânt-aici-ce- 
mai-e. 

— Veniţi aici, vă rog. Am ceva să vă arăt. Bătrânul Bassett 
şi-a făcut apariţia în pragul uşii, aranjându-şi pince-nez-ul. 

Pe individul ăsta îl văzusem până acum numai în veşminte 
decente, potrivite metropolei, şi mărturisesc că până şi în 
situaţia primejdioasă în care mă găseam am reuşit să tremur în 
faţa spectacolului pe care îl oferea la ţară. Este, bineînţeles, o 
axiomă, aşa cum l-am auzit pe Jeeves spunându-i, că, cu cât un 
om este mai scund, cu atât are un costum cadrilat mai ţipător, 
iar straiele bătrânului Bassett ţineau pasul cu centimetrii în 
minus. „Orbitor” e singurul cuvânt care reuşea să descrie stofa 
aia înfricoşătoare de tweed şi, în mod ciudat, priveliştea ei mi-a 
calmat nervii. Mi-a dat sentimentul că nimic nu contează. 

— Uite! a zis Spode. Te-ai fi gândit că aşa ceva ar fi 
posibil? 

Bătrânul Bassett se holba la mine cu un soi de stupoare 
buimacă. 

— Doamne sfinte! E hoţul de genţi! 

— Da. Nu vi se pare incredibil? 

— E de necrezut. Păi, la dracu, asta-i persecuție. Tipul mă 
urmăreşte peste tot ca mielul lui Mary1. Nu-mi dă o clipă de 
răgaz. Cum l-ai prins? 

— Veneam din întâmplare încoace pe alee şi am văzut o 
siluetă furişându-se pe lângă uşa de sticlă. M-am repezit şi l-am 
ţinut în bătaia puştii. Exact la tanc. începuse deja să jefuiască 
locul. 

— Păi, îţi rămân dator, Roderick. Dar nu pot să trec peste 
perseverenţa individului. Te-ai fi gândit că, după ce i-am 
zădărnicit tentativa de furt din Brompton Road, o să renunţe, că 
o să i se pară o idee proastă. Dar nu. Vine direct aici a doua zi. 
Ei bine, o să regrete el treaba asta. 

— Presupun că e un caz prea serios ca să-l trataţi 
superficial, nu? 


1. Aluzie la Mary Had a Little Lamb, o poezie pentru copii 
de Sarah Josepha Hale, publicată în 1830. 

— Pot să emit un mandat de arestare pe numele lui. Adu-l 
în bibliotecă şi o s-o fac de îndată. Cazul trebuie trimis adunării 
periodice a curţii de justiţie sau celei trimestriale a curţii locale. 

— Cât crezi că o să ia? 

— E greu de spus. Dar cu siguranţă nu mai puţin de... 

— luhuu! am făcut eu. 

Avusesem intenţia să vorbesc pe un ton rezonabil şi 
potolit - să continuu, după ce le-am captat atenţia, prin a spune 
că mă găseam pe domeniile sale ca musafir invitat, dar, dintr-un 
anume motiv, cuvântul mi-a ieşit de pe buze de parcă mătuşa 
Dahlia i l-ar fi adresat unui coleg membru al clubului Pytchley 
aflat la opt sute de metri depărtare pe arătură, iar bătrânul 
Bassett a săltat îndărăt de parc-ar fi fost împuns în ochi cu o 
bârnă încinsă. 

Spode mi-a comentat tehnica de producţie verbală. 

— Nu mai răcni în halul ăsta! 

— Aproape că mi-a spart timpanul, a bombănit bătrânul 
Bassett. 

— Ascultaţi-mă! am zbierat eu. Ascultaţi-mă odată! 

Apoi a urmat o oareşce discuţie incoerentă în 
contradictoriu, mandea încercând să-şi construiască apărarea, 
iar opoziţia mai curând bătân-du-mă niţeluş la cap că fac 
gălăgie. Şi în toiul tărăboiului, tocmai când adoptasem o voce 
deosebit de acceptabilă, uşa s-a deschis şi cineva a zis 
„Doamne, apără-mă!” 

M-am uitat înjur. Buzele alea întredeschise... ochii ăia ca 
farfurioarele de dulceaţă... silueta aia delicată, care atârna un 
pic pe la balamale... 

l. 

Madeline Bassett se afla în mijlocul nostru. 

— Doamne, apără-mă! a repetat ea. 

Îmi pot închipui cu uşurinţă că un observator oarecare, 
căruia i-aş fi destăinuit scrupulele mele la ideea de a mă 
căsători cu fata asta, şi-ar fi ridicat sprâncenele nereuşind să mă 
înţeleagă. „Bertie”, probabil că ar fi spus el, „nu ştii ce-i bun 
pentru tine”, adăugind, poate, că şi-ar dori să fie de acord cu 
jumătate din doleanţele mele. Fiindcă Madeline Bassett avea 
fără putinţă de tăgadă o înfăţişare agreabilă - suplă, svelte, 


dacă ăsta-i cuvântul, şi echipată din belşug cu păr blond şi toate 
accesoriile. 

Dar observatorul oarecare ar fi dat-o în bară, scăpând din 
vedere dulcegăria ei leşinată, aerul său subtil de-a fi mereu pe 
punctul de a gânguri. Asta îţi îngheţa sângele în vine. Era fără 
doar şi poate genul de fată care îi pune mâinile la ochi soţului ei, 
în vreme ce acesta se târăşte năuc la micul dejun, şi-l întreabă 
„Cine e?” 

Odată am stat la reşedinţa unui amic de-al meu proaspăt 
căsătorit, iar mireasa gravase cu litere de-o şchioapă deasupra 
şemineului din sufragerie, unde era imposibil să n-o vezi, 
inscripţia: „Doi amorezi au construit acest cui-buşor” şi încă îmi 
aduc aminte privirea plină de suferinţă mută a celeilalte 
jumătăţi a cuplului de fiecare dată când intra şi o vedea. Dacă 
Madeline Bassett, după căsătorie, o să se avânte spre 
asemenea extreme, n-aş putea spune, dar părea foarte 
probabil. 

Se uita la noi cu un soi de mirare drăgălaşă şi holbată. 

— Ce e scandalul ăsta? a zis ea. Ei, Bertie! Când ai ajuns 


aici? 

— O, bună. Adineauri. 

Ai avut o călătorie plăcută? 

— O, categoric, mersi. Am venit cu maşina flxea cu două 
locuri. 

— Cred că eşti obosit. 

— O, nu, mersi, nu chiar. 

— Păi, ceaiul o să fie gata imediat. Văd că l-ai cunoscut pe 
taţi. 


— Şi pe domnul Spode. 

— Şi pe domnul Spode. 

— Nu ştiu pe unde e Augustus, dar sigur vine la ceai. 

— Abia aştept. 

Bătrânul Bassett a ascultat politeţurile astea cu o expresie 
zăbăucă pe mutră - înghiţindu-şi niţel din când în când câte un 
nod din gât, de parcă ar fi fost un peşte scos în cârlig dintr-un 
iaz, care nu e deloc sigur că poate să facă faţă presiunii 
evenimentelor. Bineînţeles că îţi poţi da seama cum îi funcţiona 
mintea. Pentru el Bertram era o creatură a lumii interlope care 
fura genţi şi umbrele şi care, şi mai rău, nici măcar nu le fura 


cum trebuie. Nici unui tată nu-i place să-şi vadă lumina ochilor 
trăgându-se de şireturi cu un asemenea specimen. 

— Să nu-mi spui că-l cunoşti pe tipul ăsta, a zis el. 

Madeline Bassett a râs cu râsetul ăla al ei argintiu şi 
sprinţar, unul dintre lucrurile pentru care subsemnatul o 
displăcea atât de mult. 

— Păi, taţi, eşti ridicol. Bineînţeles că-l cunosc. Bertie 
Wooster e un foarte vechi şi drag prieten de-al meu. Ţi-am spus 
că vine azi. 

Bătrânul Bassett nu ţinea pasul cu ea. Nici Spode nu părea 
să ţină prea bine pasul cu ea. 

— Doar nu e prietenul tău, domnul Wooster? 

— Bineînţeles că da. 

— Dar şterpeleşte genţi. 

— Umbrele, a intervenit cu promptitudine Spode, de parcă 
ar fi fost scribul regelui sau aşa ceva. 

— Şi umbrele, a fost de acord bătrânul Bassett. Şi face 
raiduri în miezul zilei prin magazinele de antichităţi. 

Madeline nu ţinea pasul cu ei, deci în total se fac trei. 

— Taţi! 

Bătrânul Bassett nu s-a lăsat cu una cu două. 

— Ba da, îţi spun eu. L-am prins asupra faptului. 

— Eu l-am prins asupra faptului, a zis Spode. 

— Amândoi l-am prins asupra faptului, a spus bătrânul 
Bassett. Peste tot prin Londra. Oriunde te-ai duce în Londra, o 
să-l vezi pe individul ăsta furând genţi şi umbrele. lar acum şi în 
inima comitatului Gloucestershire. 

— Aiurea! a spus Madeline. 

Mi-am dat seama că trebuia să pun capăt bazaconiilor 
ăstora. Mă săturasem până-n gât de chestia cu furatul genţilor. 
Normal că nu te-ai putea aştepta din partea unui magistrat să 
ştie pe dinafară toate amănuntele despre clienţii săibineînţeles, 
nu e rău că îşi aduce măcar puţin aminte de clientelădar nu poţi 
trece la nesfârşit plin de tact peste o chestie ca asta. 

— Bineînţeles că e aiurea, am bubuit eu. Toată treaba eo 
neînțelegere amuzantă. 

Trebuie să spun că mă aşteptasem ca explicaţia mea să 
fie mai repede acceptată. Anticipasem că după câteva vorbe de- 
ale mele care să schiţeze în linii mari situaţia, o să am parte de 
hohote de bucurie adorabilă, urmate de scuze şi bătăi pe spate. 


Dar bătrânul Bassett, aidoma multor magistrați ai curţii penale, 
era un om greu de convins. Temperamentele magistraţilor o iau 
repede razna. Mă tot întrerupea şi-mi punea întrebări, mijindu-şi 
ochii în timp ce o făcea. înţelegi la ce mă refer - întrebări care 
încep cu „Stai o clipă”, „Spui că” şi „Deci vrei să ne faci să 
credem”. Foarte jignitor. 

Insă, după o trudă asiduă şi plictisitoare, am reuşit să-l 
lămuresc în privinţa umbrelei şi a cedat spunând că se poate să 
mă fi judecat greşit în privinţa asta. 

— Dar gentile? 

— N-a fost nici o geantă. 

— Cu siguranţă că te-am condamnat pentru ceva pe 
Bosher Street. îmi amintesc limpede. 

— Am şterpelit un chipiu de poliţist. 

— E la fel de rău ca furtul de genţi. Roderick Spode a 
intervenit pe neaşteptate. 

În tot acest răstimp - păi, adică, pe toţi dracii, în timpul 
procesului ăstuia ca al unui asasinel s-a ţinut deoparte, 
sugându-şi îngândurat ţeava puştii şi ascultându-mi declaraţiile 
de parcă i s-ar fi părut cam subţiri. Dar acum o licărire de 
sentiment omenesc a părut pe faţa lui de granit. 

— Nu, eu cred că exageraţi. Când am fost la Oxford, am 
furat şi eu o dată un chipiu de poliţist. 

Am rămas tablou. în decursul relaţiei mele cu omul ăsta, 
nimic nu-mi sugerase ideea că şi el, ca să zic aşa, a hălăduit pe 
meleagurile Arcadiei. Ceea ce arată numai că, aşa cum spun eu 
deseori, există o parte bună chiar şi în cei mai răi dintre noi. 

Bătrânul Bassett a fost vădit luat prin surprindere. Apoi şi- 
a ridicat ţanţoş capul. 

— Ei bine, şi povestea aia de la magazinul de antichităţi? 
Ei? Nu l-am prins noi asupra faptului când încerca să fugă cu 
cana mea pentru smântână? Ce are de spus despre asta? 

Spode părea să perceapă tăria afirmației. Şi-a îndepărtat 
puşca, pe care şi-o vârâse din nou în gură şi a încuviinţat din 
cap. 

— Tipul din magazin mi-o dăduse să mă uit la ea, am zis 
eu pe scurt. M-a sfătuit s-o duc afară, unde lumina era mai 
bună. 

— Dar te-ai năpustit afară. 

— M-am împleticit până afară. Mă împiedicasem de pisică. 


— Ce pisică? 

— Se pare că era un animal al personalului din bazar. 

— Hm! N-am văzut nici o pisică. Tu ai văzut vreo pisică, 
Roderick? 

— Nu, n-am văzut nici o pisică. 

— Ha! Păi, hai să trecem peste pisică... 

— Eu n-am putut, am spus cu o străfulgerare de inspiraţie. 

— Să trecem peste pisică, a repetat bătrânul Bassett, 
ignorând poanta şi lăsând-o moartă, şi să vorbim despre 
altceva. Ce făceai cu cana aia pentru smântână? Spui că te uitai 
la ea. Vrei să credem că ai supus-o numai unei examinări 
complet inocente. De ce? Ce motiv aveai? De ce te-ar fi putut 
interesa pe unul ca tine? 

— Exact, a spus Spode. Aveam de gând să-i pun şi eu 
întrebarea asta. 

Mica susţinere din partea unui amic a avut cel mai urât 
efect asupra bătrânului Bassett. L-a încurajat într-o asemenea 
măsură, încât acum a cedat complet în faţa iluziei că se afla din 
nou în afurisita lui de curte penală. 

— Spui că proprietarul magazinului ţi-a dat-o. Eu afirm că 
ai şterpelit-o şi o tuleai cu ea. lar acum domnul Spode te 
surprinde aici cu ea în mână. Cum explici asta? Care-i răspunsul 
tău? 

Ei? 

— Tată, zău aşa! a zis Madeline. 

Aş spune că te-a mirat tăcerea de până acum a turturicii 
în timpul masacrului care se derulase. E uşor de explicat. Ce s-a 
întâmplat a fost că imediat după ce-a spus „Aiurea!” în prima 
parte a dezbaterilor, a tras pe nas o anumită specie de insectă 
şi de atunci se sufoca pe tăcute în fundal. Şi cum situaţia era 
mult prea tensionată pentru a-i acorda vreo atenţie unei fete 
care se sufocă, ea a fost lăsată în plata Domnului să se descurce 
cum poate, în vreme ce bărbaţii se ciomăgeau pe tema de pe 
ordinea de zi. 

Acum a înaintat, cu ochii încă puţin umezi. 

— Păi, taţi, a zis ea, normal că argintăria ta o să fie primul 
lucru la care să vrea să se uite. Bineînţeles că e interesat de ea. 
Bertie e nepotul domnului Travers. 

— Ce?! 


— Nu ştiai? Unchiul tău are o colecţie minunată, nu-i aşa, 
Bertie? Presupun că îţi vorbeşte mereu despre tatăl meu. 

A urmat o pauză. Bătrânul Bassett respira cu greutate. Nu- 
mi plăcea deloc cum arăta. Şi-a mutat privirea de la mine la 
cana pentru smântână, apoi de la cana pentru smântână înspre 
mine, apoi din nou de la mine la cana pentru smântână şi ar fi 
fost nevoie de un observator mult mai puţin perspicace decât 
Bertram ca să nu-şi dea seama ce-i trecea prin cap. Dacă am 
văzut vreodată vreun marţafoi preocupat să pună lucrurile cap 
la cap, atunci sir Watkyn Bassett era acela. 

— A! a făcut el. 

Numai atât. Nimic mai mult. Dar a fost de ajuns. 

— Hei, am zis eu, aş putea să trimit o telegramă? 

— Poţi să o trimiţi prin telefon din bibliotecă, a spus 
Madeline. Te conduc într-acolo. 

M-a condus până la aparat şi m-a lăsat singur, spunând că 
mă aşteaptă pe hol până când termin. M-am pus pe treabă, am 
luat legătura cu poşta şi, după o scurtă conversaţie cu ceea ce 
mi s-a părut a fi idiotul satului, am telefonat următoarele: 

Doamna Travers 47, Charles Street, r IJa. 

Berkeiey bquare, Londra. 

Mi-am luat o pauză ca să-mi adun ideile, apoi am 
continuat: 

Regret profund imposibil să îndeplinesc misiunea despre 
ştii tu ce. Atmosfera suspicioasă teribil şi orice fel de acţiune 
instantaneu fatală. Ar fi trebuit să vezi privirea bătrânului 
Bassett adineauri, când a aflat despre legătura de sânge dintre 
mine şi unchiul Tom. Ca ambasadorul când găseşte o femeie cu 
un văl pe cap care dă târcoale seifului ce conţine un tratat 
secret. îmi pare rău şi toate alea, dar nefăcut nimic. Pupici. 

BERTIE Apoi m-am dus în hol la Madeline Bassett. 

Stătea în picioare lângă barometru, care, dacă ar fi avut 
un dram de rațiune în el, ar fi trebuit să arate spre „Furtună” în 
loc de „Senin”, şi pe când navigam spre ea, s-a răsucit şi s-a 
uitat la mine cu o privire blajină şi holbată care-a transmis un 
fior de groază în jos pe şira spinării lui Wooster. Gândul că acolo 
se afla cea care îşi răcise relaţiile cu Gussie şi putea oricând să-i 
înapoieze inelul şi cadourile mă umplea de o oroare neştiută. 


Am decis că, dacă vreo câteva cuvinte paşnice venite din 
partea unui om de lume ar putea izbuti să vindece ruptura, 
atunci trebuia să le spun cu voce tare. 

— Of, Bertie, a zis ea cu o voce gâlgâită ca berea care 
picură dintr-o halbă, n-ar trebui să fii aici! 

Recenta mea întrevedere cu bătrânul Bassett şi cu 
Roderick Spode mă făcuse să gândesc şi eu cam la fel. Dar nu 
avusesem timp să-i explic că asta nu era o vizită mondenă fără 
rost şi că, dacă Gussie nu mi-ar fi expediat SOS-uri, nici n-aş fi 
visat să mă apropii la mai puţin de o sută de kilometri de locul 
ăsta înspăimântător. A continuat, uitându-se la mine de parc-aş 
fi fost un iepure de la care se aşteaptă să se preschimbe din 
clipă în clipă într-un gnom. 

— De ce-ai venit? O, ştiu ce-o să spui. Ai simţit că trebuie 
neapărat să mă mai vezi măcar o dată, cu orice preţ. N-ai putut 
rezista imboldului să iei cu tine o ultimă amintire pe care să o 
cultivi în anii de singurătate. O, Bertie, îmi aminteşti de Rudei. 

Nu mai auzisem numele ăsta. 

— Rudei? 

— Seniorul Geoffrey Rudei, prinţul de Blay-en-Saintonge. 

Am clătinat din cap. 

— Mi-e teamă că nu l-am cunoscut. E un amic de-al tău? 

— A trăit în Evul Mediu. A fost un mare poet. Şi s-a 
îndrăgostit de soţia cârmuitorului din Tripoli. 

M-am bâţâit stânjenit. Speram că o să se ţină departe de 
asta. 

— A iubit-o ani de zile şi până la urmă n-a mai putut 
rezista. S-a dus cu vaporul la Tripoli, iar servitorii l-au purtat 
până la mal. 

— Nu se simţea prea bine, am spus eu pe bâjbâite. A avut 
o călătorie agitată? 

— Era pe moarte. De iubire. 

— O, aha. 

— L-au dus în faţa lady-ei Melisande într-o litieră şi nu a 
mai avut puterea decât să-şi întindă o mână şi s-o atingă. Apoi a 
murit. 

A făcut o pauză şi a scos un oftat ce părea să vină direct 
din chiloţeii ei cu mânecuţe dantelate. Au urmat câteva clipe de 
tăcere. 


— Minunat, am zis, gândindu-mă că trebuie să spun ceva, 
deşi, personal, credeam că povestea nu ajungea nici la călcâiul 
celei despre comis-voia-jorul şi fiica fermierului. Altfel ar fi fost, 
bineînţeles, dacă l-ai fi cunoscut pe individ. 

A oftat din nou. 

— înţelegi acum de ce am spus că îmi aminteşti de Rudei. 
Ca şi el, ai venit să arunci o ultimă privire fugară femeii pe care 
o iubeşti. A fost drăguţ din partea ta, Bertie, şi n-o să uit 
niciodată. O să rămână de-a pururi cu mine, o amintire 
înmiresmată, asemenea unei flori presate între foile unui vechi 
album. Dar a fost oare înţelept din partea ta? N-ar fi trebuit să fii 
puternic? N-ar fi fost mai bine ca totul să se sfârşească explicit 
în ziua când ne-am luat rămas-bun la Brinkley Court şi să nu-ţi 
mai scormoneşti în rană? Ne-am cunoscut, m-ai iubit, iar eu am 
fost nevoită să-ţi spun că îi dăruisem altcuiva inima mea. Asta ar 
fi trebuit să fie despărţirea noastră. 

— Categoric, am zis. Adică, până aici totul era perfect în 
regulă. Foarte bine, dacă inima ei era de fapt a altuia. Nimeni nu 
se bucura mai dihai ca Bertram. Tot şpilul chestiei - nu-i aşa? 
Dar am primit un mesaj de la Gussie, care mă anunţa că într-un 
fel sau altul tu şi cu el aţi fâsâit-o. 

S-a uitat la mine asemenea cuiva care tocmai a terminat 
un careu de cuvinte încrucişate punând cuvântul isteţ „emu” în 
colţul din dreapta sus. 

— Deci de-asta ai venit! Ai crezut că încă mai există o 
speranţă? Of, Bertie, îmi pare rău... tare... tare rău. Ochii ei, 
cam de mărimea unor farfurii de supă, erau împăienjeniţi de 
lacrimi. Nu, Bertie, zău că nu mai există nici o speranţă, niciuna. 
N-ar trebui să-ţi clădeşti castele în vise. Nu îţi pot aduce decât 
durere. Il iubesc pe Augustus. El e alesul. 

— Şi nu aţi rupt prietenia? 

— Bineînţeles că nu. 

— Atunci ce-a vrut să spună cu „Ceartă serioasă între 
Madeline şi mine”? 

— O, aia? A mai tras încă un râs din ăla argintiu şi sprinţar. 
N-a însemnat nimic. Totul a fost o prostie absolut penibilă. Doar 
o neînțelegere măruntă, de-a dreptul minusculă. Am crezut că l- 
am prins flirtând cu verişoara mea, Stephanie, şi am fost 
prostuţă şi geloasă. Dar mi-a explicat totul azi-dimineaţă. îi 
scotea doar o muscă din ochi. 


Presupun c-ar fi trebuit să fiu pe drept cuvânt un pic cu 
capsa pusă la auzul veştii c-am fost târât atâta amar de drum 
pentru nimic, dar nu eram. Mă simţeam surprinzător de uşurat. 
Aşa cum am mai spus, telegrama lui Gussie mă zguduise până 
în străfunduri, făcându-mă să-mi fie frică de ce-i mai rău. Dar 
acum mi se semnalase că totul era în regulă şi primisem 
informaţia complet secretă direct de la sursă, că toate stăteau 
super între băşica asta şi el. 

— Deci totul e-n regulă, nu-i aşa? 

— Totul. Nu l-am iubit pe Augustus niciodată mai mult ca 
acum. 

— Nu, pe cinstea mea? 

— De fiecare dată când sunt cu el, firea lui încântătoare 
pare să se deschidă în faţa ochilor mei precum o floare 
minunată. 

— Chiar aşa, pe legea mea? 

— în fiecare zi mă trezesc că descopăr o nouă latură a 
caracterului său ieşit din comun. De exemplu... l-ai mai văzut în 
ultima vreme, nu-i aşa? 

— O, categoric. l-am făcut cinste cu o cină la Trântori 
alaltăieri seară. 

— Mă întreb dacă ai sesizat vreo schimbare la el. 

Gândurile mi-au zburat la chiolhanul în cauză. Din câte îmi 
aduceam aminte, Gussie fusese aceeaşi ciudăţenie cu mutră de 
peşte pe care o ştiam dintotdeauna. 

— Schimbare? Nu, nu cred. Bineînţeles că la cina aia n-am 
avut şansa să-l observ îndeaproape - să-i supun caracterul unei 
analize finale, dacă mă-nţelegi. A stat lângă mine şi am vorbit 
de una, de alta, dar ştii cum e când eşti gazdă - există tot felul 
de lucruri la care trebuie să fii atent... să fii cu ochii pe chelneri, 
să încerci să atragi în conversaţie pe toată lumea, să-l împiedici 
pe Tocătură Potter-Pirbright s-o imite pe Beatrice Lillie... o sută 
de îndatoriri mărunte. Dar mi s-a părut acelaşi. Ce fel de 
schimbare? 

— O îmbunătăţire, de parcă aşa ceva ar fi posibil. N-ai 
crezut uneori în trecut, Bertie, că dacă Augustus ar fi să aibă 
vreun defect, atunci acela e tendinţa de-a fi niţeluş timid? 

Mi-am dat seama ce-a vrut să spună. 


— O, aha, da, bineînţeles, precis. Mi-am amintit cum l-a 
numit odată Jeeves pe Gussie. O floare ce se înfioară la cea mai 
uşoară atingere, nu? 

— Exact. L-ai citit pe Shelley, Bertie. 

— O, zău? 

— Aşa mi l-am imaginat şi eu - o făptură sensibilă, teribil 
de neadaptată la tumultul şi asprimea vieţii. Dar de curând - de 
fapt în ultima săptămână - a manifestat, laolaltă cu acea blân- 
deţe visătoare şi minunată a lui, o tărie de caracter pe care nu 
bănuiam că o are. Pare să-şi fi pierdut întru totul sfiala. 

— Pe cinstea mea, da, am zis, aducându-mi aminte. aşa e. 
Ştii, a ţinut şi un discurs la cina aia a mea, chiar unul admirabil. 
Şi, mai mult... 

Am făcut o pauză. Fusese cât p-aci să spun că, mai mult, 
băuse de la început până la sfârşit numai suc de portocale, nu - 
aşa cum se întâmplase când împărţise premiile la Market 
Snodsbury-cu vreo trei litri de stimulente alcoolice amestecate 
clipocind în el, dar mi-am dat seama că afirmaţia putea fi 
nechibzuită. Spectacolul oferit de obiectul adoraţiei ei atunci la 
Market Blandings era, fără îndoială, ceva ce încerca să uite. 

— Păi, chiar în dimineaţa asta, a zis ea, s-a cam răstit la 
Roderick Spode. 

— Zău? 

— Da. Se contraziceau şi Augustus i-a spus să se ducă şi 
să-şi pună capul la saramură. 

— Măi să fie! am exclamat. 

Normal că n-am crezut o iotă. Ce să-ţi spun! Adică 
Roderick Spode, un tip care chiar şi în stare de repaus ar fi făcut 
un boxer profesionist să se oprească şi să-şi aleagă cuvintele. 
Chestia nu era posibilă. 

Bineînţeles că mi-am dat seama ce se întâmplase. Ea 
încerca să-şi ridice în slăvi iubitul şi, ca orice fată, exagera. Am 
remarcat acelaşi lucru şi la nevestele tinere când încearcă să-ţi 
vândă gogoşi că Herbert, sau George, sau cum îl cheamă, are şi 
profunzimi nebănuite, pe care un observator anost şi lipsit de 
imaginaţie le-ar putea trece cu vederea. Femeile nu ştiu 
niciodată unde să se oprească în asemenea ocazii. 

Îmi aduc aminte că doamna Bingo Little mi-a zis odată, la 
scurt timp după ce s-a căsătorit, că Bingo îi recita chestii lirice 
despre amurguri-prietenii lui cei mai apropiaţi ştiind foarte bine 


că, bineînţeles, băiatul de zahăr n-a băgat de seamă niciodată în 
viaţă vreun apus de soare şi că, dacă printr-o întâmplare chiar s- 
ar fi putut să-l observe, singurul lucru pe care l-ar fi spus despre 
el ar fi fost că îi aminteşte de o felie de friptură de vită, pătrunsă 
exact cât trebuie. 

Insă n-ai cum să-i zici unei fete că minte, aşa că, după 
cum ziceam, am exclamat: „Măi să fie!” 

— Numai de-asta avea nevoie ca să fie perfect. Uneori, 
Bertie, mă întreb dacă merit un suflet atât de aparte. 

— O, în locul tău nu m-aş întreba asemenea tâmpenii, am 
spus eu cu înflăcărare. Bineînţeles că-l meriţi. 

— E drăguţ din partea ta că spui asta. 

— Deloc. Voi doi vă potriviţi ca fasolea cu cârnaţii. Oricine 
şi-ar da seama că sunteţi cum-îi-spune... o pereche ideală. îl 
cunosc pe Gussie de când eram mici şi mi-aş dori să am câte un 
bănuţ pentru fiecare dată când mi-am zis în sinea mea că i s-ar 
potrivi o fată ca tine. 

— Zău? 

— Categoric. lar când te-am cunoscut, mi-am spus „Asta-i 
tipa! Uite-o cum vorbeşte!” Când e nunta? 

— Pe douăzeci şi trei. 

— Eu aş fixa-o mai devreme. 

— Crezi? 

— Neapărat. Scapă şi de asta, ca să-ţi iei o piatră de pe 
inimă. Nu te poţi mărita prea repede cu un tip ca Gussie. Un tip 
nemaipomenit. Un tip minunat. Nu respect pe nimeni mai mult. 
Nu prea întâlneşti indivizi ca Gussie. E unul dintre cei mai 
nostimi. 

Şi-a întins mâna, a înhăţat-o pe a mea şi mi-a strâns-o. 
Dezagreabil, bineînţeles, dar trebuie să accepţi în viaţă şi ce e 
bun, şi ce e rău. 

— Ah, Bertie! Mereu întruchiparea generozităţii! 

— Nu, nu, nu prea. Spuneam numai ce cred. 

— Mă bucură atât de mult să văd că... toate astea... nu ți- 
au schimbat afecțiunea pentru Augustus. 

— Aş zice că nu. 

— Atâţia bărbaţi în locul tău s-ar fi amărât. 

— Nişte nătărăi. 

— Dar tu eşti prea bun pentru asta. încă mai poţi spune 
lucrurile astea minunate despre el. 


— O, categoric. 

— Dragul meu Bertie! 

Şi ne-am despărţit pe tonul ăsta vesel, ea ducându-se să- 
şi facă de treabă cu vreo îndeletnicire casnică, eu îndreptându- 
mă spre sufragerie ca să obţin un strop de ceai. Se părea că ea 
nu bea ceai, pentru că ţinea regim. 

Tocmai ajunsesem la uşa sufrageriei, care era 
întredeschisă, şi eram pe cale să o împing, când din partea 
cealaltă s-a auzit o voce. Şi zicea: 

— Fii amabil şi nu mai vorbi tâmpenii, Spode! 

Era imposibil să confund vocea aia cu a altcuiva. Din 
fragedă pruncie, existase ceva distinctiv şi aparte în timbrul 
vocii lui Gussie, care-i amintea ascultătorului parţial de 
răbufnirea unui gaz dintr-o ţeava şi parţial de o oaie care îşi 
strigă plozii în sezonul mieilor. 

Nu era posibil nici să nu fi auzit bine ce-a spus. Cuvintele 
erau exact aşa cum am afirmat şi să zic că m-au surprins ar fi 
prea puţin. Acum mi-am dat seama că era foarte posibil să fi 
existat un sâmbure de adevăr în povestea nebunească a 
Madelinei Bassett. Adică, un Augustus Fink-Nottle care îi zice lui 
Roderick Spode să nu mai spună tâmpenii era un Augustus Fink- 
Nottle care putea la fel de bine să-i fi zis să se ducă şi să-şi pună 
capul la saramură. 

Am intrat în cameră, minunându-mă. 

In afară de o oarecare muiere spălăcită din-dărătul 
ceainicului, care părea să fie o verişoară prin alianţă sau ceva în 
genul ăsta, numai sir Watkyn Bassett, Roderick Spode şi Gussie 
erau prezenţi. Gussie călărea covorul din faţa şemineului cu 
picioarele depărtate, încălzindu-se la focul care-ar fi trebuit, s-ar 
zice, să fie rezervat turului pantalonilor stăpânului casei şi 
numai-decât mi-am dat seama ce voise să spună Madeline 
Bassett când afirmase că îşi pierduse timiditatea. Până şi din 
colţul opus al camerei se vedea că, în ce priveşte încrederea în 
sine, Mussolini ar fi putut să ia cursuri prin corespondenţă de la 
el. M-a zărit de cum am intrat şi a fluturat spre mine o mână 
care mie mi s-a părut ca dracu de condescendentă. Cam ca un 
moşier dat naibii care întâmpină grațios o delegaţie de arendaşi. 

— A, Bertie. Văd c-ai ajuns. 

— Da. 

— Intră, intră şi ia o gogoaşă. 


— Mersi. 

— Mi-ai adus cartea, aşa cum te-am rugat? 

— îmi pare nespus de rău. Am uitat. 

— Păi, dintre toţi tâmpiţii cu mintea brambura care-au 
făcut vreodată umbră pământului, fără îndoială că tu eşti cel 
mai rău. Ne vom bizui pe alţii, tu te poţi retrage. 

Şi concediindu-mă cu un gest dezgustat, a sunat să i se 
aducă încă un sandviş cu carne de la borcan. 

Niciodată n-am izbutit să includ prima masă luată la 
Totleigh Towers printre amintirile mele cele mai fericite. Ceaşca 
de ceai după sosirea la o casă de ţară e un lucru care, de obicei, 
îmi face o plăcere deosebită. Mă încântă buştenii care trosnesc, 
lumina umbrită, mirosul pâinii prăjite cu unt, atmosfera generală 
de huzur tihnit. Există ceva ce pare să-mi meargă drept la inimă 
în zâmbetul radios al amfitrioanei şi în şoapta fugară a 
amfitrionului când îmi face semn cu cotul şi spune „Hai să 
plecăm de-aici şi să mergem să bem un whisky cu sifon în 
camera cu arme”. In asemena ocazii, s-a afirmat deseori, îl 
surprinzi pe Bertram Wooster în elementul lui. 

Dar acum toată starea asta de bien-etre a fost ruinată de 
atitudinea dubioasă a lui Gussie -care sugera într-un mod ciudat 
că a cumpărat proprietatea. M-am simţit uşurat când gaşca s-a 
cărat până la urmă, lăsându-ne singuri. Existau mistere pe care 
voiam să le cercetez. 

Insă m-am gândit că e mai bine să încep prin a cere o a 
doua opinie despre starea de lucruri dintre el şi Madeline. Ea îmi 
spusese că totul era din nou grozav, dar n-aveai cum să fii 
niciodată prea sigur de asta. 

— Tocmai m-am despărţit de Madeline, am zis. Mi-a spus 
că încă vă mai iubiţi. Aşa e? 

— Da. A existat o răceală temporară pentru că i-am scos o 
muscă din ochi Stephaniei Byng, m-am panicat niţel şi ţi-am 
trimis o telegramă să vii. Credeam că mi-ai putea pune o vorbă 
bună. Insă acum nu mai e nevoie. Am adoptat o tactică dură şi 
totul e în regulă. Totuşi mai stai o zi-două, bineînţeles, dacă tot 
ai venit. 

— Mersi. 

— Cu siguranţă o să fii încântat să-ţi revezi mătuşa. Am 
înţeles că soseşte diseară. 


N-am priceput o iotă. Mătuşa Agatha, ştiam, se afla într-un 
sanatoriu, bolnavă de hepatită. îi dusesem flori cu vreo două zile 
în urmă. Şi normal că nu putea fi mătuşa Dahlia pentru că nu-mi 
pomenise deloc că ar avea de gând să bântuie Totleigh Towers. 

— E o greşeală, am spus eu. 

— Nu e nici o greşeală. Madeline mi-a arătat telegrama 
care a venit de la ea azi-dimineaţă, în care întreba dacă n-ar 
putea să stea aici o zi-două. Am observat că fusese trimisă de la 
Londra, deci presupun că a plecat de la Brinkley. 

M-am zgâit la el. 

— Doar nu vorbeşti despre mătuşa Dahlia? 

— Bineînţeles că vorbesc despre mătuşa ta, Dahlia.- 

— Adică mătuşa Dahlia vine aici deseară? 

— Exact. 

Asta era o veste proastă şi m-am trezit că-mi muşc 
puţintel buza de jos cu o îngrijorare nedisimulată. Hotărârea 
bruscă să mă urmeze la Totleigh Towers nu putea să însemne 
decât un singur lucru şi anume că mătuşa Dahlia, gân-dindu-se 
mai profund, şi-a pierdut încrederea în dorinţa mea de a câştiga 
şi şi-a dat seama că cel mai bine e să vină şi să mă 
supravegheze ca să nu trag chiulul de la misiunea pe care mi-o 
repartizase. Şi întrucât eram total decis să trag chiulul, puteam 
prevedea că mă aşteaptă niscaiva vremuri grele. Atitudinea ei 
faţă de un nepot recalcitrant probabil că o să semene, mă 
temeam eu, cu cea despre care se ştia în zilele ei de asmuţire a 
câinilor că o adoptă faţă de un ogar care refuza să se pitească. 

— Spune-mi, a continuat Gussie, ce fel de voce mai are 
acum? Te întreb pentru că, dacă are de gând să scoată sunetele 
alea de vânătoare când vorbeşte cu mine, o să fiu nevoit să i-o 
retez. Mi-a ajuns cât am îndurat la Brinkley. 

Mi-ar fi plăcut să mai meditez la situaţia dezagreabilă care 
apăruse, dar mi s-a părut că îmi dăduse indicaţia să-mi încep 
cercetarea. 

— Ce s-a întâmplat cu tine, Gussie? 

— Hă? 

— De când eşti aşa? 

— Nu te înţeleg. 

— Păi, de exemplu, spui că ai de gând să i-o retezi mătuşii 
Dahlia. La Brinkley te ghemuiai în faţa ei ca o şosetă udă. Şi ca 


să-ţi mai dau un exemplu, îi zici lui Spode să nu mai vorbească 
tâmpenii. Apropo, despre ce tâmpenii vorbea? 

— Am uitat. Vorbeşte prea multe tâmpenii. 

— N-aş avea tupeul să-i spun lui Spode să nu mai 
vorbească tâmpenii, am zis eu cu sinceritate. 

Francheţea mea a primit numaidecât răspuns. 

— Păi, ca să-ţi spun adevărul, Bertie, a spus Gussie, 
dându-şi arama pe faţă, nici eu acum o săptămână n-aş fi 
îndrăznit. 

— Ce s-a întâmplat acum o săptămână? 

— Am renăscut spiritual. Mulțumită lui Jeeves. Un bărbat 
beton, Bertie! 

— A! 

— Noi suntem ca nişte copilaşi speriaţi de întuneric, iar 
Jeeves este infirmiera înţeleaptă care ne ia de mânuţe şi... 

— Aprinde lumina? 

— întocmai. Vrei să-ţi povestesc? 

L-am asigurat că ardeam de nerăbdare. M-am aşezat 
confortabil pe scaun şi, aprinzându-mi ţigara, am aşteptat 
povestirea direct de la sursă. 

Gussie a rămas o clipă tăcut. Mi-am dat seama că îşi 
rânduia în minte faptele. Şi-a scos ochelarii şi i-a lustruit. 

— Acum o săptămână, Bertie, a început el, viaţa mea a 
intrat în criză. Eram pus în faţa unei corvezi şi numai 
perspectiva ei îmi întuneca orizontul. Am aflat că trebuie să ţin 
un discurs la micul dejun din ziua nunţii. 

— Păi, normal. 

— Ştiu, dar dintr-un motiv sau altul nu mă gândisem la 
asta şi vestea m-a izbit ca o lovitură în moalele capului. Să-ţi zic 
de ce eram copleşit de o adevărată oroare la ideea de a ţine un 
discurs la micul dejun din ziua nunţii? Pentru că din public 
făceau parte Roderick Spode şi sir Watkyn Bassett. îl cunoşti 
bine pe sir Watkyn? 

— Nu prea. M-a amendat o dată cu cinci lire la judecătorie. 

— Păi, să ştii de la mine că e o persoană dificilă şi se 
opune cu îndârjire să mă aibă drept ginere. Pe de o parte i-ar fi 
plăcut ca Madeline să se mărite cu Spode - care, ar trebui să 
spun, o iubeşte de când erau de-o şchioapă. 


— O, zău? am făcut eu, ascunzându-mi politicos uimirea 
că şi altcineva în afară de un nătăfleţ patentat ca el ar putea s-o 
iubească intenţionat pe fata asta. 

— Da. însă pe lângă faptul că ea vrea să se mărite cu 
mine, el nu vrea să se însoare cu ea. Vezi tu, se consideră Omul 
Destinului şi crede că o căsătorie ar sta în calea misiunii lui. Se 
trage din Napoleon. 

Mi-am dat seama că înainte de a merge mai departe, 
trebuia să obţin informaţii despre Spode ăsta. N-am priceput 
chestia aia cu Omul Destinului. 

— Cum adică, misiunea lui? E o persoană specială? 

— Nu citeşti niciodată ziarele? Roderick Spode e 
fondatorul şi conducătorul Mântuitorilor Angliei, o organizaţie 
fascistă cunoscută mai mult sub numele de Şorturile Negre. 
Dorinţa lui de bază, dacă n-o să-l pocnească cineva cu o sticlă-n 
cap la una dintre încăierările frecvente cu care se delectează el 
şi adepţii lui, e să ajungă Dictator. 

— Ei, fir-aş al naibii! 

Eram uluit de cât de ager e spiritul meu de observaţie. 
Dacă-ţi aminteşti, în clipa când l-am văzut pentru prima dată pe 
Spode mi-am zis în sinea mea „Hopa! Un Dictator!” şi Dictator s- 
a dovedit a fi. N-aş fi nimerit-o mai bine nici dacă aş fi fost unul 
dintre detectivii ăia care zăresc un om mergând pe stradă şi 
deduc că e un producător pensionar de supape pe nume 
Robinson, cu reumatism la o mână, care locuieşte în Clapham. 

— Ei, fir-aş al dracu! M-am gândit eu că e ceva de genul 
ăsta. Bărbia aia... Ochii ăia... Şi de fapt şi mustaţa aia. Apropo, 
când ai spus „şorturi” ai vrut să zici de fapt „cămăşi”, nu? 

— Nu. Când Spode şi-a fondat organizaţia, nu mai 
rămăsese nici o cămaşă. El şi adepţii lui poartă şorturi negre. 

— Adică la fel ca fotbaliştii? 

— Ce dezgustător! 

— Da. 

— Cu genunchii goi? 

— Cu genunchii goi. 

— La naiba! 

— Da. 

Un gând m-a străfulgerat şi m-a revoltat atât de tare încât 
a fost cât p-aci să-mi scap ţigara din mână. 

— Bătrânul Bassett poartă şort negru? 


— Nu. Nu e membru al Mântuitorilor Angliei. 

— Şi atunci cum a ajuns să se înhăiteze cu Spode? Când 
m-am întâlnit cu ei la Londra, hoinăreau ca o pereche de 
marinari în permisie pe uscat. 

— Sir Watkyn e logodit cu mătuşa lui - o doamnă 
Wintergreen, văduva colonelului H. H. Wintergreen din Pont 
Street. 

Am cugetat o clipă, zugrăvindu-mi în minte scena din lada 
aia de gunoi cu antichităţi. 

Când stai în boxă, iar un magistrat te priveşte pe 
deasupra pince-nez-ului şi vorbeşte despre tine ca fiind 
„inculpatul Wooster”, ai destul timp să-i sorbi vorbele cu nesaţ 
şi ce m-a frapat în primul rând la sir Watkyn Bassett atunci, pe 
Bosher Street, a fost firea lui arţăgoasă. Pe de altă parte, în 
magazinul ăla, el mi-a lăsat impresia cuiva care ochise pasărea 
albastră. Ţopăia de colo-colo aidoma unei pisici fericite pe 
cărămizi fierbinţi, prezentându-i marfa lui Spode cu ciripituri 
scurte de genul „Crezi că mătuşii tale i-ar plăcea aşa ceva?” sau 
„Ce zici de asta?” şi aşa mai departe. lată că acum mi-a fost 
furnizat şi motivul efervescenţei lui. 

— Ştii, Gussie, am spus, cred că mi-am dat seama de ce 
se potriveau de minune ieri. 

— Posibil. însă lasă asta. Nu-i important. 

— Da, ştiu. Dar e interesant. 

— Nue. 

— Poate că ai dreptate. 

— Hai să nu discutăm de chestiuni secundare, a zis 
Gussie, chemând adunarea la ordine. Unde rămăsesem? 

— Nu ştiu. 

— Eu da. Iți spuneam că lui sir Watkyn nu-i surâdea deloc 
să mă aibă drept ginere. Şi Spode se opunea căsătoriei. Şi nici 
nu făcea vreun efort să o ascundă. Avea obiceiul să ţâşnească în 
faţa mea de după colţ şi să bolborosească ameninţări. 

— Asta n-are cum să-ţi fi plăcut. 

— Nu-mi plăcea. 

— De ce bolborosea ameninţări? 

— Pentru că, deşi nu s-ar fi căsătorit cu Madeline, chiar 
dacă l-ar fi acceptat, el se crede un soi de cavaler care o apără. 
îmi tot spune că fericirea fetiţei ăleia e foarte prețioasă pentru el 
şi că, dacă o s-o dezamăgesc vreodată, o să-mi rupă gâtul. Cam 


asta-i tendinţa amenințărilor pe care le bolboroseşte şi de-aia 
am fost puţin tulburat când Madeline a început să se poarte mai 
rece cu mine după ce m-a prins cu Stephanie. 

Byng. 

— Spune-mi, Gussie, ce făceaţi de fapt tu şi cu Băţoasa? 

— îi scoteam o muscă din ochi. Am încuviinţat din cap. 
Dacă asta era versiunea sa, fără îndoială că era înţelept din 
partea lui să se ţină cu dinţii de ea. 

— Cam atât cu Spode. Ajungem acum la sir Watkyn 
Bassett. Chiar de la prima noastră întâl-nire mi-am dat seama că 
nu eram omul viselor lui. 

— Şi eu la fel. 

— M-am logodit cu Madeline, după cum ştii, la Brinkley 
Court. Prin urmare vestea i-a fost adusă la cunoştinţă printr-o 
scrisoare şi îmi închipui că drăguţa de ea s-a dat atâta peste cap 
să mă descrie, încât l-a făcut să creadă că o să aibă parte de un 
hibrid între Robert Taylor şi Einstein. în orice caz, când i-am fost 
prezentat drept bărbatul care se va căsători cu fiica lui, s-a zgâit 
la mine o secundă şi a întrebat „Ce?” Neve-nindu-i să creadă, 
ştii, de parc-ar fi sperat că i se jucase un renghi şi adevăratul tip 
o să sară imediat din spatele unui scaun urlând „Cucu-bau!” 
Când în sfârşit a priceput că nu era o păcăleală, s-a dus într-un 
colţ şi a rămas aşezat acolo câtva timp, ţinându-se cu mâinile de 
cap. După aia adesea l-am surprins privindu-mă pe deasupra 
pince-nez-ului. Mă deranja. 

Nu mă mira. Am făcut deja o aluzie la ce efect avea 
asupra mea privirea aia pe-deasupra-pin-ce-nez-ului a 
bătrânului Bassett şi-mi puteam da seama că, dacă şi-o îndrepta 
spre Gussie, era foarte plauzibil să-l zdruncine vârtos pe individ. 

— în plus, pufnea. lar când a aflat de la Madeline că 
tineam salamandre în dormitor, a spus ceva foarte batjocoritor - 
în barbă, dar l-am auzit. 

— Ţi-ai luat trupa cu tine, nu? 

— Bineînţeles. Sunt în toiul unui experiment foarte delicat. 
Un profesor american a descoperit că luna plină influenţează 
viaţa amoroasă a mai multor creaturi subacvatice, inclusiv o 
specie de peşti, două feluri de stele de mare, opt varietăţi de 
viermi şi o algă de mare de forma unei panglici numită Dictyota. 
Luna o să fie plină în două sau trei zile şi vreau să văd dacă 
afectează şi viaţa amoroasă a salamandrelor. 


— Dar care e viaţa amoroasă a salamandrelor, dacă o 
rezumi? Nu mi-ai spus tu odată că doar îşi bâţâie cozile unul în 
faţa celuilalt în sezonul de împerechere? 

— Intradevăr. 

Am ridicat din umeri. 

— Păi, bine, dacă le place. Dar nu-i ideea mea de pasiune 
incandescentă. Deci bătrânul Bassett nu a fost încântat de 
fârtaţii necuvântători? 

— Nu. Nu-l încânta nimic la mine. Asta făcea lucrurile 
dificile şi dezagreabile. Dacă îl mai pui şi pe Spode, o să înţelegi 
de ce am început să fiu speriat de moarte. lar apoi, din senin, 
mi-au trântit-o că trebuie să ţin un discurs la micul dejun din 
ziua nunţii - în faţa unui public, aşa cum am mai zis, din care 
făceau parte Roderick Spode şi sir Watkyn Bassett. 

Şi-a luat o pauză şi a înghiţit spasmodic, ca un pechinez 
care ia o pilulă. 

— Sunt un tip timid, Bertie. Sfiala e preţul pe care îl 
plătesc pentru că am o fire hipersensibilă. Şi ştii ce cred când 
vine vorba să ţin discursuri, indiferent de condiţii. Simpla idee 
mă înspăi-mântă. Când m-ai vârât cu forţa în afacerea aia cu 
înmânatul premiilor de la Market Snodsbury, gândul că o să stau 
pe podium, în faţa unei şlehte de băieţi buboşi m-a umplut de 
panică şi teroare. Mi-a bântuit visele. Atunci îţi imaginezi cum a 
fost pentru mine să mă gândesc la micul dejun din ziua nunţii. 
Aş fi putut să mă înarmez cu curaj ca să rostesc o cuvântare în 
faţa unei turme de mătuşi şi veri. Nu spun c-ar fi fost floare la 
ureche, dar probabil că aş fi reuşit. Insă să mă ridic în picioare 
cu Spode de-o parte şi cu sir Watkyn Bassett de cealaltă... nu 
vedeam cum aş fi putut face faţă. lar apoi, din întunecimea care 
m-a învăluit, neagră precum un puț dintr-un capăt într-altul, a 
mijit o plăpândă scânteie de speranţă. M-am gândit la Jeeves. 

Şi-a ridicat mâna şi m-am gândit că voia să-şi scoată 
pălăria cu venerație. Intenţia, însă, era nulă şi neavenită prin 
faptul că nu avea nici o pălărie pe cap. 

— M-am gândit la Jeeves, a repetat el, şi am luat trenul 
până la Londra ca să-i prezint problema. Am avut norocul să-l 
prind la tanc. 

— Cum adică la tanc? 

— înainte să plece din Anglia. 

— Dar nu pleacă din Anglia. 


— Mi-a spus că tu şi cu el o să plecaţi curând într-o 
călătorie din alea în jurul lumii. 

— O, nu, asta a picat. Nu mi-a surâs planul. 

— Şi Jeeves spune că a picat? 

— Nu, doar eu. 

— Da? 

M-a privit într-un mod cam ciudat şi m-am gândit că avea 
de gând să dezvolte subiectul. Dar el doar a emis un soi de râset 
bizar şi scurt şi şi-a reluat povestirea. 

— Ei bine, cum spuneam, m-am dus la Jeeves şi i-am 
prezentat faptele. L-am implorat să încerce să găsească vreo 
soluţie care să mă scoată din iţele îngrozitoare în care mă încâl- 
cisem - l-am asigurat că n-o să-l condamn dacă nu reuşeşte 
pentru că mi se părea, după câteva zile în care tot pritocisem 
chestiunea, că nici o fiinţă umană nu ar fi fost în stare să mă 
ajute. Şi cu greu o să-ţi vină să crezi, Bertie, nu băusem nici 
jumătate din paharul cu suc de portocale cu care mă servise, 
când a rezolvat toată povestea. Nu m-aş fi aşteptat să fie 
posibil. Mă întreb cât o cântări creierul lui. 

— Multicel, îmi închipui. Mănâncă o mulţime de peşte. 
Deci ideea lui s-a dovedit a fi un succes, nu-i aşa? 

— A fost nemaipomenită. A privit chestiunea dintr-o 
perspectivă psihologică. Dacă faci o analiză finală, a zis el, 
aversiunea faţă de vorbitul în public se datorează fricii de 
auditoriu. 

— Păi, aş fi putut şi eu să-ţi spun asta. 

— Da, dar el mi-a arătat şi cum se poate vindeca. Noi, a 
spus el, nu ne temem de cei pe care îi dispreţuim. în consecinţă, 
trebuie să întreţii un dispreţ sfidător pentru cei care te vor 
asculta. 

— Cum? 

— Foarte simplu. lţi umpli mintea cu gânduri 
batjocoritoare la adresa lor. îţi spui încontinuu: „Gândeşte-te la 
coşul ăla de pe nasul lui Smith”... „Ţine cont de urechile 
clăpăuge ale lui Jones”... „Aminteşte-ţi când Robinson a fost 
târât în faţa judecătorului pentru că a călătorit la clasa întâi cu 
un bilet pentru clasa a treia”... „Nu uita că l-ai văzut o dată pe 
micul Brown cum vomita la o petrecere pentru copii”... şi aşa 
mai departe. Astfel că, atunci când eşti chemat să te adresezi lui 


Smith, Jones, Robinson şi Brown, ei şi-au pierdut deja colții 
veninoşi. îi domini. 

Am reflectat la asta. 

— înţeleg. Păi, da, sună bine, Gussie. Dar, la o adică, o să 
funcţioneze în realitate? 

— Dragul meu, are un efect miraculos. Am testat-o deja. 
îţi aminteşti discursul meu de la cina aia a ta? 

Am tresărit. 

— Doar nu ne dispreţuiai? 

— Ba da, din tot sufletul. 

— Ce, şi pe mine? 

— Pe tine, pe Freddie Widgeon, pe Bingo Little, pe 
Tocătură Potter-Pirbright, pe Zărghitul Fotheringay-Phipps şi pe 
toţi cei de faţă. „Nişte viermi!” mi-am zis în sinea mea. „Ce 
adunătură!” mi-am zis în sinea mea. „Uite-l şi pe Bertie”, mi-am 
zis în sinea mea. „La naiba!” mi-am zis în sinea mea, „câte ştiu 
despre el!” Cu rezultatul că am cântat la voi ca la o orchestră de 
instrumente cu coarde şi am obţinut un triumf remarcabil. 

Trebuie să recunosc că mă simţeam cam înciudat. Puţintel 
prea de tot, adică, să fiu ţinta batjocurii unui cretin ca Gussie - 
în vreme ce se burduşea cu carnea şi sucul meu de portocale. 

Dar în curând au prevalat şi sentimente mai generoase. în 
fond, mi-am spus în sinea mea, chestia măreaţăchestia de bază 
faţă de care toate celelalte consideraţii trebuie să pălească - era 
să-l trimit pe Fink-Nottle ăsta neapărat să-şi pună laţul de gât, şi 
asta cât mai repede, în luna de miere. lar în ce priveşte sfatul lui 
Jeeves, amenințările bolborosite ale lui Roderick Spode şi 
pufnitul combinat cu privirea pe deasupra pince-nez-ului a lui sir 
Watkyn Bassett ar fi fost îndeajuns să-i distrugă complet 
moralul, să-l facă sa pună capăt pregătirilor de nuntă şi să plece 
la vânătoare de salamandre în Africa. 

— Păi, da, am spus eu, înţeleg ce vrei să zici. Dar, pe toţi 
dracii, Gussie, admițând că poţi să-i iei în zeflemea pe Zărghitul 
Fotheringay-Phipps, pe Tocătură Potter-Pirbright şiforţând puţin 
notape mine, nu îl poţi dispreţui pe Spode. 

— Nu zău? A râs cu nonşalanţă. Floare la ureche. Şi pe sir 
Watkyn Bassett. Iți zic, Bertie, mă gândesc fără nici o tresărire la 
micul dejun din ziua nunţii. Sunt vesel, încrezător, senin. Nu o să 
fie nimic din îmbujorarea, bâţâiala, frămân-tatul degetelor şi 
trasul de faţa de masă pe care le vezi la majoritatea mirilor în 


asemenea ocazii. O să-i privesc pe toţi în ochi şi o să-i fac să se 
piardă cu firea. Cât despre mătuşi şi veri, o să-i fac să se 
tăvălească pe jos prin biserică. In clipa când Jeeves a rostit acele 
cuvinte, m-am apucat serios să mă gândesc la toate lucrurile 
despre Roderick Spode şi sir Watkyn Bassett care i-ar expune 
dispreţului îndreptăţit al compatrioţilor lor. Pot să-ţi spun 
cincizeci de lucruri numai despre sir Watkyn care te-ar face să 
te întrebi cum a fost tolerată atâţia ani o asemenea pată morală 
şi fizică pe imaginea Angliei. Le-am notat într-un carnet. 

— Le-ai notat într-un carnet? 

— Un carneţel legat în piele. L-am cumpărat din sat. 

Mărturisesc că eram un pic tulburat. Chiar dacă probabil îl 
ţinea încuiat, simpla existenţă a unui astfel de caiet stânjenea. 
Nici n-ai vrea să te gândeşti ce deznodământ şi ce efect ar avea 
dacă ar cădea pe mâini rău-intenţionate. O broşură ca asta ar fi 
dinamită. 

— Unde îl ţii? 

— în buzunarul de la piept. lată-l. O, nu, nu e. Ciudat, a 
spus Gussie. Probabil că l-am scăpat pe jos pe undeva. 

Nu ştiu dacă ai păţit-o şi tu la fel, dar în decursul vieţii am 
descoperit că din când în când, în vreme ce mergi lipa-lipa, dai 
de niscaiva momente pe care eşti capabil să le recunoşti pe 
dată, cu ochiul liber, ca fiind clipe fierbinţi. Ceva îţi spune că o 
să-ţi rămână gravate, dacă „gravate” e cuvântul potrivit, pentru 
totdeauna în memorie şi că o să-ţi aduci aminte de ele din când 
în când de-a lungul anilor, când eşti pe cale să aţipeşti, alun- 
gându-ţi senzaţia aia de toropeală şi făcându-te să zvâcneşti pe 
pernă aidoma unui somon străpuns de cange. 

In cazul meu, unul dintre momentele astea de care îmi 
amintesc limpede s-a petrecut odată, la prima şcoală privată 
unde m-am dus, când m-am furişat pe scări în jos până la biroul 
directorului, în toiul nopţii, întrucât spionii mei mă anunţaseră că 
avea o cutie cu biscuiţi în dulapul de sub raftul cu cărţi. Ca să 
descopăr, după ce intrasem deja şi o retragere umiM şi discretă 
ar fi fost imposibilă, că bătrânul nemernic şedea la birou şi - prin 
ceea ce mi s-a părut întotdeauna o coincidenţă bizară - se 
ocupa chiar cu compunerea raportului de la sfârşitul trimestrului 
despre mine, care ulterior s-a dovedit a fi infect. 

A fost o împrejurare în care aş denatura adevărul dacă aş 
spune că Bertram şi-a păstrat obişnuitul său sang-froid intact. 


Dar al naibii să fiu dacă îmi aduc aminte să mă fi holbat atunci 
la rev. Audrey Upjohn măcar cu jumătate din groaza palidă care 
mi-a răsărit pe mutră la aceste cuvinte ale lui Gussie. 

— L-ai scăpat pe jos? 

— Da, dar e în regulă. 

— în regulă? 

— Adică îmi amintesc totul până la ultimul cuvânt. 

— O, înţeleg. Asta-i bine. 

— Da. 

— Sunt multe în el? 

— O, foarte multe. 

— Chestii tari? 

— Dintre cele mai tari. 

— Păi, e minunat. 

L-am privit cu o uimire crescândă. Te-ai fi gândit că până 
acum chiar şi eminenţa asta sub limita normală ar fi trebuit să-şi 
dea seama de pericolul înfiorător care îl păştea. Dar nu. 
Ochelarii lui cu ramă de baga luceau cu sclipiri vesele. Era plin 
de elan şi espieglerie, fără nici o grijă pe lume. De la tălpi până 
la gât era în regulă, dar de aici în sus practic un neantăsta mi- 
era Augustus Fink-Nottle. 

— 0, da, a zis el, le-am memorat cu grijă pe toate şi sunt 
foarte încântat de asta. Săptămâna trecută am supus 
temperamentele lui Roderick Spode şi sir Watkyn Bassett unei 
examinări nemiloase. Le-am studiat pe cele două băşici până în 
străfundurile fiinţei lor. E uluitor cât material poţi să aduni când 
începi să-i analizezi cu adevărat pe oameni. L-ai auzit vreodată 
pe sir Watkyn Bassett cum mănâncă un bol cu supă? - nu-i prea 
diferit de un tren expres scoţian care trece printr-un tunel. L-ai 
văzut vreodată pe Roderick Spode mâncând sparanghel? 

— Nu. 

— Revoltător. îţi năruie toată concepţia potrivit căreia 
Omul ar fi cea mai înaltă creaţie a Naturii. 

— Astea au fost două dintre lucrurile pe care le-ai notat în 
carnet? 

— Le-am rezervat jumătate de pagină. Sunt doar nişte 
defecte de suprafaţă şi minore. Majoritatea cercetărilor mele 
sunt mult mai profunde. 

— înţeleg. Ţi le-ai extins? 

— Foarte mult. 


— Şi erau numai poante deştepte şi usturătoare? 

— Până la ultimul cuvinţel. 

— Asta-i minunat. Adică, nici o şansă ca bătrânul Bassett 
să se plictisească atunci când o să le citească. 

— Să le citească? 

— Păi, are aceleaşi şanse ca şi ceilalţi să găsească acel 
caiet, nu-i aşa? 

Îmi aduc aminte că Jeeves mi-a spus odată, apropo de 
cum nu poţi să ştii niciodată cum va fi vremea, că a văzut multe 
dimineţi splendide care leagănă cu speranţe vârfurile munţilor 
cu un ochi suveran şi care mai apoi s-au preschimbat în după- 
amieze destul de urâte. La fel s-a întâmplat şi cu Gussie acum. 
Radia ca un far până când am menţionat acest aspect al 
chestiunii, iar strălucirea i-a dispărut la fel de brusc de parcă ar 
fi fost scos din priză. 

A rămas căscând gura la mine precum şi eu căscasem 
gura la rev. A. Upjohn în ocazia mai sus amintită. Avea o 
expresie identică cu cea pe care o surprinsesem odată pe faţa 
unui peşte, al cărui nume îmi scapă acum, la acvariul regal din 
Monaco. 

— Nu m-am gândit la asta. 

— Gândeşte-te acum. 

— Uf, la naiba! 

— Da. 

— Uf, la dracu! 

— Mda. 

— Uf, mama dracul! 

— Categoric. 

S-a dus până la masa unde se afla ceaiul şi a început să 
mănânce o gogoaşă rece. Zărindu-mă, ochii i s-au bulbucat. 

— Presupunând că bătrânul Bassett găseşte caietul, ce 
crezi că o să se întâmple? 

La asta puteam să-i răspund. 

— O să pună imediat capăt nunţii. 

— Chiar crezi asta? 

— Da. 

S-a înecat cu gogoaşa. 

— Bineînţeles că da, am spus. Zici că niciodată nu i-ai fost 
pe plac ca ginere. Dacă citeşte caietul ăla, n-o să-şi schimbe în 
bine părerea. O singură privire şi o să contramandeze tortul, 


spu-nându-i lui Madeline că o să se mărite cu tine numai peste 
cadavrul lui. lar ea nu e soiul de fată care să-şi sfideze părinţii. 

— Uf, la dracul! 

— Totuşi nu mi-aş face griji din pricina asta, bătrâne, am 
spus eu subliniindu-i şi partea bună a lucrurilor, pentru că mult 
înainte de a se întâmpla, Spode îţi va fi rupt gâtul. 

A început să ciugulească febril o altă gogoaşă. 

— E îngrozitor, Bertie. 

— Nu-i prea bine, nu. 

— Am intrat în bucluc. 

— Până-n gât. 

— Ce-i de făcut? 

— Nu ştiu. 

— Nu te poţi gândi la ceva? 

— Nu. Trebuie să ne punem speranţa în voinţa divină. 

— Adică să-l consultăm pe Jeeves? Am clătinat din bostan. 

— Nici măcar Jeeves nu ne poate ajuta acum. E limpede că 
trebuie să găsim şi să recuperăm carnetul ăla înainte de a 
ajunge în mâinile bătri-nului Bassett. De ce naiba nu l-ai ţinut 
sub cheie undeva? 

— N-am putut. Notam mereu câte ceva nou în el. Nu 
puteam şti niciodată când mă podideşte inspiraţia şi trebuia să-l 
am la îndemână. 

— Eşti sigur că era în buzunarul de la piept? 

— Destul de sigur. 

— Nu cumva o fi în dormitorul tău, din întâm-plare? 

— Nu. îl aveam mereu la mine, ca să fie în siguranţă. 

— în siguranţă. înţeleg. 

— Şi, de asemenea, cum am mai zis, pentru că aveam 
mereu nevoie de el. încerc să mă gândesc unde l-am văzut 
ultima dată. Stai puţin. 

Incep să-mi aduc aminte. Da, îmi amintesc. Lângă pompă. 

— Care pompă? 

— Cea de lângă curtea de vite, unde se umplu cu apă 
găleţile pentru cai. Da, acolo l-am văzut ultima dată, ieri, înainte 
de prânz. L-am scos ca să-mi notez ceva despre modul cum a 
vărsat sir Watkyn grisul de ovăz fiert în lapte la micul dejun şi 
tocmai îmi terminasem observaţia când m-am întâlnit cu 
Stephanie Byng şi i-am scos musca din ochi. Bertie! a țipat el, 
întrerupân-du-se. O lumină stranie îi răsărise în ochelari. A izbit 


cu pumnul în masă cu zgomot. Tâmpitul. Ar fi trebuit să-şi dea 
seama că o să verse laptele. Bertie, tocmai mi-am amintit ceva. 
E ca şi cum s-ar fi ridicat cortina dezvăluindu-mi totul, întreaga 
scenă mi se înfăţişează în faţa ochilor. Am scos caietul şi am 
introdus bucata cu grisul de ovăz fiert în lapte. Apoi l-am pus la 
loc în buzunarul de la piept. Unde îmi ţin batista. 

— ŞI? 

— Unde îmi ţin batista, a repetat el. Nu înţelegi? Pune-ţi 
mintea la contribuţie, băiete. Care-i primul lucru pe care-l faci 
când vezi o fată cu o muscă în ochi? 

Am emis o exclamaţie. 

— Te scotoceşti după batistă! 

— întocmai. O scoţi şi extragi musca cu un colţ al ei. lar 
dacă lângă batistă mai e şi un carneţel legat în piele maro... 

— Ţâşneşte afară... 

— Şi cade pe jos... 

—. dar nu ştii unde-anume. 

— Dar ştiu unde. Tocmai asta-i chestia. Pot să te duc 
exact acolo. 

Pentru o clipă mi-am recăpătat curajul. Apoi m-a năpădit 
iarăşi posomorala. 

— leri înainte de prânz, zici? Atunci probabil că l-a găsit 
cineva până acum. 

— Tocmai ajungeam aici. Mi-am mai amintit ceva. Imediat 
după ce m-am ocupat de muscă, îmi aduc aminte că Stephanie 
a zis „Hei, ce-i asta?” şi am văzut-o că se apleacă şi ridică ceva. 
Atunci n-am acordat prea multă atenţie întâm-plării, pentru că 
în aceeaşi clipă am zărit-o pe Madeline. Stătea în pragul porţii 
de la curtea de vite cu o expresie absentă pe chip. Aş mai 
pomeni că pentru a extrage musca am fost nevoit să pun o 
mână sub bărbia Stephaniei ca să-i ţin nemişcat capul. 

— Mda. 

— E esenţial în asemenea împrejurări. 

— Categoric. 

— Dacă nu stă cu capul nemişcat, nu poţi opera. Am 
încercat să-i subliniez asta Madelinei, dar n-a vrut să mă asculte. 
A tulit-o, iar eu am tulit-o după ea. Abia azi-dimineaţă am izbutit 
să-i prezint faptele şi s-o conving să-mi accepte explicaţiile. 
între timp am uitat complet de incidentul cu aplecatul şi ridicatul 


Stephaniei. Mi se pare evident că acel caiet se află în posesia lui 
Byng asta. 

— Posibil. 

— Atunci totul e-n regulă. O găsim, o rugăm să ni-l deav 
iar ea o să ni-l dea. Probabil s-a distrat pe cinste când l-a citit. 

— Unde e? 

— îmi amintesc că parcă mi-a spus că se duce pe jos 
până-n sat. Cred că se trage de şireturi cu diaconul. Dacă n-ai 
nimic de făcut, ai putea să faci o plimbare şi să-i ieşi în 
întâmpinare. 

— Aşa voi face. 

— Păi, fii cu ochii-n patru după Scottie ăla al ei. Probabil că 
e cu ea. 

— O, da. Mersi. 

Îmi aduc aminte că mi-a povestit despre animalul ăsta la 
cină. într-adevăr, în clipa când se servea sole meunierel, mi-a 
arătat rana de la picior, făcându-mă să sar peste felul ăla de 
mâncare. 

— Muşcă precum un şarpe. 

— S-a făcut. Mă uit după ea pe-afară. Dar mai bine mă duc 
chiar acum. 

Nu mi-a luat mult să ajung la capătul aleii. La poartă m-am 
oprit. Mi se părea că cel mai bun plan era să zăbovesc pe-acolo 
până la întoarcerea Băţoasei. Mi-am aprins o ţigară şi m-am 
lăsat în voia gândurilor. 

Deşi cu inima mai uşoară ca înainte, încă mai eram binişor 
zguduit. Până când caietul ăla nu ajungea la loc sigur, Wooster 
nu avea să-şi găsească pe deplin liniştea. Prea multe depindeau 
de recuperarea lui. Aşa cum îi spusesem lui Gussie, dacă 
bătrânul Bassett începea să facă pe tatăl ţâfnos şi îi interzicea 
strigările de nuntă, nu exista nici o şansă ca Madeline să-şi 
ridice bărbia şi să riposteze cu modernul „Chiarr aşa?” O scurtă 
privire spre ea era suficientă pentru a-ţi da seama că aparţinea 
acelui mic grup de fete care încă mai cred că un părinte are 
ceva de spus. Şi puteam să pariez o sută la opt că, în 
circumstanţele pe care le-am zugrăvit, o să 

1. Peşte oceanic plat prăjit în unt topit. 

ofteze, o să verse o lacrimă tăcută, dar că, după ce fumul 
se va risipi, Gussie o să fie pus pe liber, încă mai cugetam într-o 


stare de spirit sumbră şi temătoare când meditaţia mi-a fost 
întreruptă. O dramă umană se petrecea pe şosea în faţa mea. 

Umbrele serii începuseră să se aştearnă din belşug, dar 
vizibilitatea era încă destul de bună pentru a-mi permite să 
observ că pe şosea venea un poliţist voinic, înalt şi cu faţa ca o 
lună plină, pe bicicletă. Şi se vedea că avea inima împăcată. 
Poate că îşi dusese la bun sfârşit şirul de sarcini cotidiene sau 
poate că nu, dar acum era evident că nu se afla în timpul 
serviciului şi manifesta atitudinea unui poliţist care nu are nimic 
altceva pe cap decât chipiul. 

Ei bine, şi când o să-ţi zic că pedala fără mâini, o să 
pricepi cât de departe se întinsese voioşia lipsită de griji a 
acestui copoi molcom. 

lar când drama a început, se vedea de la o poştă că încă 
nu-şi dăduse seama că era fugărit - stăruitor, energic şi pe 
tăcute, în stilul caracteristic acestei rase de animalede un 
frumos terier Aberdeen. Unul mergea tihnit pe bicicletă, 
adulmecând adierea înmiresmată a serii, iar celălalt, Scottie, tot 
numai mustăţi şi sprâncene, gonind în urma lui ca vântul şi ca 
gândul. Aşa cum a zis mai târziu Jeeves, când i-am descris 
episodul, întreaga situaţie semăna cu o scenă faimoasă din 
tragediile greceşti în care cineva merge vioi, ţanţoş şi cu paşii 
mari, fără să ştie că în tot acest timp Nemesis e pe urmele lui, şi 
probabil că are dreptate. 

După cum spuneam, polițistul mergea pe bicicletă fără 
mâini şi dacă n-ar fi fost aşa, probabil că nu s-ar fi întâmplat o 
catastrofă atât de teribilă. Fusesem şi eu un biciclist bunicel în 
tinereţe - cred că am pomenit de întrecerea băieţilor din cor pe 
care am câştigat-o odată la un concurs sportiv de la ţară - şi pot 
depune mărturie că, atunci când mergi fără mâini, e important 
să fii singur şi să n-ai nici o şansă de a fi întrerupt. Cea mai 
minusculă tentativă neaşteptată a unui Scottie de a se conecta 
la gleznă într-un asemenea moment, şi te datini subit. Şi, după 
cum se ştie, dacă nu te ţii zdravăn cu mâinile de ghidon, când te 
datini subit, iei o trântă. 

Aşa s-a întâmplat şi acum. O trântă - printre cele mai 
straşnice dintre trântele la care am avut privilegiul să asista fost 
ceea ce a tras omul legii. In clipa asta se afla printre noi, pe 
deplin vesel şi fericit nevoie mare, iar în clipa următoare zăcea 
într-un şanţ, un soi de talmeş-balmeş de braţe, picioare şi roţi, 


cu terierul stând pe marginea șanțului şi uitându-se de sus la el 
cu expresia aia jignitoare de îngâmfare virtuoasă pe care am 
remarcat-o deseori la feţele terierilor Aberdeen când sunt în 
dezacord cu omenirea. 

Şi în vreme ce treiera de colo-colo şanţul, străduindu-se să 
se recompună în forma iniţială, o fată şi-a făcut apariţia de după 
colţ, o moftan-gioaică tânără şi atrăgătoare, tapisată cu haine 
de tweed în picăţele şi am recunoscut trăsăturile familiare ale 
lui S. Byng. 

Bineînţeles că, având în vedere ce spusese Gussie, ar fi 
trebuit să mă aştept la Băţoasa. Când am văzut un terier 
Aberdeen, ar fi fost cazul să-mi dau seama că era al ei. Mi-aş fi 
putut zice: 

Dacă apar terieri, se poate oare ca Băţoasa să fie prea 
departe? 

Băţoasa era vădit supărată pe poliţist. Se vedea din 
atitudinea ei. A prins cârligul bastonului de zgarda lui Scottie şi 
l-a tras înapoi. Apoi i s-a adresat bărbatului care tocmai 
începuse să se ridice din şanţ aidoma lui Venus născându-se din 
spuma mării. 

— De ce naiba, l-a interpelat ea, ai făcut aşa ceva? 

Bineînţeles că nu era treaba mea, dar nu m-am putut 
împiedica să cred că ar fi trebuit să manifeste mai mult tact în 
ceea ce ameninţa să fie o întrevedere dificilă şi delicată. Şi-mi 
dădeam seama că şi polițistul credea la fel. Avea o cantitate 
considerabilă de noroi pe faţă, dar nu îndeajuns să-i ascundă 
expresia ofensată. 

— Ai fi putut să-l sperii teribil, năpustindu-te aşa. 
Sărăcuţul Bartholomew, pocitania aproape că te-a storcit, nu? 

Incă o dată am observat lipsa oricărei unde de tact. Când 
l-a descris pe funcţionarul public ca fiind o pocitanie, fără 
îndoială că avea dreptate. Numai dacă ar fi concurat lângă sir 
Watkyn Bassett, Prosser Tontul de la Trântori şi alţi câţiva tipi de 
genul ăsta, ar fi putut spera să câştige cu succes un concurs de 
frumuseţe. Dar n-ar trebui să se insiste asupra faptului. în 
asemenea ocazii e nevoie de delicateţe. Nu există ceva mai 
indicat decât delicateţea. 

Deocamdată polițistul se ridicase din hău împreună cu 
bicicleta şi se apucase să o supună unor teste pentru a-şi da 
seama cât de grave erau stricăciunile. Mulţumit că erau 


neînsemnate, s-a răsucit şi a privit-o pe Băţoasa cam la fel cum 
m-a privit pe mine bătrânul Bassett când ocupam boxa 
acuzaților din Bosher Street. 

— Mergeam pe o şosea publică, a început el cu o voce 
domoală şi măsurată de parcă ar fi depus mărturie într-o sală de 
judecată, iar căhţelul a sărit la mine într-o manieră viohlentă. 
Am fost ahzvârhlit de pe biţicletă... 

Băţoasa s-a legat de asta ca un negociator experimentat. 

— Păi, n-ar trebui să mergi pe bicicletă. Bartholomew 
detestă bicicletele. 

— Merg pe biţicletă, duduie, pentru că altminteri ar trebui 
să patrulez pe jos. 

— Ţi-ar prii. Ai mai slăbi niţel. 

— Nu-i vorba de asta, a spus polițistul, nefiind nici el un 
negociator prea prost, scoțând un carnet din străfundurile 
costumului său şi suflând ca să alunge o gânganie de pe el. 
Punctul de pază e că asta-i a doua oară când animalul a comis 
un atac serios asupra persoanei mele şi va trebui să vă chem 
iarăşi la judecată, duduie, pentru că sunteţi în posesia unui 
căhţel feroce neţinut bine sub control. 

Ripostase cu agerime, dar Băţoasa a trecut şi ea la atac. 

— Nu fi cretin, Oates. Nu te poţi aştepta de la un câine să 
rateze un poliţist pe bicicletă. Nu-i omeneşte. Şi pariez că tu ai 
început, oricum. Probabil că l-ai tachinat sau aşa ceva şi îţi pot 
spune că am intenţia să ajung cu procesul până la Camera 
Lorzilor. O să-l chem pe acest domn ca martor. S-a întors spre 
mine şi pentru prima dată şi-a dat seama că nu eram un domn, 
ci un vechi prieten. O, bună, Bertie. 

— Bună, Băţoaso. 

— Când ai ajuns? 

— O, de curând. 

— Ai văzut ce s-a întâmplat? 

— O, categoric. Până-n cele mai mici detalii. 

— Ei bine, aşteaptă-te să primeşti o citaţie. 

— S-a făcut. 

Polițistul făcea un soi de inventar şi îl nota în carnet. lar 
acum era gata să enumere pagubele. 

— O fhâşie de piele răzuită de pe genunchiul drept. O 
vânătaie sau o rană pe cotul stâng. O zgârietură pe nas. 


Uniforma plină de noroi, iar eu trebuie să mă duc să mă spăl. 
Plus şocul -sever. Veţi primi citaţia la timpul cuvenit, duduie. 

A încălecat pe bicicletă şi dus a fost, făcându-l pe câinele 
Bartholomew să salte cu atâta patimă, încât aproape s-a 
eliberat de băţul care-l reţinea. Băţoasa a rămas pentru o clipă 
uitându-se după el niţeluş tânjitor, ca o fată care şi-ar fi dorit să 
aibă la îndemână o jumătate de cărămidă. Apoi s-a răsucit şi eu 
am intrat direct în miezul problemei. 

— Băţoaso, am zis, trecând peste toată gargara cu faptul 
că sunt încântat să te văd, cât de bine arăţi şi aşa mai departe, 
ai cumva un carneţel legat în piele maro al lui Gussie Fink- 
Nottle, pe care l-a pierdut ieri în curtea de vite? 

N-a răspuns şi părea că meditează, fără îndoială că la 
recentul Oates. Am repetat întrebarea şi a ieşit din transă. 

— Carneţel? 

— Unul legat în piele maro. 

— Doldora de afirmaţii vesele pentru uz personal? 

— Da, ăsta e. 

— Da, îl am. 

Mi-am azvârlit braţele spre cer şi de bucurie am emis un 
urlet. Câinele Bartholomew mi-a aruncat o privire nesuferită şi a 
spus ceva în barbă în limba galeză, dar l-am ignorat. Să fi fost şi 
o haită întreagă de câini care să-şi dea ochii pe spate şi să-şi 
rânjească măselele de minte la mine şi tot nu-mi puteau nărui 
clipele astea de extaz. 

— La naiba, ce uşurare! 

— îi aparţine lui Gussie Fink-Nottle? 

— Da. 

— Vrei să zici că Gussie a scris acele studii excelente 
despre caracteristicile lui Roderick Spode şi ale unchiului 
Watkyn? Nu l-aş fi crezut în stare. 

— Nimeni nu l-ar fi crezut. E o poveste foarte interesantă. 
Se pare... 

— Deşi nu-mi imaginez de ce şi-ar pierde careva vremea 
cu Spode şi unchiul Watkyn când Oates pur şi simplu ţipă să fie 
zugrăvit pe hârtie. Cred că n-am mai întâlnit pe cineva care să 
mă scoată cu atâta perseverenţă din pepeni ca Eustace Oates 
ăsta, Bertie. Mă oboseşte. îşi dă aere pe bicicleta aia a lui, pur şi 
simplu căutând-o cu luminarea, iar apoi se plânge când o ia pe 
coajă. Şi de ce, mă rog, face o excepţie împotriva bietului 


Bartholomew în modul ăsta scârbos? Toţi câinii viguroşi din sat 
s-au repezit la pantalonii lui şi el o ştie. 

— Unde-i caietul ăla, Băţoaso? am zis eu revenind la 
subiect. 

— Dă-le-ncolo de caiete. Hai să vorbim despre Eustace 
Oates. Chiar crezi că o să-mi trimită o citaţie? 

Am spus că, citind printre rânduri, asta a fost impresia pe 
care mi-a lăsat-o, iar ea a făcut ceea ce cred că se cheamă o 
mouel... E mouel Adică şi-a ţuguiat buzele şi apoi şi le-a retras 
repede. 

— Mi-e teamă că aşa e. Există un singur cuvânt care să-l 
descrie pe Eustace Oates şi ăla e „belicos”. Se plimbă de colo- 
colo în căutarea cuiva pe care să-l devoreze. O, păi, încă o 
muncă pentru unchiul Watkyn. 

— Cum adică? 

— O să mă prezint la judecată în faţa lui. 

— Deci încă mai lucrează, chiar dacă s-a pensionat? am 
zis eu, amintindu-mi cu o oareşce nelinişte discuţia dintre ex- 
judecătoraşul ăsta şi Roderick Spode în camera cu colecţii. 

— S-a retras numai din tribunalul de pe Bosher Street. N-ai 
cum să împiedici pe cineva să practice magistratura o dată ce i- 
a intrat în sânge. Acum e judecător de pace. Ţine un soi de 
Curte înstelată2 în bibliotecă. Acolo mă înfăţişez eu mereu. Mă 
zbânţui încoace şi-ncolo, aranjând florile sau stau în camera 
mea citind o carte bună, iar majordomul vine şi spune că sunt 
chemată în bibliotecă. lar acolo se află unchiul Watkyn şezând la 
birou, arătând ca judecătorul Jeffrey3, şi Oates aşteptând să 
depună mărturie. 

1. Expresie de nemulţumire, bosumflare, grimasă (fr.). 

2. In dreptul civil britanic, curte de judecată compusă din 
judecători şi consilieri particulari care s-a format în Evul Mediu 
din consiliul regal pentru a suplimenta curţile de judecată 
obişnuite. A fost abolită în 1641. 

3. Critic literar şi judecător scoţian, cunoscut mai mult ca 
editor al publicaţiei Edinburgh Review, Puteam să-mi închipui 
scena. Neplăcut, bineînţeles. Genul de chestie care întunecă 
viaţa domestică a unei fete. 

— Şi întotdeauna se termină la fel, el dă un verdict de 
condamnare şi mă jupoaie. Nu ascultă niciodată nimic din ce 


spun. Nu cred că individul înţelege bazele elementare ale 
justiţiei. 

— Aşa mi s-a părut şi mie când am fost în curtea lui de 
judecată. 

— Şi partea cea mai rea e că ştie ce alocaţie am, aşa că 
cunoaşte cu exactitate cât mă ţin baierele pungii. Anul ăsta de 
două ori m-a jupuit de vie, de fiecare dată la instigaţia 
individului ăstuia, Oates - o dată pentru că am depăşit limita de 
viteză într-o zonă de aglomerare urbană şi încă o dată pentru că 
Bartholomew l-a muşcat extrem de puţin de gleznă. 

Am ţâţâit consolator, dar mi-aş fi dorit să readuc pe furiş 
vorba despre carnet. Deseori se poate observa tendinţa asta a 
fetelor să se îndepărteze de subiectul cel mai important. 

— După felul cum a prezentat Oates faptele, ai fi crezut că 
Bartholomew l-a mâncat de viu. Şi presupun că acum o să se 
întâmple la fel. M-am săturat până-n gât de persecuțiile poliţiei. 
Ai zice că suntem în Rusia. Nu-i deteşti pe poliţişti, Bertie? 

Nu eram gata să ajung chiar atât de departe cu atitudinea 
mea faţă de, în ansamblu, o mulţime de bărbaţi nemaipomeniţi. 

— Păi, nu en masse, dacă înţelegi expresia. Presupun că 
diferă, ca şi în celelalte sectoare ale care a introdus reforma 
scoțiană în 1831 şi a fost înnobilat în 1834. 

comunităţii, unii au un farmec paşnic, alţii mai puţin. Am 
cunoscut niscaiva poliţişti foarte onorabili. Sunt în mod cert 
prietenos cu cel care e de serviciu la intrarea Trântorilor. lar în 
ce-l priveşte pe Oates ăsta al tău, bineînţeles că nu l-am 
cunoascut îndeajuns ca să-mi formez o opinie despre el. 

— Păi, să ştii de la mine că e unul dintre cei mai răi. Şi îl 
aşteaptă o răsplată amară. îţi aduci aminte când am luat 
prânzul în apartamentul tău? Mi-ai povestit cum ai încercat să-i 
şterpeleşti chipiul poliţaiului din Leicester Square. 

— Atunci când l-am cunoscut prima dată pe unchiul tău. 
Asta ne-a apropiat. 

— Păi, nu mi s-a părut mare scofală la vremea aceea, dar 
zilele trecute mi-am amintit brusc şi mi-am zis în sinea mea: „Ei, 
mânca-te-ar puricii!” De luni de zile încerc să găsesc o cale să 
mă răzbun pe individul ăsta, Oates, şi tu mi-ai arătat-o. 

Am tresărit. Mi se părea că vorbele ei nu puteau fi 
interpretate decât într-un singur fel. 

— Doar n-ai de gând să-i şterpeleşti chipiul? 


— Bineînţeles că nu. 

— înţelept din partea ta. 

— E treabă de bărbat. îmi dau seama de asta. Aşa încât i- 
am zis lui Harold s-o facă. Dragul de el, deseori mi-a spus c-ar 
face orice pentru mine. 

Mutra Băţoasei are tendinţa de obicei să fie serioasă şi 
visătoare, lăsânduc-ţi impresia că are numai gânduri profunde şi 
frumoase. Evident că te induce în eroare. Presupun că n-ar 
recunoaşte un gând profund şi frumos nici dacă i l-ai oferi la 
frigare cu sos tartar. Asemenea lui Jeeves, ea nu zâmbeşte des, 
dar acum avea buzele întredeschise - de extaz, cred, ar trebui 
să-l consult pe Jeeves - iar ochii îi scăpărau. 

— Ce mai bărbat! a spus ea. Ştii, suntem logodiţi. 

— O, chiar aşa? 

— Da, dar nu sufla nici un cuvinţel nimănui. E teribil de 
secret. Unchiul Watkyn nu trebuie să afle nimic despre asta 
până când n-o să fie mai întâi înmuiat. 

— Dar cine e Harold ăsta? 

— Diaconul din sat. S-a răsucit spre câinele Bartholomew. 
Are de gând diaconul cel adorabil şi drăguţ să şterpelească 
chipiul poliţistului urât şi rău pentru iubiţica lui, lugu-lugu, şi s-o 
facă foarte, foarte fericită? a întrebat ea. 

Sau cam aşa ceva. Bineînţeles că nu pot reda dialectul. 

M-am zgâit la mica pacoste, îngrozit de codul ei moral, 
dacă l-ai putea numi aşa. Ştii, cu cât cunosc mai îndeaproape 
femeile, cu atât mai înverşunat cred că ar trebui să existe o 
lege. Trebuie făcut ceva în legătură cu sexul ăsta, altminteri 
întreaga structură a Societăţii o să se năruie şi după aia cât de 
idioţi o să părem. 

— Diacon? am zis eu. Dar, Băţoaso, nu poţi să rogi un 
diacon să se învârtească de colo-colo şterpelind chipie de 
poliţişti. 

— De ce nu? 

— Păi, nu se obişnuieşte. O să-l răspopească pe amărâtul 
ăla din cauza ta. 

— Răspopească? 

— E ceva ce păţesc preoţii când calcă strâmb şi sunt 
prinşi. Şi asta o să fie inevitabil consecinţa sarcinii înfiorătoare 
pe care i-ai repartizat-o preasfinţitului Harold. 

— Eu nu cred că r(tesaţcină înfiorătqar, 


— Doar nu mioi spime.xă asta-i ceva ce ttă în firea 
diaconilor? mCTAVIAN GCA 

— Ba da. Harpld ar trebui ăWe,priceapă bint la aşa ceva. 
Când era la MagHalull, Illdillle sa pocnească o revelaţie, era un 
tip şi jumătate. Mereu făcea chestii din astea. 

Faptul că a pomenit de Magdalen mi-a stârnit interesul. Şi 
eu fusesem la acea universitate. 

— A terminat Magdalen, nu-i aşa? în ce an? Poate ÎI 
Cunosc. 

— Bineînţeles că da. Vorbeşte adesea despre tine şi a fost 
încântat când i-am zis că vii aici. Harold Pinker. 

Am rămas ca trăsnit. 

— Harold Pinker? Bătrânul Pinker Puturosul? Sfinte Sisoe! 
Unul dintre cei mai buni amici ai mei. Mereu m-am întrebat ce s- 
a ales de el. Şi în tot timpul ăsta s-a fofilat şi-a devenit diacon. 
Asta arată cât de adevărat e că jumătate de lume nu ştie cum o 
duc celelalte trei sferturi. Pinker Puturosul, pe cinstea mea! 
Chiar vrei să spui că bătrânul Puturos vindecă suflete? 

— Sigur. Şi încă foarte bine. Mahării sunt foarte încântați 
de el. Din clipă în clipă poate să obţină o parohie şi apoi să te ţii 
bine! într-o bună zi o să ajungă episcop. 

Emoţia descoperirii unui amic de mult dispărut a pălit. M- 
am trezit că mă întorc la chestiuni mai practice. Am devenit 
serios. 

Şi vă spun şi de ce am devenit serios. Era foarte uşor 
pentru Băţoasa să spună că asta o să fie floare la ureche pentru 
bătrânul Puturos. Nu-l cunoştea la fel de bine ca mine. L-am 
observat pe Harold Pinker în anii tinereţii şi ştiam cum era. 

JO O Ji U el de fapt -un tip ca un puiut de terra nova, 
mare şi greoiplin de avânt, da, întotdeauna făcând tot ce-i 
stătea în putinţă, e adevărat, dar niciodată capabil să fie la 
înălţime. Pe scurt, un bărbat care, dacă are vreo şansă să 
cârpăcească vreo treabă şi să se vâre în bucluc, o să profite de 
ea. îmi îngheţa sângele în vine la ideea că l-ar pune cineva să 
îndeplinească misiunea extrem de delicată de a da lovitura la 
chipiul poliţistului Oates. N-avea nici o şansă să scape. 

M-am gândit la Puturosul în tinereţea lui. De statura lui 
Roderick Spode, a jucat rugbi nu numai în echipa universităţii, ci 
şi în a Angliei, şi nu avea decât foarte puţini sau chiar nici un 
rival în arta de a azvârli un adversar într-o băltoacă cu noroi şi a- 


i ţopăi pe gât încălţat cu ghete cu crampoane. Dacă mi-aş fi 
dorit să mă ajute cineva în lupta cu un taur sonat, pe el l-aş fi 
ales primul. Dacă printr-un ghinion m-aş fi trezit prins în 
capcană în bârlogul subteran al Celor Nouă Misterioşi, cel mai 
mult pe rev. Harold Pinker mi-aş fi dorit să-l văd cum coboară pe 
horn. 

Dar numai muşchii şi forţa fizică nu specializează pe 
nimeni să şterpelească chipie de poliţişti. E nevoie de 
rafinament. 

— Ei, nu zău? am spus eu. O să episcopească de-o să se- 
ndoaie dacă o să fie prins că şparleşte chipie de la credincioşii 
săi. 

— N-o să fie prins. 

— Bineînţeles că o să fie prins. La vechea Alma Mater era 
întotdeauna prins. Părea să n-aibă deloc habar cum să se ocupe 
de ceva într-un mod subtil şi plin de tact. Las-o baltă, Băţoaso. 
Renunţă la planul tău. 

— Nu. 

— Băţoaso! 

— Nu. Spectacolul trebuie să continue. M-am lăsat 
păgubaş. îmi dădeam bine seama că ar fi doar o pierdere de 
vreme să încerc să o înduplec să-şi abandoneze visele feminine. 
Gân-dea cam la fel, aveam eu impresia, ca Roberta Wickham, 
care o dată m-a convins să mă duc noaptea în dormitorul unui 
oaspete la o casă de tară şi să-i înţep sticla cu apă fierbinte cu 
un ac de cârpit ciorapi prins în capătul unui băț. 

— Ei bine, dacă trebuie, trebuie, presupun, am spus 
resemnat. Dar măcar fă-l să înţeleagă că-i esenţial când 
şterpeleşti chipie de poliţişti să i-l împingi puţin înainte de a i-l 
sălta de pe cap. Altminteri, bărbia subiectului rămâne prinsă în 
şnur. Eşecul meu din Leicester Square s-a datorat faptului că am 
trecut cu vederea chestia asta vitală. Şnurul a ţinut, poliţaiul a 
reuşit să se răsucească şi să mă înhaţe şi, până să-mi dau 
seama ce se întâmplă, am nimerit în boxa acuzaților spunându-i 
„Da, domnule judecător” şi „Nu, domnule judecător” unchiului 
tău Watkyn. 

Am căzut într-o tăcere îngândurată, meditând la viitorul 
întunecat care zăcea în aşteptarea unui vechi prieten. Nu sunt 
un om slab, dar începeam să mă întreb dacă avusesem dreptate 
când înăbuşisem cu brutalitate eforturile lui Jeeves de a mă 


duce într-o croazieră în jurul lumii. Indiferent ce-ai spune 
împotriva acestor excursii - înghesuiala de la bord, posibilitatea 
de a te trezi înconjurat de o adunătură de plicticoşi, 
absurditatea de a trebui să te duci şi să te uiţi la Taj Mahal - 
măcar atât poţi să zici în favoarea lor, că scapi de zbuciumul 
mental de a vedea cum diaconi inocenți îşi aruncă pe apa 
sâmbetei carierele şi îşi distrug orice şansă de a ajunge pe 
posturi înalte în Biserică pentru că sunt prinşi trăgându-le 
pălăria pe ochi enoriaşilor săi. Am slobozit un oftat şi am 
continuat discuţia. 

— Deci tu şi cu Puturosul sunteţi logodiţi, nu-i aşa? De ce 
nu mi-ai zis când ai venit să-ţi iei masa de prânz la mine acasă? 

— Atunci nu eram. O, Bertie, sunt atât de fericită, că aş 
putea să muşc dintr-un strugure. Adică aşa o să fiu dacă îl fac 
pe unchiul Watkyn să gândească în genul „Vă dau 
binecuvântarea, copiii mei”. 

— A, da, asta ziceai, nu-i aşa? Că trebuie să se înmoaie. 
Cum adică să se înmoaie? 

— Despre asta am de gând să vorbesc cu tine. lţi aduci 
aminte ce îţi spuneam în telegrama pe care ţi-am trimis-o, că 
vreau să faci ceva pentru mine? 

Am tresărit. O nelinişte bine conturată s-a strecurat în 
sufletul meu. Uitasem complet de telegrama aia a ei. 

— E ceva destul de simplu. 

Mă îndoiam. Adică, dacă ideea ei de misiune potrivită 
pentru un diacon e să fure chipie de poliţişti, ce fel de 
însărcinare, nu mă puteam împiedica să mă întreb, era posibil 
să-mi dea mie? Mi se părea că sosise clipa să i-o retez un pic din 
faşă. 

— A, da? am spus eu. Păi, lasă-mă să-ţi spun că, aşa cum 
mă vezi şi cum te văd, n-am de gând nici în ruptul capului să o 
fac. 

— Galben la faţă de laş ce eşti, ei? 

— Galben aprins. Ca mătuşa Agatha. 

— Ce-a păţit? 

— Are hepatită. 

— Un nepot ca tine şi e suficient ca s-o îmbolnăvească de 
hepatită. Păi, nici măcar nu ştii ce trebuie să faci. 

— Aş prefera să nu aflu. 

— Ei bine, am de gând să-ţi spun. 


— Nu vreau să aud. 

— Ai vrea mai degrabă să-i dau drumul lui Bartholomew? 
Am observat că se uită la tine în felul ăla ciudat al lui. Nu cred 
că te place. Unii oameni îi displac brusc. 

Wooster-ii sunt curajoşi, dar nu şi nechibzuiţi. Am lăsat-o 
să mă conducă până la zidul de piatră care mărginea terasa şi 
ne-am aşezat. îmi amintesc că seara era de o tihnă desăvârşită, 
pre-zentând un soi de linişte senină. Altădată să te-nveţi minte. 

— N-o să te rețin mult, a zis. Totul e simplu şi limpede. Cu 
toate astea va trebui să încep prin a-ţi spune de ce m-am 
ascuns şi am păstrat secretă logodna. Din vina lui Gussie. 

— Ce-a făcut? 

— Spune-i doar Gussie şi e suficient. Se învâr-teşte prin jur 
fără bărbie, holbându-se prin ochelari şi ţinând salamandre în 
dormitor. Poţi înţelege ce simte unchiul Watkyn. Fiica lui îi spune 
că are de gând să se mărite. „O, da?” zice el. „Păi, hai să ne 
chiorâm un pic la tipul ăla.” Şi hopa, vine Gussie. Un şoc urât 
pentru un tată. 

— Mda. 

— Păi, nu poţi spune că, în timp ce se clatină sub lovitura 
că îl are pe Gussie drept ginere, e momentul potrivit să-i dau 
vestea că vreau să mă mărit cu diaconul. 

Înţelegeam cum gândea. îmi amintesc când Freddie 
Threepwood mi-a povestit că fuseseră probleme la Blandings 
când o verişoară de-a lui a vrut să se mărite cu un diacon. 
Pricepusem că în cazul ăla, tensiunea s-a spulberat în urma 
descoperirii că individul era moştenitorul unui milionar care 
deţinea o firmă de transport naval din Liverpool. Dar, ca regulă 
generală, părinţilor nu le place ca fiicele lor să se mărite cu 
diaconi şi bănuiesc că acelaşi lucru se întâmplă şi când e vorba 
de unchi şi nepoatele lor. 

— Trebuie să recunoşti. Diaconii nu prea sunt la modă. 
Aşa că înainte să se poată face ceva pentru a înlătura vălul 
secretului, trebuie să-l înălţăm pe Harold în ochii unchiului 
Watkyn. Dacă ne jucăm bine cărţile, sper că o să-i repartizeze 
parohia pe care o are disponibilă. Atunci o să fim pe drumul cel 
bun. 

Nu mi-a plăcut că folosise cuvântul „noi”, dar înţelegeam 
unde voia să ajungă şi îmi părea rău că trebuie să vârun 
ghimpe în visele şi speranţele ei. 


— Vrei să pun o vorbă bună pentru Puturosul? Ţi-ar plăcea 
să-l iau deoparte pe unchiul tău şi să-i spun ce tip nemaipomenit 
e Puturosul? Nimic nu m-ar încânta mai tare, dragă Băţoaso, dar 
din nefericire nu avem o relaţie atât de cordială. 

— Nu, nimic de genul ăsta. 

— Păi, nu-mi dau seama ce-aş mai putea face. 

— O să-ţi dai, a spus ea şi încă o dată am devenit 
conştient de acel subtil sentiment de nelinişte. 

Mi-am spus că trebuie să mă ţin tare. Dar nu puteam să 
nu mă gândesc la Roberta Wickham şi sticla cu apă fierbinte. Un 
bărbat crede că e din beton armat - sau o stâncă de neclintit, 
dacă preferi expresia - şi dintr-o dată ceața se risipeşte şi se 
trezeşte că i-a permis unei fete să îl convingă să facă o chestie 
înfiorătoare. Samson a avut aceeaşi experienţă cu Dalila. 

— Ei? am făcut eu precaut. 

A făcut o pauză ca să-l gâdile pe câinele Bartholomew sub 
urechea stingă. Apoi a continuat. 

— Doar să-l lauzi pe Harold unchiului Watkyn nu-i de nici 
un folos. Trebuie să faci ceva mult mai inteligent. E nevoie să 
concepi o strategie teribil de deşteaptă, care să-l doboare dintr- 
o lovitură. Cred că am găsit-o acum câteva zile. Citeşti Budoarul 
unei doamne? 

— Am scris şi eu o dată un articol în ea despre „Cu ce se 
îmbracă un bărbat dichisit”, dar nu o citesc regulat. De ce? 

— Săptămâna trecută a apărut o povestire cu un duce 
care nu-şi lăsa fiica să se mărite cu tânărul lui secretar, aşa că 
secretarul l-a pus pe un prieten de-al său să-lia pe duce lao 
tură cu barca pe lac, a răsturnat barca, apoi a plonjat în apă şi l- 
a salvat pe duce, iar ducele a spus „S-a făcut”. 

M-am hotărât să nu mai pierd vremea şi să-i zdrobesc 
ideea. 

— Poţi să-ţi scoţi numaidecât din cap orice gând că o să-l 
duc pe sir W. Bassett cu barca şi o să-l necăjesc. în primul rând 
că n-ar veni pe lac cu mine. 

— Da. Şi nici nu există vreun lac. lar Harold a spus că, 
dacă mă refeream la iazul din sat, pot să-mi iau gândul de la el, 
pentru că e prea rece în anotimpul ăsta ca să plonjezi în el. 
Harold e nostim câteodată. 

— îi aprob solidul bun-simt. 


— Apoi am găsit o idee în altă povestire. Era despre un 
amorez tânăr care îşi pune un prieten să se costumeze în 
vagabond şi să-l atace pe tatăl fetei, iar el se năpusteşte şi-l 
salvează. 

Am bătut-o uşurel pe mână. 

— Hiba ideilor ăstora, am subliniat eu, este că eroul pare 
să aibă întotdeauna un prieten cam bătut în cap care arde de 
nerăbdare să se pună în cele mai împuţite ipostaze de dragul 
lui. Nu-i aşa în cazul Puturosului. Ţin la el - chiar ai putea spune 
că îl iubesc ca pe un frate - dar există nişte limite precise pentru 
ce sunt pregătit să fac în interesul lui. 

— Păi, nu contează, pentru că şi-a folosit dreptul 
prezidenţial de veto şi la asta. Ceva despre ce-ar spune vicarul 
dacă s-ar afla totul. Dar îi place noua mea idee. 

— O, ai o idee nouă? 

— Da, şi e nemaipomenită. Frumuseţea ei constă în faptul 
că Harold joacă un rol ireproşabil. Nici o mie de vicari n-ar 
descoperi vreo probă împotriva lui. Singurul obstacol e că 
trebuie să-şi găsească un complice şi, până să aflu că vii aici, nu 
mi-am putut da seama la cine să apelăm. Dar acum că ai venit, 
totul e în regulă. 

— Ei, nu zău? Te-am mai anunţat o dată, tânără Byng, şi 
acum îţi repet, că nimic n-o să mă facă să particip la planurile 
tale detestabile. 

— O, dar, Bertie, trebuie! Ne bizuim pe tine. Şi n-ai 
aproape nimic de făcut. Numai să furi cana pentru smântână a 
unchiului Watkyn. 

Nu ştiu ce-ai fi făcut dacă o fată îmbrăcată în haine de 
tweed cu picăţele ţi-ar fi comunicat una ca asta la nici opt ore 
după ce o mătuşă vineţie la faţă îţi comunicase acelaşi lucru. E 
posibil să te fi clătinat pe picioare. îmi închipui că cei mai mulţi 
tipi aşa ar face. Eu, personal, am fost mai mult amuzat decât 
uluit. într-adevăr, dacă memoria nu mă-nşală, am râs. Dacă aşa 
au stat lucrurile, foarte bine, pentru că asta fusese ultima mea 
şansă s-o fac. 

— O, da? Mai spune-mi, am zis, gândindu-mă că o să fie 
distractiv să o las pe mica pramatie să continue. Să fur cana 
pentru smântână, hă? 

— Da. E un obiect pe care l-a adus ieri de la Londra pentru 
colecţia lui. Un soi de vacă din argint cu un fel de expresie 


cherchelită pe faţă. Se dă în vânt după ea. A avut-o în faţa lui pe 
masă la cină aseară şi a tot ridicat-o în slăvi. Atunci mi-a venit 
ideea. M-am gândit că, dacă Harold ar putea s-o şterpelească şi 
apoi s-o aducă înapoi, unchiul Watkyn o să fie atât de 
recunoscător încât o să înceapă să împroaşte cu parohii ca un 
gheizer. Pe urmă am prins şmecheria. 

— O, e şi vreo şmecherie? 

— Bineînţeles. Nu-ţi dai seama? Cum ar putea explica 
motivul pentru care obiectul se află la el? Când o vacă din argint 
e în colecţia cuiva, iar a doua zi un diacon apare cu ea, păi, acel 
diacon va trebui să dea niscaiva explicaţii. Evident, trebuie să 
pară că a fost cineva din afară. 

— înţeleg. Vrei să-mi pun o mască neagră, să intru pe 
fereastră, să şterpelesc acest objet dart Şi să i-l dau 
Puturosului? înţeleg. înţeleg. 

Am vorbit cu amărăciune sarcastică şi aş fi crezut că 
oricine şi-ar fi dat seama că am vorbit cu amărăciune sarcastică, 
dar ea doar m-a privit cu admiraţie şi aprobator. 

— Eşti deştept, Bertie. Exact aşa. Bineînţeles că nu e 
nevoie să porţi o mască. 

— Nu crezi că m-ar ajuta să mă dăruiesc trup şi suflet 
rolului? am zis eu cu aceeaşi a. s. 

— Păi, s-ar putea. Asta depinde de tine. Dar chestia 
importantă e să intri pe fereastră. Să porţi mănuşi, bineînţeles, 
din cauza amprentelor. 

— Bineînţeles. 

— Pe urmă Harold o să te aştepte afară şi o să ia obiectul 
de la tine. 

— Şi apoi o să ies din decor şi o să-mi ispăşesc 
condamnarea la închisoare la Dartmoor? 

— O, nu. Bineînţeles că o să fugi în timpul luptei. 

— Ce luptă? 

— Şi Harold se năpusteşte în casă, plin de sânge... 

— Al cui sânge? 

— Păi, eu am spus că al tău, iar Harold a zis că al lui. 
Trebuie să existe nişte urme de bătaie ca să fie mai interesant şi 
ideea mea a fost să te pocnească în nas. Dar el a spus că o să 
cântă-rească mai greu în balanţă dacă o să fie el plin de sânge. 
Aşa că a rămas să vă pocniţi unul pe altul în nas. Şi apoi Harold 
scoală toată casa în picioare, vine, îi arată unchiului Watkyn 


cana pentru smântână, îi explică ce s-a întâmplat şi totul e-n 
regulă. Pentru că, vreau să spun, unchiul Watkyn nu poate să 
zică doar „O, mersi” şi s-o lase moartă, nu? O să fie nevoit, dacă 
are un dram de bun-simt în el, să scuipe parohia. Nu crezi că-i 
un plan minunat, Bertie? 

M-am ridicat în picioare. Aveam chipul rece şi dur. 

— Foarte. Dar îmi pare rău... 

— Doar nu vrei să spui că n-o s-o faci, acum când ţi-ai dat 
seama că n-o să-ţi provoace, practic, nici un neajuns? O să-ţi ia 
numai vreo zece minute. 

— Chiar n-o s-o fac. 

— Păi, cred că eşti un porc. 

— Un porc, poate, dar un porc isteţ, cu capul pe umeri. Nu 
vreau să am nimic de-a face cu planul tău. îţi zic că-l cunosc pe 
Puturos. Nu-ţi pot spune exact cum ar da peste cap toată 
chestia şi ne-ar vâri pe toţi la pârnaie, dar o să găsească el o 
cale. Şi acum, dacă nu te deranjează, vreau caietul. 

— Ce caiet? A, ăla al lui Gussie. 

— Da. 

— De ce îţi trebuie? 

— îmi trebuie, am zis eu solemn, pentru că Gussie nu e-n 
stare să aibă grijă de el. Ar putea să-l piardă iarăşi, caz în care 
ar putea să cadă în mâinile unchiului tău, caz în care cu 
siguranţă o să facă harcea-parcea pregătirile de nuntă dintre 
Gussie şi Madeline, caz în care o să intru într-un bucluc cum nu 
s-a mai văzut. 

— Tu? 

— Nimeni altul. 

— Ce legătură ai tu cu asta? 

— Păi, să-ţi povestesc. 

Şi, succint, i-am schiţat evenimentele care au avut loc la 
Brinkley Court, situaţia care a apărut în urma acelor evenimente 
şi primejdia odioasă care mă păştea dacă Gussie ieşea din joc. 

— Acum înţelegi, am spus, că nu zic nimic depreciativ 
despre verişoara ta, Madeline, când susţin că ideea dea măuni 
cu ea prin legătura sfintei căsătorii mă roade la stomac. Asta nu- 
i strică deloc reputaţia. Aş simţi la fel dac-ar trebui să mă însor 
cu o sumedenie dintre cele mai nobile femei ale lumii. Există 
anumite muieri pe care le respecţi, le admiri, le venerezi, dar 
numai de la distanţă. Dacă dau vreun semn că încearcă să se 


apropie, să fii gata să le alungi cu un ciomag. In tagma asta 
intră şi verişoara ta, Madeline. O fată fermecătoare şi partenera 
ideală pentru Augustus Fink-Nottle, dar o pacoste pentru 
Bertram. 

Mi-a ascultat vorbele cu mare atenţie. 

— înţeleg. Da, presupun că Madeline e un pic de Doamne- 
apără-ne. 

— N-aş fi mers până-ntr-acolo încât să folosesc expresia 
„de Doamne-apără-ne” fiindcă cred că un bărbat galant trebuie 
să aibă nişte limite. Dar întrucât ai pomenit-o, recunosc că o 
descrie pe de-a-ntregul. 

— Nu mi-am dat seama că aşa stau lucrurile. Nu-i de 
mirare că vrei caietul ăla. 

— întocmai. 

— Păi, toate astea îmi oferă o nouă perspectivă. 

Expresia aia serioasă şi visătoare i-a revenit pe chip. A 
masat spinarea câinelui Bartholomew cu un picior meditativ. 

— Haide, am spus eu, iritat de întârzierea ei. 

Dă-mi-l. 

— Un moment. încerc să-mi clarific totul în minte. Ştii, 
Bertie, chiar ar trebui să-i duc caietul ăla unchiului Watkyn. 

— Ce?! 

— Asta îmi spune conştiinţa. în fond, îi datorez multe. De 
ani de zile îmi e ca un al doilea tată. Şi-ar trebui să afle ce 
gândeşte Gussie despre el, nu-i aşa? Adică, e cam neplăcut 
pentru bătrânul zurbagiu să încălzească la sân ceea ce crede că 
e un iubitor de salamandre inofensiv, când de fapt e un şarpe 
care umblă de colo-colo criticându-i felul în care mănâncă supă. 
însă, întrucât eşti o scumpete şi ai de gând să ne ajuţi pe Harold 
şi pe mine, furând cana aia pentru smântână, presupun că o să- 
mi revizuiesc atitudinea. 

Noi, Wooster-ii, suntem destul de ageri. Nu cred că s-au 
scurs mai mult de două minute până să-mi dau seama ce voise 
să spună. l-am înţeles intenţia şi m-am cutremurat. 

Îmi spusese Preţul Hârtiilor. Cu alte cuvinte, după ce la 
micul dejun mă şantajase o mătuşă, acum, înainte de cină, mă 
şantaja o amică intimă. O performanţă, chiar şi pentru zilele 
astea confuze de după război. 

— Băţoaso! am răcnit eu. 


— De pomană spui „Băţoaso!” Ori stai şi-ţi joci rolul, ori 
unchiul Watkyn are parte de o lectură uşoară şi palpitantă la oul 
şi cafeaua de dimineaţă. Mai gândeşte-te, Bertie. 

L-a ridicat pe câinele Bartholomew în patru labe şi s-a 
prelins înspre casă. Ultima imagine a ei a fost o privire 
semnificativă îndreptată asupra mea peste umăr, care m-a 
străpuns ca un cuţit. 

M-am lăsat iarăşi grămadă pe zid şi am rămas acolo, 
buimac. Nu ştiu câtă vreme, dar multicică. Creaturile înaripate 
ale nopţii se izbeau de mine, dar nu le-am prea dat atenţie. 
Numai când o voce a glăsuit subit la vreo jumătate de metru 
deasupra capului meu plecat, am ieşit din comă. 

— Bună seara, Wooster, a spus vocea. 

M-am uitat în sus. Blocul de stâncă ce se profila 
ameninţător deasupra mea era Roderick Spode. 

Presupun că şi Dictatorii au clipele lor de cordialitate, când 
îşi ridică picioarele pe masă şi se destind împreună cu băieţii, 
dar s-a văzut limpede încă de la început că, dacă Roderick 
Spode avea şi o parte mai radioasă, nu îl bătea gândul să şi-o 
manifeste acum. Avea o atitudine tăioasă. Se putea observa 
absenţa oricărei unde de blândeţe. 

— Am o vorbă cu tine, Wooster. 

— O, da? 

— Am discutat cu sir Watkyn Bassett şi mi-a spus întreaga 
poveste a cănii pentru smântână. 

— O, da? 

— Şi ştim de ce te afli aici. 

— 6, da? 

— Termină cu „O, da?”, vierme nenorocit, şi ascultă-mă. 

Mulţi ţipi s-ar fi simţit jigniţi de tonul lui. Şi eu, de fapt. Dar 
ştii cum e. Există unii indivizi cărora eşti pregătit să le tragi o 
săpuneală când îţi spun că eşti un vierme nenorocit, iar altora 
mai puţin. 

— O, da, a zis-o chiar el, la naiba, ni se pare evident de ce 
eşti aici. Ai fost trimis de către unchiul tău să furi cana pentru 
smântână. Nu-ţi da osteneala s-o negi. Azi după-amiază te-am 
găsit cu ea în mână. lar acum am aflat că vine şi mătuşa ta. 
întrunirea păsărilor de pradă, ha! 


A făcut o pauză, apoi a repetat „întrunirea păsărilor de 
pradă”, de parcă i s-ar fi părut o poantă nemaipomenită. Mie nu 
mi se părea că e cine-ştie-ce de capul ei. 

— Păi, am venit să-ţi spun, Wooster, că eşti 
supravegheatsupravegheat îndeaproape. lar dacă eşti prins 
furând cana aia pentru smântână, te asigur că o să ajungi la 
puşcărie. Să nu-ți faci vreo iluzie că sir Watkyn o să se dea în 
lături de la un scandal. O să-şi facă datoria de cetăţean şi de 
judecător de pace. 

Aici şi-a pus o mână pe umărul meu şi nu-mi aduc aminte 
să fi avut parte de o experienţă mai neplăcută. Pe lângă ceea ce 
Jeeves ar fi numit „simbolismul acţiunii”, avea o strânsoare 
aidoma muşcăturii unui cal. 

— Ai zis cumva „O, da?” a întrebat el. 

— O, nu, l-am asigurat eu. 

— Bine. Aşadar, fără îndoială, îţi zici în sinea ta că n-o să 
fii prins. îţi închipui că tu şi scumpa ta mătuşă o să fiţi amândoi 
suficient de deştepţi încât să furaţi cana pentru smântână fără 
să fiţi descoperiţi. N-o să vă folosească la nimic, Wooster. Dacă 
obiectul dispare, oricât de dibaci v-aţi şterge urmele tu şi 
complicea ta, eu o să ştiu unde e şi o să-ţi trag o scărmăneală 
de te fac terci. De te fac terci, a repetat el, rostogolindu-şi 
cuvintele pe limbă de parcă ar fi fost un vin porto de calitate 
superioară. Ţi-e limpede? 

— O, mada. 

— Eşti sigur că ai înţeles? 

— O, categoric. 

— Splendid. 

O siluetă neclară se apropia dinspre terasă iar el şi-a 
modulat tonul spre o amabilitate greţoasă. 

— Ce seară frumoasă, nu-i aşa? Extraordinar de blândă 
pentru anotimpul ăsta. Păi, nu te mai rețin. Probabil vrei să te 
duci şi să te îmbraci pentru cină. Doar într-un costum simplu de 
seară. Suntem destul de neprotocolari aici. Da? 

1 se adresase siluetei neclare. O tuse familiară i-a 
dezvăluit identitatea. 

— Voiam să vorbesc cu domnul Wooster, domnule. Am un 
mesaj pentru el de la doamna Travers. Doamna Travers vă 
trimite complimente, domnule, şi doreşte să vă spun că se află 
în Camera albastră şi ar fi încântată dacă v-ar conveni să îi 


faceţi o vizită cât mai curând cu putinţă. Are o chestiune 
importantă de discutat. 

L-am auzit pe Spode cum a fornăit în întuneric. 

— Deci doamna Travers a sosit? 

— Da, domnule. 

— Şi are o chestiune importantă de discutat cu domnul 
Wooster? 

— Da, domnule. 

— Ha! a făcut Spode şi a tăiat-o cu un râset scurt şi aspru. 

M-am ridicat în picioare. 

— Jeeves, am zis, stai pe-aproape ca să mă sfătuieşti şi să 
mă îndrumi. Intriga s-a împuţit. 

M-am strecurat în cămaşă şi mi-am tras chiloţii lungi până 
la genunchi. 

— Ei bine, Jeeves, am spus eu, ce zici de asta? Pe când ne 
întorceam spre casă îl pusesem în temă cu ultimele evenimente 
şi îl lăsasem să le răsucească pe toate părţile în minte cu scopul 
de a găsi o soluţie, în vreme ce eu am străbătut coridorul pentru 
a face o baie rapidă. Acum îl priveam plin de speranţă, 
asemenea unei foci care aşteaptă un pic de peşte. 

— Ai găsit ceva, Jeeves? 

— Nu încă, domnule, regret s-o spun. 

— Ce, n-ai nici un rezultat? 

— Mi-e teamă că niciunul, domnule. 

Am scos un oftat cavernos şi mi-am pus pantalonii. Mă 
obişnuisem atât de tare ca înzestratul om să intervină cât ai zice 
peşte cu cele mai înțelepte idei, încât posibilitatea ca de această 
dată să nu izbutească să se achite de obligaţiile sale nu-mi 
trecuse prin cap. A fost o lovitură zdravănă şi cu o mână 
tremurândă mi-am pus acum şosetele. O senzaţie ciudată de 
înţepeneală mă năpădise, făcându-mi procesele fizice şi 
mentale să decurgă sub valoarea nominală. Parcă ambele 
membre şi tărtăcuţa îmi fuseseră vârâte într-un frigider şi uitate 
acolo câteva zile. 

— Se poate, Jeeves, am spus eu, căci îmi venise o idee, să 
nu-ţi fie prea clar scenariul. Am izbutit să-ţi schiţez doar în mare 
lucrurile înainte s-o şterg ca să-mi frec bustul. Cred că ne-ar 
ajuta dacă am proceda ca în romanele de suspans. Citeşti 
romane de suspans? 

— Nu prea des, domnule. 


— Păi, întotdeauna există o parte în care detectivul, 
pentru a-şi limpezi gândurile, scrie o listă cu suspecți, motive, 
oportunităţi, alibiuri, indicii şi altele. Hai să încercăm şi noi. la o 
hârtie şi un creion, Jeeves, şi să strângem faptele. Pune-i titlul 
„Wooster, B. - poziţia lui”. Gata? 

— Da, domnule. 

— Bine. Şi acum. Punctul Unu - mătuşa Dahlia spune că 
dacă nu şterpelesc cana aia pentru smântână şi nu i-o dau, o să- 
mi interzică să vin la ea la masă şi s-a zis cu mâncarea lui 
Anatole. 

— Da, domnule. 

— Am ajuns acum la Punctul Doiadică, dacă şterpelesc 
cana pentru smântână şi i-o dau, Spode o să-mi tragă o 
scărmăneală de mă face terci. 

— Da, domnule. 

— Mai departe - Punctul Trei - dacă o şterpelesc şi i-o dau 
şi n-o şterpelesc ca să i-o dau lui Harold Pinker, nu numai că o 
să fiu supus procesului de storcire mai sus amintit, dar Băţoasa 
o să ia carnetul ăla al lui Gussie şi o să i-l dea lui sir Watkyn 
Bassett. Şi ştii la fel de bine ca mine ce-o să se întâmple după 
aia. Ei bine, asta e. Asta-i prezentarea. Ai înţeles-o? 

— Da, domnule. Fără îndoială că lucrurile stau cam prost. 

l-am aruncat o privire din aia de-a mea. 

— Jeeves, am spus, nu întinde coarda. Nu într-un moment 
ca ăsta. Cam prost, pe dracu! Cine a fost aia despre care îmi 
spuneai ieri că avea pe cap toate necazurile lumii? 

— Mona Lisa, domnule. 

— Ei bine, dacă aş întâlni-o pe Mona Lisa în clipa asta, i-aş 
strânge mâna şi aş asigura-o că ştiu exact ce simte. Ai în faţa ta, 
Jeeves, un om călcat în picioare. 

— Da, domnule. Pantalonii poate cu un centimetru mai 
sus, domnule. Ne dorim o crăpătură elegantă deasupra căputei. 
Trebuie aranjată cât mai frumos. 

— Aşa? 

— Admirabil, domnule. Am oftat. 

— Sunt momente, Jeeves, când te întrebi în sinea ta „Ce 
contează pantalonii?” 

— Vă va trece, domnule. 

— Nu văd cum. Dacă nu poţi găsi o cale să ies din 
balamucul ăsta, până aici mi-a fost. Bineînţeles, am continuat 


eu pe un ton niţeluş mai vesel, încă n-ai avut timp să-ţi înfigi 
colții în problemă. In vreme ce eu o să fiu la cină, stu-diaz-o încă 
o dată pe toate părţile. E posibil să te podidească inspiraţia. 
Aşa-i cu inspiraţia, nu? Dintr-o dată, nu-i aşa? 

— Da, domnule. Se zice că matematicianul Arhimede a 
descoperit principiul forţelor opuse dintr-un lichid pe 
neaşteptate, într-o dimineaţă, în baie. 

— Păi, tocmai. Şi bănuiesc că nu era mare scofală de 
capul lui. Adică în comparaţie cu tine. 

— Cred că era un om înzestrat, domnule. A fost o 
chestiune de regret general că a fost omorât mai apoi de un 
soldat de rând. 

— Foarte rău. Insă orice fiinţă e cenuşă, nu? 

— Adevărat, domnule. 

Mi-am aprins o ţigară îngândurată şi, lăsân-du-l 
deocamdată deoparte pe Arhimede, mi-am lăsat mintea să 
stăruie încă o dată asupra pocinogului oribil în care intrasem din 
pricina purtării nesăbuite a tinerei Băţoase. 

— Ştii, Jeeves, am spus, dacă te gândeşti mai bine, e de-a 
dreptul uimitor cum sexul opus pare că se dă peste cap să mă 
ducă de nas. |ţi aduci aminte de domnişoara Wickham şi de 
sticla cu apă fierbinte? 

— Da, domnule. 

— Şi de Gwladys nu-ştiu-cum, care şi-a culcat prietenul cu 
piciorul rupt în pat la mine în apartament? 

— Da, domnule. 

— Şi de Pauline Stoker, care a năvălit în casa mea de la 
tară în toiul nopţii îmbrăcată în costum de baie? 

— Da, domnule. 

— Ce mai sex! Ce mai sex, Jeeves! Dar nici o 
reprezentantă a sexului ăstuia, mai periculos decât masculii, nu 
poate fi pusă în categoria Băţoasei. Cine a fost individul, ia 
seama, al cărui nume a dus la toate alea - pasărea şi cu îngerul? 

— Abou ben Adheml, domnule. 

1. Poem de Leigh Hunt (1784-1859), poet, eseist şi jurnalist 
englez. 

— Aşa e şi Băţoasa. E de vârf. Da, Jeeves? 

— Eram doar pe cale să mă interesez, domnule, dacă 
domnişoara Byng, când şi-a rostit ameninţarea că îi dă carnetul 


aparţinând domnului Fink-Nottle lui sir Watkyn, a vorbit cumva 
cu o scânteie în privire? 

— Adică o sclipire vicleană, care să-mi arate că doar îşi 
bate joc de mine? Nici urmă. Nu, Jeeves, am mai văzut priviri 
lipsite de scântei, chiar multe, dar niciodată una atât de clară ca 
a ei. Nu glumea. Vorbea serios. Era pe deplin conştientă că face 
ceva necinstit chiar şi după standardele feminine, dar nu-i păsa. 
Chestia e că toată emanciparea asta modernă a femeii li s-a 
urcat la cap şi nu le mai pasă nici cât negru sub unghie ce fac. 
Nu era aşa pe vremea Reginei Victoria. Prinţul consort ar fi avut 
multe de spus despre o fată ca Băţoasa, nu? 

— îmi închipui că înălţimea sa probabil că nu ar fi aprobat- 
o pe domnişoara Byng, domnule. 

— Ar fi întins-o pe genunchi şi i-ar fi tras o bătaie cu 
papucul până să-şi dea seama pe ce lume e. Şi nu m-aş da în 
lături să cred că ar fi tratat-o cam în acelaşi fel şi pe mătuşa 
Dahlia. Că veni vorba, presupun că trebuie să mă duc şi să mă 
întâlnesc cu rubedenia cea vârstnică. 

— Părea foarte dornică să discute cu dumneavoastră, 
domnule. 

— Departe de a fi reciprocă, Jeeves, dorinţa asta a ei. 
Mărturisesc sincer că nu aştept cu nerăbdare întrevederea. 

— Nu, domnule? 

— Nu. Vezi tu, i-am trimis o telegramă chiar înainte de 
ceai, în care îi spuneam că n-am de gând să şterpelesc cana aia 
pentru smântână, dar probabil că a plecat din Londra mult 
înainte ca telegrama să ajungă acolo. Cu alte cuvinte, a sosit 
aşteptându-se să vadă un nepot care se face luntre şi punte să-i 
îndeplinească porunca, iar eu trebuie să-i dau de veste că 
înţelegerea a căzut. N-o să-i placă, Jeeves, şi nu mă deranjează 
să-ţi zic că, cu cât mă gândesc mai mult la şueta care urmează, 
cu atât mă îngrozeşte mai abitir. 

— Dacă-mi permiteţi să vă sugerez, domnule - este, 
bineînţeles, doar un paliativ - dar s-a observat deseori că în 
vremuri de restrişte îndrăzneala de a îmbrăca un costum de 
seară formal are un efect stimulativ asupra moralului. 

— Crezi că ar trebui să-mi pun un frac? Spode mi-a zis că 
nu. 

— Cred că o asemenea urgenţă justifică abaterea de la 
reguli, domnule. 


— Poate că ai dreptate. 

Şi bineînţeles că avea. în chestiunile astea delicate, care 
ţin de psihologie, nu greşeşte niciodată. Mi-am îmbrăcat toate 
catrafusele şi am devenit imediat conştient de o îmbunătăţire 
accentuată. Picioarele mi s-au încălzit, o sclipire mi-a revenit în 
ochii sticloşi şi sufletul părea să mi se umile de parcă cineva l-ar 
fi pus la treabă cu o pompă de bicicletă. Şi tocmai studiam 
efectul în oglindă, potrivind cravata cu degete blânde şi 
repetând în minte câteva lucruri pe care mi le propuneam să i le 
spun mătuşii Dahlia, dacă începea să facă pe încăpăţânata, 
când uşa s-a deschis şi Gussie a intrat în cameră. 

La vederea ochelaristului, am simţit un junghi de 
compasiune, pentru că o singură privire mi-a fost de-ajuns 
pentru a-mi da seama că nu era la curent cu ştirile de ultimă 
oră. Lipsea din atitudinea lui orice urmă a cuiva căruia Băţoasa îi 
destăinuise planurile. Avea o înfăţişare zglobie, iar eu am 
schimbat o privire rapidă şi semnificativă cu Jeeves. A mea 
spunea „Habar n-are!”, tot aşa şi a lui. 

— Saltare! a zis Gussie. Saltare! Bună, Jeeves. 

— Bună seara, domnule. 

— Ei bine, Bertie, ce veşti ai? Te-ai întâlnit cu ea? 

Junghiul de compasiune a devenit şi mai acut. Am slobozit 
un oftat tăcut. Era sarcina mea tristă să-i trag vechiului meu 
prieten o chelfăneală usturătoare şi dădeam înapoi. 

Totuşi trebuie să te confrunţi cu chestiile astea. Vreau să 
spun, bisturiul chirurgului. 

— Da, am zis. Da, m-am întâlnit cu ea. Jeeves, avem nişte 
coniac? 

— Nu, domnule. 

— Ai putea să faci rost de un strop? 

— Sigur, domnule. 

— Mai bine ai aduce o sticlă. 

— Prea bine, domnule. 

S-a evaporat şi Gussie s-a holbat la mine sincer uimit. 

— Ce-i asta? Nu poţi înghiţi coniac înainte de cină. 

— Nici nu-mi propun aşa ceva. Pentru tine, bătrânul meu 
martir suferind la ananghie, am cerut licoarea. 

— Nu beau coniac. 

— Pun pariu că pe ăsta o să-l bei, da, şi o să mai ceri încă 
unul. Stai jos, Gussie, şi hai să trăncănim un pic. 


Şi, plasându-l într-un fotoliu, l-am provocat la o vorbăraie 
despre vreme şi recolte. Nu voiam să i-o trântesc fără să am 
întăritorul la îndemână. Am sporovăit mai departe, străduindu- 
mă să insuflu purtării mele un soi de atitudine cuvenită la 
căpătâiul unui bolnav, care să-l pregătească pentru ce poate fi 
mai rău, şi n-a trecut multă vreme până când am remarcat că se 
uita ciudat la mine. 

— Bertie, cred că eşti cam beat. 

— Nicidecum. 

— Atunci de ce baţi câmpii în halul ăsta? 

— Pierd vremea până se întoarce Jeeves cu lichidul. A, 
mulţumesc, Jeeves. 

Am luat de la el pocalul plin ochi şi i l-am pus cu blândeţe 
în mână. 

— Mai bine te-ai duce şi ai anunţa-o pe mătuşa Dahlia că 
n-o să pot să mă întâlnesc acum cu ea. Asta o să dureze ceva. 

— Prea bine, domnule. 

M-am răsucit către Gussie, care arăta acum ca un peşte 
de mare năuc. 

— Gussie, am spus, bea asta până la fund şi ascultă-mă. 
Mi-e teamă că am veşti proaste pentru tine. Despre carnetul ăla. 

— Despre carnet? 

— Da. 

— Să nu-mi spui că nu-i la ea? 

— Exact ăsta-i şpilul sau chestiunea delicată. E la ea şi are 
de gând să i-l dea tăicuţului Bassett. 

Mă aşteptam să îi cadă greu la stomac şi aşa a şi fost. 
Ochii săi, precum stelele, i-au sărit din orbite şi a zvâcnit de pe 
scaun.vărsând conţinutul paharului şi făcând ca încăperea să 
duhnească aidoma unui bar într-o sâmbătă seara. 

— Ce? 

— Mi-e teamă că asta e poziţia ei. 

— Dar, fir-aş al naibii! 

— Da. 

— Doar nu vorbeşti serios? 

— Ba da. 

— Dar de ce? 

— Are motivele ei. 

— Dar nu se poate să nu-şi dea seama ce o să se 
întâmple. 


— Ba da. 

— O să mă distrugă! 

— Categoric. 

— O, fir-aş al naibii! 

Deseori s-a spus că un dezastru scoate la lumină ce-i mai 
bun în Wooster-i. Un calm straniu s-a pogorât asupra mea. L-am 
bătut uşurel pe umăr. 

— Curaj, Gussie! Gândeşte-te la Arhimede. 

— De ce? 

— A fost ucis de un soldat de rând. 

— Şi ce-i cu asta? 

— Păi, nu se poate să fi fost prea plăcut pentru el, dar n- 
am nici o îndoială că a murit zâmbind. 

Atitudinea mea neînfricată a avut un efect benefic. Şi-a 
mai revenit în simţiri. N-aş zice că acum eram exact ca o 
pereche de aristocrați francezi care aşteaptă căruţa care să-i 
ducă la ghilotină, dar semănăm niţeluş cu ei. 

— Când ţi-a zis asta? 

— Nu demult pe terasă. 

— Şi chiar vorbea serios? 

— Da. 

— Nu exista... 

— O scânteie în privirea ei? Nu. Nici o scânteie. 

— Păi, nu-i nici o cale prin care am putea-o opri? 

Mă aşteptasem să spună asta, dar îmi părea rău că o 
făcuse. Prevedeam o perioadă de discuţii fără rost. 

— Ba da, am zis. Există. Spune că renunţă la planul ei 
îngrozitor dacă fur cana pentru smântână a bătrânului Bassett. 

— Adică chestia aia ca o vacă din argint pe care ne-a 
arătat-o aseară la cină? 

— Chiar aia. 

— Dar de ce? 

l-am explicat cum stăteau lucrurile. A ascultat cu agerime 
şi s-a luminat la faţă. 

— Acum îmi dau seama! Acum înţeleg! Nu-mi puteam 
imagina ce motiv are. Comportamentul ei părea total 
neîntemeiat. Păi, asta-i bine. Rezolvă totul. 

Detestam să-i zădărnicesc exuberanţa euforică, dar 
trebuia să o fac. 


— Nu chiar, pentru că n-am deloc de gând să mă ocup de 
asta. 

— Ce? De ce nu? 

— Pentru că altfel, Roderick Spode spune că o să-mi tragă 
o chelfăneală de o să mă facă terci. 

— Ce are Roderick Spode de-a face cu asta? 

— Se pare că s-a dedicat cauzei cănii pentru smântână. 
Fără îndoială din consideraţie pentru bătrânul Bassett. 

— Hm! Păi, ţie nu ţi-e frică de Roderick Spode. 

— Ba da. 

— Aiurea! Te cunosc eu. 

— Banu. 

A dat o tură prin cameră. 

— Dar, Bertie, n-are de ce să-ţi fie frică de un individ ca 
Spode, e doar un morman de carne de bou şi muşchi. Probabil 
că se mişcă greoi. Nu te poate prinde. 

— Nu intenţionez să-i pun la încercare talentul de 
alergător. 

— în plus, nici nu trebuie să rămâi aici. Poţi să o tuleşti 
imediat după ce-ai rezolvat chestiunea. Trimite-i un bilet 
diaconului ăstuia după cină, spunându-i să fie pe poziţii la 
miezul nopţii şi apoi dă-i bătaie. lată cum văd eu toată 
tărăşenia. Furi cana pentru smântânăsă zicem de la 
douăsprezece şi cincisprezece până la douăsprezece treizeci sau 
mai bine patruzeci, pentru orice eventualitate. La douăsprezece 
patruzeci şi cinci eşti la grajduri şi îţi porneşti maşina. La 
douăsprezece cincizeci ai ieşit pe şosea, după ce ai dus la bun 
sfârşit o sarcină frumuşică şi uşoară. Nu văd de ce îţi faci griji. 
Toată chestia mi se pare o joacă de copii. 

— Cu toate astea... 

— N-o s-o faci? 

— Nu. 

S-a dus la poliţa de deasupra şemineului şi a început să se 
joace cu o statuetă reprezentând un soi de ciobăniţă. 

— E chiar Bertie Wooster cel cu care vorbesc? a întrebat 
el. 

— Da. 

— Bertie Wooster, cel pe care îl admiram atâta la şcoală, 
băiatul pe care îl strigam de obicei «Bertie cel Viteaz”? 

— Chiar el. 


— In cazul ăsta, presupun că nu mai e nimic de spus. 

— Nu. 

— Singura noastră şansă e să recuperăm caietul de la alde 
Byng. 

— Cum îţi propui să faci asta? 

A reflectat, încruntându-se. Micile celule cenuşii păreau să 
i se agite. 

— Ştiu. Ascultă. Caietul ăla valorează mult pentru ea, nu-i 
aşa? 

— Da. 

— Atunci înseamnă că îl are mereu la ea, aşa cum îl 
aveam şi eu. 

— Presupun că da. 

— In ciorapii ei cu portjartier. Foarte bine, atunci. 

— Cum adică foarte bine, atunci? 

— Nu înţelegi unde vreau să ajung? 

— Nu. 

— Ei bine, ascultă. Ai putea cu uşurinţă s-o provoci la un 
soi de hârjoană amicală, dacă mă-nţelegi, în timpul căreia ar fi 
simplu să... ăăă, ceva de genul unei îmbrăţişări ghiduşe... 

L-am oprit brutal. Există nişte limite, iar noi, Wooster-ii, le 
recunoaştem. 

— Gussie, îmi sugerezi să mă joc cu picioarele Băţoasei? 

— Da. 

— Păi, n-am de gând. 

— De ce nu? 

— Nu ne interesează să-mi răscolesc motivele, am spus eu 
scorţos. E suficient să zic că nu se numără printre opţiunile 
mele. 

Mi-a aruncat o privire, un soi de privire mirată şi plină de 
reproşuri, aidoma celei pe care i-ar fi aruncat-o o salamandră 
muribundă dacă ar fi uitat să-i schimbe regulat apa. A tras iute 
aer în piept. 

— Fără doar şi poate că eşti cu totul altul în comparaţie cu 
băiatul care mi-a fost coleg de şcoală, a zis el. Pare că s-a ales 
praful de tine. Fără cutezanţă. Fără vitejie. Fără iniţiativă. 
Alcoolul, probabil. 

A oftat şi a spart ciobăniţă, apoi s-a îndreptat către uşă. Pe 
când o deschidea, mi-a mai aruncat o privire. 


— Doar nu cobori la cină în halul ăsta, nu-i aşa? De ce ţi-ai 
pus frac? 

— Jeeves m-a sfătuit, ca să-mi ţină moralul ridicat. 

— Păi, o să te simţi ca un găgăuţă. Bătrânul Bassett îşi ia 
cina îmbrăcat într-un sacou de catifea cu pete de supă pe 
partea din faţă. Mai bine te-ai schimba. 

Exista ceva adevăr în spusele sale. Cui îi place să bată la 
ochi? Cu riscul de a-mi cobori moralul, m-am apucat să-mi scot 
fracul. Şi pe când mă îndeletniceam cu asta, dinspre sufragerie, 
de jos, ne-a ajuns la ureche sunetul unei voci tinere şi cristaline 
care cânta cu acompaniament de pian ceva ce manifesta toate 
simptomele unui vechi cântec popular englezesc. Se puteau 
detecta o droaie de „Hei, bade, bade” şi altele de genul ăsta. 

Hărmălaia a avut efectul de a încinge într-un foc mocnit 
ochii lui Gussie din spatele ochelarilor. Era ca şi cum ar fi simţit 
că se depăşise cu puţin pragul pe care îl poate îndura un om. 

— Stephanie Byng! a spus el cu amărăciune. Să cânte într- 
un moment ca ăsta! 

A fornăit şi a părăsit camera. Şi tocmai sfârşisem cu nodul 
cravatei, când Jeeves a intrat. 

— Doamna Travers, a anunţat el protocolar. 

Un „Of, la dracu!” mi-a ţâşnit printre buze. Bineînţeles că 
ştiam, auzind anunţul ăla protocolar, că e pe-aproape, cum i se 
întâmplă şi unui amărât de derbedeu care în timp ce se plimbă, 
uitându-se în sus, vede cum un tip dintr-un avion îi azvârle o 
bombă în cap - deşi ştie că se apropie, asta nu-i foloseşte la 
nimic atunci când dă peste el. 

Mi-am putut da seama că era zguduită zdravăn - „o 
apucase bâzdâcul”, probabil că ar descrie-o mai bine - şi m-am 
grăbit să-i fac vânt politicos într-un fotoliu şi să-mi cer scuze. 

— îmi pare nespus de rău că n-am putut să vin să te văd, 
strămoaşă dragă, am zis eu. Am stat de vorbă între patru ochi 
cu Gussie Fink-Nottle despre o chestiune care ne afectează 
profund interesele comune. De când nu ne-am mai văzut, s-au 
întâmplat multe şi regret s-o zic, dar afacerile mele s-au cam 
încâlcit. Ai putea spune că ladul se zgâlţâie din temelii. Nu-i aşa 
că nu exagerez, Jeeves? 

— Da, domnule. 

Mi-a respins afirmaţiile cu un gest al mâinii. 


— Deci şi tu ai necazuri, nu-i aşa? Ei bine, nu ştiu ce 
evenimente noi au avut loc în cazul tău, dar în cazul meu a avut 
loc un eveniment nou împuţit. De-aia m-am grăbit atâta să vin 
aici. Trebuie să se acţioneze rapid, altminteri căminul mi se 
duce de râpă. 

Am început să mă întreb dacă până şi Mona Lisa ar fi 
considerat lucrurile atât de încurcate ca mine. Adică, una după 
alta. 

— Ce e? am întrebat eu. Ce s-a întâmplat! Pentru o clipă s- 
a sufocat, apoi a izbutit să îngaime un singur cuvânt. 

— Anatole! 

— Anatole? l-am luat mâna şi i-am strâns-o consolator. 
Spune-mi, bătrână ciumată, am zis eu, despre ce naiba 
vorbeşti? Cum adică, Anatole? 

— Dacă nu-i dăm zor, o să-l pierd. 

O gheară rece ca gheaţa a părut că-mi înhaţă inima. 

— Să-l pierzi? 

— Da. 

— Chiar şi după ce i-ai dublat salariul? 

— Chiar şi după ce i-am dublat salariul. Ascultă, Bertie. 
Exact înainte să plec de-acasă azi după-amiază, a sosit o 
scrisoare pentru Tom de la sir Watkyn Bassett. Spun „exact 
înainte să plec de-acasă” pentru că asta m-a făcut să plec de 
acasă. Fiindcă ştii ce scria în ea? 

— Ce? 

— Conţinea oferta să schimbe cana pentru smântână 
pentru Anatole, iar Tom se gândeşte serios la asta! 

M-am zgâit la ea. 

— Ce? Incredibil! 

— Incredibil, domnule. 

— Mulţumesc, Jeeves. Incredibil! Nu cred. Unchiul Tom nu 
s-ar gândi nici o clipă la aşa ceva. 

— Zău? Nu-l cunoşti. îţi aduci aminte de Pomeroy, 
majordomul pe care l-am avut înaintea lui Seppings? 

— Sigur că da. Un tip ales. 

— O comoară. 

— Un giuvaer. Niciodată n-am ştiut de ce l-ai lăsat să 
plece. 

— Tom l-a cedat familiei Bessington-Cope în schimbul unui 
vas pentru ciocolată de forma unui ou cu trei picioare spiralate. 


M-am luptat cu o disperare crescândă. 

— Dar fără îndoială că fraierul ăsta care delirează - 
unchiul Tom de fapt - n-o să-l mătrăşească aşa pe Anatole? 

— Ba fii sigur că da. 

S-a ridicat în picioare şi s-a dus neliniştită până la poliţa 
de deasupra şemineului. îmi puteam da seama că plecase în 
căutarea unui obiect pe care să-l spargă ca să-şi descarce valul 
de sentimente - ceea ce Jeeves ar fi numit un paliativşi i-am 
abătut cu amabilitate atenţia asupra unei figurine din ceramică 
„Pruncul Samuell rugându-se”. Mi-a mulţumit scurt şi a azvârlit- 
o spre peretele opus. 

— îţi spun, Bertie, nu există limite pe care un colecţionar 
cu adevărat ţicnit să nu le încalce pentru a obţine un specimen 
la care râvneşte. Pe când îmi dădea să citesc scrisoarea, 
cuvintele lui au fost de fapt că i-ar face o plăcere teribilă să-l 
jupoaie de viu pe bătrânul Bassett şi să-l arunce cu mâna lui 
într-o cadă cu ulei încins, dar că nu are de ales şi trebuie să-i 
satisfacă cerinţele. Singurul lucru care l-a oprit să-i telegrafieze 
pe loc scriindu-i că acceptă târgul a fost când i-am 

1. Samuel, erou religios din istoria poporului evreu, 
prezentat în Vechiul Testament ca deţinând toate rolurile de 
lider posibile pentru un evreu din acele timpuri: vizionar, preot, 
judecător, profet şi conducător. 

zis că te-ai dus la Totleigh Towers special să-i şterpeleşti 
cana pentru smântână şi că o să ajungă imediat în posesia ei. 
Cum stai cu treaba asta, Bertie? Ţi-ai conceput vreo strategie? 
Ai copt vreun plan? Nu ne putem permite să pierdem vremea. 
Orice secundă e prețioasă. 

M-am simţit olecuţă cam blegit. îmi dădeam seama că 
trebuie să-i aduc la cunoştinţă vestea şi speram că aici avea să 
se sfârşească totul. Mătuşa asta devine o bătrână creatură 
formidabilă când o stârneşti şi nu puteam să nu mă gândesc ce 
se întâmplase Pruncului Samuel. 

— Voiam să discut despre asta cu tine, am spus eu. 
Jeeves, ai documentul ăla pe care l-am întocmit? 

— Chiar aici, domnule? 

— Mulţumesc, Jeeves. Şi cred că ar fi bine să te duci şi să 
mai aduci un strop de coniac. 

— Prea bine, domnule. 


S-a retras, iar eu i-am dat hârtia, rugând-o s-o citească cu 
atenţie. l-a aruncat o privire. 

— Ce-i asta? 

— O să înţelegi imediat. Observă ce titlu are. „Wooster, B., 
poziţia lui”. Cuvintele alea spun totul. Explică, am spus eu, 
făcând un pas îndărăt şi pregătindu-mă să mă feresc, de ce 
trebuie să refuz cu hotărâre să şterpelesc cana aia pentru 
smântână. 

— Ce? 

— Ţi-am trimis o telegramă azi după-amiază prin care îţi 
comunicam toate astea, dar, bineînţeles, nu erai acolo când a 
ajuns. 

Se uita rugător la mine, ca o mamă drăgăstoasă la un 
copil cretin care tocmai a făcut o tâmpenie monumentală. 

— Dar, Bertie, dragă, nu m-ai auzit? Despre Anatole? Nu-ţi 
dai seama care-i situaţia? 

— O, mada. 

— Şi atunci ai luat-o razna? Când spun „razna”, 
bineînţeles că... 

Am ridicat o mână ca s-o opresc. 

— Dă-mi voie să-ţi explic, r. vârstnică. îţi aminteşti că ti- 
am menţionat de niscaiva evenimente recente. Unul dintre ele e 
că sir Watkyn Bassett ştie totul despre planul ăsta cu şter- 
pelirea cănii pentru smântână şi îmi supraveghează orice 
mişcare. Altul e că şi-a destăinuit suspiciunile unui amic de-al lui 
pe nume Spode. L-ai cunoscut pe Spode de când ai venit? 

— Individul ăla mare? 

— E bine zis „mare”, dar „supercolosal” ar fi mai mot 
juste. Ei bine, aşa cum spuneam, sir Watkyn şi-a destăinuit 
suspiciunile lui Spode şi am aflat de la el personal că, dacă 
dispare cana aia pentru smântână, o să-mi tragă o chelfăneală 
de o să mă facă terci. Din cauza asta nu se poate înfăptui nimic 
creativ. 

O tăcere cam lunguţă a urmat după remarcele astea. 
Vedeam că rumega chestiunea, ajungând la concluzia că nu o 
toană deşartă de-a lui Bertie îl făcea să o lase baltă la greu. 
înţelegea, deşi nu-i convenea deloc, că era strâns cu uşa şi, 
dacă nu greşesc teribil, se cutremura. 

Rubedenia asta e o femeie care, în copilăria şi adolescenţa 
mea, obişnuia frecvent să-mi ardă una în scăfârlie când 


considera că purtarea mea merita acest gest şi zilele astea am 
simţit deseori că era la un pas de-a o face din nou. Dar, sub 
faţada asta de duritate, bate o inimă blândă, iar iubirea ei 
pentru Bertie, o ştiu, e profundă. Ar fi ultima persoană din lume 
care să-şi dorească să-l vadă cu ochii învineţiţi şi cu nasul ăla 
bine proporţionat mutat din loc. 

— înţeleg, a zis ea într-un final. Da. Asta îngreuiază 
lucrurile, bineînţeles. 

— Foarte tare. Dacă doreşti să descrii situaţia ca fiind un 
impasse, n-am nimic împotrivă. 

— Spui că o să-ţi tragă o chelfăneală de-o să te facă terci, 
nu-i aşa? 

— A folosit chiar expresia asta. A şi repetat-o, ca să nu 
încapă nici o neînțelegere. 

— Păi, nici în ruptul capului nu te-aş lăsa pe mâinile 
hoitului ăluia mare. N-ai avea nici o şansă cu o gorilă ca asta. 
Te-ar cotonogi să-ţi meargă fulgii fără să apuci să zici nici „piu- 
piu”. Te-ar sfâşia în bucăţi şi ar împrăştia rămăşiţele în cele 
patru zări. 

M-am crispat puţin. 

— Nu-i nevoie să faci tărăboi pe tema asta, bătrână rudă 
de sânge. 

— Eşti sigur că vorbea serios? 

— Mda. 

— Poate că latră mai vârtos decât muşcă. Am zâmbit cu 
tristeţe. 

— înţeleg unde vrei să ajungi, mătuşă Dahlia, am spus eu. 
Imediat o să mă întrebi dacă nu exista o sclipire în ochii lui când 
îmi vorbea. Nu exista. Linia de conduită pe care mi-a schiţat-o 
Roderick Spode la recenta noastră întrevedere o să fie cea pe 
care o va adopta şi duce la bun sfârşit. 

— Atunci se pare că ne-am poticnit. Asta dacă Jeeves nu 
vine cu ceva. | s-a adresat omului care tocmai intrase cu 
coniacul - nu prea devreme. Nu-mi puteam da seama de ce 
zăbovise atât de mult. Vorbim despre domnul Spode, Jeeves. 

— Da, doamnă? 

— Jeeves şi cu mine am discutat deja despre ameninţarea 
lui Spode, am zis eu cu mâhnire în voce, şi mi-a mărturisit că 
este descumpănit. Dar iată că a venit şi vremea când creierul 
ăla solid al lui dă rateuri. A cugetat, dar n-a găsit nici o soluţie. 


Mătuşa Dahlia trăsese recunoscătoare o sorbitură 
zdravănă din coniac, iar acum o expresie îngândurată a apărut 
pe chipul ei. 

— Ştii ce mi-a trăsnit prin cap? a zis ea. 

— Glăsuieşte, bătrână care apă nu se face, am replicat eu, 
încă întunecat la faţă de mâhnire. Pun pariu că-i lamentabil. 

— Nu-i deloc lamentabil. Ar putea rezolva totul. Mă 
întrebam dacă individul ăsta, Spode, n-o avea vreun secret 
murdar. Ştii ceva despre el, Jeeves? 

— Nu, doamnă. 

— Cum adică un secret? 

— Ce răsuceam pe toate părţile în minte e gândul că, dac- 
ar avea vreo crăpătură în armură, am putea să-l oprim 
folosindu-ne de asta, smul-gându-i astfel colții. îmi aduc aminte 
că, atunci când eram mică, l-am văzut pe unchiul tău, George, 
sărutând-o pe guvernanta mea şi a fost uimitor cum a uşurat 
lucrurile mai târziu când se punea problema să mă reţină după 
ore ca să scriu principalele importuri şi exporturi din Marea 
Britanie. înţelegi ce vreau să spun? Să zicem că am şti că Spode 
a împuşcat o vulpe sau aşa ceva. 

Nu prea îţi surâde ideea, nu? a spus ea, văzând că îmi 
tuguiam buzele plin de îndoială. 

— Ba cred că e o idee bună. Dar mi se pare că există un 
obstacol crucial - adică nu ştim nimic despre el. 

— Da, asta aşa e. S-a ridicat în picioare. Of, păi, asta mi-a 
trecut prin cap şi am zis-o într-o doară. lar acum cred că mă voi 
întoarce la mine în cameră şi îmi voi stropi tâmplele cu eau-de- 
Co-logne. îmi simt capul de parc-ar fi o bombă gata să 
explodeze. 

Uşa s-a închis. M-am prăbuşit în scaunul pe care îl 
eliberase şi mi-am trecut mâna peste f. 

— Ei bine, s-a terminat, am spus mulţumit. A îndurat 
lovitura mai bine decât speram, Jeeves. Hăitaşii îşi antrenează 
cum se cuvine fiicele. Dar, deşi s-a ţinut tare, puteai să-ţi dai 
seama că a simţit-o până-n străfunduri şi că i-a făcut bine 
coniacul. Apropo, ţi-a luat o grămadă de timp să-l aduci. Un 
câine St. Bernard ar fi plecat şi s-ar fi întors de două ori mai 
repede. 

— Da, domnule. îmi pare rău. Am fost reţinut de o discuţie 
cu domnul Fink-Nottle. 


Am rămas dus pe gânduri. 

— Ştii, Jeeves, am spus, mătuşa Dahlia n-a avut deloc o 
idee proastă să găsim probe împotriva lui Spode. în esenţă, eo 
idee solidă. Dacă Spode a îngropat un cadavru, iar noi am şti 
unde, asta l-ar reduce fără doar şi poate la o forţă neglijabilă. 
Dar spui că nu ştii nimic despre el. 

— Nu, domnule. 

— Şi, oricum, mă îndoiesc că e ceva de aflat. Există unii 
despre care poţi spune dintr-o singură privire că sunt sahibi 
sadea care intră în joc şi nu fac nimic din ce nu s-ar cuveni, iar 
mie mi-e teamă că printre ei se distinge Roderick Spode. îmi 
închipui că nici cea mai minuțioasă investigaţie n-o să 
descopere nimic mai rău despre el decât mustata aia a lui şi 
evident că nu are nici o obiecţie să şi-o expună în faţa tuturor 
fiindcă altfel n-ar purta drăcovenia aia. 

— Foarte adevărat, domnule. Totuşi poate ar merita să 
facem niscaiva investigaţii. 

— Da, dar cum? 

— Mă gândeam la Junior Ganymede, domnule. Este un 
club de pe Curzon Street pentru gentlemanii personali ai 
gentlemanilor, al cărui membru sunt de câţiva ani. Asistentul 
personal al unui gentleman de importanţa domnului Spode cu 
siguranţă că este şi el membru al clubului şi bineînţeles că i-a 
destăinuit secretarului o mulţime de lucruri despre el pentru a fi 
introduse în catastiful clubului. 

— Hă? 

— Conform Regulii Unsprezece, tuturor membrilor noi li se 
cere să furnizeze clubului informaţii complete despre şeful lor. 
Aceasta nu numai că ne permite o lectură distractivă, dar 
serveşte şi drept avertisment pentru cei care se gândesc să 
intre în serviciul unui gentleman cu prea multe defecte. 

Un gând m-a fulgerat şi am zvâcnit. într-adevăr, am 
zvâcnit destul de vârtos. 

— Ce s-a întâmplat când te-ai înscris? 

— Domnule? 

— Le-ai povestit despre mine? 

— O, da, domnule. 

— Ce, totul? Despre ocazia când mă fugărea bătrânul 
Stoker şi a trebuit să mă ung cu cremă de ghete pentru a-mi 
ascunde cât de cât identitatea? 


— Da, domnule. 

— Şi despre când m-am întors acasă după petrecerea de 
ziua de naştere a lui Pongo Twistleton şi am confundat un felinar 
obişnuit cu un hoţ? 

— Da, domnule. Membrilor le place să citească asemenea 
lucruri în după-amiezele umede. 

— Ei, nu zău? Şi dacă în vreo după-amiază umedă le 
citeşte şi mătuşa Agatha? Asta ţi-a trecut prin cap? 

— Probabilitatea ca doamna Spenser Gregson să capete 
acces la catastiful clubului este neînsemnată. 

— Se poate. Dar evenimente recente care s-au petrecut 
chiar sub acest acoperiş ţi-au arătat cum obţin femeile acces la 
catastife. 

Am recăzut în tăcere, meditând la uluitoarea imagine a 
celor ce se întâmplă în organizaţii precum Junior Ganymede, de 
a cărui existenţă nu auzisem până atunci. Bineînţeles, ştiam că 
seara, după ce îmi servea o cină frugală, Jeeves îşi punea 
vechiul melon şi se furişa după colţ, dar întotdeauna 
presupusesem că avea ca destinaţie vreun bar dintr-o crâşmă 
din vecinătate. De cluburile de pe Curzon Street n-aveam habar. 

Dar ştiusem şi mai puţin că unele dintre cele mai 
savuroase acţiuni posibil nechibzuite ale lui Bertram Wooster 
erau notate într-un catastif. Toată chestia îmi mirosea oareşcum 
supărător, a Abou ben Adhem şi îngerii care înregistrează 
păcatele, şi m-am trezit că mă încrunt niţeluş. 

Totuşi nu se putea face mai nimic în privinţa asta, aşa 
încât am revenit la ceea ce polițistul Oates ar fi numit subiectul 
de pază. 

— Asta-i ideea ta? Să apelezi la Secretar pentru referinţe 
despre Spode? 

— Da, domnule. 

— Crezi că o să ţi le dea? 

— O, da, domnule. 

— Vrei să zici că împrăştie informaţiile astea - informaţiile 
astea extraordinar de periculoase - informaţiile astea care ar 
putea însemna ruina dacă ar ajunge la o persoană nepotrivită - 
le transmite oricui le vrea? 

— Numai membrilor, domnule. 

— Cât de repede poţi lua legătura cu el? 

— AŞ putea să-i telefonez imediat, domnule. 


— Atunci aşa să faci, Jeeves, şi dacă e posibil, trece-o în 
contul lui sir Watkyn Bassett. Şi nu intra în panică atunci când o 
s-o auzi pe fată că spune „Trei minute”. Mergi înainte fără să o 
bagi în seamă. Indiferent de costuri, ăl Sec. trebuie făcut să 
priceapă - şi să priceapă temeinic - că acum a venit vremea ca 
toţi oamenii de nădejde să sară în ajutorul partidului. 

— Cred că îl voi putea convinge de urgenţa chestiunii, 
domnule. 

— Dacă nu poţi, dă-mi-l mie. 

— Prea bine, domnule. 

A plecat în misiunea lui filantropică. 

— O, apropo, Jeeves, am spus eu în vreme ce ieşea pe 
uşă, spuneai că ai vorbit cu Gussie. 

— Da, domnule. 

— A avut ceva nou de raportat? 

— Da, domnule. Se pare că relaţia lui cu domnişoara 
Bassett s-a destrămat. A rupt logodna. 

A plutit afară, iar eu am săltat un metru în aer. Un lucru al 
naibii de dificil când şezi într-un fotoliu, dar mie mi-a ieşit. 

— Jeeves! am zbierat. 

Dar dispăruse, fără a lăsa nici o ruină în urmă. 

De jos s-a auzit brusc bătaia gongului vestind cina. 

Mereu îmi aduc aminte cu niţică strângere de inimă de 
cina aia şi mă gândesc că zbuciumul minţii m-a împiedicat să 
particip în dispoziţia cuvenită, adică degajată, fiindcă în 
circumstanţe mai fericite m-aş fi înfruptat cu nonşalanţă din ea. 
Oricâte cusururi morale ar fi avut sir Watkyn Bassett, oaspeţii şi- 
i trata nemaipomenit de bine la masa festivă, căci chiar şi în 
starea de concentrare în care mă găseam, mi s-a părut limpede 
din primele cinci minute că bucătăreasa lui era o femeie în care 
ardea flacăra divină, începând cu o supă a-ntâia, am continuat 
cu un peşte gustos, apoi cu un medalion de vânat pentru care 
până şi Anatole ar fi stat chezaş cu mândrie. Mai pune şi 
sparanghelul, omleta cu dulceaţă şi niscaiva sardele inspirate pe 
pâine prăjită şi o să înţelegi la ce mă refer. 

Bineînţeles că pentru mine era ca şi cum stricau orzul pe 
gâşte. Aşa cum a zis un flăcău, mai bine o cină din verdeţuri 
între prieteni decât un chef monstru între duşmani, iar la 
vederea lui Gussie şi a Madelinei Bassett stând unul lângă altul 


la celălalt capăt al mesei, mâncarea mi s-a preschimbat în 
cenuşă în g. l-am studiat îngrijorat cu privirea. 

Ştii cum sunt de regulă cuplurile de logodnici în societate. 
îşi apropie capetele şi vorbesc în şoaptă. îşi dau ghionturi şi 
chicotesc. Se mângâie şi se împung. Am văzut chiar şi cum 
partea feminină din cuplu îşi hrăneşte perechea cu o furculiţă. 
Nici vorbă de aşa ceva în cazul lui Gussie şi al Madelinei Bassett. 
El era palid la faţă şi cadaveric, ea rece, mândră şi distantă. Şi- 
au petrecut cea mai mare parte a timpului făcând cocoloaşe din 
pâine şi, din câte am izbutit să văd, n-au schimbat un cuvinţel 
de la început până la sfârşit. O, ba da, o datăcând el a rugat-o 
să-i dea sarea, iar ea i-a dat piperul, el a spus „Am zis sarea”, 
iar ea a făcut „Ei, nu zău?” şi i-a dat muştarul. 

Nu exista nici un dubiu că Jeeves avusese dreptate. Cei 
doi tineri o rupseseră unul cu celălalt, iar pe mine mă apăsa pe 
suflet, pe lângă acest tragic aspect, misterul întregii poveşti. Nu 
mă puteam gândi la nici o soluţie şi aşteptam cu nerăbdare 
sfârşitul mesei, când femeile aveau s-o şteargă, iar eu o să 
reuşesc să stau de vorbă cu Gussie la un pahar de porto şi să 
aflu dedesubturile afacerii. 

Spre surpriza mea însă, nici nu a ieşit pe uşă ultima 
muiere, că Gussie, care o ţinuse deschisă, a ţâşnit după ea ca o 
rață care se scufundă şi nu s-a mai întors, lăsându-mă singur cu 
gazda mea şi cu Roderick Spode. Şi întrucât ei stăteau lipiţi unul 
de celălalt la capătul îndepărtat al mesei, vorbind încet şi 
zgâindu-se la mine din când în când, de parcă aş fi fost un 
deţinut eliberat condiţionat care a intrat la o serată fără invitaţie 
şi de la care te-ai putea aştepta să-şi însuşească o lingură, două, 
dacă-l scapi din vedere, n-a trecut mult până când am plecat şi 
eu. Bolborosind ceva că m-aş duce după portţigaret, m-am 
strecurat afară cu paşi piezişi şi am urcat la mine în cameră. M- 
am gândit că, mai devreme sau mai târziu, ori Gussie, ori 
Jeeves, o să-şi facă apariţia. Un foc jucăuş ardea în şemineu şi, 
pentru a face să treacă vremea, mi-am tras un fotoliu şi am scos 
cartea polițistă pe care mi-o adusesem de la Londra. După cum 
îmi arătaseră deja studiile mele, era una deosebit de bună, plină 
de indicii cizelate şi crime pline de miez şi m-a captivat imediat. 
Dar nici nu apucasem să mă afund bine în lectură, când clanţa 
uşii a zdrăngănit şi cine a intrat, nimeni altul decât Roderick. 

Spode. 


M-am uitat la el nespus de uimit. Adică, ultimul tip de pe 
lume la care m-aş fi aşteptat să-mi invadeze dormitorul. Şi nu 
venise să-şi ceară scuze pentru atitudinea lui jignitoare de pe 
terasă, când, pe lângă faptul că mormăise ameninţări la adresa 
mea, îmi zisese că sunt un vierme nenorocit, sau pentru că se 
zgâise la mine în timpul mesei. O singură privire mi-a fost de 
ajuns să-mi dau seama de asta. Primul lucru pe care îl face un 
tip care vine să-şi ceară scuze e să intervină în discuţie cu un 
zâmbet afectat îndatoritor şi nu vedeam nimic de felul acesta. 
De fapt mi se părea că arăta niţeluş mai sinistru ca oricând, şi 
avea o înfăţişare atât de amenințătoare, încât eu am fost acela 
care am abordat un zâmbet afectat îndatoritor. Nu credeam că o 
să izbutească s-o împace cine ştie ce pe vita asta încălţată, dar 
orice flecuşteţ îmi putea fi cât de cât de-ajutor. 

— O, bună, Spode, am spus prietenos. Hai, intră. Ce pot 
face pentru tine? 

Fără să-mi răspundă, s-a îndreptat spre dulap, l-a deschis 
cu o smucitură brutală şi s-a uitat înăuntru. Apoi s-a răsucit şi m- 
a privit la fel de duşmănos. 

— Credeam că Fink-Nottle e pe-aici. 

— Nue. 

— Văd. 

— Te aşteptai să-l găseşti în dulap? 

— Da. 

— Zău? 

A urmat o pauză. 

— Pot să-i transmit vreun mesaj dacă apare? 

— Da. Poţi să-i zici că am de gând să-i sucesc gâtul. 

— Să-i suceşti gâtul? 

— Da. Eşti surd? Să-i sucesc gâtul. Am încuviinţat din cap 
blajin. 

— înţeleg. Să-i suceşti gâtul. în regulă. Şi dacă întreabă de 
ce? 

— Ştie el de ce. Pentru că e un flutură-vânt care se joacă 
cu inimile femeilor şi apoi le azvârle cât colo ca pe nişte mănuşi 
năclăite. 

— S-a făcut. N-aveam nici o idee că asta face un flutură- 
vânt. Foarte interesant. Păi, o să-i spun dacă dau de el. 

— Mulţumesc. 


S-a retras trântind uşa, iar eu am rămas medi-tând la felul 
ciudat în care istoria se repetă. Adică situaţia era aproape 
identică cu cea care apăruse cu câteva luni în urmă la Brinkley, 
când tânărul Tuppy Glossop intrase la mine în cameră cu o 
intenţie similară. E adevărat, Tuppy, dacă-mi aduc bine aminte, 
voia să-l întoarcă pe dos pe. 

Gussie şi să-l facă să se înghită singur, în vreme ce Spode 
zisese că i-ar suci gâtul, dar în principiu era cam tot aia. 

Bineînţeles că mi-am dat seama ce se întâm-plase. 
Anticipasem că aşa urmau să evolueze lucrurile. Nu uitasem ce 
îmi spusese Gussie mai devreme despre faptul că Spode îi 
adusese la cunoştinţă că n-o să se lase până când n-o să-i 
disloce vertebrele cervicale dacă o să-i facă vreo figură 
Madelinei Bassett. Fără îndoială că a aflat de la ea cum stau 
lucrurile pe când îşi beau cafeaua, iar acum se apucase să-şi 
pună în aplicare tactica. 

In ceea ce priveşte starea de fapt, n-aveam nici cea mai 
vagă idee care era. Dar se vădea din atitudinea lui Spode că nu-i 
acorda nici o fărâmă de credit lui Gussie. Mi-am dat seama că 
probabil se făcuse de râs în stil mare. 

O situaţie îngrozitoare, fără doar şi poate, iar dacă aş fi 
putut face ceva, aş fi făcut-o fără nici o ezitare. Dar mi se părea 
că sunt neputincios şi că Natura trebuia să-şi vadă de treabă. Cu 
un oftat firav, mi-am reluat lectura palpitantă şi avansasem 
binişor când o voce cavernoasă a spus „Hei, Bertie!”, iar eu m- 
am ridicat bâţâind din toate mădularele. Era ca şi cum o 
fantomă de familie s-a furişat tiptil şi mi-a răsuflat în ceafă. 
Răsucindu-mă, l-am văzut pe Augustus Fink-Nottle făcându-şi 
apariţia de sub pat. 

Din cauza faptului că şocul mă făcuse să-mi încâlcesc 
limba printre amigdale, dându-mi o senzaţie neplăcută de 
sufocare, m-am trezit că deocamdată sunt incapabil să vorbesc. 
Nu reuşeam decât să mă holbez la Gussie şi imediat mi s-a 
părut evident că urmărise cu atenţie discuţia precedentă. 
Manifesta atitudinea cuiva perfect conştient că se află la un pas 
înaintea lui Roderick Spode. Avea părul ciufulit, privirea 
sălbatică, nasul strâmb. Un iepure fugărit de o nevăstuică ar fi 
arătat la fel - bineînţeles în afară de faptul că n-ar fi purtat 
ochelari cu ramă de baga. 


— Am scăpat ca prin urechile acului, Bertie, a spus el cu o 
voce firavă şi tremurândă. A traversat camera abia ţinându-se 
pe picioare. Avea chipul cam verzui. Cred că o să încui uşa dacă 
nu te deranjează. Ar putea să se întoarcă. Nu-mi pot imagina 
cum de nu s-a uitat sub pat. întotdeauna am crezut că Dictatorii 
ăştia sunt foarte meticuloşi. 

Am izbutit să-mi descâlcesc limba. 

— Lasă paturile şi Dictatorii. Ce-i povestea asta cu tine şi 
Madeline Bassett? 

A tresărit. 

— Te-ar deranja dacă nu vorbim despre asta? 

— Da, m-ar deranja să nu vorbim despre asta. E singurul 
lucru despre care vreau să vorbesc. De ce naiba a rupt logodna? 
Ce i-ai făcut? 

A tresărit din nou. îmi dădeam seama că îi scormoneam 
într-un nerv dureros. 

— Nu e ce i-am făcut ei, ci mai mult ce i-am făcut 
Stephaniei Byng. 

— Băţoasei? 

— Da. 

— Ce i-ai făcut Băţoasei? 

A manifestat niscaiva stânjeneală. 

— Eu... ăăă... Păi, de fapt, eu... Reţine, acum îmi dau 
seama că a fost o greşeală, dar mi s-a părut o idee bună pe 
moment... Vezi tu, chestia e... 

— Continuă. Şi-a venit în fire cu un efort vizibil. 

— Păi, mă întreb dacă îţi aminteşti, Bertie, ce vorbeam 
înainte de cină... despre posibilitatea ca ea să aibă asupra ei 
carnetul ăla... eu am avansat teoria, dacă-ţi aminteşti, că ar 
putea să-l ţină în ciorapul cu porțjartier... şi ţi-am sugerat, dacă- 
ţi aminteşti, că te poţi convinge... 

M-am clătinat pe picioare. Prinsesem şmenul. 

— Doarnu... 

— Ba da. 

— Când? încă o dată expresia aia îndurerată i s-a zugrăvit 
pe chip. 

— Chiar înainte de cină. Iți aduci aminte că am auzit-o 
cum cânta cântece populare în sufragerie. Am coborât până-ntr- 
acolo şi stătea singură la pian... Cel puţin eu am crezut că era 
singură... Şi brusc m-a străfulgerat gândul că era o ocazie 


excelentă să... Ce n-am ştiut, vezi tu, a fost că Madeline, deşi pe 
moment nu se vedea, era şi ea de faţă. Se dusese în spatele 
paravanului din colţ ca să mai aducă un vraf de cântece 
populare din cufărul în care sunt păstrate... şi... păi, una peste 
alta, tocmai când... ei bine, pe scurt, chiar în timp ce... Cum să 
spun?... Chiar în timp ce, cum s-ar zice, mă pusesem pe treabă, 
a apărut... şi... Ei bine, înţelegi ce vreau să spun... adică, atât de 
repede după afacerea aia cu scosul-mugş-tei-din-ochiul-fetei-în- 
curtea-de-vite, n-a fost uşor să mă strecor. De fapt, nu m-am 
strecurat deloc. Asta-i toată povestea. Cum stai cu înnodatul 
cearşafurilor, Bertie? 

N-am putut să urmăresc ceea ce s-ar numi firul gândurilor 
lui. 

— înnodatul cearşafurilor? 

— Am tot reflectat sub pat, în vreme ce tu şi Spode 
stăteaţi la taclale, şi am ajuns la concluzia că singurul lucru care 
ne-a rămas de făcut este să luăm cearşafurile din patul tău, să 
le înno-dăm unele de altele şi apoi să mă laşi jos pe fereastră. 
Aşa se întâmplă în cărţi şi mi se pare că am văzut-o şi prin filme. 
O dată ce ajung afară, pot să-ţi iau maşina şi să mă duc la 
Londra. După aia nu prea mai am nici un plan concret. Poate 
plec în California. 

— în California? 

— E la zece mii de kilometri depărtare. Nu prea văd cum 
poate să vină Spode până acolo. 

M-am zgâit la el uluit. 

— Doar n-ai de gând să-ţi iei tălpăşiţa? 

— Bineînţeles că am de gând să-mi iau tălpăşiţa. Cât ai 
zice peşte. N-ai auzit ce-a zis Spode? 

— Doar nu ţi-o fi teamă de Spode. 

— Ba da. 

— Dar chiar tu spuneai că nu e decât un morman de carne 
de bou şi muşchi, plus că fără doar şi poate se mişcă greoi. 

— Ştiu. îmi amintesc. Dar asta când credeam că e pe 
urmele tale. Părerile se mai schimbă. 

— Dar, Gussie, vino-ţi în fire. Nu se poate să fugi pur şi 
simplu. 

— Dar ce altceva aş putea face? 

— Păi, stai prin preajmă şi încearcă să te împaci cu 
Madeline. N-ai avut încă prilejul să te dezvinovăţeşti faţă de ea. 


— Ba da. Am încercat la cină. în timp ce se servea peştele. 
De pomană. Mi-a aruncat doar o privire glacială şi a făcut 
cocoloaşe din pâine. 

Mi-am stors bibilica. Eram sigur că trebuie să existe pe 
undeva vreo cale demnă de urmat şi în aproximativ jumătate de 
minut am ochit-o. 

— Ce-ai tu de făcut, am spus, e să obţii carnetul. Dacă pui 
mâna pe carnetul ăla şi îi arăţi Madelinei ce conţine, asta o s-o 
convingă că motivele pentru care te-ai purtat aşa cu Băţoasa nu 
erau cele presupuse de ea, ci inocente până la ultimul strop. O 
să-şi dea seama că te-ai comportat aşa din... îmi stă pe limbă... 
din motive disperate. O să înţeleagă şi o să te ierte. 

Pentru o clipă o licărire fugară de speranţă a părut să-i 
lumineze trăsăturile schimonosite. 

— E o idee, a căzut el de acord. Cred că ai ceva dreptate, 
Bertie. Nu e o idee rea. 

— Nu poate da greş. Tout comprendre, cest tout 
pardonnerl rezumă totul. 

Licărirea s-a stins. 

— Dar cum să obţin carnetul? Unde e? 

— Nu era la ea? 

— Nu cred. Deşi cercetările mele au fost, în acele condiţii, 
fără doar şi poate de mântuială. 

— Atunci e probabil la ea în cameră. 

— Păi, aia e. Nu pot să mă duc şi să cotrobăi în camera 
unei fete. 

— De ce nu? Vezi cartea aia pe care o citeam când ţi-ai 
făcut apariţia? Printr-o coincidenţă ciudată - eu spun că e 
coincidenţă, dar probabil chestiile astea ne sunt trimise cu un 
scop anume - tocmai ajunsesem la partea unde o bandă face 
exact acelaşi lucru. Fă-o acum, Gussie. Probabil că o să stea 
lipită în sufragerie încă vreo oră. 

— De fapt, s-a dus până în sat. Diaconul vorbeşte despre 
Ţara Sfântă cu diapozitive colorate în faţa Mamelor Satului la 
Institutul Muncitorilor, iar ea îl acompaniază la pian. Dar chiar şi 
aşa... Nu, Bertie, nu pot s-o fac. Poate că e cea mai bună 
chestie... de fapt, îmi dau seama că e cea mai bună chestie... 
dar n-am curaj. Dacă intră Spode şi mă prinde? 

— Spode nu cred că dă iama prin camerele fetelor. 


— N-am de unde să ştiu. Nu poţi să-ţi faci planuri bizuindu- 
te pe o supoziţie atât de şubredă. Eu îl văd ca pe un individ care 
dă iama peste tot. Nu. Mă doare sufletul, tot viitorul meu e 
searbăd şi nu mai e nimic de făcut decât să accept soarta şi să 
încep să înnod cearşafuri. Hai să ne apucăm de treabă. 

— N-o să înnozi nici un cearşaf de-al meu. 

— Dar, pe toţi dracii, viaţa mea e în joc. 

— Nu-mi pasă. Refuz să contribui la evadarea asta laşă. 

— Astea-s cuvintele lui Bertie Wooster? 

— Ai mai spus asta. 

— Şi o mai spun şi acum. Pentru ultima oară, Bertie, îmi 
împrumuţi vreo două cearşafuri şi mă ajuţi să le înnod? 

— Nu. 

— Atunci nu trebuie decât să mă duc şi să mă ascund pe 
undeva până la răsăritul soarelui, când pleacă trenul cu lapte. 
Adio, Bertie. M-ai dezamăgit. 

— Tu m-ai dezamăgit. Credeam că ai sânge în tine. 

— Am, dar nu vreau ca Roderick Spode să-şi facă de lucru 
cu el. 

Mi-a aruncat încă o privire din aia, de salamanară 
muribundă, şi a deschis precaut uşa. După ce a cercetat 
coridorul cu privirea şi a părut mulţumit, găsindu-l aparent lipsit 
de vreun Spode, s-a strecurat afară şi a dispărut. lar eu m-am 
întors la cartea mea. Era singurul lucru la care puteam apela ca 
să nu stau şi să mă chinui rume-gând gânduri zbuciumate. 

Deodată mi-am dat seama că Jeeves era lângă mine. Nu l- 
am auzit când a intrat, dar aşa se întâmplă deseori cu Jeeves. Se 
scurge pe tăcute din punctul A în punctul B ca un soi de gaz. 

rj. 

N-aş spune că Jeeves chiar surâdea afectat, dar pe chipul 
lui exista o expresie clară de mulţumire tăcută şi mi-am amintit 
subit ceea ce scena aia scârboasă cu Gussie mă făcuse să uit - 
şi anume că, ultima oară când îl văzusem, plecase să-i 
telefoneze secretarului clubului Junior Ganymede. Am sărit în 
picioare plin de avânt. Dacă nu mă înşelasem în privinţa 
expresiei sale, avea ceva de relatat. 

— Ai luat legătura cu acel Sec, Jeeves? 

— Da, domnule. Tocmai am terminat de vorbit cu el. 

— Şi a săpat prin mocirlă? 

— A fost nespus de cooperant, domnule. 


— Spode are vreun secret? 

— Da, domnule. 

De emoție m-am plesnit cu mâna pe cracul pantalonilor. 

— Ar fi trebuit să-mi dau seama că trebuie să am 
încredere în mătuşa Dahlia. Mătugşile ştiu întotdeauna. E un soi 
de intuiţie. Spune-mi totul. 

— Mi-e teamă că nu pot face asta, domnule. Regulile 
clubului în ce priveşte răspândirea materialului înregistrat în 
catastif sunt foarte rigide. 

— Adică ai buzele pecetluite? 

— Da, domnule. 

— Atunci ce rost a avut să mai telefonezi? 

— Regulile mă împiedică să menţionez doar detaliile 
chestiunii, domnule. Am toată libertatea să vă spun că înclinația 
lui spre malefic s-ar diminua puternic, dacă i-aţi aduce la 
cunoştinţă că ştiţi totul despre Eulalie, domnule. 

— Eulalie? 

— Eulalie, domnule. 

— Şi asta chiar o să-l oprească? 

— Da, domnule. 

Am reflectat. Nu părea mare scofală. 

— Eşti sigur că nu poţi să intri puțintel mai mult în 
subiect? 

— Sunt sigur, domnule. Dacă aş face-o, probabil că mi s-ar 
cere să-mi dau demisia. 

— Păi, n-aş vrea să se întâmple una ca asta, bineînţeles. 
Detestam gândul că un pluton de majordomi ar forma un careu 
în vreme ce Comitetul i-ar tăia lui nasturii. Totuşi, eşti într- 
adevăr sigur că, dacă îl privesc pe Spode în ochi şi îi trântesc 
poanta, o să-l năucesc? Hai să ne lămurim. Să presupunem că tu 
eşti Spode, iar eu vin la tine şi-ţi spun „Spode, ştiu totul despre 
Eulalie”, asta o să te pleoştească? 

— Da, domnule. Un gentleman care ocupă poziţia lui 
actuală în ochii publicului sunt convins că s-ar împotrivi să se 
vehiculeze subiectul Eulalie, domnule. 

M-am mai antrenat un pic. M-am dus la scrin cu mâinile în 
buzunare şi am spus: „Spode, ştiu totul despre Eulalie”. Am mai 
încercat o dată, clătinându-mi de data asta degetul. Apoi am 
mai făcut o încercare cu braţele împreunate pe piept şi vă zic că 
nu părea prea convingător. 


Însă mi-am spus în sinea mea că Jeeves avea întotdeauna 
dreptate. 

— Ei bine, dacă spui tu, Jeeves... Atunci primul lucru pe 
care-l am de făcut e să mă duc, să-l găsesc pe Gussie şi să-i dau 
informaţia asta salvatoare. 

— Domnule? 

— O, bineînţeles, tu nu ştii nimic despre asta, nu-i aşa? 
Trebuie să-ţi zic, Jeeves, că de când ne-am văzut ultima oară, 
intriga s-a împuţit iarăşi. Ştiai că Spode o iubeşte de multă 
vreme pe domnişoara Bassett? 

— Nu, domnule. 

— Ei bine, aşa e. Fericirea domnişoarei Bassett înseamnă 
foarte mult pentru Spode, iar acum, că s-a ales praful de 
logodnă din motive teribil de compromiţătoare pentru partea 
contractantă masculină, vrea să-i sucească gâtul lui Gussie. 

— într-adevăr, domnule? 

— Te asigur. Tocmai a fost pe aici şi a vorbit despre asta, 
iar Gussie, care din întâmplare era atunci sub pat, l-a auzit. Cu 
rezultatul că acum spune că vrea să fugă pe fereastră şi să se 
ducă în California. Chestie care bineînţeles că ar fi dezastruoasă. 
Neapărat trebuie să rămână aici pentru a încerca să se împace 
cu ea. 

— Da, domnule. 

— Nu poate să se împace cu ea dacă e în California. 

— Da, domnule. 

— Aşa că trebuie să mă duc şi să încerc să-l găsesc. Deşi, 
ascultă-mă bine, mă îndoiesc că o să-l găsesc prea uşor în acest 
stadiu al carierei lui. E probabil pe acoperiş, întrebându-se cum 
l-ar putea trage după el. 

Suspiciunile mele s-au dovedit cu prisosinţă întemeiate. 
Am căutat cu tenacitate prin casă, dar nu era nici urmă de el. 
Totleigh Towers îl ascundea pe undeva, cu siguranţă, pe 
Augustus Fink-Nottle, dar îşi păstra bine taina. Până la urmă am 
renunţat, m-am întors la mine în cameră şi să-mi tai beregata 
dacă primul lucru pe care l-am zărit când am intrat nu era chiar 
el în carne şi oase. Stătea în picioare lângă pat înnodând 
cearşafuri. 

Faptul că stătea cu spatele la uşă, iar covorul era moale l- 
a împiedicat să-şi dea seama că am intrat până când am vorbit. 
„Hei!”-ul meu - unul destul de strident, pentru că mă uluise să- 


mi văd patul aşa răvăşit - l-a făcut să se învârtească pe loc, 
cadaveric până-n vârful unghiilor. 

— Uuf! a exclamat el. Credeam că eşti Spode! Indignarea 
a urmat panicii. Şi-a aţintit asupra mea o privire severă. Ochii îi 
luceau reci din spatele ochelarilor. Arăta ca un calcan iritat. 

— Ce te-a apucat, Wooster afurisit, a vrut el să ştie, să te 
furişezi în spatele cuiva şi să spui „Hei!”? Ai fi putut să-mi 
provoci un atac de cord. 

— Ce te-a apucat, idiot de Fink-Nottle, am vrut eu să ştiu 
la rândul meu, să îmi mânjeşti aşa aşternuturile după ce ţi-am 
interzis-o special? Ai şi tu cearşafuri. Du-te şi înnoadă-le pe alea. 

— Cum aş putea? Spode stă pe patul meu. 

— Da? 

— Sigur. Mă aşteaptă. M-am dus acolo după ce-am plecat 
de la tine şi acolo era. Dacă nu şi-ar fi dres vocea din 
întâmplare, aş fi intrat direct peste el. 

Mi-am dat seama că venise vremea să-i liniştesc sufletul 
zbuciumat. 

— Nu trebuie să-ţi fie frică de Spode, Gussie. 

— Cum adică, nu trebuie să-mi fie frică de Spode? Fii 
coerent. 

— Adică exact cum îţi spun. Spode, qua ameninţare, dacă 
qua e cuvântul pe care îl caut, e de domeniul trecutului. Datorită 
perfecțiunii nemaipomenite a sistemului secret al lui Jeeves, am 
aflat o chestie despre el care nu şi-ar dori să fie general 
cunoscută. 

— Ce? 

— A, aici m-ai avut. Când am spus că am aflat-o, ar fi 
trebuit să spun că Jeeves a aflat-o şi, din păcate, buzele lui 
Jeeves sunt pecetluite, însă mă găsesc în poziţia să i-o strecor 
individului, foarte sigur pe mine. Dacă încearcă vreo mişcare 
dură, o să-i arăt eu. M-am întrerupt şi am ascultat. Paşi se 
auzeau pe coridor. A! am exclamat eu. Vine cineva. E foarte 
posibil să fie chiar vita încălţată în persoană. 

Un țipăt animalic i-a scăpat lui Gussie. 

— încuie uşa aia! 

Am fluturat o mână nonşalantă. 

— Nu va fi necesar, am zis. Lasă-l să intre. Chiar mă bucur 
de vizita asta. Fii atent cum mă ocup de el, Gussie. O să te 
amuze. 


Am ghicit corect. Era într-adevăr Spode. Fără îndoială că 
se săturase să stea pe patul lui Gussie şi a crezut că încă o 
pălăvrăgeală cu Bertram i-ar putea servi ca o variaţie după 
atâta monotonie. A intrat ca mai înainte, fără să bată la uşă, şi l- 
a remarcat pe Gussie, scoțând o exclamaţie nearticulată de 
triumf şi satisfacţie. Apoi a rămas pe loc pentru o clipă, 
respirând gâfâit pe nări. 

Părea că mai crescuse un pic de la ultima noastră 
întâlnire, ajungând acum la doi metri jumătate şi dacă aş fi 
primit indiciile despre avantajul meu asupra lui de la o sursă mai 
puţin competentă, înfăţişarea sa probabil că m-ar fi intimidat 
zdravăn. Dar atât de asiduu m-am antrenat de-a lungul anilor să 
mă bizui şi pe cel mai neînsemnat cuvinţel al lui Jeeves, încât l- 
am privit fără nici o tresărire. 

Gussie, îmi părea rău să văd, nu manifesta aceeaşi 
încredere optimistă. Poate că nu-i furnizasem o explicaţie 
completă a faptelor în cauză sau poate că, fiind confruntat cu 
Spode în carne şi oase, îşi pierduse curajul. Oricum, el s-a tras 
înspre perete şi părea, din câte îmi dădeam seama, că încearcă 
să treacă prin el. Dar eforturile sale dovedindu-se zadarnice, 
stătea acolo arătând de parcă ar fi fost împăiat de vreun 
taxidermist priceput, pe când eu m-am întors către intrus şi am 
aţintit asupra lui o privire lungă şi calmă, în care uimirea şi 
aroganţa se amestecau armonios. 

— Ei bine, Spode, am spus, ce mai e acum? Lungisem 
multicel ultimul cuvânt pentru a-i sugera că sunt nemulţumit, 
dar m-am ostenit de pomană. Lăsând întrebarea în plata 
Domnului, ca vipera surdă din Scriptură, el a început să 
înainteze agale, cu privirea aţintită asupra lui Gussie. Am 
observat că muşchii fălcilor lucrau ca atunci când mă 
surprinsese distrându-mă cu colecţia de argintărie veche a lui sir 
Watkyn Bassett şi ceva din atitudinea lui sugera că în orice clipă 
ar putea începe să se izbească în piept scoțând sunete 
înfundate de tobe, aşa cum fac gorilele când sunt agitate. 

— Ha! a făcut el. 

Ei bine, normal că nu aveam de gând să rabd asemenea 
aiureli. Obiceiul ăsta al lui să umble încoace şi-ncolo urlând 
„Ha!” trebuia să fie stăvilit, stăvilit cu promptitudine. 

— Spode! am spus eu tăios şi am impresia că am lovit în 
masă. 


Pentru prima oară a părut că-şi dă seama de prezenţa 
mea. S-a oprit pentru o clipă şi mi-a aruncat o privire 
dezagreabilă. 

— Ei bine, tu ce vrei? 

Mi-am ridicat o sprinceană sau două. 

— Ce vreau? îmi place. Asta-i bună. Că tot m-ai întrebat, 
Spode, vreau să ştiu ce mama dracu ai de gând venind aşa 
încontinuu în apartamentul meu, ocupând un spaţiu pe care l- 
am rezervat în alte scopuri şi întrerupându-mă când stau la 
taclale cu prietenii. Zău aşa, în casa asta poţi avea tot atâta 
intimitate ca un dansator de strip-tease. Presupun că ai şi tu o 
cameră. Intoarce-te acolo, pocitanie grăsană, şi rămâi în ea. 

N-am rezistat să nu arunc o privire rapidă înspre Gussie ca 
să văd cum reacţiona la una ca asta şi am remarcat cu plăcere 
cum pe chipul lui încolţea o privire plină de admiraţie 
adoratoare, asemenea celei pe care o fecioară la ananghie din 
Evul Mediu i-ar fi aruncat-o unui cavaler văzându-l cum se apucă 
să treacă la fapte concrete cu balaurul. îmi puteam da seama că 
redevenisem pentru el vechiul Wooster cel Viteaz din copilărie şi 
nu aveam nici o îndoială că se perpelea de ruşine şi remuşcări 
amintindu-şi rânjetele şi ocările lui. 

Şi Spode părea binişor impresionat, deşi nu în mod 
favorabil. Se zgâia neîncrezător la mine, ca cineva muşcat de un 
iepure. Părea să se întrebe dacă ce-i vedeau ochii putea fi cu 
adevărat violeta temătoare cu care făcuse un schimb de opinii 
pe terasă. 

M-a întrebat dacă l-am făcut pocitanie, iar eu am spus că 
da. 

— O pocitanie grăsană? 

— O pocitanie grăsană. A venit vremea, am continuat eu, 
ca cineva cu spirit civic să apară şi să-ţi zică de ce ai luat-o 
razna. Problema ta, Spode, e că numai pentru că ai reuşit să 
convingi o mână de nătărăi să mutileze peisajul Londrei, 
umblând creanga în şorturi negre, crezi că eşti cineva. îi auzi 
răcnind „Heil, Spode!” şi îţi închipui că e Vocea Poporului. Aici o 
dai în bară. Vocea Poporului spune de fapt: „Uită-te la fraierul 
ăla groaznic de Spode cum îşi dă aere peste tot în nădragi de 
fotbal! Ai mai văzut vreodată în viaţa ta un pârlit ca el?” 

S-a zbătut în ceea ce se cunoaşte sub numele de lupta 
pentru exprimare. 


— 0? a făcut el. Ha! O să mă ocup de tine mai târziu. 

— lar eu, am ripostat iute ca fulgerul, o să mă ocup de 
tine acum. Mi-am aprins o ţigară. Spode, am spus, dezvăluindu- 
mi intenţiile duşmănoase, îţi cunosc secretul! 

— Hă? 

— Ştiu totul despre... 

— Totul despre ce? 

Tocmai pentru a-mi pune exact aceeaşi întrebare am făcut 
o pauză. Pentru că, mă crezi sau nu mă crezi, în momentele 
astea tensionate, când aveam nevoie cu atâta ardoare de el, 
numele pe care mi-l pomenise Jeeves ca fiind formula magică 
pentru a-l înfrunta pe buboiul ăsta mi se evaporase total din 
minte. Nu puteam să-mi amintesc nici măcar litera cu care 
începea. 

E ceva extraordinar cu numele astea. Probabil că ai 
observat şi tu. Adică crezi că le-ai reţinut, iar ele ţi se şterg pur 
şi simplu din minte. Deseori mi-am dorit să fi câştigat o liră de 
fiecare dată când vreun individ cu o mutră foarte familiară a 
venit la mine şi mi-a zis „Bună, Wooster”, făcân-du-mă să mă 
sufoc pentru că nu-l puteam identifica. Asta întotdeauna mă 
descumpăneşte, dar în nici o altă ocazie nu m-am simţit mai 
descumpănit ca acum. 

— Totul despre ce? a spus Spode. 

— Păi, de fapt, a trebuit să mărturisesc, am uitat. 

Un soi de icnet strangulat din fundul scenei mi-a atras din 
nou atenţia către Gussie şi am remarcat că nu-i scăpase 
semnificaţia cuvintelor mele. încă o dată a încercat să se 
retragă şi, dându-şi seama că nu mai avea unde să se ducă, o 
sclipire de disperare i-a apărut în ochi. lar apoi, pe când Spode 
începea să înainteze spre el, s-a schimbat brusc într-una plină 
de fermitate şi de hotărâre încăpăţânată. 

Îmi amintesc cu plăcere de Augustus Fink-Nottle din acele 
momente. A avut o performanţă bună. Până acum, trebuie să 
spun, nu îl considerasem un om de acţiune. Aş fi zis că era mai 
ales tipul visător. Dar acum n-ar fi plesnit-o cu un elan mai rapid 
nici dac-ar fi fost din fragedă pruncie un luptător brutal de pe 
malul apei, în San Francisco. 

Deasupra lui, aşa cum stătea lipit de perete, era o pictură 
măricică în ulei reprezentând un tip îmbrăcat în pantaloni scurţi 
până la genunchi, cu o pălărie în trei colţuri, holbându-se la o 


muiere care părea că piuie la o pasăre, ceva - un porumbel, 
dacă nu mă-nşel, sau un guguştiuc. Il remarcasem o dată sau de 
două ori de când stăteam în camera asta şi, într-adevăr, mă 
gândisem să i-l dau mătuşii Dahlia să-l spargă în locul „Pruncului 
Samuel rugându-se”. Din fericire, nu făcusem asta, altfel Gussie 
nu s-ar fi găsit acum în postura să-l smulgă din ancoră şi să-l 
trântească cu o frumoasă răsucire a încheieturii în capul lui. 

Spode. 

Am zis „din fericire” pentru că, dacă a existat vreodată un 
individ care să aibă nevoie să fie lovit cu picturi în ulei, acel 
individ era Roderick Spode. încă din clipa când ne-am întâlnit 
prima oară, fiecare vorbă şi acţiune a lui dovediseră din belşug 
că asta i se cuvenea. Dar întotdeauna există câte o chichiţă în 
chestiile astea bune şi mi-a luat numai o secundă să-mi dau 
seama că osteneala lui Gussie, deşi bine intenţionată, nu 
obținuse rezultate prea semnificative. Bineînţeles că ar fi trebuit 
să ţină tabloul într-o parte, ca să profite din plin de rama 
zdravănă. Dar el se folosise de partea plană a armei, iar Spode a 
ieşit prin pânză ca un călăreț de circ printr-un cerc de hârtie. Cu 
alte cuvinte, ce promisese să fie o lovitură decisivă se dovedise 
a fi doar ceea ce Jeeves ar fi numit o demonstraţie. 

Totuşi l-a abătut pe Spode de la țelul său preţ de câteva 
clipe. A rămas locului clipind, cu chestia din jurul gâtului pe post 
de guler, iar pauza mi-a fost suficientă pentru a trece la acţiune. 

Dacă ni se dă un avans şi ni se lămureşte faptul că 
sindrofia s-a înfierbântat şi că de acum încolo se poate face 
orice, atunci noi, Wooster-ii, nu şovăim. Pe pat era un cearşaf pe 
care îl lăsase Gussie când fusese deranjat din înnodat şi, cât ai 
zice peşte, l-am şi înşfăcat şi l-am înfăşurat pe Spode cu el. A 
trecut multă vreme de când n-am mai studiat subiectul şi, 
înainte de a mă angaja pe deplin, ar trebui să mă consult cu 
Jeeves, dar am impresia că gladiatorii romani din vechime 
obişnuiau să facă oarecum la fel în arenă şi, de aceea, erau 
foarte apreciaţi. 

Presupun că un bărbat care a fost pocnit în cap cu un 
tablou reprezentând o fată care piuie la un porumbel şi aproape 
imediat după aia e prins într-un cearşaf nu prea reuşeşte 
vreodată să-şi păstreze o înfăţişare calmă şi inteligentă. Orice 
amic de-al lui Spode, mânat de grija pentru binele lui, l-ar fi 
sfătuit în acest moment să stea liniştit şi să nu se agite până 


când nu iese din cocon. Numai astfel, pe un teren presărat din 
belşug cu scaune şi chestii, ar fi putut să nu cadă în cap. Nua 
făcut aşa. Auzind sunetul vijelios scos de Gussie pe drumul spre 
ieşire, a făcut un salt în direcţia lui şi a luat inevitabila trântă. In 
clipa când Gussie, mişcându-se vertiginos, a ieşit pe uşă, el era 
la podea, mai încâlcit şi fără putinţă de scăpare ca oricând. 

Dacă m-ar fi sfătuit amicii mei, mi-ar fi recomandat cu 
siguranţă să mă retrag imediat acum ŞI, revăzând 
evenimentele, îmi dau seama că am greşit oprindu-mă să-i ard 
una protuberantei, pe care, după remarcele care veneau dinspre 
ea, o bănuisem a fi capul lui Spode, cu un vas de porțelan care 
stătea pe poliţa de deasupra şemineului, nu departe de locul în 
care se aflase Pruncul Samuel. A fost o greşeală strategică. Am 
nimerit-o la fix, iar vasul s-a spart într-o duzină de ţăndări, ceea 
ce era minunat - pentru că, cu cât se distrugeau mai multe 
obiecte personale ale unui individ ca sir Watkyn Bassett, cu atât 
mai bine - dar acţiunea dea mă ocupa de lovitura în cauză m-a 
făcut să mă dezechilibrez. în clipa următoare, o mână iţindu-se 
de sub cearşaf m-a înhăţat de haină. 

Era o catastrofă serioasă, bineînţeles, una care ar fi putut 
foarte bine să-i dea unui bărbat mai slab senzaţia că n-are nici 
un sens să se mai lupte. Dar şpilul Wooster-ilor, aşa cum am mai 
avut ocazia să remarc şi înainte, este că nu sunt bărbaţi slabi. îşi 
păstrează sângele rece. Gândesc ager şi acţionează fulgerător. 
Napoleon a fost la fel. Am menţionat că atunci când mă 
pregăteam să-l anunţ pe Spode că îi cunosc secretul, îmi 
aprinsesem o ţigară. Ţigara asta, în portţigaret, încă mai era 
între buzele mele. M-am grăbit s-o iau şi am lipit capătul aprins 
de mâna ca un jambon care îmi împiedica evadarea. 

Rezultatul a fost pe deplin satisfăcător. Ai fi crezut că în 
viitoarea ultimelor evenimente, Roderick Spode ajunsese într-o 
stare de spirit în care s-ar fi aşteptat şi ar fi fost gata de orice, 
dar manevra asta simplă l-a prins pe nepregătite. Cu un țipăt 
ascuţit de durere, el a dat drumul hainei mele, iar eu n-am mai 
stat pe gânduri. Bertram Wooster e un bărbat care ştie când să 
zăbovească şi când să nu zăbovească printre cei prezenţi. Când 
Bertram Wooster zăreşte un leu în calea-i, se fofilează pe o 
stradă laterală. Am tulit-o cu o viteză impresionantă şi fără 
îndoială că aş fi trecut pragul ca din puşcă, ciupind o secundă 
sau două din recordul lui Gussie, dacă n-aş fi intrat cu capul 


înainte în coliziune cu un corp solid care s-a întâmplat să intre în 
acea clipă, îmi amintesc că m-am gândit, în vreme ce ne 
înlănţuiam mâinile unul în jurul celuilalt, că la Totleigh Towers, 
dacă nu se petrecea ceva, atunci neapărat se petrecea altceva. 

Imi închipui că mirosul de eau-de-Cologne care încă îi mai 
persista pe tâmple m-a făcut să identific corpul ăla solid ca fiind 
al mătuşii Dahlia, deşi chiar şi în lipsa lui, înjurătura vână- 
torească suculentă ce i-a ieşit dintre buze m-ar fi pus pe calea 
cea bună. Ne-am prăvălit într-o învălmăşeală de membre şi 
probabil că ne-am rostogolit binişor înăuntru, pentru că 
următorul lucru de care îmi aduc aminte a fost că am intrat în 
coliziune cu silueta înfăşurată în cearşaf a lui Roderick Spode, 
pe care ultima oară îl văzusem în partea cealaltă a camerei. 
Negreşit că explicaţia este că noi ne-am rostogolit spre nord- 
nord-est, iar el s-a rostogolit spre sud-sud-vest, cu 
deznodământul că ne-am întâlnit pe undeva pe la mijloc. 

Spode, am observat eu când Rațiunea a început să se 
înapoieze pe tronul ei, o înşfăcase pe mătuşa Dahlia de piciorul 
stâng, ceea ce părea să n-o încânte prea tare. | se cam tăiase 
respiraţia la impactul dintre lingurică şi nepotul ei, dar îi 
rămăsese destulă pentru a protesta, căci asta făcea cu vechea 
ei însufleţire. 

— Ce e cloaca asta? s-a interesat ea cu înflăcărare. O casă 
de nebuni? Toată lumea a luat-o razna? Mai întâi mă întâlnesc 
cu Spink-Bottle care fuge pe coridor ca un cal sălbatic. Apoi tu 
încerci să treci prin mine de parcă aş fi un puf de păpădie. lar 
acum domnul în burnuz începe să-mi gâdile gleznele, o chestie 
care nu mi s-a mai întâmplat de la Balul Vânătoresc din York şi 
Ainsty în 1921. 

Protestele astea probabil că ajunseseră până la Spode şi 
se presupune că îl înduioşaseră, fiindcă i-a dat drumul, iar ea s-a 
ridicat, scuturându-şi rochia de praf. 

— Şi acum, a zis ea oarecum mai calmă. O explicaţie, 
dacă eşti amabil, una tranşantă. Care-i treaba? Ce se întâmplă? 
Cine dracu e ăla din linţoliu? 

Am făcut prezentările. 

— L-ai cunoscut pe Spode, nu-i aşa? Domnul Roderick 
Spode, doamna Travers. 

Spode şi-a dat la o parte cearşaful, dar tabloul încă mai 
era la locul lui, iar mătuşa Dahlia l-a privit mirată. 


— De ce naiba ai chestia aia la gât? a întrebat ea. Şi apoi 
pe un ton mai tolerant: Poart-o dacă vrei, desigur, dar nu-ţi stă 
bine. 

Spode nu a răspuns. Gâfâia. Nu-l învinovăţeam, ţine bine 
minte - în locul lui aş fi făcut la fel - dar sunetul nu era prea 
agreabil şi mi-aş fi dorit să nu fi fost aşa. De asemenea, mă mai 
fixa atent cu privirea şi nici asta nu mi-aş fi dorit s-o facă. Avea 
faţa congestionată, ochii bulbucaţi şi îți dădea iluzia stranie că 
părul îi stă măciucă -aidoma ghimpilor unui porc sârmos 
zgândărit, cum s-a exprimat odată Jeeves când îmi descria 
reacţia lui Zărghitul Fotheringay-Phipps când a văzut o 
mârţoagă moartă, un chilipir în care investise cu generozitate, 
ieşind pe locul al şaselea în cortegiul din întrecerea de 
Primăvară din Newmarket. 

Îmi amintesc că odată, în timpul unei rupturi temporare 
dintre mine şi Jeeves, am angajat în locul lui un tip printr-o 
agenţie şi nici nu a trecut o săptămână de când lucra la mine, 
când l-au apucat pandaliile într-o noapte, a dat foc casei şi a 
încercat să mă ciopârţească cu un cuţit pentru tranşat carnea. 
Spunea că vrea să vadă ce culoare am pe dinăuntru, ce idee 
bizară! Şi până în clipa aia am crezut că episodul ăsta a fost cea 
mai grea încercare din experienţa mea. Acum mi-am dat seama 
că trebuia pus pe locul al doilea. 

Individul de care vorbesc era o făptură simplă şi 
ignorantă, iar Spode, un bărbat cu o creştere şi o educaţie 
aleasă, dar mi se părea evident că exista un punct comun între 
cei doi. Presupun că nu ar fi căzut de acord asupra oricărui alt 
subiect pe care l-ai fi adus în discuţie, dar, în privinţa dorinţei de 
a vedea ce culoare am pe dinăuntru, minţile lor funcționau în 
tandem. Singura diferenţă consta în faptul că, pe când angajatul 
meu plănuise să se folosească de un cuţit pentru tranşat carnea 
pentru explorările sale, Spode părea că se mulţumeşte să-şi 
ducă la bun sfârşit treaba cu mâinile goale. 

— Trebuie să vă rog să ne lăsaţi singuri, doamnă, a spus 
el. 

— Dar abia am venit, a zis mătuşa Dahlia. 

— Am de gând să-l cotonogesc pe individ până crapă. 

Nu era tonul potrivit pe care să-l adopţi faţă de rubedenia 
cea vârstnică. Are spirit de clan şi, aşa cum spuneam, ţine la 
Bertram. Fruntea i s-a întunecat. 


— N-ai să te atingi de vreun nepot de-al meu. 

— Am de gând să-i rup fiecare oscior. 

— N-o să faci nimic din toate astea. Ce idee...! 

Hei, tu! 

Ultimele cuvinte le-a spus pe un ton strident şi asta s-a 
întâmplat fiindcă atunci Spode a făcut o mişcare bruscă în 
direcţia mea. 

Având în vedere felul în care îi luceau ochii şi i se zbârlise 
mustaţa, fără să mai pomenesc de dinţii rânjiţi şi freamătul 
sinistru al degetelor, a fost o mişcare de la care te-ai fi aşteptat 
să mă facă să-mi iau zborul aidoma unui balerin pe un adagio. Și 
dacă s-ar fi petrecut cândva mai devreme, fără îndoială că ar fi 
reuşit. Dar nu mi-am luat zborul. Am rămas pe loc, calm şi 
stăpân pe mine. Dacă mi-am împreunat mâinile pe piept sau nu, 
nu-mi aduc aminte, dar îmi amintesc că aveam un zâmbet 
amuzat şi firav pe buze. 

Pentru că scurta silabă „tu” a izbutit ceea ce un sfert de 
oră de cercetări nu reuşiseadică descătuşarea izvorului 
memoriei. Vorbele lui Jeeves mi-au năvălit în minte. In clipa 
asta, mintea goală, o clipă mai târziu, izvorul memoriei 
împroşcând de mama focului. Mereu se întâmplă aşa. 

— Un moment, Spode, am zis încetişor. Doar un minut. 
înainte de a începe să-ţi dai aere, te-ar putea interesa să afli că 
ştiu totul despre Eulalie. 

A fost uluitor. M-am simţit ca unul dintre indivizii ăia care 
apasă pe un buton şi detonează minele. Dacă încrederea mea 
oarbă în Jeeves nu m-ar fi făcut să mă aştept la rezultate 
însemnate, aş fi fost consternat de efectul pe care l-a avut acest 
cuvânt asupra tipului. Puteai să-ţi dai seama că o nimerisem la 
fix şi îl zgâlţâisem ca telul ouăle. S-a dat îndărăt de parcă s-ar fi 
ciocnit de ceva fierbinte şi o expresie plină de groază s-a lăţit 
alene pe chipul lui. 

Întreaga situaţie îmi aducea irezistibil aminte de ceva ce 
mi se întâmplase la Oxford pe vremea când eram doar un suflet 
tânăr. S-a petrecut în timpul celor Opt Săptămâni. Hoinăream pe 
malul râului împreună cu o fată al cărei nume îmi scapă, când s- 
a auzit un lătrat şi un câine mare şi voinic s-a năpustit spre noi, 
cu colții rânjiţi şi plin de avânt, evident pus pe masacru. Şi 
tocmai îmi încredinţam sufletul lui Dumnezeu crezând că acum 
vechii mei pantaloni sport vor suferi o muşcătură de treizeci de 


lire din ei, când fata, după ce a aşteptat până când i-a văzut 
albul ochilor, cu o extraordinară prezenţă de spirit, a deschis 
brusc o umbrelă japoneză colorată în botul animalului. La care 
acesta a făcut trei tumbe îndărăt şi şi-a văzut de viaţa 
personală. 

În afară de faptul că n-a făcut vreo tumbă îndărăt, reacţiile 
lui Roderick Spode au fost aproape identice cu cele ale acelui 
câine perplex. Preţ de-o clipă, a rămas cu gura căscată. Apoi a 
bâiguit „O?” Apoi buzele i s-au strâmbat în ceea ce mi-am 
închipuit că era ideea lui de zâmbet împăciuitor. Pe urmă a 
înghiţit de şasesau poate de şapte - ori ca şi cum ar fi luat la 
bord un os de peşte. într-un final a vorbit. Dar când a făcut-o, 
mi-a amintit de uguitul celui mai blând porumbel pe care l-am 
auzit vreodată - de fapt un porumbel nemaipomenit de civilizat. 

— O, chiar aşa? a zis el. 

— Da, am replicat. Dacă m-ar fi întrebat ce ştiam despre 
ea, aş fi băgat-o pe mânecă, dar n-a făcut-o. 

— Aă... cum ai aflat? 

— Am metodele mele. 

— 0? 

— A, am replicat şi pentru o clipă s-a aşternut iarăşi 
tăcerea. 

N-aş fi crezut că e posibil ca un ins atât de dur să se 
gudure atât de slugarnic pe lângă mine, dar aşa s-a gudurat. 
Avea o sclipire imploratoare în privire. 

— Sper că o să ţii totul pentru tine, Wooster, da? O să ţii 
totul pentru tine, nu-i aşa, Wooster? 

— Da... 

— Mulţumesc, Wooster. —...dacă, am continuat, n-o să 
mai existe din partea ta asemenea manifestări extraordinar de - 
cum îi spune? 

S-a gudurat un pic mai aproape. 

— Bineînţeles, bineînţeles. Mi-e teamă că m-am cam 
pripit. A întins o mână şi mi-a netezit mâneca. Ţi-am şifonat 
haina, Wooster? îmi pare rău. Mi-am pierdut controlul. N-o să se 
mai întâmple. 

— Aşa să fie. Doamne sfinte! Să înşfaci oamenii de haine 
şi să zici că ai de gând să le rupi oasele. N-am mai auzit 
niciodată una ca asta. 

— Ştiu, ştiu. Am greşit. 


— Să fii sigur că ai greşit. O să fiu foarte categoric cu 
chestii de genul ăsta pe viitor, Spode. 

— Da, da, înţeleg. 

— N-am fost deloc mulţumit de purtarea ta de când am 
venit în casa asta. Felul cum te uitai la mine în timpul cinei. 
Poate crezi că oamenii nu observă chestiile astea, dar nu-i aşa. 

— Bineînţeles, bineînţeles. 

— Şi mi-ai zis că sunt un vierme nenorocit. 

— îmi pare rău că ţi-am zis că eşti un vierme nenorocit, 
Wooster. Am vorbit fără să mă gândesc. 

— întotdeauna să te gândeşti, Spode. Ei bine, asta-i tot. 
Poţi să te retragi. 

— Noapte bună, Wooster. 

— Noapte bună, Spode. 

S-a grăbit să plece cu capul în pământ, iar eu m-am 
răsucit spre mătuşa Dahlia, care scotea nişte sunete de parc-ar 
fi fost o motocicletă în fundal. Se uita la mine cu aerul cuiva 
care are halucinaţii. lar eu presupun că întreaga chestie fusese 
probabil teribil de impresionantă pentru un observator 
ocazional. 

— Păi, fir-aş... 

Aici a făcut o pauzădin fericire, poate, fiindcă e genul de 
femeie care, când este puternic emoţionată, are uneori tendinţa 
să uite că nu se mai află pe terenul de vânătoare, iar cuvântul 
pe care l-ar fi scos s-ar fi putut dovedi puţin cam prea suculent 
pentru un public de ambele sexe. 

— Bertie! Ce-a fost asta? 

Am fluturat o mână nonşalantă. 

— O, doar mi-am încheiat socotelile cu individul. Am vrut 
numai să mă impun. Trebuie să fii ferm cu ţipi ca Spode. 

— Cine e Eulalie asta? 

— A, aici m-ai prins. Pentru informaţii pe tema asta va 
trebui să i te adresezi lui Jeeves. Şi n-o să-ţi folosească la nimic, 
pentru că regulile clubului sunt rigide, iar membrilor nu li se 
permite decât atât. Jeeves, am continuat, arătându-i 
consideraţia pe care o merita, aşa cum îmi stătea în obicei, a 
venit la mine cu puţină vreme în urmă şi mi-a zis că nu trebuie 
decât să-i aduc la cunoştinţă lui Spode că ştiu totul despre 
Eulalie pentru a-l face să se chircească precum o pană arsă. Şi 
precum o pană arsă, aşa cum ai văzut, s-a şi chircit. Cât despre 


cine ar putea fi sus-numita, n-am nici cea mai vagă idee. Tot ce 
pot să spun este că-i o halcă din trecutul lui Spodemi-e teamă 
că una foarte compromiţătoare. Am oftat, pentru că nu mă lăsa 
rece... 

— Poţi să-ţi închipui şi singură, cred eu, mătuşă Dahlia. 
Fata credulă care află prea târziu că bărbaţii sunt trădători. mica 
bocceluţă. ultimul drum îndoliat către malul râului. pleoscăi-tul. 
plânsetul gâlgâit. aşa îmi imaginez, tu nu? Nu-i de mirare că 
individul păleşte niţeluş sub bronz la gândul că lumea ar afla 
despre asta. 

Mătuşa Dahlia a tras adânc aerul în piept. Un soi de 
expresie de parcă i s-ar fi trezit sufletul la viaţă i s-a zugrăvit pe 
chip. 

— Vechiul şantaj! Nu există nimic mai bun. Mereu am zis 
asta şi mereu o să zic la fel. Face minuni în caz de urgenţă. 
Bertie, a zbierat ea, îţi dai seama ce înseamnă asta? 

— Ce înseamnă, rubedenie vârstnică? 

— Acum că îl ai la mână pe Spode, nu te mai reţine nimic 
să furi cana aia pentru smântână. Poţi să dai o raită pe jos şi s-o 
iei la noapte. 

Am clătinat din cap cu părere de rău. îmi fusese teamă că 
avea să adopte acest punct de vedere. Mă obliga să-i smulg 
ceaşca bucuriei de la gură, întotdeauna un lucru neplăcut să i-l 
faci unei mătuşi care te-a legănat pe genunchi pe când erai 
copil. 

— Nu, am zis. Aici greşeşti. Vorbeşti, scuză-mi exprimarea, 
ca un găgăuţă. Poate că Spode a încetat să mai fie un pericol 
pentru circulaţie, dar asta nu schimbă faptul că Băţoasa încă 
mai are carnetul. înainte de a mă ocupa de cana pentru 
smântână, trebuie să pun mâna pe el. 

— Dar de ce? O, presupun că n-ai auzit. Madeline Bassett 
a rupt logodna cu Spink-Bottle. Mi-a spus asta între patru ochi 
chiar adineauri. Bine, atunci. înainte, piedica era că tânăra 
Stephanie poate rupe logodna arătându-i caietul bătrânului 
Bassett. Dar dacă e deja ruptă... 

Mi-am clătinat încă o dată tărtăcuţa. 

— Draga mea bătrână cugetătoare cu lipsuri, am spus, n- 
ai prins nici pe departe şpilul. Câtă vreme Băţoasa are carnetul, 
nu poate fi arătat Madelinei Bassett. Şi numai dacă i-l arată 
Madelinei Bassett, Gussie îi poate dovedi că motivul pentru care 


i-a ciupit picioarele băţoasei nu a fost cel pe care şi l-a închipuit 
ea. Şi numai dovedindu-i că motivul lui nu a fost cel pe care şi l- 
a închipuit ea, ar putea să se dezvinovăţească şi să ajungă la o 
împăcare. Şi numai dacă se dezvinovăţeşte şi se împacă cu ea 
pot evita obligaţia dezgustătoare de a mă însura chiar eu cu 
afurisita asta de Bassett. Nu, repet. înainte de a face orice 
altceva, trebuie să obţin carnetul ăla. 

Nemiloasa mea analiză a situaţiei a avut efect. 
Comportamentul ei vădea că pricepuse esenţialul. Preţ de-o 
clipă a rămas tăcută, muş-cându-şi buza de jos şi încruntându- 
se ca o mătuşă care a golit pocalul amărăciunii. 

— Ei bine, şi cum ai de gând să-l obţii? 

— îmi propun să-i percheziţionez camera. 

— La ce foloseşte asta? 

— Draga mea rubedenie vârstnică, investigaţiile lui Gussie 
au arătat deja că nu se află asupra ei. Continuând 
raţionamentul, ajungem la concluzia că trebuie să fie la ea în 
cameră. 

— Da, dar, sărmane idiot, unde anume la ea în cameră? 
Poate fi oriunde. Şi oriunde ar fi, poţi să fii al naibii de sigur că e 
bine ascuns. Presupun că nu te-ai gândit la asta. 

De fapt, chiar nu mă gândisem şi îmi imaginez că 
exclamaţia mea stridentă „O, aha!” i-a adeverit spusele, 
întrucât a fornăit ca un bizon la adăpătoare. 

— Fără îndoială ai crezut că o să zacă pe măsuţa de 
toaletă. Foarte bine, percheziţionează-i camera dacă vrei. 
Presupun că nu-i nici un rău în asta. O să-ţi dea ceva de făcut şi 
o să te ţină departe de cârciumi. Intre timp eu o să mă duc şio 
să încerc să mă gândesc la o chestie de bun-simt. A venit 
vremea ca unul dintre noi s-o facă. S-a oprit în dreptul poliţei de 
deasupra şemineului pentru a lua un cal de porțelan de acolo, a 
da cu el de podea şi a-l călca în picioare, şi apoi m-a părăsit. lar 
eu, cumva derutat, căci crezusem că am plănuit totul cu grijă şi 
intrasem niţeluş la apă dându-mi seama că nu era aşa, m-am 
aşezat şi am început să-mi storc creierii. Cu cât mi-i storceam 
mai dihai, cu atât eram mai forţat să recunosc că ruda de sânge 
avusese dreptate. Uitându-mă în jur prin camera mea, puteam 
să disting dintr-o singură privire o duzină de locuri unde, dacă aş 
fi avut de ascuns un mic obiect, precum un carnet legat în piele, 
doldora de critici aduse felului de a mânca supă al bătrânului 


Bassett, aş fi făcut-o cu uşurinţă. Probabil că aceleaşi condiţii 
domneau şi în bârlogul Băţoasei. Prin urmare, ducându-mă într- 
acolo, mă înhămam la o misiune pe deplin calculată să 
buimăcească şi pe cel mai sclipitor ogar, să nu mai vorbim de un 
tip care încă din copilărie fusese nepriceput la jocul cald-rece. 

Pentru a-i da un răgaz de odihnă creierului înainte de a 
mai încerca o dată să rezolv problema, mi-am luat iarăşi cartea 
palpitantă. Şi, pe toţi sfinţii, nu citisem mai mult de jumătate de 
pagină când am scos un țipăt. Ajunsesem la un pasaj relevant. 

— Jeeves, i-am spus când a intrat o clipă mai târziu, am 
ajuns la un pasaj relevant. 

— Domnule? 

Mi-am dat seama că fusesem prea repezit şi că era nevoie 
de adnotări. 

— în aceată carte palpitantă pe care o citesc, am explicat 
eu. Dar stai. înainte să ţi-o arăt, mi-ar plăcea să-ţi acord un 
prinos grandios pentru acurateţea informaţiei re Spode. Un vot 
călduros de mulţumire, Jeeves. Ai zis că numele Eulalie o să-l 
dezumfle şi aşa s-a întâmplat. Spode, qua ameninţare... qua e? 

— Da, domnule. E corect. 

— Mă gândeam eu. Păi, Spode, qua ameninţare, e un 
mucos perimat. A dispărut şi a încetat să mai funcţioneze. 

— Este un lucru foarte mulţumitor, domnule. 

— Teribil. Dar încă ne mai confruntăm cu Brechers Brookl, 
tânăra aia Băţoasă se află în continuare în posesia carnetului. 
Carnetul ăsta, 

1. Probabil cel mai dificil şi mai spectaculos obstacol din 
cel mai faimos concurs anual britanic de echi-taţie, Grand 
National. 

Jeeves, trebuie să fie localizat şi re-şterpelit înainte de-a 
putea fi liberi să o pornim în orice altă direcţie. Mătuşa Dahlia 
tocmai a plecat deprimată pentru că, deşi a fost de acord că 
drăcovenia e aproape sigur ascunsă în dormitorul băşicuţei, nu 
are nici o speranţă că am putea reuşi să punem mâna pe el. 
Spune că poate fi oriunde şi că fără îndoială a fost pitit cu grijă. 

— Aceasta este dificultatea, domnule. 

— Mada. Dar aici intervine şi pasajul ăsta relevant. Ne arată 
direcţia şi ne pune pe calea cea bună. O să ţi-l citesc. Detectivul 
vorbeşte cu amicul lui, iar „ei” se referă la niscaiva ticăloşi în 
prezent neidentificaţi, care au răscolit camera unei fete sperând 


să găsească bijuteriile care dispăruseră. Ascultă cu atenţie, 
Jeeves. „Părea că se uitaseră peste tot, dragul meu 
Postiehwaite, în afară de singurul loc unde te-ai fi aşteptat să 
găsească ceva. Amatori, Postlehwaite, amatori notorii. Nu s-au 
gândit nici o clipă să caute pe dulap, chestie la care orice tâlhar 
cu experienţă se gândeşte imediat fiindcă” - fii atent la ce 
urmează - „fiindcă ştie că e locul favorit pentru ascunzătoare al 
femeilor.” 

l-am aruncat o privire pătrunzătoare. 

— înţelegi semnificaţia profundă a chestiei, Jeeves? 

— Dacă interpretez corect ceea ce îmi spuneţi, domnule, 
îmi sugeraţi că pe dulapul din apartamentul domnişoarei Byng 
ar putea fi ascuns carnetul domnului Fink-Nottle? 

— Nu „ar putea”, Jeeves, ci „trebuie” să fie ascuns. Nu văd 
cum ar putea fi ascuns în altă parte. Detectivul ăla nu-i prost. 
Dacă spune că aşa stau lucrurile, atunci aşa e. Am cea mai mare 
încredere în individ şi sunt gata să-i urmez îndemnul fără nici o 
rezervă. 

— Dar, cu siguranţă, domnule, doar nu propuneţi... 

— Ba da. Am de gând să o fac chiar acum. Băţoasa a 
plecat la Institutul Muncitorilor şi nu se întoarce până târziu. E 
absurd să presupui că sporovăială Mamelor Satului o să se 
termine cu diapozitivele colorate ale Tărâmului Sfânt, plus 
acompaniament de pian, în mai puţin de două ore. Deci acum e 
timpul să trec la acţiune, când terenul e liber. Mobilizează-te, 
Jeeves, şi înso-ţeşte-mă. 

— Păi, zău aşa, domnule... 

— Şi nu spune „Păi, zău aşa, domnule”. Am mai avut 
ocazia să te muştruluiesc pentru obiceiul ăsta al tău de a spune 
„Păi, zău aşa, domnule” pe un soi de ton buclucaş când prezint 
o strategie de acţiune. Ce vreau de la tine e: mai încet cu „Păi, 
zău aşa, domnule” şi mai mult din spiritul de a te apuca cu 
hotărâre de treabă. Gândeşte feudal, Jeeves. Ştii care e camera 
Băţoasei? 

— Da, domnule. 

— Atunci, spre ea înainte! 

Nu pot spune, în ciuda elanului vitejesc pe care l-am 
manifestat în dialogul de mai sus, că eram într-o stare de spirit 
prea vioaie când am pornit-o spre destinaţie. De fapt, cu cât mă 
apropiam mai mult de cameră, cu atât mai puţin vioi mă 


simţeam. La fel ca atunci când mă lăsasem convins de Roberta 
Wickham să mă duc şi să înţep sticla aia de apă fierbinte. Detest 
raitele astea clandestine. Bertram Wooster e un bărbat căruia îi 
place să meargă în lume cu capul sus şi ambele picioare pe 
pământ, nu să se furişeze tiptil cu spinarea îmbârligată în noduri 
marinăreşti. 

Tocmai fiindcă prevăzusem asemenea reacţii am fost atât 
de doritor ca Jeeves să mă însoţească şi să-mi susţină moralul şi 
m-am pomenit că-mi doresc să mă încurajeze şi să mă susţină 
mai mult decât o făcea. Sperasem la un serviciu benevol şi o 
cooperare altruistă, iar el nu mi le oferea. Atitudinea lui trădase 
încă de la început o dezaprobare rezervată. Părea că se 
desolidarizează complet de acţiune şi eram indignat. 

Din cauza desolidarizării lui şi a indignării mele, am 
parcurs tot drumul în tăcere şi tot în tăcere am intrat în cameră 
şi am aprins lumina. Prima impresie pe care am căpătat-o când 
mi-am plimbat privirea prin cameră a fost că, pentru un zgâmboi 
cu o morală şubredă ca a sa, Băţoasa se descurcase binişor în 
materie de locuri de cazare. Totleigh Towers era una dintre 
acele case de la ţară care fuseseră construite pe vremea când 
cei care îşi proiectau micile culcuşuri aveau senzaţia că un 
dormitor nu era dormitor dacă nu puteai să ţii în el un bal 
dansant fără pretenţii pentru vreo cincizeci de perechi, iar în 
budoarul ăsta ai fi putut găzdui o duzină de Băţoase. Sub razele 
slabei lumini electrice din tavan, locul ăsta păcătos părea că se 
întinde pe kilometri întregi în toate direcţiile, iar gândul că, dacă 
detectivul nu ghicise corect, carnetul lui Gussie putea fi ascuns 
oriunde în spaţiul ăla imens, îmi dădea fiori. 

Stăteam acolo în picioare, sperând ca totul să iasă cât mai 
bine, când meditaţia mi-a fost întreruptă de un zgomot ciudat şi 
gâlgâitor, ceva cam ca electricitatea statică sau cam ca un tunet 
îndepărtat şi care, pe scurt, s-a dovedit că provenea din 
laringele câinelui Bartholomew. 

Stătea pe pat, ascuţindu-şi ghearele pe cuvertură şi atât 
de uşor ne-a fost să-i citim mesajul din privire, încât am acţionat 
ca două minţi ce gândesc la unison. Exact în clipa când m-am 
avântat ca un uliu către scrin, Jeeves a planat ca o rândunică 
înspre partea de sus a dulapului. Animalul a sărit de pe pat, a 
înaintat spre mijlocul camerei şi s-a aşezat, respirând pe nas cu 


un fluierat bizar şi uitându-se la noi pe sub sprâncene ca un 
moşneag scoţian care beşteleşte pastorii predicatori păcătoşi. 

Şi deocamdată lucrurile s-au oprit aici. 

Jeeves a fost primul care a rupt o tăcere cam încordată. 

— Caietul nu pare să fie aici, domnule. 

— Hă? 

— Am căutat pe dulap, domnule, dar n-am găsit caietul. 

Se poate ca replica mea să fi înclinat a fi un picuţ cam 
severă. Faptul că scăpasem ca prin urechile acului de fălcile 
alea băloase mă iritase niţeluş. 

— Dă-l naibii de caiet, Jeeves. Ce zici de câinele ăsta? 

— Da, domnule. 

— Cum adică „Da, domnule”? 

— încercam să vă comunic că apreciez subiectul pe care l- 
aţi adus în discuţie. Apariţia neaşteptată a animalului fără 
îndoială că reprezintă o problemă. Câtă vreme continuă să-şi 
menţină atitudinea actuală n-o să ne fie uşor să continuăm 
căutarea carnetului domnului Fink-Nottle. Libertatea noastră de 
acţiune va fi cu siguranţă obstrucţionată. 

— Şi atunci ce-i de făcut? 

— Este dificil de spus, domnule. 

— Nu ai nici o idee? 

— Nu, domnule. 

Aş fi putut da un răspuns plin de amărăciune şi usturător - 
nu ştiu ce, dar ceva - însă m-am abținut. Mi-am dat seama că îi 
era foarte greu, indiferent câte talente remarcabile ar fi avut, 
să-i pice fisa de fiecare dată, fără excepţie. Cu siguranţă că 
inspiraţia sa sclipitoare, care m-a condus spre victoria mea 
remarcabilă asupra forţelor întunericului reprezentate de R. 
Spode, îl storsese zdravăn de vlagă, fleşcăindu-i deocamdată un 
pic creierul. Nu se putea decât aştepta şi spera că maşinăria o 
să pornească din nou, per-miţându-i să atingă noi culmi măreţe 
de succese. lar eu mi-am dat seama, pe când continuam să 
răsucesc în minte situaţia de faţă, că, cu cât mai repede, cu atât 
mai bine, fiindcă era evident că nimic nu avea să clintească 
excrescenţa asta canină, în afară de o operaţiune de ofensivă de 
mari proporţii, concepută cu îndrăzneală şi pusă cu măiestrie în 
aplicare. Nu cred că am văzut vreodată un câine care să lase o 
impresie mai vie că rămăsese proţăpit locului şi era pregătit să 
stea acolo până când vacile - sau în cazul ăsta, stăpâna - se 


întorceau acasă. Şi încă nu mă gândi-sem chiar în detaliu la ce 
urma să-i spun Băţoasei dacă se înapoia şi mă găsea cocoţat pe 
scrinul ei. Văzând animalul cum stătea acolo ca un ciot pe un 
buştean, m-am trezit curând că-mi ies din pepeni. îmi amintesc 
de Freddie Widgeon, care, fugărit o dată până în vârful dulapului 
de un alsacian în timpul unei vizite la ţară, mi-a zis că i-a 
displăcut cel mai mult lipsa de demnitate a întregii 
situaţiilovitura dată în mândria personală, dacă mă-nţelegi - pe 
scurt, sentimentul că el, Moştenitorul Civilizației, cum s-ar 
spune, îşi făcuse culcuşul pe un dulap la cheremul unui câine 
afurisit. 

La fel era şi cu mine. Bineînţeles, nu vreau să fac mare 
caz de obârşia mea ancestrală, dar, în fond, Wooster-ii chiar au 
sosit cu Cuceritorul şi se trăgeau de şireturi cu el. Şi al naibii de 
mult contează să soseşti împreună cu Cuceritorii dacă o 
sfârşeşti pur şi simplu primind ghionturi de la terieri Aberdeen. 

Gândurile astea m-au cam indispus şi m-am uitat în jos la 
animalul oarecum acru. 

— Mi se pare monstruos, Jeeves, am spus, exprimându-mi 
în cuvinte şirul gândurilor, ca potaia asta să umble brambura 
într-un dormitor. Foarte neigienic. 

— Da, domnule. 

— Terierii miros urât, chiar şi cei mai buni dintre ei. Iți 
aminteşti cum Mcintosh al mătuşii Agatha putea ca dracu când 
s-a bucurat de ospitalitatea mea. Ţi-am mai povestit eu despre 
asta. 

— Da, domnule. 

— lar ăsta e şi mai copt. Evident că ar fi trebuit să doarmă 
la grajduri. Pe toţi dracii, păi, cu terieri în camera Băţoasei şi 
salamandre în cea a lui Gussie, Totleigh Towers nu-i departe de- 
o leprozerie. 

— Da, domnule. 

— Dar să privim lucrurile dintr-o altă perspectivă, am zis 
înfierbântându-mă. Mă refer la faptul că-i periculos să ţii un 
câine cu firea şi pornirile astea într-un dormitor unde poate ţâşni 
repezindu-se asupra oricui ar intra. Tu şi cu mine am fost în 
stare să ne purtăm de grijă într-o situaţie critică precum asta, 
dar dacă am fi fost vreo cameristă nevricoasă? 

— Da, domnule. 


— O şi văd intrând în cameră ca să facă patul. Mi-o 
închipui ca fiind o fată plăpânadă cu ochii mari şi o expresie 
timidă. Păşeşte peste prag. Se apropie de pat. Şi hopa, sare 
câinele ăsta mân-cător de oameni. Nu-ţi face plăcere să te 
gândeşti la ce-ar urma. 

— Nu, domnule. M-am încruntat. 

— Mi-aş dori, Jeeves, am zis, ca în loc să stai spunând „Da, 
domnule” şi „Nu, domnule”, să faci ceva. 

— Dar ce-aş putea face, domnule? 

— Poţi trece la acţiune, Jeeves. De asta e nevoie aici - o 
acţiune ageră şi hotărâtă. Mă întreb dacă îţi aduci aminte de o 
vizită la reşedinţa mătuşii Agatha din Woollam Chersey, în 
districtul Herts. Să-ţi reîmprospătez memoria, a fost cu ocazia 
când, în compania cinstitului Onorabil A. B. Filmer, ministrul, am 
fost hăituit până pe acoperişul unei cocioabe de pe insula din lac 
de către o lebădă furioasă. 

— îmi amintesc limpede de acest incident, domnule. 

— Şi eu. lar imaginea imprimată cel mai adânc pe retina 
mea mentală - asta e expresia corectă? 

— Da, domnule. 

—. este când tu, înfruntând lebăda aia într-o manieră „Nu- 
poţi-face-asta-aici-zău” teribil de cutezătoare, i-ai azvârlit un 
pardesiu peste cap, zădărnicindu-i complet astfel toate planurile 
şi ţelurile şi obligând-o să-şi revizuiască strategia de la cap la 
coadă. A fost o întreprindere meşteşugită. Nu ştiu dacă am 
văzut una mai straşnică. 

— Mulţumesc, domnule. Mă bucur că aţi fost mulţumit. 

— Sigur că da, Jeeves, într-o măsură copleşitoare. Şi mi-a 
trecut prin cap că o operaţiune similară l-ar face pe câinele ăsta 
să se simtă penibil. 

— Fără îndoială, domnule. Dar n-am nici un pardesiu. 

— Atunci te-aş sfătui să vezi ce poţi face cu un cearşaf. ŞI 
în caz că te întrebi dacă ar merge la fel de bine şi un cearşaf, aş 
putea să-ţi spun că exact înainte ca tu să vii la mine în cameră, 
a dat rezultate admirabile şi în cazul domnului Spode. Părea că 
nu poate să scape de el. 

— într-adevăr, domnule? 

— Te asigur, Jeeves. Nu-ţi poţi dori o armă mai bună decât 
un cearşaf. Sunt câteva pe pat. 


— Da, domnule. Pe pat. A urmat o pauză. Detestam să-i 
fac vreo nedreptate individului, dar dacă ăsta nu era un noile 
prosequi, atunci nu mai văzusem niciodată vreunul. Expresia 
distantă şi lipsită de entuziasm de pe chipul lui îmi sugera că 
avusesem dreptate şi m-am străduit să-i rănesc orgoliul, tot aşa 
cum Gussie, în ale noastre pourparles1, încercase să-l rănească 
pe al meu când a fost vorba de Spode. 

— Ţi-e teamă de un căţeluş minuscul, Jeeves? 

M-a corectat respectuos, exprimându-şi opinia că numitul 
nu era deloc un căţeluş minuscul, ci multicel peste medie ca 
musculatură. în particular, mi-a atras atenţia asupra colţilor 
animalului. 

1. Negocieri, convorbiri (fr.). 184 

L-am liniştit. 

— Ai să vezi că, dacă o să faci un salt brusc, n-o să se 
pună problema dinţilor. Poţi să o zbugheşti spre pat, să înşfaci 
un cearşaf, să-l înfăşori în el înainte de a apuca să-şi dea seama 
ce se întâmplă şi asta-i tot. 

— Da, domnule. 

— Păi, ai de gând să faci un salt brusc? 

— Nu, domnule. 

O tăcere cam încordată s-a aşternut, timp în care câinele 
Bartholomew a continuat să mă privească fix fără să clipească şi 
încă o dată m-am surprins observândşi asta mă iritaexpresia 
arogantă şi ipocrită de pe faţa lui. Nimic nu poate face plăcută 
experienţa de a fi încolţit pe un scrin de către un terier 
Aberdeen, dar mi se părea că, într-o asemenea ocazie, te-ai 
putea aştepta măcar ca animalul să te întâmpine la jumătatea 
drumului, şi nu să toarne sare pe rană uitându-se la tine de 
parcă te-ar întreba dacă eşti în siguranţă. 

Tocmai în speranţa de a-i şterge expresia asta de pe faţă 
am făcut acum un gest. Era un muc de luminare care se afla 
într-un sfeşnic de lângă mine, iar eu l-am azvărlit înspre mica 
javră. L-a mâncat cu cea mai mare poftă, şi-a luat un scurt răgaz 
pentru a vomita şi a continuat apoi să se zgâiască la mine în 
tăcere. lar în clipa asta, uşa s-a deschis şi pe ea a intrat Băţoasa 
- cu câteva ore mai devreme decât mă aşteptam. 

Primul lucru care îţi sărea în ochi la vederea ei era că nu 
se găsea în starea sa de spirit optimistă obişnuită. Băţoasa, de 
regulă, e o fată care se mişcă cu dezinvoltură dintr-un loc într- 


altul -cu o supleţe tinerească, cum cred că se spune - dar acum 
a intrat cu paşi molcomi şi târşâiţi, aidoma unui luntraş de pe 
Volga. Ne-a aruncat o privire mofluză şi, după un scurt „Bună, 
Bertie. Bună, Jeeves”, pare-se că i-am dispărut din minte. S-a 
îndreptat spre măsuţa de toaletă şi, după ce şi-a scos pălăria, s- 
a aşezat uitându-se în oglindă cu o expresie sumbră. Era vădit 
că, dintr-un motiv oarecare, sufletul ei se alesese cu un cauciuc 
dezumflat şi, dându-mi seama că, dacă nu începeam eu 
conversaţia, ar fi urmat una dintre pauzele alea stânjenitoare, 
am acţionat. 

— Saltare, Băţoaso. 

— Bună. 

— Ce seară frumoasă. Câinele tău tocmai a vomitat pe 
covor. 

Bineînțeles că toate astea aveau rostul să ne conducă 
spre subiectul principal, pe care acum l-am şi pus pe tapet. 

— Ei bine, Băţoaso, presupun că te surprinde să ne vezi 
aici, nu? 

— Nu, deloc. Căutaţi caietul ăla? 

— Păi, da. Aşa e. Asta făceam. Deşi, de fapt, nici nu ne-am 
apucat. Ne-am împiedicat oarecum de cuţu-cuţu. (Observi că mă 
purtam delicat, întotdeauna e cel mai bine în asemenea situaţii.) 
A interpretat greşit venirea noastră. 

— Hă? 

— Da. Ar fi prea mult dacă ţi-am cere să-i prinzi o lesă 
trainică de zgardă, făcând democraţia sigură în lume? 

— Da, ar fi. 

— Fără îndoială că îţi doreşti să salvezi vieţile a doi 
semeni de-ai tăi, nu? 

— Nu, nu îmi doresc. Nu dacă sunt bărbaţi. Urăsc toţi 
bărbaţii. Sper ca Bartholomew să vă muşte până la os. 

Mi-am dat seama că nu câştigam prea mult dacă abordam 
subiectul din perspectiva asta. Am căutat un alt point dappuil. 

— Nu credeam că te întorci aşa curând, am spus. Aveam 
impresia că te-ai dus la Institutul Muncitorilor să zdrăngăni la 
pian, acompaniind predica savuroasă a bătrânului Puturos 
despre Tărâmul Sfânt. 

— Aşa e. 

— Te-ai întors mai devreme, nu? 

— Da. Predica s-a anulat. Harold a spart diapozitivele. 


— Hă? am făcut eu, simțind că era exact genul de individ 
care sparge diapozitive. Cum de s-a întâmplat asta? 

A trecut o mână nepăsătoare peste creştetul câinelui 
Bartholomew, care venise să i se alăture. 

— Le-a scăpat pe jos. 

— Ce l-a împins s-o facă? 

— A suferit un şoc când am rupt logodna. 

— Ce? 

— Da. O sclipire i-a apărut în privire, de parcă ar fi retrăit 
o scenă neplăcută, iar vocea i-a căpătat un soi de ascuţime 
metalică, pe care am remarcat-o deseori în glasul mătuşii 
Agatha în decursul întrevederilor noastre. Nepăsarea i-a 
dispărut şi pentru prima oară a vorbit cu o înflăcărare de 
fetişcană: Am ajuns acasă la Harold, am intrat şi, după ce-am 
discutat un timp de una, de alta, am zis „Când ai de gând să 
IPunct de sprijin (fr.). 

şterpeleşti chipiul lui Eustace Oates, dragă?” Şi n-ai să mă 
crezi, dar s-a uitat la mine cu o privire hidoasă şi laşă de câine 
bătut şi mi-a zis că s-a luptat cu conştiinţa lui în speranţa că o s- 
o convingă că totul e-n regulă, dar că pur şi simplu nici nu vrea 
să audă să-i şterpelească chipiul lui Eustace Oates, aşa că totul 
cade. „Hă?” am făcut eu, îndreptându-mi ţinuta „Totul cade? 
Păi, atunci şi logodna noastră cade”, şi a scăpat pe jos două 
grămezi de diapozitve colorate despre Tărâmul Sfânt, iar eu am 
plecat. 

— Şi chiar vrei asta? 

— Da. Consider că am avut noroc să scap în ultima clipă. 
Dacă e genul de bărbat care are de gând să-mi refuze şi cea mai 
neînsemnată rugăminte, mă bucur că am aflat la timp. Sunt 
încân-tată de toată chestia. 

Aici, cu un fornăit ca sfâşierea unei bucăţi de stambă 
imprimată, şi-a îngropat bostanul în palme şi a izbucnit în ceea 
ce se cheamă plâns necontrolat. 

Ei bine, al naibii de jalnic, bineînţeles, şi n-ai greşi prea 
mult spunând că mi se rupea sufletul din compasiune faţă de 
suferinţa ei. Presupun că nu există vreun bărbat din districtul 
poştal WI al Londrei pe care să-l emoţioneze mai abitir decât pe 
mine tulburarea unei femei. Puțin a lipsit, dacă aş fi fost mai 
aproape, să o mângâi pe cap. Dar, deşi Wooster-ii au o latură 


blândă, există şi una practică, şi nu mi-a luat mult să întrevăd şi 
partea bună a lucrurilor. 

— Păi, asta-i foarte rău, am spus. Te doare sufletul. Nu, 
Jeeves? 

— Categoric, domnule. 

— Da, pe cinstea mea, te doare până în străfunduri și 
presupun că tot ce se poate spune e să sperăm că Timpul, cel 
care le vindecă pe toate, o să închidă până la urmă rana. 
Oricum, întrucât în asemenea circumstanţe, bineînţeles, nu-ţi 
mai e de nici un folos carnetul ăla al lui Gussie, ce-ai zice să mi-l 
dai? 

— Ce? 

— Am zis că, dacă uniunea ta plănuită cu Puturosul a 
căzut, bineînţeles că nu-ţi mai doreşti să ţii carnetul ăla printre 
lucrurile tale... 

— O, nu mă agasa acum cu carnetele tale. 

— Nu, nu, categoric. Pentru nimic în lume. Spun numai că 
dacăcând ai cheforicând îţi convine - nu te deranjează să mi-l 
strecori... 

— Of, bine. Insă nu ţi-l pot da acum. Nu-i aici. 

— Nu-i aici? 

— Nu. L-am pus... Hei, ce-i asta? 

Ce-a făcut-o să-şi întrerupă remarcele chiar în clipa când 
deveniseră foarte interesante au fost niscaiva lovituri uşoare 
repetate. Un soi de poc-poc-poc. Veneau dinspre fereastră. 

Camera asta a Băţoasei, ar fi trebuit să menţionez, pe 
lângă faptul că era echipată cu paturi cu baldachin, picturi 
valoroase, scaune frumos tapiţate şi tot felul de lucruri prea 
bune pentru o mică veveriţă care umblă de colo-colo muşcând 
mâna care a hrănit-o la prânz în apartamentul ei, îngrozind-o şi 
deznădăjduind-o teribil, are şi balcon. De pe balconul ăsta venea 
sunetul loviturilor, făcându-te să presupui că cineva poposise pe 
acolo. 

Că Bartholomew, câinele, a ajuns la concluzia asta, s-a 
văzut imediat din pricina agilităţii sprintene cu care a zbughit-o 
spre fereastră încercăna să iasă muşcând din ea. Până în acest 
moment, păruse un câine foarte rezervat, care se mulţumeşte 
numai să stea şi să se zgâiască, dar acum se dovedea doldora 
de înjurături bizare. Şi mărturisesc că, pe când îl urmăream cum 
scrâşneşte din dinţi şi îi ascultam observaţiile, m-am felicitat 


pentru promptitudinea cu care mă năpustisem pe scrinul ăla. Un 
frân-ge-oase, dacă exista vreunul pe lumea asta, atunci 
Bartholomew Byng era. Deşi mă abţin ca întotdeauna să critic 
acţiunile Providenţei atotînţelepte, să fiu al naibii dacă puteam 
înţelege de ce un câine de dimensiunile lui era dotat cu fălcile şi 
dinţii unui crocodil. Deşi, bineînţeles că e prea târziu să se mai 
poată face ceva. 

Băţoasa, după o clipă de neclintire uluită, de aşteptat din 
partea unei fete care aude bătăi în fereastră, s-a ridicat şi s-a 
dus să cerceteze. Nu puteam vedea nimic de unde stăteam, dar 
ea era evident mai bine plasată. In vreme ce trăgea draperia, 
am văzut cum îşi duce mâna la gât ca într-o piesă de teatru şi 
scoate un sunet ascuţit, care a depăşit chiar şi tărăboiul hidos 
care venea de pe buzele terierului cu spume la gură. 

— Harold! a chelălăit ea şi, punând lucrurile cap la cap, 
mi-am dat seama că tipul de pe balcon trebuie să fie bătrânul 
Puturos Pinker, diaconul meu favorit. 

Cu un soi de scheunat zglobiu, ca al unei femei care se 
întâlneşte cu iubitul ei diabolic, îi pronunţase fetişcana numele, 
dar se vede că acum, reflectând, îşi spusese că după tot ceea ce 
se petrecuse între reprezentantul ăsta al Domnului şi ea, nu era 
tocmai tonul potrivit. 

Următoarele ei cuvinte au fost rostite cu o intonaţie rece 
şi ostilă. Am reuşit să le aud fiindcă s-a oprit şi l-a ridicat pe 
nemernicul de Bartholomew, punându-i o mână peste bot ca să-i 
potolească ţipetele - o chestie pe care n-aş fi făcut-o nici pentru 
o droaie de parale. 

— Ce vrei? 

Întrucât Bartholomew se potolise, se putea auzi mai bine 
acum. Vocea Puturosului era puţin atenuată de geamul dintre ei, 
dar am înţeles-o de minune. 

— Băţoaso! 

— Ei bine? 

— Pot să intru? 

— Nu, nu poţi. 

— Dar ţi-am adus ceva. 

Un urlet subit de extaz a ţâşnit dinspre tânăra băşică. 

— Harold! înger blând! Până la urmă l-ai luat? 

— Da. 

— Of, Harold, bucuria viselor mele! 


A deschis fereastra cu degete nerăbdătoare şi un curent 
de aer rece a intrat şi s-a jucat cu gleznele mele. N-a fost urmat, 
aşa cum aş fi crezut, de bătrânul Puturos. El a continuat să 
rămână afară şi o clipă mai târziu i-am înţeles limpede motivul. 

— Hei, Băţoaso, fetiţă, ogarul ăla al tău e sub control? 

— Da, categoric. Aşteaptă un minut. 

A dus animalul până la dulap şi l-a vârât înăuntru, 
închizând uşa în urma lui. Şi pe baza faptului că n-am mai primit 
nici un raport de la el, am dedus că s-a încolăcit şi a adormit. 
Terierii ăştia sunt nişte filosofi, perfect capabili să se adapteze 
oricăror schimbări. Pot să rabde şi la fel de bine să pretindă. 

— Totul e-n regulă, îngerul meu, a zis ea şi s-a întors la 
fereastră, ajungând acolo exact la timp pentru a fi învăluită în 
îmbrăţişarea Puturosului care intra. 

Pentru câteva clipe n-a fost uşor să distingi ingredientele 
masculine de cele feminine din încâlceala care a urmat, dar într- 
un final s-a desprins şi am reuşit să-l văd ca lumea din cap 
până-n picioare. Şi atunci am observat că era mai huidumă 
decât îl văzusem ultima oară. Untul de ţară şi viaţa lejeră pe 
care o duc diaconii ăştia adăugaseră un kilogram sau două unei 
siluete dintotdeauna impunătoare. Ca să-l găseşti pe zveltul şi 
bine antrenatul Puturos din copilăria mea, mi-am dat seama că 
ar fi trebuit să-l prinzi în postul Paştelui. 

Dar schimbarea lui, am remarcat eu curând, era doar 
superficială. Maniera în care s-a împiedicat acum de covor şi s-a 
ciocnit de o măsuţă aflată întâmplător pe acolo, răsturnând-o cu 
aceeaşi veche temeinicie, mi-a arătat că în profunzime 
rămăsese acelaşi bărbat săltăreţ, cu două picioare stingi, 
dintotdeauna, fizic incapabil să se plimbe prin măreţul deşert 
Gobi fără a răsturna câte ceva. 

Chipul Puturosului strălucise de sănătate şi entuziasm în 
vremea studenţiei. Sănătatea încă mai era la locul ei - arăta ca 
o sfeclă preoțească - dar entuziasmul se vedea că îi cam lipsea 
în clipa asta. Era tras la faţă, ca şi cum Congştiinţa i-ar fi ros 
măruntaiele. Şi fără îndoială că i le rodea, fiindcă ţinea într-o 
mână chipiul pe care îl observasem ultima dată cocoţat pe 
dovleacul poliţistului Eustace Oates. Cu mişcarea impulsivă şi 
fulgerătoare a cuiva care încearcă să scape de un peşte mort, el 
a împuns-o cu el pe Băţoasa care l-a primit cu un chiţăit firav şi 
tandru de extaz. 


— L-am adus, a spus el cu o voce plată. 

— O, Harold! 

— Ţi-am adus şi mănuşile. Ţi le-ai uitat. Adică ţi-am adus 
una dintre ele. N-am putut s-o găsesc pe cealaltă. 

— Mulţumesc, dragă. Dar lasă mănuşile, scumpul meu 
minunat. Povesteşte-mi tot ce s-a întâmplat. 

Era pe cale s-o facă, când şi-a luat o pauză şi mi-am dat 
seama că se holba la mine cu o privire oarecum febrilă. Apoi s-a 
răsucit şi s-a holbat la Jeeves. Se putea vedea ce-i trece prin 
cap. Dezbătea în minte dacă eram reali sau dacă tensiunea 
nervoasă la care fusese supus nu-l făcea să aibă halucinaţii. 

— Băţoaso, a spus, coborându-şi vocea, nu te uita acum, 
dar e ceva pe scrinul ăla? 

— Hă? O, da, ăla-i Bertie Wooster. 

— O, zău? a zis Puturosul, luminându-se subit la faţă. Nu 
eram tocmai sigur. Mai e cineva şi pe dulap? 

— Ăla-i majordomul lui Bertie, Jeeves. 

— îmi pare bine, a spus Puturosul. 

— Şi mie îmi pare bine, domnule, a zis Jeeves. Am coborât 
amândoi, iar eu am înaintat cu mâna întinsă, nerăbdător să 
continuu reuniunea. 

— Salutare, Puturosule. 

— Bună, Bertie. 

— Nu ne-am mai văzut de mult. 

— A trecut ceva vreme, nu-i aşa? 

— Am auzit că eşti diacon acum. 

— Da, aşa e. 

— Cum stai cu sufletele? 

— O, bine mersi. A urmat o pauză şi presupun că aş fi 
continuat prin a-l întreba dacă l-a mai văzut pe Cutare în ultima 
vreme sau dacă ştie ce-a ajuns Cum-îl-chea-mă, cum se 
întâmplă în asemenea ocazii, când conversaţia tinde să ducă la 
amicii din studenţia străveche în întâlnirile după o lungă 
perioadă de despărţire, dar înainte de a apuca s-o fac, Băţoasa, 
care îngânase un cântecel lângă chipiu, aidoma unei mame 
lângă leagănul copilului ei adormit, şi l-a îndesat pe cap cu un 
chicotit vesel, iar spectacolul a părut să-i reamintească 
Puturosului, ca noroiul de pe pardesiu, de ceea ce făcuse. 
Probabil ai auzit expresia „Sărmanul bărbat părea perfect 
conştient de poziţia în care se găsea”. Aşa era şi Harold Pinker 


în acest moment. A zvâcnit ca un cal speriat, răsturnând încă o 
masă, s-a împleticit până la un scaun, l-a răsturnat şi pe acesta, 
l-a ridicat şi s-a aşezat pe el, îngropându-şi faţa în mâini. 

— Dacă ar auzi de asta copiii din clasa de religie! a spus 
el, tremurând vârtos. 

Am înţeles ce voia să spună. Un tip în poziţia lui trebuie să 
fie atent la ce face. De la un diacon lumea se aşteaptă la o 
performanţă plină de zel când vine vorba de îndatoririle lui 
parohiale. Le place să creadă despre el că e un tip care ţine 
predici despre hiviţi, iebusiţil şi câte şi mai câte, îi spune un 
cuvânt rostit la timpul potrivit celui 

1. Popoare ale Canaanului. 

rămas în urmă, trimite supă şi pături celor merituoşi 
imobilizaţi la pat şi chestii din astea. Când îl prind dezchipiind 
poliţişti, se uită unul la altul cu o sprinceană critică ridicată şi se 
întreabă dacă e omul potrivit pentru o asemenea slujbă. Asta îl 
tulbura pe Puturos şi îl împiedica să fie vechiul diacon 
efervescent al cărui râset voios face ca serbarea şcolară să aibă 
un mare răsunet. 

Băţoasa a încercat să-i ridice moralul. 

— îmi pare rău, dragă. Dacă te supără, o să-l pun 
deoparte. S-a dus la scrin şi a făcut întocmai. Dar nu-mi 
imaginez, a spus ea înapoindu-se, de ce artrebui să te supere. 
Aş fi crezut că te-ar face să te simţi nespus de mândru şi de 
fericit. lar acum povesteşte-mi tot ce s-a întâmplat. 

— Da, am spus. Mi-ar plăcea să aud povestea direct de la 
sursă. 

— Te-ai furişat prin spatele lui ca un leopard? a întrebat 
Băţoasa. 

— Bineînţeles că da, am zis, muştruluind-o pe prostuţa 
mititică. Doar nu crezi că a venit ţanţoş în faţa individului? Fără 
îndoială că l-ai urmărit cu perseverenţă ca un şarpe, ai, Putu- 
rosule, şi ai trecut la fapte în vreme ce el se destindea pe vreun 
gard, ceva, pufăind în tăcere dintr-o pipă. 

Puturosul stătea holbându-se drept în faţa lui, cu expresia 
aia crispată încă pe chip. 

— Nu stătea pe gard. Se sprijinea de el. După ce ai plecat, 
Băţoaso, m-am dus să mă plimb ca să-mi limpezesc gândurile şi 
tocmai traversasem pajiştea lui Plunkett şi aveam de gând să 


sar pârleazul, când am văzut ceva întunecat în faţa mea şi iată-l 
acolo. 

Am încuviinţat din cap. îmi puteam închipui scena. 

— Sper, am spus eu, că ţi-ai amintit să-l împingi ca să i-l 
salţi de pe cap? 

— N-a fost necesar. Chipiul nu era pe capul lui. ŞI-I 
scosese şi îl pusese pe jos. lar eu doar m-am strecurat şi l-am 
înşfăcat. 

Am tresărit, ţuguindu-mi niţeluş buzele. 

— N-a fost prea corect, Puturosule. 

— Ba da, a fost, a zis Băţoasa cu multă înflăcărare în voce. 
Spun că e foarte deştept din partea lui. 

Nu puteam să cedez. La Trântori avem opinii zdravene 
despre chestiile astea. 

— Există un mod corect şi un alt mod incorect de a 
şterpeli chipiele poliţiştilor, am spus cu hotărâre. 

— Vorbeşti total aiurea, a zis Băţoasa. Cred că ai fost 
minunat, dragă. Am ridicat din umeri. 

— Ce zici de asta, Jeeves? 

— Nu prea cred că s-ar cuveni să-mi exprim vreo părere, 
domnule. 

— Nu, a zis Băţoasa. Şi nu s-ar cuveni câtuşi de puţin nici 
ca tu să-ţi exprimi vreo părere, tinere idiot Bertie Wooster. Cine 
te crezi, s-a interesat ea cu o înflăcărare proaspătă, să vii şi să 
dai târcoale în dormitorul unei fete cu pretextul că vorbeşti de 
modul corect şi cel incorect de a şterpeli chipie? Că nici tu n-ai 
fost mai breaz cu asta, având în vedere că ai fost înşfăcat de 
guler şi târât a doua zi dimineaţă pe Bosher Street, unde a 
trebuit să te târăşti pe genunchi în faţa unchiului Watkyn 
sperând că o să scapi cu o amendă. 

l-am replicat prompt. 

— Nu m-am târât în genunchi în faţa buboiului ăluia. Am 
avut de la cap la coadă o atitudine calmă şi demnă, ca o piele- 
roşie pusă la stâlpul infamiei. lar când spui că speram să scap 
cu o amendă... 

Aici Băţoasa m-a întrerupt pentru a mă ruga să-mi ţin 
fleanca. 

— Păi, tot ce aveam de gând să zic e că propoziţia aia m-a 
uimit. Eram convins că merit doar un avertisment. însă m-am 
abătut de la subiect -chestia că Puturosul în recenta lui 


întreprindere nu a respectat regulile jocului. Consider că din 
punct de vedere moral s-a purtat ca şi cum ar fi împuşcat o 
pasăre care stă pe loc. Nu-mi pot schimba opinia. 

— Nici eu nu-mi pot schimba opinia că n-ai ce căuta în 
dormitorul meu. Ce cauţi aici? 

— Da, asta mă întrebam şi eu, a spus Puturosul, atingând 
subiectul pentru prima oară. Şi bineînţeles că puteam înţelege 
de ce îl surprindea să găsească o ceată pestriță în ceea ce 
presupunea că ar fi apartamentul exclusiv în care doarme iubita 
lui. 

M-am uitat la ea sever. 

— Ştii ce caut aici. Ţi-am zis. Am venit... 

— O, da. Bertie a venit să împrumute un caiet, dragă. Dar 
- aici ea m-a privit fix în ochi într-o manieră rece şi sinistră - mi- 
e teamă că nu i-l pot da deocamdată. încă n-am terminat cu el. 
Apropo, a continuat ea, încă ţintuindu-mă cu privirea aia fixă şi 
irezistibilă, Bertie spune că ar fi încântat să ne ajute în 
stratagema aia cu cana pentru smântână. 

— Vrei, bătrâne? a zis Puturosul cu înflăcărare. 

— Bineînţeles că da, a zis Băţoasa. Chiar adineauri spunea 
câtă plăcere o să-i facă. 

— N-o să te supere dacă o să-ţi dau un pumn în nas? 

— Bineînţeles că nu. 

— Vezi tu, trebuie să iasă cu sânge. Sângele e de bază. 

— Bineînţeles, bineînţeles, bineînţeles, a zis Băţoasa. Era 
cam nerăbdătoare. Părea grăbită să încheie scena. înţelege 
asta. 

— Când te simţi în stare s-o faci, Bertie? 

— Se simte în stare s-o facă în noaptea asta, a zis 
Băţoasa. N-are sens să amânăm lucrurile. Aşteaptă afară la 
miezul nopţii, dragă. Toată lumea se va duce la culcare până 
atunci. lţi convine la miezul nopţii, Bertie? Da, Bertie spune că îi 
convine teribil. Aşa că totu-i aranjat. lar acum chiar trebuie să 
pleci, scumpule. Dacă intră cineva şi te găseşte aici, ar putea să 
i se pară ciudat. Noapte bună, dragă. 

— Noapte bună, dragă. 

— Noapte bună, dragă. 

— Noapte bună, dragă. 


— Stai! am tipat intervenind în schimbul ăsta revoltător de 
replici, pentru că îmi doream să apelez pentru ultima oară la 
sentimentele bune ale Puturosului. 

— Nu poate sta. Trebuie să plece. Ţine minte, îngerul meu. 
Fii pe poziţie, gata până la ultimul nasture, la douăsprezece p.m. 
Noapte bună, dragă. 

— Noapte bună, dragă. 

— Noapte bună, dragă. 

— Noapte bună, dragă. 

Au ieşit pe balcon, giugiulelile greţoase îndepărtându-se, 
iar eu m-am răsucit spre Jeeves cu chipul aspru şi ţeapăn. 

— Pfui, Jeeves! 

— Domnule? 

— Am spus „Pfui!” Am o minte destul de deschisă, dar 
asta m-a zguduit - aş putea spune că până-n străfunduri. Nu 
numai purtarea Băţoasei mi se pare atât de revoltătoare. Ea e 
muiere şi tendinţa muierilor de a nu fi în stare să distingă între 
bine şi rău este arhicunoscută. Dar Harold Pinker, un funcţionar 
al Bisericii, un tip care îşi încheie gulerul la spate, să încurajeze 
chestia asta, mă îngrozeşte. Ştie că ea are caietul ăla. Ştie că 
mă ameninţă cu el. Dar insistă el oare să mi-l dea înapoi? Nu! 
Este gata pentru o treabă murdară plin de entuziasm făţiş. 
Frumoasă perspectivă pentru credincioşii din Totleigh Towers să 
încerce să ţină calea cea dreaptă cu un pastor ca ăsta! Ce bun 
exemplu dă el copiilor din clasa de religie de care vorbeşte! 
Câţiva ani la picioarele lui Harold Pinker îmbibându-se de 
opiniile lui extraordinare despre etică şi morală şi orice afurisit 
de copil de pe listă o să-şi ispăşească o ditamai condamnarea la 
Wormwood Scrubs pentru şantaj. 

Am făcut o pauză, foarte emoţionat. Şi cu respiraţia 
întretăiată. 

— Cred că sunteţi nedrept cu domnul, domnule. 

— Hă? 

— Sunt sigur că are impresia că aţi aprobat strategia 
numai fiindcă sunteţi bun la suflet şi dornic de a ajuta un vechi 
prieten. 

— Crezi că ea nu i-a povestit despre carnet? 

— Sunt convins că nu, domnule. Mi-am putut da seama de 
aceasta din atitudinea doamnei. 

— N-am remarcat nimic în atitudinea ei. 


— Când eraţi pe cale să pomeniţi de carnet, a manifestat 
stânjeneală, domnule. Se temea ca nu cumva domnul Pinker să 
se intereseze de această chestiune şi, aflând cum stau lucrurile, 
s-o oblige să vi-l restituie. 

— Pe cinstea mea, Jeeves, cred că ai dreptate. Am trecut 
în revistă scena recentă. Da, avea perfectă dreptate. Băţoasa, 
deşi e una dintre fetele care se bucură în cantităţi egale de 
neobrăzarea unui catâr încăpățânat din armată şi de acea 
insouciancel calmă a unui peşte pe un sloi de gheaţă, fără 
îndoială că sărise niţeluş în aer când i s-a părut că sunt pe 
punctul de a-i explica Puturosului motivul pentru care mă aflam 
în cameră. Mi-am amintit cu câtă nelinişte l-a îmbrâncit afară, 
aidoma unui mic paznic dintr-o cârciumă care alungă un client 
voinic. 

— Pe legea mea, Jeeves! am spus impresionat. 

A urmat o bubuitură surdă dinspre balcon. 

Câteva clipe mai târziu s-a întors Băţoasa. 

— Harold a căzut de pe scară, a explicat ea, râzând din 
toată inima. Ei bine, Bertie, ţi-e limpede programul? Asta-i 
noaptea cea mare! 

Am scos o ţigară şi am aprins-o. 

— Stai! am zis. Mai încetişor. O clipă, tânără. 

Băţoasă. 

Se pare că unda de autoritate calmă din vocea mea a 
lăsat-o cu gura căscată. A clipit de două 

1. Nepăsare (fr.). 200 ori, m-a privit întrebător, în vreme 
ce eu, după ce am tras un fum în piept, l-am suflat cu 
nonşalanţă pe nări. 

— O clipă, am repetat eu. 

In naraţiunea aventurilor mele anterioare cu Augustus 
Fink-Nottle de la Brinkley Court, pe care poate le cunoaşteţi sau 
poate că nu, am menţionat că odată am citit un roman istoric 
despre un fante sau un dandy sau vreun ins similar, care, când 
trebuia să pună pe cineva la punct, avea obiceiul să râdă printre 
genele leneşe, îndepărtându-şi cu un bobârnac un fir de praf de 
pe dantela impecabilă de Brabant de la manşete. Şi cred că am 
afirmat că am avut rezultate excelente imitându-l pe individul 
asta. 

Aşa am făcut şi acum. 


— Băţoaso, am spus eu, râzând printre genele leneşe şi 
îndepărtând cu un bobârnac puţin scrum de ţigară de pe 
manşetele mele impecabile, te deranjez spunându-ţi să-mi dai 
înapoi caietul ăla. 

Privirea întrebătoare s-a accentuat. îmi puteam da seama 
că toate astea o buimăciseră. Crezuse că îl ţintuise la pământ 
zdravăn sub tocul ei de fier pe Bertram, dar iată-l acum, ţâş-nind 
ca un ţânc de doi ani, plin de spirit războinic. 

— Ce vrei să zici? Am mai râs puţintel. 

— Aş fi crezut, am spus eu dând un bobârnac, că m-am 
făcut bine înţeles. Vreau carnetul ăla al lui Gussie şi îl vreau 
acum, fără alte discuţii. 

A strâns din buze. 

— O să-l primeşti mâine, dacă Harold îmi dă un raport 
satisfăcător. 

— O să-l primesc acum. 

— Ete na! 

— Ete na” îţi spun eu ţie, tânără Băţoasă şi ceva în plus pe 
deasupra, i-am replicat cu demnitate calmă. Repet, o să-l 
primesc acum. Dacă nu, mă duc la bătrânul Puturos şi îi 
povestesc totul despre el. 

— Totul despre ce? 

— Despre tot. In prezent, are impresia că v-am încuviinţat 
strategia numai pentru că sunt bun la suflet şi din dorinţa de a 
ajuta un vechi prieten. Nu i-ai povestit despre carnet. Sunt 
convins. Mi-am putut da seama de asta din atitudinea ta. Când 
eram pe punctul să pomenesc de carnet, ai manifestat 
stânjeneală. Te temeai ca nu cumva Puturosul să se intereseze 
de această chestiune şi, aflând cum stau lucrurile, să te oblige 
să mi-l restitui. 

Ochii i-au sclipit. Mi-am dat seama că Jeeves îi pusese un 
diagnostic corect. 

— Vorbeşti numai prostii, a spus ea, dar cu un tremur în v. 

— Bine. Păi, pa-pa. Mă duc să-l caut pe. 

Puturos. 

M-am răsucit pe călcâie şi, după cum mă aşteptam, m-a 
oprit cu un urlet rugător. 

— Nu, Bertie, nu! Nu face asta! M-am întors. 

— Aha! Recunoşti? Puturosul nu ştie nimic despre... Mi-a 
venit în minte expresia violentă pe care o folosise mătuşa Dahlia 


când vorbise despre sir Watkyn Bassett... despre tâlhăria ta 
clandestină. 

— Nu înţeleg de ce spui că e o tâlhărie clandestină. 

— Spun că e o tâlhărie clandestină pentru că asta consider 
eu că e. Şi asta o să considere şi puturosul că e, doldora cum e 
el de principii înalte, după ce-o să i se prezinte faptele. M-am 
răsucit încă o dată pe c. Păi, pa-pa din nou. 

— Bertie, stai! 

— Ei bine? 

— Bertie, dragă... 

Am oprit-o cu o fluturare glacială a portţiga-retului. 

— Mai încet cu „Bertie, dragă”. „Bertie, dragă” pe dracu! 
La fix ai început acum cu „Bertie, dragă”. 

— Dar, Bertie, dragă, vreau să-ţi explic. Bineînţeles că n- 
am îndrăznit să-i spun lui Harold de caiet. Ar fi făcut o criză de 
nervi. Ar fi zis că e un truc lamentabil şi bineînţeles că şi eu 
ştiam asta. Dar nu puteam face altceva. Nu mi se părea că 
există alt mod prin care să te înduplec să ne ajuţi. 

— Nu exista. 

— Dar ai de gând să ne ajuţi, nu-i aşa? 

— Nu. 

— Păi, cred că ar trebui s-o faci. 

— Sigur că crezi, dar n-o s-o fac. 

Cândva între prima sau a doua replică a acestui ultim 
dialog, am observat că ochii au început să i se umezească, 
buzele să-i tremure şi un mărgăritar a pornit să-i alunece pe 
obraz. Explozia stăvilarului, vestită numai de firicelul 
mărgăritarului, s-a petrecut acum cu o intensitate grandioasă. 
Spunând doar două vorbe despre faptul că şi-ar dori să moară şi 
că aş arăta ca un dobitoc când m-aş uita la ea în sicriu, ştiind că 
neomenia mea o adusese acolo, s-a aruncat pe pat şi a început 
să hohotească. -Hoho, a făcut ea. Hoo...hoo... 

— Dar, Băţoaso, fată dragă, fii rezonabilă. Foloseşte-ţi 
căpăţâna. Doar nu te aştepţi de la mine să şterpelesc cana aia 
pentru smântână pe bune. 

— In...hoo...mnă totul pentru noi. 

— Posibil. Dar ascultă. N-ai studiat piedicile ascunse. 
Blestematul de unchiu-tău îmi urmăreşte orice mişcare, abia 
aşteaptând să fac ceva. Şi chiar dacă nu, tocmai pentru că mă 
aliez cu Puturosul, va fi imposibil. Ţi-am spus părerea mea 


despre Puturos pe post de complice. Cumva, în vreun fel, o să 
dea totul peste cap. Păi, uite ce s-a întâmplat adineauri. N-a 
putut nici să coboare o scară fără să cadă. 

— Hoo. 

— Şi, oricum, încearcă să analizezi fără milă planul ăsta al 
tău. Mi-ai spus că trucul e ca Puturosul să dea o raită mânjit 
peste tot de sânge şi să spună că i-a dat un pumn în nas hoţului. 
Să presupunem că face aşa. Ce urmează? „Ha!” face unchiul 
tău, care fără îndoială că recunoaşte la fel de bine ca oricine un 
indiciu. „l-ai dat un pumn în nas, nu-i aşa? Fiţi toţi cu ochii cât 
cepele după un tip cu nasul umflat.” Şi primul pe care îl vede o 
să fiu eu, cu nasul cât o pătlăgea dublă. Nu-mi zice că n-o să 
tragă nici o concluzie. 

Mi-am încheiat pledoaria. Mi se părea că scornisem una 
bunicică şi mă aşteptam la un resemnat „S-a făcut. Da, înţeleg 
ce vrei să spui. Presupun că ai dreptate”. Dar ea doara hohotit 
şi mai abitir, iar eu m-am întors către Jeeves, care nu spusese 
nimic până atunci. 

— Mi-ai urmărit raţionamentul, Jeeves? 

— în întregime, domnule. 

— Eşti de acord cu mine că strategia asta, aşa cum a fost 
ea concepută, o să se termine dezastruos? 

— Da, domnule. Fără îndoială că prezintă anumite 
dificultăţi serioase. Mă întreb dacă îmi permiteţi să vă sugerez o 
alternativă. 

M-am zgâit la individ. 

— Adică ai găsit o soluţie. 

— Cred că da, domnule. 

Vorbele sale au dezhohotit-o pe Băţoasa. Nu cred că orice 
altceva pe lume ar fi reuşit. S-a ridicat şi l-a privit cu o bănuială 
sălbatică în ochi. 

— Jeeves! Chiar aşa? 

— Da, domnişoară. 

— Păi, cu siguranţă eşti cel mai minunat mieluşel pufos 
care a zburdat vreodată. 

— Mulţumesc, domnişoară. 

— Ei bine, hai să te-auzim, Jeeves, am spus aprinzându-mi 
o altă ţigară şi aşezându-mă pe un scaun. Sper, bineînţeles, să 
ai dreptate, dar eu, personal, aş fi crezut că nu-i nici o cale. 


— Cred că putem găsi una, domnule, dacă judecăm 
chestiunea dintr-o perspectivă psihologică. 

— A, psihologică? 

— Da, domnule. 

— Psihologia individuală? 

— întocmai, domnule. 

— înţeleg. Jeeves, i-am explicat eu Băţoasei, care 
bineînţeles că îl cunoştea foarte puţin, într-adevăr, pentru ea 
nefiind decât un picuţ mai mult decât o siluetă tăcută care a 
mânuit cu dibăcie cartofii când a luat prânzul la mine în 
apartament, este şi a fost din totdeauna un gigant în materie de 
psihologie individuală. O mănâncă pe pâine. Care individ, 
Jeeves? 

— Domnul Watkyn Bassett, domnule. M-am încruntat plin 
de îndoială. 

— îţi propui să încerci să-l înduioşezi pe bătrânul inamic 
public? Nu cred că e posibil, poate numai cu un box. 

— Nu, domnule. Sir Watkyn nu va fi uşor de înduioşat, 
căci, aşa cum aţi sugerat, este un om cu o voinţă de fier, deloc 
uşor de modelat. Ideea mea este să ne străduim să profităm de 
atitudinea sa faţă de dumneavoastră. Sir Watkyn nu vă place, 
domnule. 

— Nici mie nu-mi place de el. 

— Nu, domnule. Dar lucrul important este că el nutreşte o 
puternică aversiune pentru dumneavoastră şi, în consecinţă, ar 
suferi un şoc serios dacă l-aţi anunţa că sunteţi logodit cu 
domnişoara Byng şi că ardeţi de nerăbdare să vă căsătoriţi. 

— Ce?! Vrei să-i spun că Băţoasa şi cu mine suntem aşa şi 
pe dincolo? 

— întocmai, domnule. Am clătinat din cap. 

— Nu văd nici un beneficiu în asta, Jeeves. Doar să te facă 
să râzi, fără îndoială - adică văzându-i reacţia bătrânului ticălos 
- dar nu prea foloseşte la nimic. 

Şi Băţoasa părea dezamăgită. Era evident că se aşteptase 
la ceva mai bun. 

— Mi se pare o prostie, a zis ea. Ce am câştiga cu asta, 
Jeeves? 

— Să vă explic, domnişoară. Reacția lui sir Watkyn ar 
avea, aşa cum sugerează domnul Wooster, un caracter bine 
conturat. 


— Ar sări până-n tavan. 

— Exact, domnişoară. O imagine extrem de colorată. lar 
dacă aţi fi de faţă şi l-aţi asigura că nu există nici un strop de 
adevăr în afirmaţia domnului Wooster, adăugind că de fapt 
sunteţi logodită cu domnul Pinker, cred că uşurarea copleşitoare 
pe care ar simţi-o la aflarea veştii îl va face să privească cu ochi 
buni uniunea dintre dumneavoastră şi domnul. 

Eu, personal, n-am auzit în viaţa mea ceva mai ţicnit, şi 
asta se vedea din atitudinea mea. Pe de altă parte, Băţoasa era 
foarte încântată. A ţopăit câţiva paşi dintr-un dans primăvăratic. 

— Păi, Jeeves, e minunat! 

— Cred că se va dovedi eficient, domnişoară. 

— Bineînţeles că da. Nu poate da greş. închi-puie-ţi, 
Bertie, dragă, cum o să se simtă dacă îi spui că vreau să mă 
mărit cu tine. Păi, dacă după asta, eu zic „O, nu, e în regulă, 
unchiule Watkyn. Tipul cu care vreau de fapt să mă mărit e 
băiatul care lustruieşte pantofii”, m-ar strânge în braţe şi mi-ar 
promite că vine şi dansează la nuntă. lar când află că în realitate 
tipul e un bărbat minunat, splendid şi nemaipomenit precum 
Harold, chestia o să fie o victorie uşoară. Jeeves, chiar eşti un 
adevărat magician. 

— Mulţumesc, domnişoară. Mă bucur că v-am fost de 
ajutor. 

M-am ridicat. Intenţionam să termin cu toate astea. Nu mă 
deranjează ca oamenii să vorbească aiureli în prezenţa mea, dar 
nu aiureli exagerate. M-am răsucit spre Băţoasa, care acum 
ajunsese la ultimele etape din dansul primăvăratic, şi m-am 
adresat ei pe un ton sever şi tăios. 

— Acum o să iau caietul, Băţoaso. 

Se afla tocmai lingă dulap, împrăştiind trandafiri. A făcut o 
pauză pentru o clipă. 

— O, caietul. îl vrei? 


— Da. Imediat. 
— ŢI-l dau după ce te duci la unchiul Watkyn. 
— 0? 


— Da. Nu că n-aş avea încredere în tine, Bertie, dragă, dar 
m-aş simţi mult mai fericită dac-aş şti că tu ştii că încă îl mai am 
şi sunt sigură că îţi doreşti să fiu fericită. Cară-te şi înfruntă-l, 
apoi mai discutăm. 

M-am încruntat. 


— O să mă car, am zis cu răceală în voce, dar n-o să-l 
înfrunt. Nu prea mă văd înfruntându-l! 

S-a zgâit la mine. 

— Dar, Bertie, asta sună de parcă n-ai avea de gând să 
intri în joc. 

— Aşa am şi vrut să sune. 

— N-o să mă laşi baltă, nu-i aşa? 

— Ba da. Te-aş lăsa baltă din răsputeri. 

— Nu-ţi surâde planul? 

— Nu. Jeeves a spus mai devreme cât de bucuros e că ţi-a 
fost de ajutor. Mie nu mi-a fost absolut deloc de ajutor. Eu 
consider că ideea pe care a prezentat-o marchează zeroul 
absolut pe scala prostiei umane şi mă surprinde că a susţinut-o. 
Caietul, Băţoaso, te rogşi repejor. 

O clipă a păstrat tăcerea. 

— Mă cam întrebam eu, a zis, dacă n-ai să reacţionezi aşa. 

— lar acum ştii şi răspunsul, am replicat. Aşa am 
reacţionat. Caietul, te rog. 

— Nu-ţi dau caietul. 

— Foarte bine. Atunci mă duc la Puturos şi-i povestesc 
totul. 

— Bine. Du-te. Şi înainte de-a ajunge la un kilometru de el, 
eu o să fiu în bibliotecă, poves-tindu-i totul unchiului Watkyn. 

Şi-a bâţâit bărbia, aidoma unei fete care crede că a făcut 
o mişcare ageră şi, examinându-i spusele, am fost nevoit să-mi 
dau seama că exact asta şi făcuse. Uitasem complet de 
eventualitatea asta. Cuvintele ei mi-au tăiat elanul. Cel mai 
indicat mod de a-i răspunde era să murmur un „Hm!” oarecum 
descumpănit. N-avea rost să neg: Bertram fusese lăsat perplex. 

— Deci asta e. Aşadar, ce zici? 

Pentru un tip care face pe masculul dominant, nu-i 
niciodată plăcut când trebuie să-şi schimbe poziţia şi să se 
înjosească cu rugăminţi nedemne, dar n-am fost în stare să 
găsesc nici o alternativă. Vocea mea, care fusese hotărâtă şi 
răsunătoare, a căpătat un tremur delicat. 

— Dar, Băţoaso, pe toţi dracii! Doar n-o să faci una ca 
asta? 

— Ba da, o s-o fac, dacă nu te duci să-l înduioşezi pe 
unchiul Watkyn. 


— Dar cum aş putea să mă duc şi să-l înduioşez? Băţoaso, 
nu mă poţi supune unui chin atât de înfiorător. 

— Ba da, pot. Şi ce-i atât de înfiorător în asta? Doar n-o să 
te mănânce. 

Cu asta am fost de acord. 

— Aşa e. Dar numai atât poţi spune. 

— N-o să fie mai rău decât o vizită la dentist. 

— O să fie mai rău decât şase vizite la şase dentişti. 

— Ei bine, gândeşte-te cit de bucuros o să fii după aia. 

Am găsit prea puţină consolare în asta. Am privit-o cu 
atenţie, sperând să remarc cel mai mic semn de duioşie. Nici 
urmă. Fusese la fel de tare ca o friptură de la restaurant şi era în 
continuare la fel de tare ca o friptură de la restaurant. Kipling 
avea dreptate. Mai d. decât ei. Nu te poţi pune cu asta. 

Am mai făcut o ultimă încercare. 

— Nu dai înapoi? 

— Nici un pas. 

— în ciuda faptului - scuză-mă că pomenesc de asta - că 
ţi-am oferit o masă de prânz a naibii de bună fără să ţin seama 
de costuri? 

— Da. 

Am ridicat din umeri, aşa cum ar fi făcut un gladiator 
roman - unul dintre indivizii ăia care aruncau cearşafuri 
înnodate peste oameni, de exemplu - auzindu-şi numărul 
anunţat din culise de un prezentator. 

— Foarte bine, atunci, am spus. Mi-a zâmbit părinteşte. 

— aşa te vreau. Asta-i micul meu viteaz. Dacă aş fi fost 
mai puţin preocupat, aş fi ţ-o testat că mă numise „micul ei 
viteaz”, dar în tuaţia asta macabră nu prea mai conta. 

— Unde e unchiul ăla înfiorător al tău? 

— Probabil că acum e în bibliotecă. 

— Foarte bine. Atunci mă duc la el. 

Nu ştiu dacă în copilărie ai auzit povestea individului al 
cărui câine a morfolit manuscrisul nepreţuit al cărţii pe care o 
scria. Izbucnirea lui de mânie, dacă-ţi aminteşti, a constat în 
faptul că i-a aruncat animalului o privire îndurerată şi a zis: „O, 
Diamante, Diamante, tu - sau poate că era mata - prea puţin 
ştii - sau poate socoteşti -ce-ai făcut - sau săvârşit - tu - sau 
mata”. Am auzit-o la grădiniţă şi mi-a rămas mereu în memorie. 
lar acum am adus vorba despre ea fiindcă aşa m-am uitat eu la 


Jeeves şi apoi am plecat din cameră. N-am spus poanta cu voce 
tare, dar îmi închipui că ştia la ce mă gândeam. Mi-aş fi dorit ca 
Băţoasa să nu fi zis „luhuu! Şo pe el!” când am ieşit pe uşă. în 
asemenea circumstanţe mi se părea ceva neserios şi de prost- 
gust. 

Pe bună dreptate, cei care îl cunosc îndeaproape au zis 
despre Bertram Wooster că în firea lui există o anumită 
elasticitate care îi permite de regulă să se ridice pe lespedea 
eului propriu mort în cele mai nefavorabile condiţii. Rareori nu 
reuşesc să-mi ţin bărbia sus şi ochii scânteietori. Dar pe când 
mă îndreptam către bibliotecă pentru a-mi îndeplini 
îngrozitoarea sarcină, recunosc cu uşurinţă că Viaţa mă 
doborâse binişor. Cu picioarele de plumb - cum e expresia - mă 
trambalam către bibliotecă. 

Băţoasa comparase chiolhanul în discuţie cu o vizită la 
dentist, dar ajungând la capătul călătoriei, mă simţeam din ce în 
ce mai mult cum mă simţeam la şcoală când mă duceam la un 
ren-dez-vous cu directorul în biroul lui. îţi aminteşti că-ţi 
povesteam când m-am furişat noaptea spre bârlogul rev. Aubrey 
Upjohn în căutare de biscuiţi şi m-am trezit pe neaşteptate nas 
în nas cu bătrânul, eu îmbrăcat cu o pijama în dungi care nu 
intră la apă, iar el în costum de tweed, cu o expresie mârşavă 
pe chip. Atunci, înainte de a ne despărţi, ne-am fixat o întâlnire 
a doua zi la patru şi jumătate în acelaşi loc, iar emoţiile mele 
erau identice cu cele pe care le-am trăit în acea după-amiază 
îndepărtată, pe când ciocăneam uşurel în uşă, iar o voce prea 
puţin umană m-a invitat să intru. 

Unica diferenţă era că, în timp ce rev. Aubrey fusese 
singur, sir Watkyn Bassett părea să aibă musafiri. Pe când 
încheieturile degetelor şovăiau pe tăblia de lemn, mi s-a părut 
că aud murmur de voci, iar când am intrat am descoperit că 
urechile nu mă înşelaseră. Tăicuţul Bassett şedea la birou, iar 
alături stătea în picioare polițistul Eustace Oates. Era un 
spectacol care a cam pus capac reţinerilor de care sufeream. Nu 
ştiu dacă ai fost vreodată îmbrâncit în faţa unui tribunal de 
judecată, dar dacă ai fost, o să mă aprobi când spun că 
amintirea unei asemenea experienţe îţi stăruie în minte, cu 
rezultatul că, mai târziu, când eşti pus pe neaşteptate în faţa 
unui magistrat care stă jos şi a unui poliţist care stă în picioare, 


asocierea de idei te zguduie niţeluş şi are tendinţa să te 
descurajeze. 

O privire rapidă şi pătrunzătoare a bătrânului B. nu mi-a 
potolit deloc pulsul neregulat. 

— Da, domnule Wooster? 

— 0... a... aş putea să vă vorbesc puţin? 

— Să-mi vorbiţi? Mi-am putut da seama că dezgustul 
viguros pe care îl simţea faţă de Woster-ii care îi întorceau cu 
susu-n jos cabinetul de lucru se lupta în sufletul lui sir Watkyn 
Bassett cu simţul datoriei de gazdă. După ceea ce mi s-a părut a 
fi o bătălie echilibrată, cel din urmă şi-a iţit nasul. Păi... da... 
Adică... dacă chiar... O, sigur... Vă rog, luaţi loc. 

Aşa am făcut şi m-am simţit mult mai bine. In boxa 
acuzaților trebuie să stai în picioare. Bătrânul Bassett, după ce 
mi-a aruncat o privire rapidă, să vadă dacă nu mă apucasem să 
fur covorul, s-a răsucit din nou spre poliţist. 

— Păi, cred că asta-i tot, Oates. 

— Prea bine, sir Watkyn. 

— înţelegi ce vreau să faci? 

— Da, domnule. 

— Şi în ce priveşte cealaltă chestiune, o s-o studiez cu 
mare atenţie, ţinând cont de bănuielile pe care mi-ai spus că le 
ai. Va avea loc o investigaţie minuțioasă. 

Ofiţerul cel zelos a tropăit pe uşă afară. Bătri-nul Bassett 
şi-a făcut de lucru pentru o clipă cu hârtiile de pe biroul său. 
Apoi s-a strâmbat la mine. 

— A fost polițistul Oates, domnule Wooster. 

— Da. 

— îl cunoaşteţi? 

— L-am întâlnit. 

— Când? 

— în după-amiaza asta. 

— Nu şi mai înainte? 

— Nu. 

— Sunteţi sigur? 

— O, da. 

Şi-a mai făcut puţin de lucru cu hârtiile, apoi a trecut la alt 
subiect. 

— Am fost cu toţii dezamăgiţi că n-aţi venit cu noi în 
sufragerie după cină, domnule Wooster. 


Bineînţeles că era niţeluş jenant. Unui om sensibil nu-i 
place să-i aducă la cunoştinţă gazdei sale că l-a evitat ca pe un 
lepros. 

— Ne-aţi lipsit foarte mult. 

— O, chiar aşa? îmi pare rău. M-a durut puţin capul şi m- 
am retras în camera mea. 

— înţeleg. Şi aţi rămas acolo? 

— Da. 

— Nu cumva aţi plecat să vă plimbaţi pe afară pentrua vă 
lecui durerea de cap? 

— O, nu. Acolo am stat tot timpul. 

— înţeleg. Ciudat. Fiica mea, Madeline, mi-a spus că a fost 
de două ori la dumneavoastră în cameră după cină şi că nu eraţi 
acolo. 

— O, zău? Nu eram acolo? 

— Nu erati. 

— Probabil că am fost în altă parte. 

— Asta mă gândeam şi eu. 

— Acum îmi amintesc. Am ieşit o dată sau de două ori. 

— înţeleg. 

A luat un stilou şi s-a aplecat în faţă, bătând darabana cu 
el în degetul lui arătător stâng. 

— în seara asta cineva i-a furat chipiul poliţistului Oates, a 
zis el, schimbând subiectul. 

— O, da. 

— Da. Din nefericire nu a reuşit să-l vadă pe mizerabil. 

— Nu? 

— Nu. La momentul când a avut loc nelegiuirea el era cu 
spatele. 

— Teribil de dificil, desigur, să-i vezi pe mizerabili dacă 
stai cu spatele. 

— Da. 

— Da. 

A urmat o pauză. Şi întrucât, în ciuda faptului că păream 
să fim întru totul de aceeaşi părere, eu continuam să percep o 
tensiune în atmosferă, am încercat să destind lucrurile cu o 
poantă pe care mi-am amintit-o din vechile zile în stătu 
pupillariI. 

1. Student la universitate (lat.). 


— Te face oarecum să-ţi zici în sinea ta Quis custodiet 
ipsos custodes, nu? 

— Poftim? 

— O glumă în latină, am exclamat eu. Quis - cine - 
custodiet - să-i păzească - ipsos custodes - pe păzitori? Destul 
de hazliu, adică, am continuat eu, clarificând lucrurile chiar şi 
pentru cea mai modestă inteligenţă, când un tip ar trebui să-i 
împiedice pe alţi ţipi să şterpelească lucruri de la alţii şi apare 
un tip şi şterpeleşte ceva de la el. 

— A, înţeleg ce ziceţi. Da, pot recunoaşte că un anumit soi 
de minte e în stare să descopere o parte comică a acestei 
chestiuni. Dar vă pot asigura, domnule Wooster, că nu mă ocup 
de partea asta în calitate de judecător de pace. Mi se pare o 
chestiune foarte gravă şi voi face tot ce-mi stă în putinţă ca, o 
dată prins şi arestat, inculpatul să-mi împărtăşească opinia. 

Nu-mi plăcea ce auzeam. M-a cuprins o nelinişte subită 
pentru bunăstarea bătrânului. 

Puturos. 

— Hei, cam cât credeţi că o să primească? 

— Apreciez dorinţa dumneavoastră de cunoaştere, 
domnule Wooster, dar deocamdată nu sunt pregătit să am 
încredere în dumneavoastră. Folosind cuvintele răposatului lord 
Asquith, pot spune numai „Aşteaptă şi o să vezi”. Probabil că nu 
va trece mult până să vi se satisfacă curiozitatea. 

Nu-mi plăcea să zgândăr răni vechi, fiind dintotdeauna un 
tip pentru care trecutul e mort şi îngropat, dar m-am gândit că 
pot foarte bine să-i vând un pont. 

— M-aţi amendat cu cinci lire, i-am amintit eu. 216 

— Mi-aţi spus asta azi-după-amiază, a zis el aruncându-mi 
o privire glacială prin pince-nez. Dar dacă am înţeles corect ce 
spuneaţi, nelegiuirea pentru care aţi fost adus în faţa mea pe 
Bosher Street s-a petrecut în noaptea întrecerii anuale de 
canotaj dintre Oxford şi Cambridge, unde se garantează o 
anumită libertate de către autorităţi. în cazul de faţă, nu există 
asemenea circumstanţe atenuante. Cu siguranţă nu aş pedepsi 
furtul violent al unei proprietăţi guvernamentale a poliţistului 
Oates numai cu o amendă. 

— Doar n-o să-l trimiteţi la răcoare? 

— Am spus că nu sunt pregătit să am încredere în 
dumneavoastră, dar dacă am ajuns până aici, voi avea. 


Răspunsul la întrebarea dumneavoastră, domnule Wooster, este 
unul afirmativ. 

A urmat o tăcere. Stătea şi bătea darabana cu stiloul în 
degetul lui. Eu, dacă îmi amintesc bine, mi-am îndreptat 
cravata. Eram profund îngrijorat. Gândul că bietul Puturos o să 
fie azvârlit în Bastilia era îndeajuns să tulbure pe oricine ar fi 
manifestat vreun interes binevoitor faţă de cariera şi 
perspectivele lui. Nimic nu întârzie mai sigur promovarea unui 
diacon în profesiunea aleasă decât o tură pe la zdup. 

A lăsat jos stiloul. 

— Ei bine, domnule Wooster, cred că eraţi pe cale să-mi 
spuneţi ce vă aduce aici. 

Am tresărit un picuţ. Nu-mi uitasem misiunea, bineînţeles, 
dar toată chestia asta sinistră mă făcuse să o împing într-un colţ 
al minţii şi atât de năprasnic a ţâşnit acum de acolo, încât m-a 
zguduit niţeluş. 

Mi-am dat seama că trebuia să mă folosesc de câteva 
pourparles preliminare înainte de a ajunge la şpil. Când relaţiile 
dintre un tip şi alt tip sunt cam încordate, al doilea tip nu poate 
să treacă direct la subiectul că vrea să se căsătorească cu 
nepoata celui dintâi. Nu, adică, dacă are ceva bun-simţ, aşa, ca 
Wooster-ii. 

— O, a, da. Mersi că mi-aţi adus aminte. 

— Pentru nimic. 

— M-am gândit să vin pe-aici să stăm la taclale. 

— înţeleg. 

Bineînţeles că trebuia să mă insinuez în miezul chestiunii 
şi am găsit metoda. Am dat prima lovitură cu un acces de 
încredere. 

— V-aţi gândit vreodată la iubire, sir Watkyn? 

— Poftim? 

— La iubire. Aţi meditat vreodată măcar puţin la ea? 

— Doar n-aţi venit aici să discutăm despre iubire. 

— Ba da. Exact despre asta. Mă întreb dacă aţi remarcat 
un lucru cam ciudat la eaadică faptul că e pretutindeni. Nu poţi 
scăpa de ea. De iubire, adică. Oriunde te-ai duce, o găseşti, 
zumzăind în toate stadiile vieţii. Absolut remarcabil. Să luăm 
salamandrele, de exemplu. 

— Vă simţiţi bine, domnule Wooster? 


— O, da, bine mersi. Să luăm salamandrele, cum 
spuneam. N-ai zice, dar Gussie Fink-Nottle mi-a spus că se agită 
teribil în sezonul de împerechere. Stau aliniate ore în şir, 
agitându-şi cozile în faţa frumoaselor de prin partea locului. Tot 
aşa şi stelele de mare. Şi viermii subacvatici. 

— Domnule Wooster... 

— Şi, după spusele lui Gussie, chiar şi algele marine de 
forma unei panglici. Asta vă surprinde, ei? Pe mine da. Dar el 
mă asigură că aşa e. Unde crede o fâşie de algă marină de 
forma unei panglici că o să ajungă cerând altă algă în căsătorie 
n-aş putea să vă zic, dar când e lună plină, aude bine mersi 
vocea lubirii, intră în alertă şi lucrează cot la cot cu cei mai buni. 
Presupun că se bizuie pe speranţa că o să dea bine în faţa 
celorlalte fâşii de alge marine de forma unei panglici, care, 
bineînţeles, vor fi şi ele afectate de luna plină. Păi, oricum, unde 
vreau să ajung e că luna-i cam plină acum şi, dacă aşa 
afectează ea algele marine, nu poţi învinovăţi un tip ca mine că 
simte imboldul, nu-i aşa? 

— Mi-e teamă... 

— Păi, nu-i aşa? am repetat eu, încolţindu-l zdravăn. Şi am 
mai aruncat şi un „Hă, ai?” pentru a definitiva chestia. 

Dar nu se întrevedea nici o sclipire de inteligenţă în ochii 
lui. Se uitase asemenea cuiva căruia îi scăpaseră nuanțele mai 
fine şi încă se mai uita asemenea cuiva căruia îi scăpaseră 
nuanțele mai fine. 

— Mi-e teamă, domnule Wooster, că o să mă credeţi cam 
greu de cap, dar n-am nici cea mai vagă idee despre ce vorbiţi. 

Acum, că sosise clipa să-l pocnesc drept în ochi, îmi făcea 
plăcere să văd că sentimentul ăla de nervozitate care pusese 
stăpânire pe mine la început nu mai funcţiona. Nu spun că 
devenisem total nonşalant şi capabil să îndepărtez cu un 
bobârnac fire de praf de pe dantela impecabilă de Brabant de la 
manşetele mele, dar eram cu desăvârşire calm. 

Ce îmi liniştise organismul fusese faptul că îmi dădusem 
seama că într-o clipită o să fiu pe cale să strecor o dinamită sub 
scandalagiul ăsta bătrân, care o să-l înveţe că n-am fost lăsaţi 
pe lumea asta numai pentru plăcere. Când un magistrat a luat 
cinci lire de la tine pentru, dacă te gândeşti mai bine, doar un 
fleac copilăresc care ar fi fost aspru pedepsit prin ridicarea 


degetului arătător şi un scurt „Tt, ţţ!”, e întotdeauna agreabil 
să-l faci să salte ca un bob de mazăre pe o lopată încinsă. 

— Vorbesc despre mine şi Băţoasa. 

— Băţoasa? 

— Stephanie. 

— Stephanie? Nepoata mea? 

— într-adevăr. Nepoata dumneavoastră. Sir Watkyn, am 
spus eu, amintindu-mi una bună, am onoarea să vă rog să-mi 
acordati mâna nepoatei dumneavoastră. 

— Tu... ce? 

— Am onoarea să vă rog să-mi acordaţi mâna nepoatei 
dumneavoastră. 

— Nu înţeleg. 

— E foarte simplu. Vreau să mă însor cu tânăra Băţoasă. 
Ea vrea să se mărite cu mine. Sigur aţi priceput acum. Gândiţi- 
vă la alga aia marină de forma unei panglici. 

Nu se punea problema că nu făcea toţi banii. La indiciul 
„mâna nepoatei” a ţâşnit din scaun aidoma unui fazan care-şi ia 
zborul ca o rachetă. Acum s-a lăsat pe spate, făcându-şi vânt cu 
stiloul. Părea că îmbătrânise binişor. 

— Vrea să se mărite cu dumneavoastră? 

— Asta-i ideea. 

— Dar nici nu ştiam că o cunoaşteţi. 

— O, ba da. Noi doi, dacă-mi permiteţi s-o spun, am smuls 
petalele margaretelor una câte una. O, da, o ştiu pe Băţoasa, și- 
ncă cum. Păi, vreau să spun că, dacă n-ar fi aşa, n-aş vrea să 
mă însor cu ea, nu? 

Părea că îmi dă dreptate aici. A amuţit, cu excepţia unui 
sunet firav tânguitor. Mi-am mai amintit una bună. 

— N-o să pierdeţi o nepoată. O să câştigaţi un nepot. 

— Dar nu vreau nici un nepot, fir-ar al dracu! Păi, asta e 
normal. 

S-a ridicat în picioare şi a bolborosit ceva ce suna ca „Of, 
Doamne! Of, Doamne!”, s-a îndreptat spre şemineu şi a apăsat 
soneria cu deget molâu. întorcându-se la locul lui, a rămas 
ţinân-du-şi capul în palme până când majordomul a plutit 
înăuntru. 

— Butterfield, a spus el cu o voce joasă şi răguşită, caut-o 
pe domnişoara Stephanie şi spune-i că vreau să-i vorbesc. 


Apoi a urmat o pauză între acte, dar nu una atât de lungă 
cum te-ai fi aşteptat. A trecut numai vreun minut până să apară 
Băţoasa. îmi închipui că dăduse târcoale primprejur, aşteptând 
să fie chemată. A intrat cu paşi mărunți, sclipitoare şi voioasă. 

— M-ai chemat, unchiule Watkyn? O, bună, Bertie. 

— Bună. 

— Nu ştiam că eşti aici. Ai avut o discuţie agreabilă cu 
unchiul Watkyn? 

Bătrânul Bassett, care intrase iarăşi în comă, a ieşit din ea 
şi a scos un sunet ca horcăitul unui răţoi muribund. 

— Agreabilă”, a zis el, nu e adjectivul pe care l-aş alege. 
Şi-a umezit buzele pământii. Domnul Wooster tocmai m-a 
anunţat că vrea să se însoare cu tine. 

Trebuie să spun că tânăra Băţoasă şi-a interpretat rolul 
extrem de convingător. S-a zgâit la el. S-a zgâit la mine. Şi-a 
împletit degetele, înclin să cred că a şi roşit. 

— O, Bertie! 

Bătrânul Bassett şi-a rupt stiloul. Mă întrebam când o s-o 
facă. 

— Of, Bertie! Mă flatezi teribil. 

— Flatezi? Am remarcat o undă de neîncredere în vocea 
bătrânului Bassett. Ai spus „flatezi”? 

— Păi, ştii, e cel mai mare compliment pe care i-l poate 
face un bărbat unei femei. Toţi grangurii sunt de acord cu asta. 
Sunt extraordinar de măgulită şi de recunoscătoare... şi, ei bine, 
chestii din astea. Dar, Bertie, dragă, îmi pare tare rău. Teamă 
mi-e că e imposibil. 

N-aş fi bănuit că exista ceva pe lumea asta care să-l salte 
pe un individ din hău, ceva la fel de eficient ca unul dintre 
amestecurile alea matinale ale lui Jeeves, dar cuvintele astea au 
acţionat asupra bătrânului Bassett cu o repeziciune şi o forţă şi 
mai straşnică. Şezuse pe scaunul lui cumva chircit şi aiurit, un 
om distrus. Acum a sărit în picioare, cu ochii scânteietori şi 
buzele fremătătoare. Se putea vedea că speranţa îi încolţise în 
suflet. 

— Imposibil? Nu vrei să te măriţi cu el? 

— Nu. 

— El zicea că vrei. 

— Probabil se gândea la alţi doi ţipi. Nu, Bertie, dragă, nu 
se poate. Vezi tu, iubesc pe altcineva. 


Bătrânul Bassett a tresărit. 

— Hă? Pe cine? 

— Cel mai încântător bărbat din lume. 

— Presupun că îl cheamă cumva. 

— Harold Pinker. 

— Harold Pinker?... Pinker... Singurul Pinker pe care îl ştiu 


— Diaconul. Aşa e. Chiar el. 

— Il iubeşti pe diacon? 

— Ah! a spus Băţoasa, dându-şi ochii peste cap şi arătând 
ca mătuşa Dahlia când vorbise despre avantajele şantajului. 
Suntem logodiţi în secret de săptămâni întregi. 

Din atitudinea bătrânului Bassett se vădea că nu era 
pregătit să-i acorde calificativul de „veste desfătătoare”. Avea 
sprâncenele împreunate, aidoma unui mesean într-un 
restaurant, care, după ce s-a înfipt într-o duzină de stridii, îşi dă 
seama că prima care-i alunecă printre buze e stricată. Am 
observat că Băţoasa dovedise o cunoaştere subtilă a firii umane, 
dacă ai putea-o numi astfel, când îmi zisese că individul trebuia 
să fie zdravăn înduioşat înainte de a i se da vestea. Iți puteai da 
seama că împărtăşea opinia aproape unanimă a părinţilor şi 
unchilor că n-ai de ce să presari petale de trandafiri din pălărie 
pentru un diacon. 

— Ştii parohia aia pe care o ai de dat, unchiule Watkyn? 
Harold şi cu mine ne gândeam că ai putea să i-o oferi, iar apoi 
ne-am putea căsători imediat. Vezi tu, în afară de mai mulţi 
gologani, o să-l ajute să-şi dezvolte cariera. Până acum, Harold a 
muncit ferit de ochii lumii. Nu avea nici o perspectivă pe post de 
diacon. Dar stre-coară-i o parohie şi o să-l vezi cum o ia din loc. 
Nu există, practic, nici un rang la care să nu poată ajunge 
băiatul ăsta, o dată ce-şi scuipă-n palme şi se pune pe treabă. 

S-a ondulat din creştetul capului până-n picioare cu un 
entuziasm de fetişcană, dar în atitudinea bătrânului Bassett nu 
exista nici urmă de entuziasm de fetişcană. Păi, bineînţeles că 
n-ar fi avut cum să fie, dar aşa vine vorba. 

— Absurd! 

— De ce? 

— Nici prin vis... 

— De ce nu? 

— în primul rând, eşti mult prea tânără... 


— Aiurea. Trei dintre fetele care mi-au fost colege de 
şcoală s-au măritat anul trecut. Sunt ramolită în comparaţie cu 
unii dintre puradeii din ziua de azi pe care îi vezi cum merg spre 
altar încă neţinându-se bine pe picioare. 

Bătrânul Bassett a lovit cu pumnul în birou -nimerind, m- 
am bucurat să văd, pe o agrafă răsucită de prins hârtia. 
Suferinţa fizică provocată de asta l-a făcut să vorbească cu şi 
mai multă virulență. 

— Toată chestia este ridicolă şi iese complet din discuţie. 
Refuz s-o iau în considerare măcar o secundă. 

— Dar ce ai împotriva lui Harold? 

— N-am nimic, după cum te-ai exprimat tu, împotriva lui. 
Pare să-şi îndeplinească îndatoririle plin de zel şi e popular în 
parohie... 

— E un dulce. 

— Fără îndoială. 

— A jucat fotbal în echipa Angliei. 

— Foarte posibil. 

— Şi e nemaipomenit la tenis. 

— Se poate. Dar nu-i un motiv pentru care să se însoare 
cu nepoata mea. Ce avere are, dacă are, în afară de salariu? 

— Cam cinci sute pe an. 

— Câh! 

— Păi, mie nu mi se pare atât de rău. Cinci sute sunt 
mangoţi bunicei, dacă mă-ntrebi pe mine. Şi apoi, banii nu 
contează. 

— Ba contează foarte mult. 

— Chiar crezi asta, nu? 

— Sigur. Trebuie să fii cu picioarele pe pământ. 

— S-a făcut, o să fiu. Dacă preferi să mă mărit pentru 
bani, atunci o să mă mărit pentru bani. Bertie, e stabilit. la-ţi 
măsurile pentru pantalonii de ginere. 

Cuvintele ei au stârnit ceea ce e cunoscut sub numele de 
interes viu. „Ce!”-ul bătrânului Bassett şi „Hei, hai, pe toţi 
dracii!” al meu au ţâşnit la egalitate şi s-au ciocnit în aer, urletul 
meu din adâncul sufletului poate cu mai mulţi cai-putere decât 
al lui. Eram sincer înspăimântat. Experienţa m-a învăţat că nu 
ştii niciodată la ce să te aştepţi de la o fată şi, credeam eu, s-ar 
fi putut întâmpla foarte bine ca ea să ducă la bun sfârşit 
îngrozitorul proiect numai ca o demonstraţie. Nimeni nu mă mai 


poate învăţa nimic nou despre demonstraţii. In vara precedentă, 
Brinkley Court colcăia de ele. 

— Bertie se lăfăie în ei şi, aşa cum mi-ai sugerat, se poate 
şi mai rău decât să dai iama prin milioanele lui Wooster. 
Bineînţeles, Bertie dragă, mă mărit cu tine numai ca să te fac 
fericit. 

Niciodată n-o să te pot iubi aşa cum îl iubesc pe Harold. 
Dar, întrucât unchiul Watkyn are asemenea prejudecăţi 
înverşunate împotriva lui... 

Bătrânul Bassett a lovit din nou în agrafa de prins hârtie, 
dar de data asta n-a părut să bage de seamă. 

— Draga mea copilă, nu mai vorbi atât de aiurea. Greşeşti. 
Probabil m-ai înţeles complet greşit. N-am nici o prejudecată 
împotriva tână-rului Pinker. îmi place şi îl respect. Dacă chiar 
crezi că o să fii fericită ca soţie a lui, sunt ultimul care ţi-aş sta în 
cale. Sigur că da, mărită-te cu el. 

Alternativa... 

N-a mai spus nimic, ci mi-a aruncat o privire lungă şi 
înfiorătoare. Apoi, de parcă imaginea mea ar fi fost prea greu de 
îndurat pentru forţele lui plăpânde, şi-a mutat privirea, numai 
pentru a reveni şi a-mi arunca din nou una fugară. Apoi şi-a 
închis ochii şi s-a rezemat de spătarul scaunului, respirând 
hârâit. Şi cum nu părea să mă mai reţină nimic acolo, m-am 
furişat afară. Ultima oară când l-am văzut, s-a lăsat fără prea 
mult entuziasm îmbrăţişat de nepoată-sa. 

Presupun că, dacă de partea cealaltă se află un unchi ca 
sir Watkyn, îmbrăţişarea unei nepoate e o chestie pe care tinzi 
să o faci cât se poate de repede. N-a trecut mai mult de un 
minut până când Băţoasa a ieşit afară şi şi-a continuat imediat 
dansul. 

— Ce om! Ce om! Ce om! Ce om! Ce om! a spus ea, 
agitându-şi braţele şi manifestând şi alte semne de bien-etre. 
Jeeves, a explicat ea, de parcă ar fi presupus că îmi imaginez că 
se referă la recentul Bassett. A zis el oare că o să meargă? 

A zis. Şi a avut oare el dreptate? A avut. Bertie, Jeeves 
poate fi sărutat? 

— Cu siguranţă că nu. 

— Să te sărut pe tine? 

— Nu, mersi. Tot ce doresc de la tine, tânără Băţoasă, e 
caietul ăla. 


— Păi, trebuie să sărut pe cineva şi a naibii să fiu dacă am 
de gând să-l sărut pe Eustace Oates. 

S-a întrerupt. O expresie mai serioasă i-a răsărit pe mutră. 

— Eustace Oates! a repetat ea meditativ. Asta îmi 
aminteşte de ceva. în viitoarea ultimelor evenimente, am uitat 
de el. Am schimbat câteva cuvinte cu Eustace Oates chiar 
acum, Bertie, în timp ce aşteptam pe scări ca balonul să-şi ia 
zborul, şi a fost într-o oarecare măsură nemernic. 

— Unde-i caietul ăla? 

— Lasă caietul. Subiectul despre care discutăm e Eustace 
Oates şi nemernicia lui. E pe urmele mele în legătură cu chipiul 
ăla. 

— Ce? 

— Categoric. Sunt suspectul numărul unu. Mi-a spus că 
citeşte o mulţime de povestiri polițiste şi zice că primul lucru pe 
care îl face un detectiv e să se ocupe imediat de motiv. După 
aceea, de oportunitate. Şi în final de indicii. Ei bine, aşa cum a 
subliniat el, cu atitudinea aia a lui samavolnică faţă de 
Bartholomew, care încă mă mai macină, aveam bine-mersi un 
motiv şi, întrucât eram trează la momentul crimei, am avut şi 
oportunitatea. lar în ce priveşte indiciile, ce crezi că avea la el 
când l-am văzut? Una dintre mănuşile mele! A găsit-o la locul 
faptei - în vreme ce măsura urmele de pantofi sau căuta scrum 
de ţigară, presupun. îţi aminteşti că, atunci când mi-a adus 
Harold mănuşile, nu era decât una. Din câte s-ar părea, pe 
cealaltă a scăpat-o pe jos când îşi însuşea cu forţa chipiul. Un 
soi de posomorala apăsătoare m-a copleşit pe când reflectam la 
ultima manifestare a tâmpeniei lui Harold Pinker, de parcă o 
mână puternică m-ar fi pocnit în cupolă cu un ciomag. Exista un 
soi de ingeniozitate hidoasă în felul cum născocea noi metode 
de a provoca dezastre. 

— Normal! 

— Cum adică, normal? 

— Păi, a făcut-o, nu? 

— Nu-i acelaşi lucru cu a spune „normal” pe un ton 
dispreţuitor şi înfiorător de sarcastic, de parcă tu ai fi 
nemaipomenit de grozav. Nu te înţeleg, Bertie - modul în care îl 
critici tot timpul pe sărăcuţul de Harold. Credeam că ţii foarte 
mult la el. 


|” 


— Il iubesc ca pe un f. Dar asta nu îmi schimbă părerea 
că, dintre toţi tonţii cu capul plin de câlţi care au ţinut vreodată 
predici despre hiviţi şi iebusiţi, el e fruntaşul. 

— Nu are nici pe jumătate la fel de mulţi câlţi în cap ca 
tine. 

— Ba are, ca o estimare moderată, cam de douăzeci şi 
şapte de ori mai mulţi câlţi în cap decât mine. El începe de unde 
sfârşesc eu. Poate că-i cam mult spus, dar are mai mulţi câlţi în 
cap decât Gussie. 

Cu un efort vizibil, şi-a înghiţit mânia crescândă. 

— Păi, hai s-o lăsăm baltă. Chestia e că Eustace Oates e 
pe urmele mele şi trebuie să mă grăbesc şi să găsesc o 
ascunzătoare mai sigură pentru chipiul ăla decât scrinul meu. 
înainte să ştiu pe ce lume sunt, GPUL ăla o să-mi 
percheziţioneze camera. Ce loc crezi că ar fi mai bun? 

Am îndepărtat din discuţie subiectul cu un aer obosit. 

— Of, pe toţi dracii, pune-ţi mintea la contribuţie. Ca să ne 
întoarcem la tema principală, unde e caietul ăla? 

— Of, Bertie, mă tot pisezi la cap cu caietul ăla. Nu poţi 
vorbi şi despre altceva? 

— Nu, nu pot. Unde e? 

— O să râzi când îţi spun. l-am aruncat o privire severă. 

— E posibil să pot râde din nou într-o bună zidupă ce-o să 
fiu la mare distanţă de casa asta a terorii, dar n-am nici o şansă 
s-o fac atât de curând. Unde e caietul ăla? 

— Păi, dacă chiar vrei să ştii, l-am ascuns în cana pentru 
smântână. 

Îmi închipui că toată lumea a citit povestiri în care totul se 
întunecă şi începe să joace în faţa ochilor cuiva. De cum am 
auzit cuvintele astea, Băţoasa s-a întunecat şi a jucat în faţa 
ochilor mei. A fost de parcă m-aş fi uitat la o negresă 
pâlpâitoare. 

— Tu - ce? 

— L-am ascuns în cana pentru smântână. 

— De ce naiba ai făcut una ca asta? 

— O, am crezut că aşa e bine. 

— Dar cum o să-l iau? 

— Of, pe toţi dracii, pune-ţi mintea la contribuţie, a zis ea. 
Păi, pe curând, Bertie. 

A tăiat-o, iar eu m-am sprijinit fără vlagă de balustradă, 
încercând să-mi recapăt forţele după straşnica lovitură. Dar 
omenirea încă mai pâlpâia şi câteva clipe mai târziu am devenit 
conştient că un majordom pâlpâitor mi se adresa. 

— Mă scuzati, domnule. Domnişoara Madeline doreşte să 
vă spun că ar fi încântată dacă aţi putea să-i acordaţi un minut. 

M-am uitat cu un aer obosit la individ, ca cineva dintr-o 
celulă de închisoare, când temnicerul intră în zorii zilei să-l 
anunţe că plutonul de execuţie este gata. Bineînţeles că ştiam 
ce înseamnă asta. Am recunoscut bine glasul ăsta al 
majordomului - glasul Judecăţii de Apoi. Nu putea fi decât un 
singur motiv pentru care Madeline Bassett ar fi fost încântată 
să-i acord un minut. 

— O, zău? 

— Da, domnule. 

— Unde e domnişoara Bassett? 

— In salon, domnule. 

— S-a făcut. 

Mi-am făcut curaj cu vechea hotărâre a Wooster-ilor. 
Bărbia sus, spatele drept. 

— Condu-mă, i-am spus majordomului, iar majordomul m- 
a condus. 

Sunetul muzicii liniştite şi melancolice care se insinua prin 
uşa salonului pe când mă apropiam nu a reuşit să-mi lumineze 
nici un pic perspectiva generală: iar când am intrat şi am văzut- 
o pe Madeline Bassett aşezată la pian, veştejindu-se binişor pe 
tulpină, priveliştea m-a făcut aproape să mă întorc şi s-o iau la 
sănătoasa. însă mi-am înăbuşit impulsul şi am început-o cu un 
„Saltare” de probă. 

Observaţia nu i-a smuls nici un răspuns prompt. S-a ridicat 
şi probabil jumătate de minut, a rămas zgâindu-se la mine într- 
un mod cam posomorit, ca Mona Lisa într-una din dimineţile 
când necazurile de pe lume au năvălit în viaţa ei prea repede 
pentru ea. Până la urmă, tocmai când mă gândeam că mai bine 
aş încerca să continuu cu ceva despre vreme, ea a vorbit. 

— Bertie... 

Insă a fost o împuşcătură fără explozie. A ars o siguranță 
şi tăcerea s-a aşternut din nou. 


— Bertie... 

De pomană. încă un fiasco. 

Incepeam să mă simt un picuţ crispat. Am mai avut şi 
înainte o întrunire din asta, ca între surdo-muţi, astă-vară la 
Brinkley Court, dar atunci am fost în stare să destind lucrurile 
strecurând câte o mişcare de scenă în timpul pauzelor 
stânjenitoare din conversaţie. Discuţia noastră precedentă, aşa 
cum poate îţi aminteşti sau nu, a avut loc în sufrageria din 
Brinkley Court, în prezenţa unor gustări reci, şi mi-a fost de 
mare ajutor faptul că mă găseam în poziţia dt a mă repezi din 
când în când la un ou în sos sau o bucată de brânză. In absenţa 
chestiilor ăstora de mâncare, ne-am întors binişor iarăşi la priviri 
fixe şi holbate, iar asta are întotdeauna tendinţa să 
stânjenească. 

Gura ei s-a întredeschis. Mi-am dat seama că ceva ieşea la 
suprafaţă. A înghiţit de vreo două ori cu noduri şi a pornit-o bine 
din loc. 

— Bertie, am vrut să te văd... Te-am rugat să vii pentru că 
voiam să spun... Voiam să-ţi spun... Bertie, logodna mea cu 
Augustus a luat sfârşit. 

— Da. 

— Ştiai? 

— O, categoric. El mi-a zis. 

— Atunci şii de ce te-am chemat aici. Voiam să spun... 

— Da. 

— Că îmi doresc... 

— Da. 

— Să te fac fericit. 

Părea că vechiul ei necaz cu amigdalele o reţinuse, dar 
după ce şi-a mai înghiţit o dată o pereche de noduri din gât, a 
SCOS-O. 

— O să fiu soția ta, Bertie. 

Presupun că după asta, majoritatea indivizilor cu greu ar fi 
crezut că mai merită să se lupte cu inev., dar eu am făcut o 
încercare. Cu o asemenea chestiune vitală la mijloc, te-ai simți 
ca o vită încălţată dacă nu te-ai face luntre şi punte. 

— Extraordinar de frumos din partea ta, am spus eu 
politicos. Mă simt foarte mişcat de onoarea asta şi aşa mai 
departe. Dar te-ai gândit bine? Ai cugetat? Nu crezi că eşti puţin 
cam dură cu bietul Gussie? 


— Ce? După ce s-a întâmplat în seara asta? 

— A, voiam să vorbesc despre asta cu tine. Mereu am 
crezut, nu-i aşa, că în asemenea ocazii e bine, înainte de a face 
ceva drastic, să schimbi două vorbe cu un om de lume cu sare şi 
piper ca să afli informaţiile reale. Nu ar fi de dorit ca mai târziu 
să începi să-ţi frângi mâinile zicând „Of, dacă aş fi ştiut!” După 
părerea mea, toată chestia trebuie revizuită şi discutată pe larg. 
Dacă vrei să ştii ce cred, îl judeci greşit pe Gussie. 

— îl judec greşit? Când l-am văzut cu ochii mei... 

— A, dar n-ai interpretat corect. Lasă-mă să-ţi explic. 

— Nu poate exista nici o explicaţie. Să nu mai vorbim 
despre asta, Bertie. L-am scos pe Augustus din viaţa mea. Până 
astă-seară l-am văzut numai prin aburii aurii ai iubirii şi am 
crezut că e bărbatul perfect. în seara asta şi-a dat adevărata fire 
în vileag - un satir. 

— Dar exact aici voiam să ajung. Tocmai aici o dai în bară. 
Vezi tu... 

— Hai să nu mai vorbim despre asta. 

— Dar... 

— Te rog! 

M-am dezumflat. Nu poţi să faci nici un progres cu 
chestiile astea tout comprendre, cest tout pardonner dacă fata 
nu te-ascultă. 

Şi-a răsucit tărtăcuţa, fără îndoială pentru a-şi ascunde o 
lacrimă tăcută, şi a urmat un interval scurt în care ea şi-a 
tamponat ochii cu o batistă, iar eu, ferindu-mi privirea, mi-am 
înfipt botul într-un bol de pot-pourri de lângă pian. în curând a 
luat-o iar razna. 

— N-are sens, Bertie. Bineînţeles, ştiu de ce vorbeşti aşa. 
E firea aia generoasă şi blândă a ta. Nu te-ai da în lături de la 
nimic pentru a-ţi ajuta un prieten, chiar dacă asta ar însemna să 
îţi distrugi tu fericirea. Dar nimic din ce-ai putea spune nu-mi 
poate schimba părerea. Am terminat-o cu Augustus. Din seara 
asta, el o să fie numai o amintire pentru mine - o amintire care 
o să pălească din ce în ce mai mult o dată cu trecerea anilor, în 
timp ce noi doi o să devenim din ce în ce mai apropiaţi. Osă mă 
ajuţi să uit. Cu tine alături o să fiu în stare cu timpul să-l scot pe 
Augustus din sufletul meu... Şi acum presupun că mai bine mă 
duc să-i spun lui Taţi. Am tresărit. încă mai vedeam chipul tăicu- 
tului Bassett când se gândea că o să mă declare nepotul lui. O 


să fie niţeluş cam groasă, credeam eu, ca, în vreme ce încă mai 
dârdâia până în străfundul sufletului amintindu-şi că a scăpat ca 
prin urechile acului, să-i spun că eram pe cale de a deveni 
ginerele lui. Nu ţineam la tăicuţul Bassett, dar omul mai are şi 
instincte umane. 

— O, pe mătuşa mea! am zis eu. Nu face asta! 

— Dar e musai. Trebuie să afle că o să fiu soţia ta. Se 
aşteaptă să mă mărit cu Gussie de mâine în trei săptămâni. 

Am rumegat asta. Am înţeles ce voia să spună, 
bineînţeles. Trebuie să-ţi pui tatăl la curent cu chestiile astea. 
Nu poţi să laşi totul să meargă de la sine, amărâtul ăla bătrân să 
sosească la biserică cu joben pe cap şi floare la butonieră şi să 
afle că nunta nu se mai ţine şi că nimeni nu s-a ostenit să-i 
spună. 

— Păi, nu-i zice în seara asta, am insistat eu. Lasă-l să se 
liniştească puţin. Tocmai a suferit un şoc insuportabil. 

— Un şoc? 

— Da. Nu-i tocmai în apele lui. 

O expresie îngrijorată i-a apărut în ochi, făcându-i să-i iasă 
niţeluş din orbite. 

— Deci am avut dreptate. M-am gândit eu că nu e în apele 
lui când l-am văzut adineauri ieşind din bibliotecă. îşi ştergea 
fruntea şi scotea sunete ciudate şi strangulate. lar când l-am 
întrebat dacă s-a întâmplat ceva, a spus că toţi trebuie să ne 
purtăm crucea pe lumea asta, dar presupune că n-ar trebui să 
se plângă pentru că lucrurile ar fi putut să stea şi mai rău. Nu 
mi-am putut da seama la ce se referă. Apoi a zis că are de gând 
să facă o baie fierbinte, să ia trei aspirine şi să se ducă la 
culcare. Ce e? Ce s-a întâmplat? 

Mi-am dat seama că dacă i-aş fi dezvăluit întregul adevăr, 
aş fi complicat şi mai dihai o situaţie deja binişor complicată. 
Prin urmare, am pomenit numai un aspectalei. 

— Băţoasa tocmai i-a spus că vrea să se mărite cu 
diaconul. 

— Stephanie? Diaconul? Domnul Pinker? 

— într-adevăr. Bătrânul Pinker Puturosul. Şi asta l-a agitat 
binişor. Se pare că e un picuţ alergic la diaconi. 

Respira emoţionată, precum câinele Bartholo-mew 
imediat după ce a terminat de mâncat luminarea. 

— Dar... Dar... 


— Da? 

— Dar Stephanie chiar îl iubeşte pe domnul. 

Pinker? 

— O, categoric. Nu încape îndoială. 

— Dar atunci... 

Mi-am dat seama la ce se gândea şi am intervenit prompt. 

— Atunci nu poate fi nimic între ea şi Gussie, asta aveai de 
gând să spui? Exact. Asta o dovedeşte, nu-i aşa? Aici voiam să 
aduc şi eu discuţia încă de la început. 

— Dar el... 

— Da, ştiu. Dar motivele lui au fost la fel de imaculate ca 
un morman de zăpadă. Poate chiar mai inocente. O să-ţi 
povestesc totul şi sunt gata să-ţi ofer o sută de şanse la opt că, 
după ce o să termin, o să recunoşti că mai curând e demn de 
milă decât de critici. 

Pune-l pe Bertram Wooster să-ţi povestească o istorioară 
bună şi clară şi o s-o istorisească aşa cum trebuie. Pornind de la 
început, când Gussie era îngrozit de perspectiva de a trebui să 
ţină un discurs la micul dejun din ziua nunţii, i-am descris pas cu 
pas evenimentele ulterioare şi pot spune că am fost limpede ca 
naiba. Când am ajuns la ultimul capitol, o făcusem să aibă deja 
o privire un picuţ şerpuitoare, însă, hotărât lucru, în pragul 
căinţei. 

— Spui că Stephanie a ascuns carnetul în cana pentru 
smântână a lui taţi? 

— Exact în cana pentru smântână. 

— Dar în viaţa mea n-am mai auzit aşa ceva. 

— Bizar, da, dar se poate înghiţi bine-mersi, nu crezi? 
Trebuie să ţii cont de psihologia individuală. Ai putea zice că n-ai 
izbuti să ai o psihologie ca a Băţoasei nici dacă te-ar plăti 
cineva, dar totuşi e a ei. 

— Eşti sigur că n-ai inventat tu totul, Bertie? 

— De ce dracu? 

— Cunosc bine firea ta altruistă. 

— A, înţeleg ce zici. Nu, categoric nu. Asta e exact 
versiunea oficială. N-o crezi? 

— Ba da, dacă găsesc carnetul unde ai spus tu că l-a pus 
Stephanie. Cred că mai bine mă duc să văd. 

— Şi eu aş face la fel. 

— Mă duc. 


— Bine. 

A plecat în grabă, iar eu m-am aşezat la pian şi am 
început să cânt „Zilele fericite s-au întors” cu un deget. Era 
singura metodă de autoexpri-mare care părea la îndemână. Aş fi 
preferat să înfulec un ou sau două cu sos, pentru că efortul mă 
sleise de vlagă, dar, aşa cum spuneam, nu exista nici un ou cu 
sos. 

Eram revigorat până în profunzime. Mă simţeam ca un 
participant la maraton care, după ce a năduşit până-n măduva 
oaselor ore întregi, până la urmă ia panglica pe piept. Unicul 
lucru care îmi tăia un pic din avânt era gândul tainic că în casa 
asta piază-rea exista întotdeauna şansa să apară brusc ceva 
neprevăzut care să strice deznodământul fericit. Pe undeva nu 
vedeam Totleigh Towers dându-se bătut atât de uşor cum 
părea. Simţeam că sigur mai are un atu în mânecă. 

Nici nu greşeam. Când Madeline Bassett s-a înapoiat 
câteva minute mai târziu, nu ţinea nici un carnet în mână. Mi-a 
adus la cunoştinţă că nu a reuşit să descopere nici măcar vreo 
urmă de carnet în locul indicat. Şi am înţeles din afirmaţiile ei că 
încetase complet să creadă în existenţa acelui carnet. 

Nu ştiu dacă ai primit vreodată o găleată cu apă rece fix în 
cireşică. în copilărie am încasat una prin mijlocirea unui grăjdar 
cu care am avut nişte divergențe de opinie. Aceeaşi senzaţie de 
a fi pocnit drept în faţă m-a năpădit şi acum. 

Eram pus în încurcătură şi buimac. Aşa cum zisese 
polițistul Oates, prima mişcare pe care o face un individ bine 
informat când se petrec chestii ciudate este să dibuiască 
motivul şi de ce să fi spus Băţoasa că acel carnet se afla în cana 
pentru smântână când nu era acolo nu izbuteam să înţeleg. Fata 
asta mă luase peste picior cu o mână fermă, dar de ce - ăsta 
era şpilul care mă nedumereade ce mă trăsese pe sfoară? 

Mi-am dat silinţa. 

— Eşti sigură că te-ai uitat bine? 

— Foarte sigură. 

— Adică, cu atenţie. 

— Cu mare atenţie. 

— Băţoasa chiar s-a jurat că e acolo. 

— Zău? 

— Cum adică - zău? 

— Dacă vrei să ştii, nu cred că a fost nici un carnet acolo. 


— Nu crezi ce ţi-am povestit? 

— Nu, nu cred. 

Păi, bineînţeles că după asta nu mai erau multe de spus. 
Poate că am zis „O?” sau ceva de genul ăsta - nu sunt sigur - 
dar, dacă am făcut-o, a fost pe picior de plecare. M-am furişat 
către uşă şi am şters-o cam năuc, meditând. 

Ştii cum e când meditezi. Devii absorbit, concentrat. în 
afară de problema care te preocupă nu mai sesizezi nimic. 
Presupun că deja parcursesem jumătate din coridorul care 
ducea la camera mea înainte ca tămbălăul feroce care se 
desfăşura acolo să-mi pătrundă în conştiinţă, făcându-mă să mă 
opresc, să mă uit şi să ascult. 

Tămbălăul ăsta la care mă refer era un soi de tămbălău 
bubuitor, de parcă cineva bubuia în ceva. Şi abia îmi spusesem 
în sinea mea „Hei, unul care bubuie!”, când am şi văzut cine era 
cel care bubuia. Era Roderick Spode şi bubuia în nimic altceva 
decât în uşa dormitorului lui Gussie. lar în timp ce mă îndreptam 
spre el, tocmai se îndeletnicea cu încă o lovitură în tăblia de 
lemn. 

Spectacolul a avut pe dată un efect tranchilizant asupra 
sistemului meu nervos bramburit. M-am simţit ca nou. Şi vă zic 
şi de ce. 

Toată lumea, presupun, a experimentat o senzaţie de 
destindere şi uşurare când, în vreme ce primeşti numai 
răspunsuri evazive de la forţe pe care nu le poţi controla, 
descoperi brusc pe cineva pe care îţi poţi descărca sentimentele 
înăbuşite. Comerciantul bogătaş, când lucrurile merg prost, se 
răţoieşte la funcţionar. Funcţionarul se duce şi îi trage o 
săpuneală curierului. Curierul îi dă un şut pisicii. Pisica iese pe 
stradă ca să găsească o pisică mai mică, care, la rândul ei, la 
încheierea întrevederii, începe să cutreiere împrejurimile în 
căutarea unui şoarece. 

Aşa şi cu mine acum. Strâns de nas până aproape să 
pocnesc de tăicuţii Bassett, de-alde Madeline Bassett, Băţoasa 
Byng şi alţii şi hăituit ca naiba de o Soartă haină, am găsit 
alinare la gândul că-l pot încă pârli pe Roderick Spode. 

— Spode! am răcnit eu strident. 

S-a oprit cu pumnul ridicat şi a întors un chip inflamat în 
direcţia mea. Apoi, când a văzut cine i se adresase, luminiţa 
roşie i-a pierit din ochi. S-a dezumflat slugarnic. 


— Ei bine, Spode, ce-i asta? 

— O, bună, Wooster. Ce seară frumoasă. Am început să-mi 
descarc s. înăbuşite. 

— Dă-o-ncolo de seară, am spus eu. Pe cuvân-tul meu, 
Spode, asta-i prea de tot. E picătura aia care obligă omul să ia 
măsuri drastice. 

— Dar, Wooster... 

— Ce te-a apucat să scoli în picioare toată casa cu larma 
asta infernală? Ai uitat deja ce ţi-am spus, să-ţi ţii în frâu 
înclinația asta a ta de-a te apuca amocul precum un hipopotam 
furibund? Aş fi crezut, după ce ţi-am zis, că o să-ţi petreci restul 
serii în pat cu o carte bună. Dar nu. Te găsesc împrospătându-ţi 
eforturile pentru a-mi ataca şi a-mi cotonogi prietenii. Trebuie să 
te avertizez, Spode, că răbdarea mea are limite. 

— Dar, Wooster, tu nu înţelegi. 

— Ce nu înţeleg? 

— Nu ştii ce provocare am primit de la bulbucatul ăsta de 
Fink-Nottle. O expresie melancolică i s-a zugrăvit pe chip. 
Trebuie să-i sucesc gâtul. 

— N-o să-i suceşti gâtul. 

— Ei bine, o să-l zgâlţâi ca pe un şobolan. 

— Nici n-o să-l zgâlţâi ca pe un şobolan. 

— Dar spune că sunt un cretin fudul. 

— Când ţi-a zis Gussie aşa ceva? 

— N-a zis-o. A scris-o. Uite. Aici. 

În faţa ochilor mei ieşiţi din orbite, a scos din buzunar un 
carneţel maro, legat în piele. 

Reîntorcându-mă la Arhimede, felul în care a descoperit 
principiul forţelor opuse dintr-un lichid, descris de Jeeves, deşi 
pe scurt, mi-a lăsat o impresie profundă, aducându-mi în faţa 
ochilor o imagine foarte vie a ceea ce s-a întâmplat probabil 
atunci. Am izbutit să mi-l imaginez pe individ cum încerca apa 
din cadă cu degetul de la picior... cum intra înăuntru... 
scufundându-se în apă. L-am însoţit sufleteşte în toate 
formalităţile ulterioare - săpunirea buretelui, spălatul cu şampon 
pe cap, cântecul care-i iese dintre buze... 

Şi apoi, dintr-o dată, pe când intonează o notă mai înaltă, 
amuţeşte. Vocea i se stinge. Printre şiroaiele înspumate, îi poţi 
remarca ochii sclipind cu licăriri stranii. Buretele îi cade din 
strânsoare, nebăgat în seamă. Emite un țipăt triumfător „Am 


găsit! Hei! Principiul forţelor opuse!” Şi ţâşneşte afară, simţindu- 
se de milioane. 

Exact în acelaşi mod m-a afectat şi pe mine miraculoasa 
apariţie a carnetului ăstuia. A urmat o clipă identică de tăcere 
consternată, apoi ţipătul triumfător. Şi n-am nici un dubiu că, pe 
când întindeam o mână de neînfrânt, ochii îmi sclipeau cu licăriri 
stranii. 

— Dă-mi caietul ăla, Spode! 

— Da, aş vrea să te uiţi prin el, Wooster. Atunci o să vezi 
la ce mă refer. Am dat peste ăsta, a spus el, într-un mod aparte. 
Mi-a trecut prin cap că sir Watkyn s-ar simţi mai bine dacă aş 
lua eu în primire cana aia a lui pentru smântână. Au fost o 
grămadă de spargeri prin vecini, s-a grăbit el să adauge, o 
grămadă de spargeri şi uşile alea de sticlă nu sunt prea sigure. 

Aşa că... ăăă... m-am dus în camera unde îşi ţine colecţia 
şi am luat-o din vitrină. M-am mirat când am auzit că se loveşte 
ceva de pereţi înăuntru. Am deschis-o şi am găsit caietul ăsta. 
Uite, a zis el, arătând cu un deget ca o banană peste umărul 
meu. lată ce spune despre felul cum mănânc sparanghel. 

Cred că ideea lui Roderick Spode era că o să studiem 
împreună cu atenţie paginile. Când m-a văzut strecurându-mi 
caietul în buzunar, i-am sesizat sentimentul de frustrare. 

— Ai de gând să păstrezi caietul, Wooster? 

— Da. 

— Dar voiam să i-l arăt lui sir Watkyn. Şi despre el sunt 
multe acolo. 

— N-o să-i provoci lui sir Watkyn o suferinţă inutilă, Spode. 

— Poate că ai dreptate. Atunci să continuu să sparg uşa? 

— Cu siguranţă că nu, am zis pe un ton sumbru. Tot ceea 
ce trebuie să faci e s-o ştergi. 

— S-o şterg? 

— S-o ştergi. Pleacă, Spode. Vreau să fiu singur. 

L-am văzut cum dispare după colţ, apoi am ciocănit cu 
nădejde în uşă. 

— Gussie. 

Nici un răspuns. 

— Gussie, vino afară. 

— Al dracu să fiu dacă vin. 

— Vino afară, găgăuţă. Sunt Wooster. 


Dar nici măcar asta n-a produs rezultate imediate. A 
explicat mai târziu că avea impresia că era Spode care îmi imita 
cu viclenie vocea. Dar până la urmă l-am convins că eram cu 
adevărat prietenul lui din copilărie şi nimeni altul, apoi s-a auzit 
sunetul mobilei date la o parte şi numaidecât uşa s-a deschis, 
iar capul său şi-a făcut apariţia cu prudenţă, ca al unui melc 
care aruncă o privire în jurul lui după furtună. 

Nu-i nevoie să intru în detaliile scenei sentimentale care a 
urmat. Probabil c-ai mai văzut cam acelaşi lucru prin filme, când 
infanteria marină a Statelor Unite soseşte exact la tanc pentru a 
elibera garnizoana asediată. Aş putea rezuma totul spunând că 
s-a gudurat pe lângă mine. Părea să aibă impresia că l-am biruit 
pe Roderick Spode luptându-mă personal cu el şi nu merita să-l 
corectez. Strângându-i uşurel mâna în care îi vârâsem carnetul, 
l-am trimis să i-l arate Madelinei Bassett şi am pornit-o spre 
camera mea. 

Jeeves era acolo, trebăluind ceva profesional. 

Avusesem intenţia ca, la următoarea întâlnire cu el, să-l 
presez cu hotărâre până îmi spune totul, pentru că m-a supus la 
tensiunea nervoasă încordată a întrevederii mele recente cu 
tăicuţul Bassett. Dar acum l-am întâmpinat cu un zâmbet 
cordial, nu cu o mutră severă şi acră. în fond, mi-am spus în 
sinea mea, stratagema lui a târât acasă chilipirul şi în orice caz 
nu era momentul să-i fac reproşuri. Wellington nu s-a plimbat de 
colo-colo luând lumea la refec după bătălia de la Waterloo. îi 
lovea uşurel pe spate şi le făcea cinste cu băutură. 

— Aha, Jeeves! Aici erai, nu-i aşa? 

— Da, domnule. 

— Ei bine, Jeeves, poţi începe să faci bagajele. 

— Domnule? 

— Ca să ne întoarcem acasă. Plecăm mâine. 

— Deci nu vă propuneţi, domnule, să vă mai prelungiţi 
şederea la Totleigh Towers? 

Am râs vesel şi nepăsător. 

— Nu mai pune întrebări neghioabe, Jeeves. E oare 
Totleigh Towers un loc unde lumea îşi prelungeşte şederea altfel 
decât dacă n-are încotro? Şi nu mai e necesar să zăbovesc pe- 
aici. Munca mea s-a încheiat. Plecăm mâine la prima oră. Prin 
urmare, fă bagajele, aşa încât să fim în stare să o luăm din loc 
fără nici o secundă de întârziere. N-o să-ţi ia mult, nu? 


— Nu, domnule. Sunt doar două valize. Le-a tras de după 
pat şi, deschizând-o pe cea mai voluminoasă, a început să 
azvârle în ea haine şi alte chestii, în vreme ce eu, aşezându-mă 
în fotoliu, m-am apucat să îl pun la curent cu recentele 
evenimente. 

— Ei bine, Jeeves, planul ăla al tău a mers bine mersi. 

— Mă bucur teribil să aud asta, domnule. 

— Nu zic că cele întâmplate n-o să-mi bântuie visele un 
oareşce timp de acum încolo. Nu fac nici un comentariu că m-ai 
vârât într-o asemenea chestie. Spun numai că s-a dovedit a fi un 
succes. Binecuvântarea unchiului a ţâşnit cu un pocnet afară, ca 
un dop dintr-o sticlă de şampanie, iar Băţoasa şi Puturosul se 
îndreaptă spre grilajul altarului fără nici un gard la orizont. 

— Extrem de satisfăcător, domnule. Deci reacţiile lui sir 
Watkyn au fost aşa cum am prevăzut? 

— Dacă nu şi mai bine. Nu ştiu dacă ai văzut vreodată o 
corabie solidă luptând împotriva valurilor. 

— Nu, domnule. Am vizitat litoralul numai pe vreme 
liniştită. 

— Păi, cu asta a semănat când î-am adus la cunoştinţă că 
vreau să-i devin nepot prin alianţă. A arătat şi s-a comportat ca 
Epava lui Hesperus. îţi aminteşti? A navigat pe marea îngheţată, 
iar căpitanul şi-a luat micuța fiică să-i ţină companie. 

— Da, domnule. Albaştri erau ochii ei, ca floarea de in, 
obrajii ca zorii zilei, iar sufletul avea albeaţa bobocilor de 
gherghină care înfloresc în luna mai. 

— Mda. Ei bine, după cum spuneam, el s-a clătinat sub 
lovitură şi a luat apă pe la toate încheieturile. lar când a apărut 
Băţoasa şi i-a zis că totul e o greşeală şi că promesso sposol 
este de fapt bătrânul Pinker cel Puturos, uşurarea lui n-a avut 
margini. Le-a dat instantaneu consim-ţământul. Cu greu ar fi 
putut rosti mai rapid cuvintele. Dar de ce îmi pierd eu vremea 
po-vestindu-ţi toate astea, Jeeves? E numai o chestie secundară. 
lată ştirea de pe prima pagină. lată vestea care o să-i zguduie 
pe chanceliers2. Am carnetul ăla. 

— într-adevăr, domnule? 

— Da, chiar îl am. L-am găsit la Spode şi i l-am luat, iar 
Gussie chiar acum i-l arată domnişoarei Bassett şi îşi recapătă 
prestigiul ştirbit de stigmatul care planase deasupra lui. Nu m-aş 
mira să fie înlănţuiţi într-o îmbrăţişare chiar în clipa asta. 


— Ne-am dori sincer o asemenea reuşită, domnule. 

1. Logodnic (ital.). 

2. Cancelari (fr.). 

— Tu ai spus-o, Jeeves. 

— Atunci nu mai aveţi de ce să vă mai faceţi griji, 
domnule. 

— Da. Sunt năuc de uşurare. Simt de parcă o mare 
greutate s-ar fi rostogolit de pe umerii mei. Aş putea să cânt şi 
să dansez. Cred că nu există nici o îndoială că, arătându-i 
carnetul ăla, o să se rezolve totul. 

— Niciuna, aş crede, domnule. 

— Hei, Bertie, a zis Gussie, infiltrându-se în acest moment 
cu aerul cuiva care a trecut printr-o maşină de stors rufe, s-a 
petrecut un lucru îngrozitor. Nunta s-a anulat. 

M-am zgâit la individ, punându-mi mâinile în cap şi 
tremurând ca varga. 


— Anulat? 

— Da. 

— Nunta ta? -Da. 
— S-a anulat? 

— Da. 

— Cum - anulat? 
— Da. 


Nu ştiu ce ar fi făcut Mona Lisa în locul meu. Probabil 
exact ce am făcut şi eu. 

— Jeeves, am spus eu. Coniac! 

— Prea bine, domnule. 

A plecat învârtindu-se în misiunea lui caritabilă, iar eu m- 
am răsucit înspre Gussie, care bătea camera în lung şi-n lat într- 
o manieră cam buimacă, de parcă şi-ar fi pierdut vremea înainte 
de a începe să-şi smulgă paie din păr. 

— Nu mai pot îndura! l-am auzit eu mor-măind. Viaţa fără 
Madeline nu merită trăită. 

Era o atitudine uluitoare, bineînţeles, dar nu te poţi pune 
cu gusturile tipului. Pentru unii râmă, pentru alţii ciumă şi vice 
versa. Chiar şi mătuşa Agatha, mi-am amintit eu, a stârnit o 
scânteie incandescentă de pasiune în răposatul Spenser 
Gregson. 

Hoinăreala l-a adus lângă pat şi mi-am dat seama că se 
uita la cearşaful înnodat care era acolo. 


— Bănuiesc, a zis el monologând cu o voce absentă, că te 
poţi spânzura cu asta. 

Am luat hotărârea să-i întrerup neîntârziat şirul gân 
durilor. Mă obişnuisem deja mai mult sau mai puţin cu gândul că 
dormitorul meu era considerat un soi de loc de întâlnire dintre 
naţiuni, dar al dracu să fiu dacă aveam de gând să-l las să se 
preschimbe într-o pătrăţică marcată cu un X. Eram de neclintit 
în privinţa asta. 

— N-o să te spânzuri aici. 

— O să trebuiască să mă spânzur undeva. 

— Ei bine, nu te spânzuri în dormitorul meu. Şi-a ridicat 
sprâncenele. 

— Ai vreo obiecţie dacă mă aşez în fotoliul tău? 

— Dă-i bătaie. 

— Mersi. 

S-a aşezat şi s-a holbat cu o privire sfidătoare. 

— Şi acum, Gussie, am zis, o să-ţi ascult declaraţia. Ce-i 
toată aiureala asta că s-a anulat nunta? 

— S-a anulat. 

— Dar nu i-ai arătat carnetul? 

— Ba da. l-am arătat carnetul. 

— Şi a citit ce scria în el? 

— Da. 

— Păi, şi n-a tout comprendre? 

— Ba da. 

— Şi tout pardonner? 

— Da. 

— Atunci probabil că ai încurcat borcanele. Nunta nu 
poate fi anulată. 

— Ba e, îţi spun eu. Crezi că nu ştiu când o nuntă e 
anulată şi când nu e? Sir Watkyn a interzis-o. 

Asta era o perspectivă pe care nu o anticipasem. 

— De ce? V-aţi certat sau aşa ceva? 

— Da. Din cauza salamandrelor. Nu i-a plăcut că le-am pus 
în cadă. 

— Ai pus salamandre în cadă? 

— Da. 

Asemenea unui avocat nemilos interogând un martor, am 
trecut la atac. 

— De ce? 


Şi-a fluturat o mână de parcă s-ar fi întins după un pai. 

— Am spart acvariul. Acvariul din dormitorul meu. Acvariul 
de sticlă în care îmi ţin salamandrele. Am spart acvariul de sticlă 
din dormitorul meu, iar cada era singurul loc în care îmi puteam 
caza salamandrele. Ligheanul e prea mic. Salamandrele au 
nevoie de spaţiu. Aşa că le-am pus în cadă. Pentru că am spart 
acvariul. Acvariul de sticlă din dormitorul meu. Acvariul de sticlă 
în care îmi ţin... 

Mi-am dat seama că dacă îl lăsam să continue în felul 
ăsta, ar fi tinut-o aşa practic la nesfârşit, aşa încât l-am redus la 
tăcere izbind cu nădejde un vas de porțelan în polita de 
deasupra şemineului. 

— Am priceput, am zis, aruncând cioburile în şemineu. 
Continuă. Şi ce legătură are tăicuţul Bassett cu toată afacerea 
asta? 

— S-a dus să facă baie. Nu mi-a trecut deloc prin cap că 
cineva o să facă o baie atât de târziu. Şi eram în salon când a 
început să urle „Madeline, afurisitul ăla de Fink-Nottle mi-a 
umplut cada cu mormoloci!” lar mie mi-e teamă că m-am 
pierdut niţeluş cu firea. Am zbierat: „Of, pe dracu, dobitoc 
bătrân şi prost, ai grijă ce faci cu salamanadrele alea. Nu te 
atinge de ele. Tocmai fac un experiment foarte important”. 

— înţeleg. Şi apoi... 

— Am continuat spunându-i că mi-aş dori să văd dacă luna 
plină le afectează salamandrelor viaţa amoroasă. Şi o expresie 
stranie a apărut pe chipul lui, a dârdâit un pic, apoi mi-a zis că a 
scos dopul şi că toate salamandrele mele s-au dus pe scurgere. 

Cred că în acest moment ar fi preferat să se trântească pe 
pat şi să se întoarcă cu faţa la perete, dar i-am tăiat retragerea. 
Am luat hotărârea să mă menţin la res1. 

— La care tu ce ai făcut? 

— l-am tras un perdaf ca lumea. L-am înjurat cum mi-a 
venit la gură. De fapt, i-am trântit nişte înjurături pe care nici 
prin cap nu-mi trecea că le ştiu. Păreau că ies spumegând din 
subconştientul meu. La început m-a deranjat că era şi Madeline 
acolo, dar n-a trecut mult până s-o trimită la culcare şi atunci 
chiar mi-am dat frâu liber. lar când până la urmă m-am oprit să- 
mi trag sufletul, el a interzis căsătoria noastră şi a şters-o. Eu 
am sunat şi l-am rugat pe Butterfield să-mi aducă un pahar cu 
suc de portocale. 


Am tresărit. 

— Suc de portocale? 

— Am vrut să mă refac. 

— Dar suc de portocale? într-un asemenea moment? 

— De asta am simţit nevoia. Am ridicat din umeri. 

— Of, bine, am zis. 

Asta dovedeşte încă o dată, bineînţeles, ceea ce spun eu 
mereu, că mare ţi-e grădina, Doamne. 

— De fapt, şi acum mi-ar prinde bine o băutură 
răcoritoare. 

— Sticla e chiar lângă tine. 

— Mersi... Ah! Asta-i ce-mi trebuie! 

— încearcă şi din ulcior. 

— Nu, mersi. Ştiu când să mă opresc. Ei bine, asta-i 
situaţia, Bertie. N-o lasă pe Madeline să se mărite cu mine, iar 
eu mă întreb dacă există vreo cale să-l facem să se 
răzgândească. Teamă mi-e că nu există. Vezi tu, nu numai că l- 
am înjurat... 

— Cum? 

— Păi, că e un păduche, de exemplu. Şi un împuţit, cred. 
Da, sunt destul de sigur că l-am făcut un scons cu albeaţă la 
ochi. Dar asta ar putea-o ierta. De fapt necazul e că mi-am bătut 
joc de cana aia a lui pentru smântână. 

— Cana pentru smântână! 

Am vorbit brusc. Mă făcuse să mă gândesc la ceva. O idee 
începuse să-mi răsară în minte. De câtăva vreme convocasem 
toate resursele intelectului Woosterian pentru a mă ajuta să 
rezolv această problemă şi nu mi se întâmplă prea des asta fără 
să-mi clipească beculeţul. Auzindu-l pomenind de cana pentru 
smântână, creierul meu a părut subit că se zgâlţâie şi că o 
porneşte peste câmpii cu nasul în pământ. 

— Da. Ştiind cât de mult o iubeşte şi o admiră şi căutând 
cuvinte înţepătoare care să-l rănească, i-am spus că e în stil 
olandez modern. Am înţeles din remarcele lui de la cină ieri 
seară că ar fi ultimul lucru de pe lume care nu ar trebui să fie. 
„Tu şi cănile tale pentru smântână din secolul al XVIII-lea!” am 
zis eu. „Ei, aş! Stil olandez modern!” sau cam aşa ceva. Lovitura 
şi-a atins ţinta. S-a învineţit la faţă şi a rupt logodna. 


— Ascultă, Gussie, am spus. Cred că am găsit. Faţa i s-a 
luminat. îmi puteam da seama că optimismul iscat de mine 
ţopăia. Fink-Nottle ăsta avusese dintotdeauna o fire optimistă. 
Cei care cunosc discursul lui în faţa băieţilor Şcolii Secundare 
din Market Snodsbury îşi aduc aminte că a fost în general un 
apel adresat micilor puşlamale să nu se uite la partea 
întunecată a lucrurilor. 

— Da, cred că văd soluţia. Ce trebuie să faci tu, Gussie, e 
să şterpeleşti cana aia pentru smântână. 

Buzele i s-au dezlipit şi am crezut că un „Hă, ce?” o să 
iasă la iveală, dar n-a fost aşa. Doar tăcere şi câţiva bulbuci. 

— Asta e primul pas esenţial. După ce ai pus mâna pe 
cana pentru smântână, îi spui că e la tine şi-l întrebi „Ei, acum 
ce zici de asta?” Sunt convins că pentru a recupera vaca aia 
scârboasă o să-ţi îndeplinească orice dorinţă. Ştii cum sunt 
colecţionarii ăştia. Practic ţicniţi, toţi unul şi unul. Păi, unchiul 
Tom vrea obiectul ăla cu atâta îndârjire, încât e gata chiar să 
renunţe la bucătarul lui suveran, Anatole, în schimbul lui. 

— Nu cumva individul care lucra la Brinkley când am fost 
eu acolo? 

— Ba da. 

— Tipul care ne-a servit nonettes de poulet Agnes Sorell? 

— Chiar acel artist. 

— Şi vrei să zici că unchiul tău se gândeşte să renunţe la 
Anatole pentru a obţine cana asta pentru smântână? 

— O ştiu chiar din gura mătuşii Dahlia. A tras adânc aer în 
piept. 

— Atunci ai dreptate. Stratagema asta a ta le va rezolva 
cu siguranţă pe toate. Presupunând, bineînţeles, că sir Watkyn 
preţuieşte obiectul la fel de mult. 

— II preţuieşte. Nu-i aşa, Jeeves? am spus eu, adresându-i 
întrebarea pe când el se infiltra cu coniacul. Sir Watkyn Bassett 
a interzis nunta lui Gussie, i-am explicat eu, şi îi spuneam că tot 
ce are de făcut pentru a-l determina să se răzgândească e să 
pună mâna pe cana aia pentru smântână şi să refuze să i-o dea 
înapoi până nu scuipă binecuvântarea părintească. Eşti de 
acord? 

— Fără îndoială, domnule. Dacă domnul Fink-Nottle ia în 
posesie acel objet dart în cauză, se va găsi în poziţia să dicteze 
cum să stea lucrurile. Un plan foarte iscusit, domnule. 


— Mulţumesc, Jeeves. Da, nu-i rău, având în vedere că a 
trebuit să mă decid rapid şi să concep strategia pe moment. în 
locul tău, Gussie, m-aş apuca imediat de treabă. 

— Scuzaţi-mă, domnule. 

— Ai spus ceva, Jeeves? 

— Da, domnule. Eram pe cale să spun că, înainte ca 
domnul Fink-Nottle să-şi poată pune în aplicare planurile, mai 
trebuie depăşit un obstacol. 

— Care? 

— Pentru a-şi apăra interesele, sir Watkyn l-a pus pe 
polițistul Oates de pază în camera colecţiilor. 

— Ce? 

— Da, domnule. 

Fericirea a pierit de pe chipul lui Gussie şi a emis un sunet 
scrâşnit, aidoma unei plăci de gramofon care scârţăie. 

— Totuşi, eu cred că, cu ajutorul unui mic vicleşug, este 
foarte posibil să eliminăm acest factor. Mă întreb dacă vă 
amintiţi, domnule, de împrejurarea din Chufnell Hali, când sir 
Roderick Glossop a rămas încuiat în şopronul cu ceramică, iar 
eforturile dumneavoastră de a-l elibera păreau cam sortite 
eşecului din cauza faptului că polițistul Dobson staţiona afară 
lângă uşă? 

— Foarte limpede, Jeeves. 

— Am îndrăznit să sugerez că ar fi posibil să-l faceţi să-şi 
părăsească postul trimiţându-i vorbă că fata în casă, Mary, cu 
care era logodit, doreşte să discute cu el în zmeuriş. Planul a 
fost pus în aplicare şi s-a dovedit a fi un succes. 

— E-adevărat, Jeeves. Dar, am zis eu neîncrezător, nu văd 
cum se poate proceda la fel aici. Polițistul Dobson, dacă îţi 
aminteşti, era tânăr, înflăcărat, romantic - exact genul de 
individ care automat s-ar duce ţopăind în zmeuriş dacă i-ai zice 
că sunt fete acolo. Eustace Oates nu are nici urmă din zvâcul lui 
Dobson. E încărcat de ani şi lasă impresia de bărbat însurat, 
aşezat la casa lui, care mai curând ar bea o ceaşcă cu ceai. 

— Da, domnule. Polițistul Oates are, aşa cum spuneţi, o 
fire mai sobră. Dar în împrejurarea critică de acum eu v-aş 
recomanda să vă folosiţi doar de principiul chestiunii. Este 
necesar să faceţi rost de o momeală potrivită psihologiei 


individului. V-aş sugera ca domnul Fink-Nottle să-l anunţe pe 
ofiţer că i-a văzut chipiul în posesia dumneavoastră. 

— Pe legea mea, Jeeves! 

— Da, domnule. 

— înţeleg ideea. Da, straşnic. Da, o să meargă. 

Intrucât ochii sticloşi ai lui Gussie trădau faptul că nu 
izbutise să priceapă nimic, i-am explicat: 

— In seara asta, mai devreme, Gussie, o mână neştiută i-a 
şutit capacul lui gendarme, ofen-sându-l până-n străfunduri. 
Jeeves zice că două cuvinte din partea ta cum că l-ai văzut la 
mine în cameră o să-l trimită încoace săltând ca o ţi-groaică 
după puiul ei pierdut, lăsându-ţi astfel terenul liber pentru a 
acţiona. Asta-i ideea ta în esenţă, nu-i aşa, Jeeves? 

— întocmai, domnule. Gussie s-a înviorat vădit. 

— înţeleg. E o şmecherie. 

— Aşa e. Una dintre şmecherii şi nu cea mai proastă. 
Bravo, Jeeves. 

— Mulţumesc, domnule. 

— Asta o să-i vină de hac, Gussie. Spune-i că am chipiul 
lui, aşteaptă până pleacă săltând, năpusteşte-te la vitrină şi 
pune în buzunarul pantalonilor cana pentru smântână. Un 
program simplu. Şi un ţânc ar putea să-l ducă la bun sfârşit. 
Singurul meu regret, Jeeves, e că s-ar părea că-i anulează orice 
şansă mătuşii Dahlia de a obţine ea obiectul. Ce păcat că există 
o cerere atât de mare pentru el. 

— Da, domnule. Dar poate că doamna Travers, dându-şi 
seama că domnul Fink-Nottle are mai mare nevoie de el, o să 
accepte dezamăgirea într-un mod filosofic. 

— Posibil. Pe de altă parte poate că nu. Totuşi, asta e. în 
împrejurări din astea, când interesele individuale se bat cap în 
cap, cineva trebuie să tragă şi paiul cel scurt. 

— Foarte adevărat, domnule. 

— Nu se poate aştepta nimeni de la tine să împărţi tuturor 
deznodăminte fericiteadică, unul pentru fiecare. 

— Nu, domnule. 

— Lucrul cel mai important e să-l rezolvi pe Gussie. Aşa că 
şterge-o, Gussie, şi Domnul să-ţi iuţească paşii. 

Mi-am aprins o ţigară. 

— O idee foarte sănătoasă, asta, Jeeves. Cum de s-a 
întâmplat să te gândeşti la ea? 


— Ofiţerul în persoană mi-a sugerat-o, domnule, când am 
stat la taclale nu demult. Am înţeles din spusele sale că, într- 
adevăr, vă bănuieşte că aţi fi persoana care i-a sustras chipiul. 

— Pe mine? De ce naiba? Pe toţi dracii, nici nu-l cunosc 
bine. Credeam că o suspectează pe Băţoasa. 

— Iniţial, da, domnule. Şi încă este de părere că 
domnişoara Byng a fost forţa din umbră care a pricinuit furtul. 
Dar acum crede că tânăra doamnă cu siguranţă a avut un 
complice de sex masculin care a făcut munca brută. Din câte 
am înţeles, sir Watkyn îi susţine teoria. 

Mi-am amintit brusc replicile de la începutul întrevederii 
mele din bibliotecă cu tăicuţul Bassett şi acum am descoperit 
unde tintea. Re-marcele alea ale lui, care mie mi s-au părut doar 
nişte bârfe frivole, avuseseră, am sesizat eu acum, un 
subînţeles sinistru. Mă gândeam că eram ca doi băieţi care 
întorceau pe toate feţele ultima ştire senzaţională, când în tot 
acest timp nu fusese decât o anchetă sau un interogatoriu. 

— Dar ce l-a făcut să creadă că eu sunt complicele de sex 
masculin? 

— Am înţeles că ofiţerul a fost frapat de cordialitatea pe 
care a văzut-o între domnişoara Byng şi dumneavoastră, când v- 
a întâlnit pe şosea azi după-amiază, iar suspiciunile i s-au 
accentuat când a găsit mănuşa tinerei doamne la locul crimei. 

— Nu te înţeleg, Jeeves. 

— Presupune că sunteţi înamorat de domnişoara Byng, 
domnule, şi crede că aţi purtat mănuşa ei lângă inimă. 

— Dac-ar fi fost lângă inimă, cum crezi că aş fi putut s-o 
scap pe jos? 

— Opinia lui este că aţi scos-o ca să o sărutaţi, domnule. 

— Ei, hai, Jeeves. M-aş apuca eu să sărut mănuşi în clipa 
când sunt pe cale să şterpelesc chipiul unui poliţist? 

— Se pare că domnul Pinker aşa a făcut, domnule. 

Tocmai eram pe punctul să-i explic că ce ar face bătrânul 
Puturos în orice situaţie dată şi ce ar face o persoană obişnuită 
şi normală cu vreo sută de grame de creier mai mult decât un 
ceas cu cuc erau două lucruri complet diferite, când am fost 
întrerupt de reintrarea lui Gussie. îmi puteam da seama din 
vioiciunea atitudinii lui că lucrurile merseseră bine. 

— Jeeves a avut dreptate, Bertie, a zis el. A citit din 
Eustace Oates ca dintr-o carte. 


— Informaţia l-a tulburat? 

— Nu cred că am văzut vreodată vreun poliţist mai aţâţat. 
Primul lui impuls a fost să lase totul baltă şi să dea buzna aici 
imediat. 

— Şi de ce n-a făcut-o? 

— Nu s-a putut decide, având în vedere faptul că sir 
Watkyn i-a spus să stea acolo. 

l-am urmărit psihologia. Era aceeaşi cu a băiatului care 
rămâne pe puntea în flăcări, după ce toţi ceilalţi au tulit-o. 

— înţeleg atunci că procedeul va fi să-i trimită un mesaj 
tăicuţului Bassett, prin care să-i aducă la cunoştinţă faptele, iar 
apoi îi va cere permisiunea să meargă înainte. 

— Da. Mă aştept să-l ai aici în câteva minute. 

— Atunci n-ar trebui să fii aici. Ar fi mai bine să stai la 
pândă pe hol. 

— Mă duc chiar acum acolo. Am venit numai să-ţi dau 
raportul. 

— Fii gata să te furişezi înăuntru de îndată ce pleacă. 

— Da. Ai încredere în mine. Treaba o să meargă ca pe 
roate. Ai avut o idee minunată, Jeeves. 

— Mulţumesc, domnule. 

— îţi poţi închipui cât de uşurat mă simt ştiind că în vreo 
cinci minute totul o să fie în regulă. Singurul lucru de care îmi 
pare puţin cam rău acum, a zis Gussie meditativ, este că i-am 
dat bătrânului carnetul ăla. 

A aruncat afirmaţia asta înfricoşătoare cu atâta 
nonşalanţă, încât au trecut una sau două clipe până când am 
înţeles cât de importantă era. lar când am reuşit, un şoc 
zdravăn mi-a zgâlţâit organismul. A fost ca şi cum m-aş fi 
rezemat de spătarul unui scaun electric, iar autorităţile au pornit 
curentul. 

— l-ai dat carnetul! 

— Da. Chiar înainte să plec. M-am gândit că există acolo 
niscaiva apelative pe care nu i le-am spus. 

M-am sprijinit cu o mână tremurânadă de poliţa de 
deasupra şemineului. 

— Jeeves! 

— Domnule? 

— încă un coniac! 

— Da, domnule. 


— Şi nu-l mai aduce cu ţârâita în păhărelele alea de parcă 
ar fi radiu. Adu clondirul. 

Gussie mă privea cu o undă de surpriză. 

— S-a întâmplat ceva, Bertie? 

— Dacă s-a întâmplat ceva? Am lăsat să-mi scape un 
posac Ha! Păi, na-ţi-o frântă că ţi-am dres-o! 

— Cum adică? De ce? 

— Nu-ţi dai seama ce-ai făcut, biet nătărău? De pomană 
şterpeleşti acum cana aia pentru smântână. Dacă bătrânul 
Bassett a citit ce scrie în carnetul ăla, nimic n-o să-l facă să se 
răzgân-dească. 

— De ce nu? 

— Păi, ai văzut cum l-a afectat pe Spode. Presupun că pe 
tăicuţul Bassett n-o să-l încânte mai mult decât pe Spode să 
citească adevăruri domestice neplăcute despre el. 

— Dar deja a avut parte de niscaiva adevăruri neplăcute. 
Ţi-am povestit cum l-am luat la refec. 

— Da, dar ai fi putut să ieşi basma curată. Treceţi-o cu 
vederea, vă rog... vorbe la mânie... într-un mod ciudat mi-am 
pierdut cumpătul... chestii de genul ăsta. Opiniile gândite la 
rece, scrise cu grijă zi de zi într-un carnet sunt cu totul altceva. 

Mi-am dat seama că până la urmă mă făcusem înţeles. 
Paloarea verzuie i-a cuprins din nou chipul. Şi-a închis şi şi-a 
deschis gura aidoma unui peştişor exotic care vede cum sub 
nasul lui alt peştişor exotic se năpusteşte şi fuge cu un ou de 
furnică pe care pusese el primul ochii. 

— Of, fir-ar a dracu! 

— Da. 

— Ce-aş putea face? 

— Nu ştiu. 

— Gândeşte-te, Bertie, gândeşte-te! 

Asta am făcut, încordându-mă, şi am fost răsplătit cu o 
idee. 

— Spune-mi exact, am zis eu, ce s-a întâmplat la sfârşitul 
gâlcevei grosolane? l-ai înmânat carnetul. L-a frunzărit pe loc? 

— Nu. L-a vârât în buzunar. 

— Şi ai înţeles că încă mai avea intenţia să facă baie? 

— Da. 

— Atunci spune-mi asta. în care buzunar? Adică în 
buzunarul cărei haine? Cu ce era îmbrăcat? 


— Cu un halat. 

— Şi dedesubt - gândeşte-te bine, Fink-Nottle, pentru că 
totul depinde de asta - dedesubt avea cămaşă, pantaloni şi 
toate alea? 

— Da, avea pantalonii pe el. Mi-aduc aminte că am 
remarcat asta. 

— Atunci încă mai există o speranţă. După ce a plecat de 
lângă tine, probabil s-a dus la el în cameră ca să-şi lepede 
tapiţeria. Parcă ziceai că era destul de şucărit, nu? 

— Da, foarte. 

— Bine. Din câte cunosc eu firea umană, Gussie, aş crede 
că un bărbat şucărit nu umblă lelea cotrobăind prin buzunare 
după carnete şi cufundându-se în lectura lor. Se descotoroseşte 
de veşmintele sale şi o tuleşte spre salle de bain. Caietul 
probabil că încă se află în buzunarul halatului - pe care l-a 
azvârlit, fără îndoială, pe pat sau pe un scaunşi tot ce ai de făcut 
e să intri repejor la el în cameră şi să-l iei. 

Presupusesem că gândirea asta limpede o să iste un țipăt 
de veselie şi o explozie sinceră de mulţumiri. în schimb, el doar 
şi-a târşâit picioarele plin de îndoială. 

— Să intru repejor la el în cameră? 

— Da. 

— Dar, pe toţi dracii! 

— Acum ce mai e? 

— Eşti sigur că nu se poate altfel? 

— Bineînţeles că nu. 

— înţeleg... N-ai vrea s-o faci tu în locul meu, Bertie? 

— Nu, n-aş vrea. 

— Mulţi ţipi ar vrea să-şi ajute un vechi coleg de şcoală. 

— Mulţi ţipi sunt nişte nătărăi. 

— Ai uitat cum era la scumpa noastră şcoală? 

— Da. 

— Nu-ţi aduci aminte când am împărţit cu tine ultima mea 
ciocolată cu lapte? 

— Nu. 

— Ei bine, eu da, şi-atunci mi-ai zis că dacă vreodată o să 
ai ocazia să faci ceva pentru mine... Dar dacă obligaţiile astea, 
pe care unii le consideră sacre, nu înseamnă nimic pentru tine, 
presupun că nu mai e nimic de spus. 


A mai zăbovit o vreme, ocupându-se cu treaba pisicii din 
zicală, apoi, scoțând din buzunarul de la piept o fotografie a 
Madelinei Bassett, s-a zgâit la ea concentrat. Părea să fie 
obiectul de care avea nevoie pentru a-şi lua inima-n dinţi. Ochii i 
s-au luminat. Chipul şi-a pierdut expresia de peşte. A ieşit afară 
din cameră pentru a se întoarce imediat, trântind uşa după el. 

— Hei, Bertie, Spode e acolo, afară! 

— Şi ce dacă. 

— S-a repezit la mine. 

— S-a repezit la tine? 

M-am încruntat. Sunt o persoană răbdătoare, dar am 
limitele mele. Părea incredibil, după tot ce îi spusesem, ca 
Roderick Spode să se mai afle încă în ring. M-am dus la uşă şi 
am deschis-o brusc. Era exact cum îmi zisese Gussie. Individul 
stătea la pândă. 

S-a cocârjat niţeluş când m-a văzut. M-am adresat lui cu o 
asprime glacială în voce. 

— Pot face ceva pentru tine, Spode? 

— Nu. Nu, nimic, mersi. 

— Dă-i bătaie, Gussie, am spus eu şi am rămas urmărindu- 
| cu o privire protectoare în timp ce aluneca pe după gorila 
umană şi dispărea de-a lungul coridorului. Apoi m-am răsucit 
către Spode. 

— Spode, am spus cu o voce măsurată, ţi-am zis sau nu ți- 
am zis să-l laşi în pace pe Gussie? 

M-a privit rugător. 

— N-ar fi posibil să găseşti o cale de a mă lăsa să-i fac 
ceva, Wooster? Măcar să-i trag un şut zdravăn în coaste? 

— în nici un caz. 

— Ei bine, cum zici tu, bineînţeles. S-a scărpinat pe obraz 
nemulţumit. Ai citit carnetul ăla, Wooster? 

— Nu. 

— Spune că mustaţa mea e ca o pată decolorată şi 
ştearsă lăsată de o gânganie storcită pe partea laterală a unei 
chiuvete. 

— întotdeauna a fost un tip cu înclinații spre poezie. 

— Şi că felul cum mănânc eu sparanghel strică toată 
concepţia cuiva conform căreia Omul ar fi cea mai înaltă creaţie 
a Naturii. 


— Da, asta mi-a povestit, mi-aduc aminte. Şi cam are 
dreptate. Am remarcat şi eu la cină. Ce ai tu de făcut pe viitor, 
Spode, e să laşi leguma să cadă încetişor în hău. la-o uşurel. Nu 
te repezi, încearcă să-ţi aminteşti că eşti o fiinţă umană, nu un 
rechin. 

— Ha, ha! „O fiinţă umană, nu un rechin.” Deşteaptă 
chestie, Wooster. Foarte amuzantă. 

Încă mai chicotea, deşi mi se părea că nu chiar din toată 
inima, când Jeeves şi-a făcut apariţia cu o carafă pe tavă. 

— Coniacul, domnule. 

— Era şi timpul, Jeeves. 

— Da, domnule. îmi cer încă o dată scuze că am întârziat. 
Am fost reţinut de polițistul Oates. 

— 0? lar ai stat la taclale cu el? 

— Nu tocmai la taclale, domnule, ci mai degrabă să-i 
opresc şuvoiul de sânge. 

— Sânge? 

— Da, domnule. Ofiţerul a suferit un accident. Supărarea 
mea de moment s-a evaporat, fiind înlocuită de o voioşie 
sumbră. Viaţa la Totleigh Towers mă înrăise, tocându-mi 
sentimentele mai nobile, şi vestea că polițistul Oates a suferit 
accidente nu mi-a stârnit decât satisfacţie. într-adevăr, numai 
un singur lucru mi-ar fi făcut mai multă plăcere - dacă mi s-ar fi 
adus la cunoştinţă că sir Watkyn Bassett a alunecat pe săpun şi 
a căzut în cap în cadă. 

— Ce s-a întâmplat? 

— A fost atacat pe când încerca să recupereze de la un 
hoţ nocturn cana pentru smântână a lui sir Watkyn Bassett, 
domnule. 

Spode a scos un țipăt. 

— Doar n-a fost furată cana pentru smântână?! 

— Ba da, domnule. 

Era evident că Roderick Spode fusese profund afectat de 
vestea asta. Faţă de cana pentru smântână avusese o atitudine 
protectoare încă de la început, dacă-ţi aminteşti. Fără a zăbovi 
să audă mai multe, şi-a luat picioarele la spinare, iar eu l-am 
însoţit pe Jeeves în cameră, în aşteptarea altor detalii. 

— Ce s-a întâmplat, Jeeves? 


— Ei bine, domnule, a fost cam dificil să scot de la ofiţer o 
poveste coerentă, dar am înţeles că s-a pomenit că se simte 
agitat şi îngrijorat... 

— Fără îndoială fiindcă nu a putut lua legătura cu tăicuţul 
Bassett care, după cum ştim, face baie, pentru a obţine 
permisiunea să-şi părăsească postul şi să urce până aici după 
chipiul său. 

— Fără îndoială, domnule. Şi, fiind agitat, a simţit nevoia 
arzătoare să fumeze o pipă. Neavând chef totuşi să-şi asume 
riscul de a fi prins că fumează în timpul serviciului - aşa cum s- 
ar fi întâmplat dacă ar fi făcut-o într-o încăpere închisă, unde 
fumul ar fi persistata ieşit în grădină. 

— Ager, Oates ăsta. 

— A lăsat uşa de sticlă deschisă. Şi puţin mai târziu, 
atenţia i-a fost atrasă de un sunet neaşteptat ce venea din 
interior. 

— Ce fel de sunet? 

— Sunet de paşi furişaţi, domnule. 

— Adică cineva păşea pe furiş, nu? 

— întocmai, domnule. Urmat de spargerea sticlei. S-a 
năpustit imediat înapoi în cameră-care era, bineînţeles, 
cufundată în întuneric. 

— De ce? 

— Pentru că stinsese lumina, domnule. Am încuviinţat din 
cap. Pricepusem ideea. 

— Sir Watkyn îi poruncise să stea de pază pe întuneric 
pentru a-i lăsa hoţului impresia că în acea cameră nu era 
nimeni. 

Am încuviinţat încă o dată din cap. Era o tactică perfidă, 
dar exact ceea ce i-ar fi trăsnit prin cap unui exmagistrat. 

— S-a repezit la vitrina în care fusese pusă cana pentru 
smântână şi a aprins un băț de chibrit. Care s-a stins aproape 
imediat, dar nu înainte de a se convinge că acel objet dart 
dispăruse. Şi încă se mai străduia să se obişnuiască cu gândul, 
când a auzit o mişcare şi, răsucindu-se, a zărit o siluetă neclară 
care se strecura afară pe uşa de sticlă. A urmărit-o în grădină, o 
prinsese din urmă şi probabil ar fi reuşit în curând să aresteze 
pe cineva, când din întuneric a ţâşnit o siluetă neclară. 

— Aceeaşi siluetă neclară? 

— Nu, domnule. Alta. 


— Văd că e o noapte propice pentru siluete neclare. 

— Da, domnule. 

— Mai bine le-ai spune Pat şi Mike, că altfel o să ne 
încurcăm. 

— Poate A şi B, domnule? 

— Dacă preferi, Jeeves. Prinsese din urmă silueta A, ziceai, 
când silueta B a ţâşnit din întuneric... 

— Şi i-a tras un pumn în nas. 

Am scos o exlamaţie. Chestia încetase să mai fie un 
mister. 

— Bătrânul Puturos! 

— Da, domnule. Fără îndoială, domnişoara Byng, din 
greşeală, a uitat să-l pună la curent cu faptul că a survenit o 
schimbare în planurile din seara aceasta. 

— Şi stătea la pândă acolo în aşteptarea mea. 

— Aşa am fi dispuşi să credem, domnule. Am tras adânc 
aer în piept, cu gândurile-mi roind în jurul trompei rănite a 
ofițerului. Asta-mi era Bertram Wooster, simţeam eu, orice-ar fi, 
aşa cum s-ar zice. 

— Agresiunea i-a distras atenţia ofițerului, iar cel pe care îl 
urmărea a reuşit să scape. 

— Ce s-a întâmplat cu Puturosul? 

— Când şi-a dat seama de identitatea ofițerului, şi-a cerut 
scuze, domnule. Apoi s-a retras. 

— Nu-l învinovăţesc. O idee bunicică, de fapt. Păi, nu ştiu 
ce să zic de asta, Jeeves. De silueta asta neclară. Mă refer la 
silueta neclară A. Cine ar fi putut fi? Oates are vreo opinie în 
privinţa asta? 

— O opinie foarte fermă, domnule. Este convins că aţi fost 
dumneavoastră. 

M-am zgâit la el. 

— Eu? De ce mama dracu tot ce se petrece în casa asta 
blestemată trebuie să aibă de-a face cu mine? 

— Şi are intenţia ca, imediat cum izbuteşte să obţină 
acordul lui sir Watkyn, să vină aici şi să vă percheziţioneze 
camera. 

— Oricum avea de gând s-o facă, pentru chipiu. 

— Da, domnule. 

— O să fie foarte distractiv, Jeeves. O să fie amuzant să-i 
vedem pe cretinii ăştia doi cum cotrobăie pe-aici, simțindu-se 


din ce în ce mai fraieri pe măsură ce minutele zboară, iar ei nu 
găsesc nimic. 

— Foarte agreabil, domnule. 

— lar când percheziţia o să ia sfârşit, iar ei or să stea aici 
buimaci, bolborosind scuze neconvingătoare, o să-mi scot şi eu 
pârleala un pic. O să-mi împreunez braţele pe piept şi o să-mi 
îndrept ţinuta... 

De afară s-au auzit zgomotele de copite ale unei rubedenii 
în galop şi mătuşa Dahlia a intrat vâjâind pe uşă. 

— Na, vâră asta pe undeva, tinere Bertie, a gâfâit ea, 
părând să aibă probleme cu respiraţia. 

Şi spunând asta, mi-a pus în braţe cana pentru smântână. 

În recenta mea descriere a scenei în care sir Watkyn 
Bassett s-a clătinat sub lovitură când a auzit că vreau să mă 
căsătoresc cu cineva din familia lui, i-am comparat bâiguielile, 
dacă-ţi aminteşti, cu horcăitul unui răţoi muribund. Acum aş fi 
putut să-i fiu frate geamăn răţoiului ăsta, căci eram la fel de 
copleşit de durere. Pentru câteva clipe am rămas pe loc, 
măcăind firav. Apoi, cu un efort zdravăn de voinţă mi-am venit 
în fire şi am încetat să mai imit pasărea. M-am uitat la Jeeves. El 
s-a uitat la mine. N-am comunicat altfel decât prin limbajul 
privirilor, dar simţurile sale antrenate i-au permis să-mi citească 
cu precizie gândurile. 

— Mulţumesc, Jeeves. 

l-am luat clondirul şi am dat pe gât cam treizeci de mililitri 
de băutură spirtoasă. Apoi, după ce mi-a trecut ameţeala, mi- 
am aţintit privirea asupra rubedeniei vârstnice, care se odihnea 
în fotoliu. 

Este un fapt aproape unanim recunoscut, atât în Clubul 
Trântorilor, cât şi în alte părţi, că Bertram Wooster, când are de- 
a face cu sexul opus, manifestă invariabil o atitudine cumsecade 
şi cavalereascăe ceea ce auzi uneori c-ar fi descris drept un 
cavaier parjau geruu. m adevărat că la vârsta de şase ani, pe 
când aveam sângele iute, i-am ars odată una zdravănă doicii 
mele peste mot cu strachina, dar n-a fost decât o scăpare 
temporară. De atunci, deşi puţini bărbaţi au fost supuşi la 
încercări mai grele decât mine de către sexul opus, n-am ridicat 
niciodată mâna să dau în vreo femeie. Şi nu pot sugera mai bine 
emoţiile mele din acel moment decât spunând că, deşi sunt un 
preux chevalieril, a fost cât pe ce să ridic mâna şi să las o 


mătuşă venerată s-o ia pe coajă într-o parte a scăfârliei cu un 
elefant din papier mâche - singurul obiect de pe polita de 
deasupra şemineului pe care îl lăsase încă intact iureşul turbat 
al vieţii la Totleigh Towers. 

Ea, pe când lupta asta se dădea în sufletul meu, era 
nespus de veselă. De îndată ce şi-a recăpătat suflul, a început 
să trâncănească cu o voioşie lipsită de griji care m-a străpuns 
aidoma unui cuţit. Din atitudinea ei se vădea că, luân-du-se de 
mână cu răposatul Diamond, habar n-avea de ceea ce făcuse. 

— O goană zdravănă ca asta, spunea ea, n-am mai avut 
de când am ieşit cu Berks and Bucks2. Nici o oprire de la început 
până la sfârşit. Un sport britanic corect, de cea mai bună 
calitate, însă a fost cât p-aci, Bertie. Am simţit în ceafă 
respiraţia fierbinte a poliţistului. Dacă un detaşament de diaconi 
n-ar fi ţăşnit din ascunzătoare şi nu mi-ar fi dat o mână de ajutor 
la momentul oportun, m-ar fi prins. Păi, Dumnezeu să 
binecuvânteze clerul, aş zice. O mulţime de bărbaţi 

1. Brav cavaler (fr.). 

2. Club de vânătoare. 

aleşi. Dar ce naiba fac poliţiştii pe aici? Nimeni nu mi-a 
pomenit de vreun poliţist. 

— Ala era polițistul Oates, vigilentul apărător al păcii din 
Totleigh-in-the-Wold, am replicat eu, stăpânindu-mă din 
răsputeri ca nu cumva să urlu ca o bocitoare şi să sar până-n 
tavan. Sir Watkyn Bassett l-a pus să stea în cameră şi să-i 
păzească catrafusele. Stătea la pândă. Eu eram musafirul pe 
care îl aştepta. 

— Mă bucur că n-ai fost tu musafirul aşteptat. Situaţia te- 
ar fi depăşit complet, bietul de tine. Te-ai fi pierdut cu firea şi ai 
fi rămas pe loc ca un cangur împăiat, ai fi fost o pradă uşoară. 
Nu mă deranjează să-ţi spun că, atunci când individul ăla a 
intrat brusc pe uşă, chiar şi eu am încremenit pentru o clipă. 
Totuşi, totul e bine când se termină cu bine. 

Am înclinat sumbru din cap. 

— Greşeşti, bătrâna mea indusă în eroare. Nu se termină, 
ci abia începe. Tăicuţul Bassett e pe cale să-şi întindă plasa. 

— N-are decât. 

— Şi când el şi polițistul o să vină şi o să-mi 
percheziţioneze camera? 

— N-o să facă ei una ca asta. 


— Ba da. în primul rând, ei cred că chipiul lui Oates se află 
aici. In al doilea rând, după părerea ofițerului, transmisă mie de 
către Jeeves, care a auzit-o chiar din gura lui în timp ce-i oprea 
şuvoiul de sânge, eu am fost cel pe care l-a urmărit. 

Veselia i-a intrat în declin. Mă aşteptam să se întâmple 
aşa. înainte zâmbise. Nu mai zâmbea. Privind-o stăruitor, mi-am 
dat seama că tenta ei înnăscută de hotărâre fusese umbrită de 
paloarea gândului. 

— Hm! Cam neplăcut. 

— Foarte. 

— Dacă o să găsească aici cana pentru smân-tână, s-ar 
putea să fie cam greu de explicat. 

S-a ridicat în picioare şi a spart îngândurată elefantul. 

— Principala chestie, a zis ea, e să nu ne pierdem capul. 
Trebuie să ne întrebăm: „Ce-ar fi făcut Napoleon?” Asta era 
grozav într-o criză. Avea creier. Trebuie să facem o chestie 
foarte deşteaptă, foarte şmecheră, care să-i năucească total pe 
ticăloşii ăia. Păi, haide, aştept sugestii. 

— Eu zic să te cari fără întârziere şi să iei cu tine vaca aia 
afurisită. 

— Şi pe scară să dau nas în nas cu echipa de percheziţie! 
Nici gând. Ai vreo idee, Jeeves? 

— Deocamdată nu, doamnă. 

— Nu poţi afla repede vreun secret ruşinos despre sir 
Watkyn, aşa cum ai făcut cu Spode? 

— Nu, doamnă. 

— Nu, presupun c-ar fi prea mult. Atunci ar trebui să 
ascundem undeva obiectul. Dar unde? Vechea problemă, 
bineînţelesaia care le face viaţa atât de grea criminalilor - ce să 
faci cu cadavrul. Presupun că vechiul truc cu Scrisoarea Furată 
nu ţine, nu? 

— Doamna Travers face aluzie la cunoscuta povestire a lui 
Edgar Allan Poe, domnule, a spus Jeeves, dându-şi seama că 
eram pe dinafară. Este vorba despre furtul unui document 
important, iar personajul care l-a obţinut a păcălit poliţia 
punându-l la vedere pe un suport pentru scrisori, teoria lui fiind 
că ceea ce sare în ochi este adesea trecut cu vederea. Fără 
îndoială, doamna Travers vrea să sugereze să punem obiectul 
pe polita de deasupra şemineului. Am râs cavernos. 


— Uită-te la poliţa de deasupra şemineului. E ca o preerie 
bătută de vânturi. Orice-ai pune acolo ţi-ar sări în ochi ca un 
deget mare inflamat. 

— Da, e adevărat, a fost silită să recunoască mătuşa 
Dahlia. 

— Pune drăcovenia aia în valiză, Jeeves. 

— Nu-i bine. Sigur o să se uite acolo. 

— Mai mult ca un paliativ, am explicat eu. Nu mai suport 
s-o am în faţa ochilor. Vâr-o înăuntru, Jeeves. 

— Prea bine, domnule. 

A urmat o tăcere şi, imediat după ce mătuşa Dahlia a rupt- 
o pentru a spune ce-ar fi dacă am baricada uşa şi am rezista 
asediului, de pe coridor s-a auzit zgomot de paşi ce se apropiau. 

— Au venit, am zis. 

— Mi se pare că sunt grăbiţi, a spus mătuşa Dahlia. 

Avea dreptate. Erau paşi în goană. Jeeves s-a dus la uşă şi 
s-a uitat afară. 

— E domnul Fink-Nottle, domnule. 

Şi în următorul moment, Gussie a intrat vertiginos. 

O singură privire era de ajuns pentru a dezvălui unor ochi 
ageri că nu fugise numai pentru a face mişcare. Ochelarii îi 
luceau într-un mod hăituit, iar părul lui arăta mai răvăşit decât 
blana unui porc spinos agitat. 

— Te deranjează dacă mă ascund aici până pleacă trenul 
din zori, Bertie? a zis el. E bine şi sub pat. N-o să te incomodez. 

— Care-i baiul? 

— Sau, şi mai bine, cearşaful înnodat. Asta îmi trebuie. 

Un fornăit ca o mitralieră ne-a indicat că mătuşa Dahlia nu 
era în toane ospitaliere. 

— Pleacă de-aici, Spink-Bottle, împuţitule, a zis ea laconic. 
Eram în toiul unei discuţii. Bertie, dacă dorinţele unei mătuşi au 
vreo importanţă pentru tine, calcă-l pe individul ăsta în picioare 
şi dă-l afară târându-l de urechi. 

Am ridicat o mână. 

— Stai! Vreau să aflu ce s-a întâmplat. Nu te mai juca cu 
cearşafurile alea, Gussie, şi explică-mi. lar te urmăreşte Spode? 
Pentru că dacă e aşa... 

— Nu Spode. Sir Watkyn. 

Mătuşa Dahlia a fornăit încă o dată, ca cineva care dă un 
bis la cererea publicului. 


— Bertie... 

Am ridicat altă mână. 

— O clipă, bătrână strămoaşă. Cum adică sir Watkyn? De 
ce sir Watkyn? De ce naiba te fugăreşte? 

— A citit carnetul. 

— Ce?! 

— Da. 

— Bertie, sunt doar o femeie plăpânadă... 

Am ridicat a treia mână. Nu era momentul să ascult 
mătuşi. 

— Continuă, Gussie, am spus eu pe o voce plată. 

Şi-a scos ochelarii şi i-a şters cu o batistă tremurândă. 
Puteai să-ţi dai seama că era un bărbat care tocmai trecuse prin 
foc şi pară. 

— După ce-am plecat de la tine, m-am dus la el în cameră. 
Uşa era întredeschisă, iar eu m-am strecurat înăuntru. Şi după 
ce am intrat, am descoperit că până la urmă nu se dusese să 
facă baie. Şedea pe pat îmbrăcat în lenjerie intimă, citind 
carnetul. S-a uitat în sus şi privirile ni s-au întâlnit. N-ai idee ce 
şoc îngrozitor am avut. 

— Ba da, am. Odată am trecut şi eu printr-o experienţă 
similară cu rev. Aubrey Upjohn. 

— A urmat o tăcere lungă şi înfiorătoare. Apoi a emis un 
soi de sunet gâlgâitor şi s-a ridicat în picioare schimonosindu-se. 
A făcut un salt în direcţia mea. Am şters-o. A venit după mine. 
Am alergat umăr la umăr pe scară, dar, pe când traversam 
holul, s-a oprit să ia o cravaşa şi asta mi-a permis să iau un 
avans bunicel, pe care... 

— Bertie, a zis mătuşa Dahlia, sunt doar o femeie 
plăpândă, dar dacă nu striveşti gângania asta şi nu-i arunci 
afară rămăşiţele, o să văd eu ce-mi rămâne de făcut. Cele mai 
formidabile chestiuni atârnă în balanţă... încă n-am decis care 
va fi planul nostru de acţiune... Orice secundă e prețioasă... iar 
el vine aici şi ne povesteşte viaţa lui. Spink-Bottle, boţ de brânză 
puturoasă, bulbucată şi hidoasă, o iei din loc sau nu? 

La vârstnica mea rudă de sânge, când e agitată, există o 
putere implacabilă, care în general te face să o asculţi. Mulţi mi- 
au zis că, pe vremea când mergea la vânătoare, putea să-şi facă 
respectate dorinţele pe cuprinsul a două ogoare şi vreo două 
crânguri. Cuvântul „nu” i-a plecat de pe buze asemenea unei 


bombe puternice, l-a pălit între ochi pe Gussie care a sărit 
douăzeci de centimetri în sus. Când a revenit pe teren solid, 
avea o atitudine împăciuitoare şi pacifistă. 

— Da, doamnă Travers. Imediat plec, doamnă Travers. în 
clipa când o să fie gata cearşafurile, doamnă Travers. Dacă tu şi 
Jeeves o să ţineţi de capătul ăsta, Bertie... 

— Vrei ca ei să te lase în jos pe fereastră cu un cearşaf? 

— Da, doamnă Travers. Apoi pot să împrumut maşina lui 
Bertie şi să plec la Londra. 

— Dar suntem cam sus. 

— O, nu prea sus, doamnă Travers. 

— Ai putea să-ţi frângi gâtul. 

— O, nu cred, doamnă Travers. 

— Dar ai putea, l-a contrazis mătuşa Dahlia. Haide, Bertie, 
a spus ea, glăsuind cu un entuziasm autentic, grăbeşte-te. Lasă- 
| pe omul ăsta în jos cu cearşaful, poţi? Ce mai aştepţi? 

M-am răsucit către Jeeves. 

— Eşti gata, Jeeves? 

— Da, domnule. A tuşit cu blândeţe. Şi poate, dacă 
domnul Fink-Bottle pleacă cu maşina dumneavoastră la Londra, 
ar putea să ia şi valiza dumneavoastră cu el şi s-o lase la 
apartament. 

Am rămas cu gura căscată. La fel şi mătuşa Dahlia. M-am 
zgâit la el. La fel şi mătuşa Dahlia. Privirile ni s-au întâlnit şi în 
ochii ei am zărit aceeaşi venerație respectuoasă pe care, fără 
îndoială, o vedea şi ea într-ai mei. 

Eram copleşit. Cu o clipă în urmă, fusesem posomorit, 
încredinţat fiind că nimic nu mă mai putea scoate din bucluc. 
Deja mi se părea că îl aud cum îşi flutură aripile. Şi acum asta! 

Mătuşa Dahlia, vorbind despre Napoleon, susţinuse că era 
grozav într-o criză, dar eu mă simţeam gata să bag mâna-n foc 
că nici măcar Napoleon nu l-ar fi putut întrece în găselniţa asta 
splendidă. încă o dată, aşa cum se întâmplase deseori în trecut, 
el înregistrase un succes şi merita o ţigară sau o nucă de cocos. 

— Da, Jeeves, am spus, vorbind cu o oareşcare dificultate, 
aşa e. Ar putea, nu-i aşa? 

— Da, domnule. 

— Nu te deranjează să iei valiza asta a mea, Gussie, nu? 
Dacă împrumuţi maşina de la mine, va trebui să plec cu trenul. 


Plec şi eu mâine dimineaţă. Şi n-are sens să car după mine 
multe bagaje. 

— Bineînţeles. 

— O să-ţi dăm drumul pe cearşaf şi o să aruncăm valiza 
după tine. Totu-i gata, Jeeves? 

— Da, domnule. 

— Atunci hop a sus! 

Nu cred c-am asistat vreodată la o ceremonie care să 
producă atât de multă plăcere generală tuturor celor implicaţi. 
Cearşaful nu s-a rupt, lucru care i-a plăcut lui Gussie. Nimeni n-a 
venit să ne întrerupă, lucru care mi-a plăcut mie. Mai apoi, când 
am aruncat valiza, i-a căzut în cap lui Gussie, lucru care a 
încântat-o pe mătuşa Dahlia. Cât despre Jeeves, se putea vedea 
că bărbatului cel credincios îi gâdila amorul propriu faptul că 
reuşise să se regrupeze şi să-şi salveze tânărul stăpân din 
pericol. Motoul lui este „De serviciu”. 

Emoţiile furtunoase prin care trecusem, într-un mod deloc 
nefiresc, mă sleiseră de puteri şi m-am bucurat când mătuşa 
Dahlia, după ce-a ţinut un discurs impetuos în care şi-a exprimat 
recunoştinţa faţă de apărătorul nostru cu cuvinte meşteşugite, a 
zis că o să-şi ia picioarele la spinare ca să vadă ce se petrece şi 
în tabăra inamică. Plecarea ei mi-a permis să mă cufund în 
fotoliul pe care, dacă ar fi rămas, l-ar fi ocupat fără doar şi poate 
nu se ştie câtă vreme. M-am trântit pe scaunul tapiţat şi am 
emis un suspin direct din străfundul inimii. 

— Deci asta e, Jeeves! 

— Da, domnule. 

— încă o dată gândirea ta cea ageră a prevenit dezastrul 
care se întrevedea la orizont. 

— Este foarte amabil din partea dumneavoastră să 
spuneţi aceasta, domnule. 

— Nu amabil, Jeeves. Zic numai ce-ar zice orice om cu 
minte. Nu m-am amestecat şi eu în discuţie când a vorbit 
mătuşa Dahlia, pentru că mi-am dat seama că ea voia să fie 
singură pe scenă, dar poţi să mă crezi că subscriam în tăcere la 
fiecare sentiment pe care îl descria. Eşti unicat, Jeeves. Ce 
număr porţi la pălărie? 

— Numărul opt, domnule. 

— Aş fi zis că mai mult. Unsprezece sau doisprezece. 


Am sorbit un strop de coniac şi m-am delectat 
rostogolindu-l din belşug în jurul limbii. Era minunat să mă 
destind după stresul şi tensiunea la care fusesem supus. 

— Ei bine, Jeeves, a fost o încercare cam grea, nu? 

— Teribil de grea, domnule. 

— începi să-ţi faci o idee despre cum se simţea probabil 
micuța fiică a căpitanului de pe Hesperus. 

Totuşi, presupun că încercările şi chinurile astea fac bine 
la caracter. 

— Fără îndoială, domnule. 

— II întăresc. 

— Da, domnule. 

— însă n-aş putea spune că îmi pare rău că totul s-a 
terminat. Ce-i mult nu-i bun. Şi se vede că totul s-a terminat. 
Chiar şi casa asta sinistră sigur nu mai poate avea cu ce să mă 
zguduie. 

— îmi închipui că nu, domnule. 

— Nu, ăsta-i sfârşitul. Totleigh Towers şi-a jucat cartea şi 
în cele din urmă avem o poziţie destul de bună. Mulţumitor, 
Jeeves. 

— Foarte mulţumitor, domnule. 

— Fii sigur că-i aşa. Continuă cu bagajele. Vreau să termin 
cu asta şi să mă duc la culcare. 

A deschis valiza cea mică, iar eu mi-am aprins o ţigară şi 
am început să subliniez ce lecţie morală avem de învăţat de pe 
urma întregii tărăşenii. 

— Da, Jeeves, „mulţumitor” e bine zis. Cu puţin timp în 
urmă, atmosfera era încărcată de depresii majore, dar acum te 
poţi uita la nord, la sud, la est şi la vest fără să zăreşti nici 
măcar un norişor la orizont - cu excepţia faptului că nunta lui 
Gussie încă e anulată şi n-ai ce să-i faci. Păi, de aici ar trebui să 
învăţăm, nu-i aşa, ca niciodată să nu te plângi, niciodată să nu-ți 
pierzi speranţa, niciodată să nu te dai bătut, ci mereu să-ţi aduci 
aminte că, indiferent cât de întunecat ar fi cerul, soarele 
străluceşte pe undeva şi până la urmă va ieşi zâmbind printre 
nori. 

Am făcut o pauză. Am sesizat că nu-mi acorda nici o 
atenţie. Se uita în jos cu o expresie îngân-durată şi concentrată 
pe chip. 

— S-a întâmplat ceva, Jeeves? 


— Domnule? 

— Pari preocupat de ceva. 

— Da, domnule. Tocmai am descoperit că în această 
valiză se află un chipiu de poliţist. 

Avusesem dreptate în privinţa efectului întăritor asupra 
caracterului pe care l-au avut vicisitudinile la care fusesem 
supus de când pontasem la sosire în reşedinţa de la ţară a lui sir 
Watkyn Bassett. încetul cu încetul, puţin câte puţin, mă 
preschimbaseră dintr-un băiat sensibil de viaţă boulevardier 
într-un bărbat din oţel călit. Un începător în condiţiile ciumei 
astea de casă, căruia pe neaşteptate i s-ar fi dat vestea pe care 
tocmai o primisem, îmi închipui că şi-ar fi dat ochii peste cap şi 
ar fi leşinat pe loc. Dar eu, întărit şi fortificat de rutina 
blestemăţiilor care, una după alta, constituiau viaţa la Totleigh 
Towers, am izbutit să-mi păstrez sângele rece şi să fac faţă 
situaţiei. 

Nu spun că n-am ţâşnit de pe scaun aidoma unui iepuroi 
care s-a aşezat pe un cactus, dar după ce m-am ridicat, n-am 
mai pierdut vremea cu flecăreli inutile. M-am dus la uşă şi am 
încuiat-o. Apoi, palid şi cu buzele strânse, m-am întors la Jeeves, 
care acum scosese chipiul din valiză şi îl balansa meditativ de 
şnur. 

Primele sale cuvinte mi-au arătat că înţelesese greşit 
situaţia. 

— Ar fi fost mai înţelept, domnule, a zis cu o undă de 
reproş în voce, să fi ales o ascunzătoare mai potrivită. 

Am clătinat din cap. Poate chiar am zâmbit -cu un aer 
trist, bineînţeles. Inteligența mea cea ageră îmi permisese să 
pătrund misterul chestiunii. 

— Nu eu, Jeeves. Băţoasa. 

— Domnule? 

— Mâna care a pus chipiul acolo nu a fosta mea, ci a lui S. 
Byng. îl avea la ea în cameră. S-a temut ca nu cumva să fie 
percheziţionată şi, când am văzut-o ultima oară, încerca să se 
gândească la un loc mai sigur. Aici a crezut ea că l-a găsit. 

Am oftat. 

— Cum îţi imaginezi o fată cu o minte ca a Băţoasei, 
Jeeves? 

— Cu siguranță că tânăra doamnă are un comportament 
cam excentric, domnule. 


— Excentric? Ar putea intra direct la balamuc fără nici o 
discuţie. Ar întinde covorul roşu pentru ea. Cu cât mă gândesc 
mai mult la puşla-maua aia mică, cu atât mai abitir mi se 
întoarce sufletul pe dos de oroare. Străpungi cu privirea viitorul 
şi te cutremuri de ce vezi. Trebuie să recunoşti, JeevesBăţoasa, 
care e nebună de legat din cap până-n picioare, e pe cale să se 
mărite cu rev. H. P Pinker, el însuşi unul dintre cei mai răsăriţi 
ţopârlani dintre cei cărora le-a mijit vreodată barba şi nu există 
nici un motiv pentru care să crezişi asta trebuie s-o recunoştică 
uniunea lor n-o să fie fructuoasă. Adică, în curând o să apară şi 
picioruşele care or să tropăie prin casă. Şi te întrebi atunci - cât 
de sigură va fi viaţa umană în apropierea acelor picioruşe, 
presupunând - aşa cum eşti obligat să presupui - că orsă 
moştenească scrânteala combinată a unor asemenea părinţi? 
Cu un soi de milă plină de gingăşie, Jeeves, mă gândesc la 
infirmierele, guvernantele, profesorii din şcolile particulare sau 
de stat care vor accepta cu prea multă uşurinţă să-şi asume 
responsabilitatea de a lua în grijă o combinaţie dintre Stephanie 
Byng şi Harold Pinker, fără să ştie că or să se lovească de ceva 
mai iute ca muştarul. Insă, am continuat eu, abandonându-mi 
speculaţiile, toate astea, deşi sunt profund interesante, nu prea 
au legătură cu situaţia. Ţinând seama de chipiu şi având în 
vedere că Oates şi Bassett, cuplul de comedianţi, o să apară din 
clipă în clipă pentru a-şi începe percheziţia, ce îmi recomanzi? 

— Este cam dificil de spus, domnule. O ascunzătoare cu 
adevărat eficace pentru un obiect atât de voluminos nu se 
găseşte atât de uşor. 

— Nu. Drăcovenia pare să umple toată camera, nu-i aşa? 

— Fără doar şi poate că atrage privirile, domnule. 

— Da. Autorităţile au muncit cu pricepere când au croit 
chipiul ăsta pentru polițistul Oates. Au vrut să-l împodobească 
spectaculos, nu să-i dea ceva care să i se bălăngăne pe 
creştetul capului precum o alună, şi au avut succes. N-ai putea 
să ascunzi un capac ca ăsta nici într-o junglă de nepătruns. A, 
păi, ne trebuie numai puţintel tact şi rafinament să vedem ce 
facem, am spus. Mă întreb când or să vină indivizii. Presupun că 
foarte curând. A! Acum cred că e mâna sorții, dacă nu mă-nşel, 
Jeeves. 


Dar, în presupunerea mea că persoana care tocmai bătuse 
la uşă era sir Watkyn Bassett, mă înşelasem. S-a auzit vocea 
Băţoasei. 

— Bertie, lasă-mă să intru. 

Era tocmai persoana pe care ardeam de nerăbdare să o 
văd, dar n-am deschis larg uşile imediat. Prudenţa îmi dicta o 
întrebare preliminară. 

— Ai cu tine câinele ăla afurisit? 

— Nu. E la plimbare cu majordomul. 

— în cazul ăsta, poţi intra. 

lar când a făcut-o, l-a găsit pe Bertram înfrun-tând-o cu 
mâinile încrucişate pe piept şi o expresie severă pe faţă. însă ea 
părea să nu observe înfăţişarea mea amenințătoare. 

— Bertie, dragă... 

S-a oprit, întreruptă de un mârâit cam animalic provenind 
de pe buzele lui Wooster. 

— Mai încet cu „Bertie, dragă”. Am un singur lucru să-ţi 
spun, tânără Băţoasă, şi ăsta e: Tu ai fost cea care a pus chipiul 
în valiza mea? 

— Bineînţeles că da. Despre asta am venit să vorbesc cu 
tine. îţi aminteşti că încercam să găsesc un loc bun. Mi-am stors 
creierii niţeluş şi apoi brusc mi-a venit ideea. 

— Şi acum e la mine. 

Sarcasmul tonului meu a părut să o surprindă. M-a privit 
cu uimire feminină - de genul ochi-larg-deschişi. 

— Doar nu te deranjează, nu, Bertie? 

— Ha! 

— Dar de ce? Credeam că o să te bucuri să mă ajuţi. 

— Ei, nu zău? am exclamat eu şi am vrut s-o usture. 

— N-am putut risca să-l găsească unchiul Watkyn în 
camera mea. 

— Ai preferat să-l găsească în a mea? 

— Dar cum ar putea? Nu poate să-ţi percheziţioneze 
camera. 

— Nu poate, hă? 

— Bineînţeles că nu. Eşti musafirul lui. 

— Şi presupui că asta o să-l reţină? Am zâmbit batjocoritor 
şi plin de amărăciune. Cred că îi atribui bătrânului puroi 
otrăvitor o cumsecădenie şi un respect faţă de legile ospitalităţii 
pe care nimic din trecutul său nu sugerează că le-ar avea. Poţi 


să afli de la mine că sigur o să-mi percheziţioneze camera şi îmi 
închipui că singurul motiv pentru care n-a sosit încă este faptul 
că încă mai cutreieră casa în căutarea lui Gussie. 

— Gussie? 

— în clipa asta îl fugăreşte pe Gussie cu o cravaşa. Dar un 
om nu poate face asta la ne-sfârşit. Mai devreme sau mai târziu 
o să renunţe şi atunci o să-l regăsim printre noi, înarmat cu o 
lupă şi ogari. 

Gravitatea situaţiei şi-a lăsat până la urmă amprenta 
asupra ei. A scos un scâncet de deznădejde şi ochii-i au prins să 
semene un picuţ cu două farfurii de supă. 

— Of, Bertie! Atunci mi-e teamă că te-am cam vârât în 
bucluc. 

— Asta descrie lucrurile la fel de bine ca o poză. 

— Acum îmi pare rău că l-am rugat pe Harold să 
şterpelească chestia. A fost o greşeală. Recunosc. Totuşi, de 
fapt, chiar dacă unchiul Watkyn vine aici şi o găseşte, tot nu 
contează prea mult, nu-i aşa? 

— Ai auzit asta, Jeeves? 

— Da, domnule. 

— Mulţumesc, Jeeves. Ce te face să crezi că o să iau cu 
umilinţă vina asupra mea şi n-o să trâmbiţez adevărul în faţa 
întregii lumi? 

N-aş fi crezut cu putinţă ca ochii să i se caşte şi mai dihai, 
dar au făcut-o simţitor. l-a scăpat încă un scâncet de 
deznădejde. într-adevăr, la cât de strident era, mai bine i-aş 
spune țipăt. 

— Dar Bertie...! 

— Ei bine? 

— Bertie, ascultă! 

— Ascult. 

— Dar o să iei vina asupra ta, nu? Nu poţi să-l laşi pe 
Harold să dea de dracu. Azi-du-pă-amiază îmi spuneai că o să fie 
răspopit. Nu-l vreau răspopit. Unde o să ajungă dacă o să-l 
răspopească? O chestie din asta îi învineţeşte zdravăn ochii unui 
diacon. De ce nu poţi spune că tu ai făcut-o? N-ar însemna decât 
că ai fi dat afară din casă şi nu cred că îţi doreşti prea mult să 
rămâi pe-aici, nu-i aşa? 

— Probabil nu ştii că afurisitul tău de unchi îşi propune să-l 
trimită la pârnaie pe făptaşul nelegiuirii. 


— O, nu. în cel mai rău caz, o amendă. 

— Nicidecum. Mi-a spus chiar el de pârnaie. 

— N-a vrut să zică asta. Bănuiesc că avea... 

— Nu, nu avea nici o sclipire în ochi. 

— Atunci asta pune punct. Nu-l pot lăsa pe scumpul meu 
înger, Harold, să fie condamnat la închisoare. 

— Dar ce zici de scumpul tău înger, Bertram? 

— Dar Harold e sensibil. 

— Şi eu sunt sensibil. 

— Nici pe jumătate la fel de sensibil ca Harold. Bertie, 
doar n-ai de gând să-mi faci necazuri pe tema asta? Eşti un 
băiat prea cunsecade. Nu mi-ai zis tu o dată: Codul de onoare al 
Wooster-ilor e „Niciodată să nu-ţi dezamăgeşti amicii”? 

Îmi descoperise punctul sensibil. Cei care apelează la 
Codul de onoare al Wooster-ilor rareori nu izbutesc să-l 
impresioneze pe Bertram. Aparenţa mea de nezdruncinat a 
început să se clatine. 

— E foarte uşor să... 

— Bertie, dragă! 

— Da, ştiu, dar, pe toți dracii... 

— Bertie! 

— Of, bine! 

— O să iei vina asupra ta? 

— Presupun că da. 

A chiuit în extaz, iar eu m-am gândit că, dacă nu m-aş fi 
dat la o parte, şi-ar fi aruncat braţele în jurul gâtului meu. Fără 
doar şi poate că a făcut un salt în faţă cu o intenţie de genul 
ăsta. Cum agilitatea mea i-a zădărnicit planurile, a început să se 
avânte făcând câţiva paşi din dansul ăla primăvăratic de care 
era atât de dependentă.... 

— Mulţumesc, Bertie, dragă. Ştiam eu că o să fii un 
scump. Nici nu pot să-ţi spun cât de recunoscătoare îţi sunt şi 
cât de mult te admir, îmi aminteşti de Carter Paterson. nu, nu e 
ăsta. Nick Carter. nu, nici Nick Carter. De cine îmi aminteşte 
domnul Wooster, Jeeves? 

— De Sidney Carton1, domnişoară. 

— Aşa e. De Sidney Carton. Dar nu-ți ajunge nici la 
degetul cel mic, Bertie. Şi oricum, cred că 

1. Erou martir din Poveste despre două oraşe de Charles 
Dickens. 


ne agităm de pomană. De ce să luăm de la sine-nţeles că 
unchiul Watkyn o să găsească chipiul dacă vine să 
percheziţioneze camera? Sunt o sută de locuri în care îl poţi 
ascunde. 

Şi până să apuc să zic „Spune-mi trei!”, ea a făcut o 
piruetă înspre uşă şi încă una afară. O puteam auzi cum se 
îndepărtează cu un cântecel pe buze. 

Ale mele se strâmbau într-un zâmbet amar, pe când mă 
răsuceam spre Jeeves. 

— Ce ţi-e şi cu femeile astea, Jeeves! 

— Da, domnule. 

— Ei bine, Jeeves, am spus, insinuându-mi o mână către 
carafă, cu asta s-a zis! 

— Nu, domnule. 

Am zvâcnit cu o violenţă care aproape că mi-a debarcat 
mădularele anterioare. 

— Nu s-a zis? 

— Nu, domnule. 

— Să nu-mi zici că ai o idee! 

— Ba da, domnule. 

— Dar adineauri mi-ai spus că nu ai. 

— Da, domnule. Dar de atunci m-am mai gândit şi acum 
sunt în postura de a zice „Evrika!” 

— Ce să zici? 

— Evrika, domnule. Ca Arhimede. 

— El a zis Evrika? Credeam că Shakespeare. 

— Nu, domnule. Arhimede. Ce v-aş recomanda este să 
aruncaţi chipiul pe fereastră. Este foarte puţin probabil să-i dea 
prin cap lui sir Watkyn să-l caute în exteriorul clădirii şi îl vom 
putea recupera când dorim. A făcut o pauză şi a rămas pe loc 
ascultând. Dacă sunteţi de acord cu sugestia mea, domnule, 
cred că ar fi mai bine să ne grăbim puţin. Am impresia că aud 
zgomotul unor paşi care se apropie. 

Avea dreptate. Aerul răsuna de tropăielile lor. 
Presupunând că o turmă de bizoni nu-şi croia drum pe coridorul 
de la etajul al doilea din Totleigh Towers, inamicul dădea buzna 
peste noi. Cu agilitatea unui miel într-un ţarc, observându-i pe 
asirieni cum se apropie, am înşfăcat chipiul, m-am năpustit la 
fereastră şi am azvârlit obiectul în noapte. Şi abia terminasem, 
când uşa s-a deschis şi pe ea au intrat - în ordine - mătuşa 


Dahlia, cu o expresie amuzată şi indulgentă pe chip, de parc-ar 
fi intrat într-un joc pentru a le face plăcere copiilor, tăicuţul 
Bassett, într-un halat mov, şi ofiţerul de poliţie Oates, care se 
ştergea la nas cu o batistă. 

— îmi pare nespus de rău că te deranjez, Bertie, a zis cu 
amabilitate rubedenia cea vârstnică. 

— Nu face nimic, am replicat la fel de suav. 

Pot să ajut cu ceva mulţimea? 

— Lui sir Watkyn i-a intrat în cap ideea năstruşnică să-ţi 
percheziţioneze camera. 

— Să-mi percheziţioneze camera? 

— Am de gând să scotocesc în fiecare cotlon, a zis 
bătrânul Bassett arătând foarte judecătoresc. 

l-am aruncat o privire mătuşii Dahlia, ridi-când din 
sprâncene. 

— Nu înţeleg. Despre ce-i vorba? A râs îngăduitor. 

— N-o să-ţi prea vină să crezi, Bertie, dar crede că aici se 
află cana lui pentru smântână. 

— A dispărut? 

— A fost furată. 

— Nu mai spune! 

— Ba da. 

— Măi să fie! 

— E foarte necăjit din pricina asta. 

— Nu mă miră. 

— Foarte tulburat. 

— Sărăcuţul de el! 

Am pus o mână binevoitoare pe umărul tăi-cuţului 
Bassett. Probabil o chestie nepotrivită, cred, revăzând scena, 
pentru că nu l-a liniştit. 

— Mă descurc şi fără consolarea dumneavoastră, domnule 
Wooster, şi m-aş bucura dacă nu mi-aţi spune „sărăcuţul”. Am 
toate motivele să cred că nu numai cana pentru smântână se 
găseşte în posesia dumneavoastră, dar şi chipiul poliţistului 
Oates. 

Un hohot de râs părea în ordine. Am hohotit. 

— Ha, ha! 

Mătuşa Dahlia mi s-a alăturat cu altul. 

— Ha ha! 

— Al naibii de absurd! 


— Complet ridicol. 

— Ce mama dracu aş face eu cu căni pentru smântână? 

— Sau chipie de poliţist? 

— Mda. 

— Ai mai auzit vreodată o idee atât de năstruşnică? 

— Niciodată. Scumpa mea gazdă, am spus, hai să ne 
păstrăm calmul, să nu ne pierdem cumpătul şi să descâlcim 
itele. Cu toată bunăvoința, trebuie să subliniez că sunteţi la un 
pas - dacă nu chiar la mai puţin - dea vă face de râsul curcilor. 
Ştiţi, nu se face aşa ceva. Nu poţi să umbli de colo-colo acuzând 
oamenii de crime cumplite fără nici o urmă de dovadă. 

— Am toate dovezile de care am nevoie, domnule 
Wooster. 

— Asta e opinia dumneavoastră. Şi de aia, insist, o s-o daţi 
cu bâta-n baltă într-un mod memorabil. Când v-a fost sustras 
fleacul ăla în stil modern olandez? 

S-a bâţâit sub lovitură, colorându-se în roz pe vârful 
nasului. 

— Nu e în stil modern olandez! 

— Ei bine, pe asta putem s-o lămurim mai târziu. Chestia 
e: când a dispărut din casă? 

— N-a dispărut din casă. 

— Asta, iarăşi, e opinia dumneavoastră. Păi, când a fost 
furată? 

— Acum vreo douăzeci de minute. 

— Atunci am dreptate. Acum douăzeci de minute eram 
aici, la mine în cameră. 

Asta l-a buimăcit. După cum prevăzusem. 

— Eraţi în camera dumneavoastră? 

— In camera mea. 

— Singur? 

— Dimpotrivă. Jeeves era aici. 

— Cine e Jeeves? 

— Nu-l cunoaşteţi pe Jeeves? Acesta e Jeeves. Jeeves... sir 
Watkyn Bassett. 

— Şi cine eşti tu, om bun? 

— Exact asta şi e, omul meu bun la toate. Mâna mea 
dreaptă, aş zice mai bine. 

— Mulţumesc, domnule. 

— Pentru nimic, Jeeves. Un binemeritat omagiu. 


Chipul tăicuţului Bassett se schimonosise, dacă un chip ca 
al lui se mai poate schimonosi, într-un rictus pocit. 

— Regret, domnule Wooster, dar nu sunt dispus să accept 
drept o dovadă concludentă a nevinovăţiei dumneavoastră doar 
declaraţia unui servitor. 

— Doar a lui, hă? Jeeves, du-te şi cheamă-l pe domnul 
Spode. Spune-i că vreau să vină şi să-mi burduşească un pic 
alibiul. 

— Prea bine, domnule. 

S-a îndepărtat licărind, iar tăicuţul Bassett părea că 
înghite ceva tare şi cu zimţi. 

— Roderick Spode a fost cu dumneavoastră? 

— Sigur că da. Pe el poate îl credeţi. 

— Da, îl cred pe Roderick Spode. 

— Foarte bine, atunci. O să apară din clipă în clipă. 

Părea că meditează. 

— înţeleg. Ei bine, atunci se pare că m-am înşelat 
presupunând că aţi ascuns pe undeva cana mea pentru 
smântână. Probabil că a fost furată de altcineva. 

— Cineva din afară, dacă vreţi să ştiţi ce cred eu, a zis 
mătuşa Dahlia. 

— Probabil e mâna unei bande de hoţi de nivel 
internaţional, m-am hazardat eu. 

— Foarte posibil. 

— Bănuiesc că s-a dus vestea că sir Watkyn a cumpărat 
obiectul. îţi aminteşti că unchiul Tom era încredinţat că o să-l 
obţină şi fără îndoială că a povestit în dreapta şi-n stânga unde 
se află. Nu-i ia mult unei veşti să răzbată până la bandele de 
hoţi de nivel internaţional. Au urechile ciulite. 

— Al naibii de deştepte bandele astea, m-a aprobat 
rubedenia cea vârstnică. 

Mi s-a părut că tăicuţul Bassett a tresărit niţeluş la auzul 
numelui unchiului Tom. 

Conştiinţa vinovată, fără doar şi poate, făcându-şi treaba 
şi rozându-l pe dinăuntru, aşa cum fac conştiinţele vinovate. 

— Păi, nu-i nevoie să mai discutăm despre asta, a spus el. 
în privinţa cănii pentru smântână, recunosc că v-aţi dovedit 
nevinovăția. Acum să ne ocupăm de chipiul poliţistului Oates. 
Acesta, domnule Wooster, se întâmplă să ştiu cu siguranţă, se 
află în posesia dumneavoastră. 


— Ei, nu zău? 

— Da. Polițistul a primit o anumită informaţie despre 
aceasta de la un martor ocular. In consecinţă, vă voi 
percheziţiona camera fără întârziere. 

— Chiar ţineţi morţiş să faceţi asta? 

— Da. 

Am ridicat din umeri. 

— Foarte bine, am spus, foarte bine. Dacă în felul ăsta 
înţelegeţi să vă îndepliniţi îndatoririle de gazdă, atunci daţi-i 
drumul. Vă rog să căutaţi. Pot spune numai că se pare că aveţi o 
părere extraordinar de ciudată despre cum să-i faceţi pe 
oaspeţii dumneavoastră să se simtă bine în weekend. Să nu vă 
bazaţi pe faptul că o să mai vin vreodată aici. 

Am afirmat în faţa lui Jeeves că m-ar distra să stau 
deoparte şi să-i urmăresc pe nătărăul ăsta şi pe colegul lui cum 
cotrobăie prin jur şi aşa s-a şi întâmplat. Nici nu ştiu când m-am 
mai amuzat atât de tare. Dar tot ce-i frumos trebuie să aibă şi 
un sfârşit. Peste vreo zece minute era evident că ogarii se 
gândeau să o lase baltă şi să-şi facă bagajele. 

Aş subestima situaţia dac-aş spune că tăicuţul Bassett era 
crispat renunțând la căutare. S-a răsucit spre mine. 

— Se pare că trebuie să vă cer scuze, domnule Wooster, a 
spus el. 

— Sir W. Bassett, i-am replicat, niciodată n-aţi grăit cu mai 
mult adevăr. 

Şi, împreunându-mi mâinile pe piept şi îndrep-tându-mi 
ţinuta, i-am trântit vreo două. 

Regret s-o spun, dar cuvintele rostite mi-au dispărut din 
memorie. E păcat că nu le-a stenografiat nimeni, pentru că nu 
exagerez când spun că m-am depăşit pe mine însumi. O dată 
sau de două ori, puţin abţiguit pe la recepții sau chefuri, am 
vorbit cu o elocvenţă care, pe drept sau pe nedrept, a câştigat 
aplauzele membrilor clubului Trântorilor, dar nu cred că am 
ajuns vreodată la nivelul la care m-am ridicat acum. Puteai să 
vezi cum se scurge umplutura din bătrânul Bassett în grămezi 
cu vârf. 

Dar pe când îmi rotunjeam peroraţia, am remarcat subit 
că nu-i mai captivam atenţia, încetase să mă mai asculte şi se 
holba în spatele meu la ceva ce nu se afla în raza mea vizuală. 


Şi, judecind după expresia feţei lui, atât de remarcabil i se părea 
spectacolul, încât m-am răsucit să arunc o privire. 

Majordomul era cel care îi captase atât de mult atenţia lui 
sir Watkyn Bassett. Stătea în pragul uşii, ţinând în mâna dreaptă 
o tavă de argint. Şi pe acea tavă se găsea un chipiu de poliţist. 

Îmi amintesc cum bătrânul Pinker Puturosul, care, spre 
sfârşitul carierei sale la Oxford, obişnuia să lucreze în serviciile 
sociale din cartierele mai dure ale Londrei, îmi descria în 
amănunt ce fel de senzaţie avusese într-o după-amiază, când, în 
timp ce răspândea lumina în Bethnal Green, a fost pocnit pe 
neaşteptate în burtă de un vânzător ambulant. l-a provocat, mi- 
a zis el, o stare visătoare şi stranie combinată cu iluzia bizară că 
a intrat într-o ceaţă densă. Şi motivul pentru care pomenesc de 
asta este că şi eu acum trăiam o stare teribil de asemănătoare. 

Dacă-ţi aminteşti, ultima oară când îl văzusem pe 
majordomul ăsta, atunci când a venit să-mi spună că Madeline 
Bassett s-ar bucura dacă i-aş putea acorda o clipă, am 
menţionat că pâlpâia. Acum însă nu mă mai uitam la un 
majordom pâlpâitor, ci mai curând la un soi de pâclă unduioasă, 
cu o undă vagă de chestie majordo-mească vibrând înlăuntrul 
ei. Apoi vălul mi-a căzut de pe ochi şi am izbutit să remarc 
reacţiile celorlalţi membri ai anturajului. 

Îi impresionase foarte puternic. Tăicuţul Bassett, 
asemenea tipului din poezia pe care am fost nevoit s-o scriu de 
cincizeci de ori la şcoală fiindcă am dat drumul unui şoarece alb 
la ora de literatură engleză, în mod vădit se simţea ca un 
astronom când o planetă nouă pluteşte la orizont, în timp ce 
mătuşa Dahlia şi polițistul Oates semănau cu neînfricatul Cortez 
în timp ce se holba la Oceanul Pacific, respectiv cu toţi oamenii 
săi, care se uită de la unul la altul, plini de bănuieli încrâncenate 
şi tăcuţi din pricina unui vârf din Darien. 

A trecut multicel până când s-a urnit careva. Apoi, cu 
ţipătul sugrumat al unei mame care îşi zăreşte copilul de mult 
dispărut nu departe de coastă, polițistul Oates s-a năpustit şi a 
înhăţat capacul, strângându-l la piept, plin de extaz vizibil. 

Mişcarea a părut să rupă vraja. Bătrânul Bassett a înviat 
de parcă cineva ar fi apăsat pe un buton. 

— De unde... de unde l-ai luat, Butterfield? 

— L-am găsit într-un răzor, sir Watkyn. 

— într-un răzor? 


— Ciudat, am spus. Foarte straniu. 

— Da, domnule. Plimbam câinele domnişoarei Byng şi, 
întrucât s-a întâmplat să trec pe lângă casă, l-am observat pe 
domnul Wooster când a aruncat ceva pe fereastră. A căzut în 
răzorul de dedesubt şi, când am verificat, s-a dovedit a fi chipiul 
acesta. 

Bătrânul Bassett a tras adânc aer în piept. 

— Mulţumesc, Butterfield. 

Majordomul a tulit-o, iar bătrânul B., răsu-cindu-se în jurul 
axei, m-a fixat cu un pince-nez sclipitor. 

— Aha! a urlat el. 

Nu ai prea multe de făcut când trebuie să-i răspunzi unui 
individ care îţi urlă „Aha!”. Am păstrat o tăcere înţeleaptă. 

— O fi vreo greşeală, a spus mătuşa Dahlia, luând 
cuvântul cu un curaj care îi venea bine. Probabil că a căzut de la 
altă fereastră. E uşor să le confunzi pe întuneric. 

— Pfui! 

— Sau se poate să fi mințit tipul. Da, asta pare o explicație 
plauzibilă. Cred că înțeleg totul. Butterfield ăsta al tău e 
vinovatul. A furat chipiul şi, ştiind că sunt pe urmele lui şi că o 
să fie sigur descoperit, s-a decis să joace dur şi să încerce să 
dea vina pe Bertie. Ei, Bertie? 

— Nu m-ar mira, mătuşă Dahlia. Nu m-ar mira deloc. 

— Da, probabil că asta s-a întâmplat. Mi se pare din ce în 
ce mai limpede. Nu poţi avea încredere în majordomii ăştia care 
par atât de inocenți, nici cât negru sub unghie. 

— Nici cât negru sub unghie. 

— îmi amintesc că mi s-a părut că individul avea o privire 
alunecoasă. 

— Şi mie. 

— şi tu ai remarcat asta, nu-i asa? 

— Imediat. 

— îmi aminteşte de Murgatroyd. Ţi-l aminteşti pe 
Murgatroyd de la Brinkley, Bertie? 

— Individul dinaintea lui Pomeroy? Tipul ăla voinic? 

— Chiar ăla. Cu o faţă de episcop mai respectabil decât 
majoritatea. Ne-a păcălit pe toţi cu mutra aia a lui. Am avut 
încredere deplină în el. Şi cu ce rezultat? Tipul a şterpelit o felie 
de peşte, a pus-o pe burlan şi a dat peste cap procedurile la 
întrecerile de câini. Butterfield ăsta e un alt Murgatroyd. 


— Poate că sunt rude. 

— Nu m-ar surprinde. Păi, acum, că toate s-au aranjat 
mulţumitor, iar Bertie e scos din discuţie fără nici o pată pe 
caracter, ce-aţi zice să mergem cu toţii la culcare? S-a făcut 
târziu şi, dacă nu-mi fac cele opt ore de somn, sunt o zdreanţă. 

În timpul acestei discuţii mătuşa Dahlia crease o 
asemenea atmosferă agreabilă de hai-să-dăm-mână-cu-mână şi 
un înflăcărat hai-să-nu-mai-vorbim-despre-asta, încât m-a 
zguduit binişor când mi-am dat seama că bătrânul Bassett nu 
era de acord cu ea. A început imediat să vorbească pe un ton 
arţăgos. 

— Sunt total de acord cu teoria dumneavoastră că cineva 
minte, doamnă Travers. Dar când afirmaţii că acela este 
majordomul meu, trebuie să vă contrazic. Domnul Wooster a 
fost extraordinar de inteligentfoarte ingenios... 

— O, mulţumesc. 

—. dar teamă mi-e că nu pot să-l scot din discuţie, aşa 
cum mi-aţi sugerat, fără nici o pată pe caracter. De fapt, ca să 
fiu sincer, nu-mi propun să-l scot deloc din discuţie. 

Mi-a aruncat un pince-nez într-o manieră rece şi 
amenințătoare. Nu-mi pot aduce aminte când am mai văzut un 
bărbat a cărui expresie să-mi placă mai puţin. 

— Poate vă amintiţi, domnule Wooster, că, în cursul 
conversaţiei noastre din bibliotecă, v-am anunţat că această 
chestiune mi se pare foarte gravă. Sugestia dumneavoastră că 
ar trebui să mă mulţumesc cu o amendă de cinci lire, aşa cum s- 
a întâmplat când aţi fost adus în faţa mea pe Bosher Street şi aţi 
fost declarat vinovat de o infracţiune similară, am afirmat că mi- 
e imposibil s-o accept. V-am asigurat că autorul acestui atac 
violent asupra persoanei poliţistului Oates, când va fi arestat, va 
primi o condamnare la închisoare. Nu văd nici un motiv să revin 
asupra acestei decizii. 

Declaraţia asta a avut parte de reacţii amestecate din 
partea criticilor. Eustace Oates, evident, a aprobat-o. S-a uitat în 
sus pe sub chipiu cu un zâmbet prompt şi încurajator şi, dacă nu 
l-ar fi reţinut disciplina de fier, cred, ar fi strigat „Bravo! Bravo!” 
Mătuşa Dahlia şi cu mine, pe de altă parte, n-am fost încântați. 

— Ei, haide, aş spune, sir Watkyn, zău aşa, pe toţi dracii, a 
protestat ea, totdeauna fără astâm-păr când sunt amenințate 
interesele de clan. Nu poţi face aşa ceva. 


— Doamnă, pot şi o voi face. A fluturat o mână în direcţia 
lui Eustace Oates. Ofiţer! 

N-a adăugat şi „Arestează-l!” sau,Fă-ţi datoria!”, dar 
ofiţerul a prins şmenul. A tropăit spre mine plin de entuziasm. 
Hotărât lucru, mă aşteptam de la el să-mi pună o mână pe umăr 
sau să scoată nişte cătuşe şi să mi le prindă de încheieturi, dar 
n-a făcut-o. Doar mi s-a alăturat, de parcă am fi fost pe cale să 
interpretăm un duet şi a rămas pe loc cu obrajii umflaţi. 

Mătuşa Dahlia a continuat să-mi pledeze cauza şi să 
argumenteze. 

— Dar nu poţi invita pe cineva la tine acasă şi în clipa 
când intră pe uşă să-l azvârli calm la pârnaie. Dacă asta e 
ospitalitatea din Gloucestershire, atunci Dumnezeu să aibă-n 
pază Gloucestershire. 

— Domnul Wooster nu se află aici la invitaţia mea, ci a 
fiicei mele. 

— Nu contează. Nu vă puteţi eschiva aşa de la asta. E 
musafirul dumneavoastră. L-aţi întâm-pinat cu sare. Şi daţi-mi 
voie să spun, dacă tot vorbim despre asta, că a fost mult prea 
multă în supă aseară. 

— O, aşa crezi? am întrebat. Mie mi s-a părut c-a fost 
exact cum trebuie. 

— Nu. Prea sărată. 

Tăicuţul Bassett a intervenit în discuţie. 

— Trebuie să-mi cer scuze pentru lipsurile bucătarului 
meu. Ar fi trebuit demult să fac nişte schimbări. între timp, să 
revenim la subiect, domnul Wooster e arestat şi mâine o să fac 
demersurile necesare pentru... 

— Şi ce-o să se întâmple cu el la noapte? 

— Avem o secţie de poliţie mică, dar funcţională în sat, 
condusă de polițistul Oates. Fără îndoială că Oates o să-i 
găsească un loc de cazare. 

— Doar nu vă propuneţi să-l târâţi pe bietul băiat până la 
secţia de poliţie la ora asta? Măcar l-aţi putea lăsa să înnopteze 
într-un pat decent. 

— Da, nu văd nimic rău în asta. Nimeni nu vrea să fie 
exagerat de sever. Puteţi rămâne în camera asta până mâine, 
domnule Wooster. 

— O, mersi. 

— O să încui uşa... 


— O, mada. 

— Şi o să iau la mine cheia... 

— O, categoric. 

— Şi polițistul Oates o să patruleze sub fereastră până 
dimineaţă. 

— Domnule? 

— Asta o să ţină în frâu cunoscuta înclinaţie a domnului 
Wooster de a arunca obiecte pe fereastră. Mai bine ţi-ai ocupa 
postul chiar acum, Oates. 

— Foarte bine, domnule. 

Exista o undă de suferinţă mută în vocea ofițerului şi era 
evident că satisfacția fudulă cu care urmărise desfăşurarea 
evenimentelor se diminuase. Aparent avea opinii similare cu 
mătuşa Dahlia despre cele opt ore de somn ale lui. Salu-tând cu 
tristeţe, el a părăsit camera oareşcum deprimat. îşi recuperase 
chipiul, dar îţi puteai da seama că începea să se întrebe dacă 
chipiele înseamnă totul pe lume. 

— Şi acum, doamnă Travers, mi-aş dori, dacă-mi 
permiteţi, să schimb două vorbe cu dumneavoastră între patru 
ochi. S-au uşchit şi am rămas singur. Nu mă deranjează să 
mărturisesc că am fost copleşit, după ce cheia s-a răsucit în uşă, 
de sentimente un picuţ sfâşietoare. Pe de o parte, era bine că 
pentru câteva minute dormitorul rămăsese numai al meu, dar în 
schimb, trebuie să ţii seama şi de faptul că mă găseam în ceea 
ce se cunoaşte sub numele de „temniţă blestemată”, fără prea 
multe şanse să scap. 

Bineînţeles că nu era o chestie nouă pentru mine, fiindcă 
mai auzisem gratiile zăngănind de partea cealaltă a uşii celulei 
mele, atunci pe Bosher Street. Dar în ocazia aia am fost în stare 
să-mi fac curaj la gândul că lucrul cel mai rău care putea să mi 
se întâmple mai apoi era o muştruluială din partea judecătorului 
sau, aşa cum s-a dovedit ulterior, o gaură în portofel. Nu aveam 
în faţă perspectiva, aşa ca acum, de-a mă trezi dis-de-dimineaţă 
şi de-a începe să ispăşesc o condamnare de treizeci de zile într- 
o închisoare unde era aproape imposibil să pot căpăta ceaiul 
meu matinal. 

Nici conştiinţa nevinovăţiei mele nu părea să mă ajute 
cine ştie ce. Nu găseam nici o consolare în faptul că Byng 
Băţoasa mă credea un soi de Sidney Carton. Nu-l cunoscusem 
pe tip, dar înţelesesem că o luase în barbă de hatârul unei fete 


şi după mine asta era îndeajuns pentru a-l lua drept un fraier 
fără seamăn. Sidney Carton şi Bertram Wooster, credeam eu - 
ca două picături de apă. Sidneyun găgăuţăBertram, la fel. 

M-am dus la fereastră şi am privit afară. Amintindu-mi 
aversiunea meditativă pe care polițistul Oates o manifestase la 
auzul sugestiei că ar trebui să stea de pază pe timpul nopţii, 
nutream o speranţă firavă că, o dată ce ochiul autorităţii se 
îndepărta, s-ar fi putut eschiva de la atribuţiile sale, tulind-o să- 
şi facă somnul de frumuseţe. Dar nu. Era acolo, rătăcind de 
colo-colo pe pajişte, întruchiparea vigilenţei. Şi tocmai mă 
dusesem la lavoar să iau un săpun pentru a-l arunca după el, 
crezând că asta o să-mi aline un pic sufletul rănit, când am auzit 
clanţa uşii zăngănind. 

M-am dus şi mi-am lipit buzele de lemn. 

— Bună. 

— Eu sunt, domnule, Jeeves. 

— O, bună, Jeeves. 

— Se pare că uşa este încuiată, domnule. 

— Şi s-o ştii de la mine că aparențele nu înşală. Tăicuţul 
Bassett a încuiat-o şi a pus cheia în buzunarul pantalonilor. 

— Domnule? 

— Sunt arestat. 

— într-adevăr, domnule? 

— Ce-ai zis? 

— Am zis „într-adevăr, domnule?” 

— O, da? Da. Da, într-adevăr. Şi să-ţi spun de ce. 

l-am oferit un precisl despre ce s-a întâmplat. Nu mi-a 
fost uşor să aud cu uşa între noi, dar cred că naraţiunea mea i-a 
smuls un pic de ţâţâit respectuos. 

— Regretabil, domnule. 

— Teribil. Ei bine, Jeeves, ce veşti ai? 

— M-am străduit să-l localizez pe domnul Spode, domnule, 
dar a plecat să se plimbe pe domeniu. Fără îndoială că se va 
întoarce în curând. 

— Păi, acum nu mai avem nevoie de el. Rapida 
desfăşurare a evenimentelor ne-a făcut să pierdem momentul 
când Spode ne-ar fi fost de folos. S-a mai întâmplat şi altceva în 
partea ta? 

— Am discutat cu domnişoara Byng, domnule. 

— Şi eu aş vrea să discut cu ea. Ce a avut de spus? 


— Domnişoara Byng suferă substanţial, domnule, întrucât 
sir Watkyn i-a interzis să se căsătorească cu domnul reverend 
Pinker. 

— Doamne fereşte, Jeeves! De ce? 

— Se pare că sir Watkyn s-a simţit ofensat de faptul că 
domnul Pinker l-a lăsat să scape pe hoţul cănii pentru smântână. 

— De ce spui „l-a”? 

— Din precauţie, domnule. Pereţii au urechi. 

1. Rezumat (fr). 

— Înţeleg ce vrei să spui. Foarte ingenios, Jeeves. 

— Mulţumesc, domnule. 

Am meditat puţin la ultimele întâmplări. Fără doar şi poate 
că existau o droaie de inimi îndurerate în Gloucester astă-seară. 
Simţeam un junghi de milă. în ciuda faptului că numai din 
pricina Băţoasei mă găseam acum în actuala situaţie primejd., îi 
doream numai bine micuţei ţicnite şi îi plângeam de milă în 
clipele ei de disperare. 

— Aşadar a dat cu parul în povestea de dragoste a 
Băţoasei, nu numai în cea a lui Gussie, nu-i aşa? Ramolitul ăla a 
intervenit cu toată autoritatea pretutindeni în seara asta, 
Jeeves. 

— Da, domnule. 

— Şi nu-i nimic de făcut din câte-mi pot da seama. Crezi 
că se mai poate face ceva? 

— Nu, domnule. 

— Şi trecând la alt aspect al chestiunii, n-ai cumva vreun 
plan prompt ca să mă scoţi basma curată, presupun? 

— încă nu prea bine articulat, domnule. Am o idee pe care 
o tot răsucesc în minte. 

— Răsuceşte-o cum trebuie, Jeeves. Nu-ţi cruța vreun 
efort. 

— Dar în prezent este cam nebuloasă. 

— Presupune rafinament, presupun. 

— Da, domnule. 

Am clătinat din cap. De fapt o pierdere de timp, 
bineînţeles, fiindcă nu mă putea vedea. Totuşi am clătinat din 
cap. 

— N-are sens să încerci să fii subtil şi viclean acum, 
Jeeves. Se cere o acţiune rapidă. Şi m-a străfulgerat un gând. Nu 
demult vorbeam de vremea când sir Roderick Glossopp era 


întemnițat în şopronul pentru ceramică, iar polițistul Dobson îi 
păzea toate ieşirile. îţi aminteşti ce idee i-a venit tăicuţului 
Stoker pentru a rezolva situaţia? 

— Dacă-mi aduc bine aminte, domnule, domnul Stoker ne- 
a recomandat să-l atacăm fizic pe ofiţer. „Trage-i una-n cap cu 
lopata!” a fost, din câte-mi amintesc, expresia lui. 

— Corect, Jeeves. Exact astea au fost cuvintele lui. Şi deşi 
atunci i-am respins cu dispreţ ideea, acum mi se pare că a dat 
dovadă de o cantitate considerabilă de bun-simt solid. Bărbaţii 
ăştia practici şi care s-au ridicat singuri au tendinţa de a ajunge 
direct în miezul problemei fără a se încurca în amănunte. 
Polițistul Oates patrulează sub fereastra mea. încă mai am 
cearşafurile înnodate şi încă mai pot fi legate oricând de piciorul 
patului sau de altceva. Aşa că, dac-ai împrumuta o lopată de 
undeva, ai cobori... 

— Teamă mi-e, domnule... 

— Hai, Jeeves. Nu-i momentul acum pentru nici un noile 
prosequi. Ştiu că-ţi place rafinamentul, dar sigur îţi dai seama că 
acum n-o să ne ajute. A venit clipa când doar lopeţile ne mai pot 
fi de folos. Te-ai putea duce să-l ţii de vorbă, ţinând 
instrumentul pitit în spatele tău şi aştep-tând momentul 
psihologic... 

— Mă scuzaţi, domnule. Cred că aud pe cineva venind. 

— Păi, meditează la ce-am spus. Cine vine? 

— Sunt sir Watkyn şi doamna Travers, domnule, îmi 
închipui că sunt pe cale să vă facă o vizită. 

— M-am gândit eu că n-o să rămân singur pentru mult 
timp. însă lasă-i să vină. Noi, Wooster-ii, avem mereu casa 
deschisă pentru oaspeţi. 

Însă când, câteva clipe mai târziu, uşa a fost deschisă, a 
intrat numai rubedenia. S-a îndreptat spre vechiul fotoliu 
cunoscut şi s-a trântit fără nici o tragere de inimă în el. Avea o 
atitudine sumbră, zdrobindu-mi orice speranţă că venise să mă 
anunţe că tăicuţul Bassett, cedând pove-ţelor mai înțelepte, s-a 
hotărât să mă elibereze. Şi totuşi al naibii să fiu dacă nu exact 
asta venise să mă anunţe. 

— Ei bine, Bertie, a zis ea, după ce-a meditat o clipă în 
tăcere, poţi să-ţi faci bagajele. 

— Hă? 

— A anulat-o. 


— A anulat-o? 

— Da. N-o să-ţi intenteze proces. 

— Adică nu mă duc la pârnaie? 

— Exact. 

— Sunt liber ca pasărea cerului, cum s-ar zice? 

— Da. 

Am fost atât de ocupat să mă bucur din adâncul sufletului, 
încât au trecut câteva clipe până am avut răgazul să observ că 
paşii zbânţuiţi de step în care mă avântasem nu erau încurajați 
de vârstnica mea rudă de sânge. Continua să şadă sumbru, iar 
eu am privit-o cu o undă de reproş. 

— Nu pari prea încântată. 

— O, sunt extatică. 

— Nu reuşesc să văd nici un semn, am zis cam glacial. Aş 
fi crezut că graţierea unui nepot pe treptele eşafodului, cum s-ar 
zice, ar fi trebuit să stârnească un pic de ţopăială prin jur. 

Un oftat adânc i-a scăpat. 

— Păi, necazul e, Bertie, că e o şmecherie la mijloc. 
Bătrânul şoricar a pus o condiţie. 

— Ce condiţie? 

— Il vrea pe Anatole. M-am zgâit la ea. 

— Il vrea pe Anatole? 

— Da. Asta-i preţul libertăţii tale. Spune că e de acord să 
nu-ţi intenteze proces dacă i-l dau pe Anatole. Un şantajist 
bătrân şi afurisit! 

Un spasm de suferinţă i-a schimonosit trăsăturile. Nu 
trecuse atât de multă vreme de când vorbise despre şantaj şi îl 
lăudase cu înflăcărare, dar dacă vrei să obţii o satisfacţie 
adevărată de pe urma şantajului, trebuie să fii de partea 
corectă. Să fii supus la el, ca acum, în loc să fii tu autorul lui, din 
cauza asta suferea femeia. 

Nici eu nu mă simţeam mai bine. Din când în când, pe 
parcursul acestei naraţiuni, am avut ocazia să-mi exprim 
sentimentele cu privire la Anatole, neasemuitul artist, şi îţi 
aminteşti cum m-a zguduit până-n străfunduri povestirea 
rubedeniei despre cum sir Watkyn Bassett a încercat să i-l 
şutească în timpul vizitei lui la Brinkley. 

Court. 

Bineînţeles, e dificil să le explici celor care n-au gustat 
produsele vrăjitorului ce extraordinară importanţă au fripturile şi 


fierturile sale în orânduirea lucrurilor din natură pentru cei care 
le-au gustat. Pot să zic numai că o dată ce-ai îmbucat dintr-o 
mâncare de-a lui, capeţi sentimentul că vieţii o să-i piară toată 
poezia şi semnificaţia dacă nu te afli în poziţia de a continua să 
te înfrupţi din ea. Gândul că mătuşa Dahlia era gata să sacrifice 
o asemenea minunăţie de bărbat numai pentru a-şi salva 
nepotul de la răcoare mă nimerea unde mă ustură şi mă 
tulbura. 

Nu ştiu când m-am mai simţit atât de profund emoţionat. 
Am aţintit asupra ei o privire înduioşată. îmi amintea de Sidney 
Carton. 

— Chiar te gândeai să renunti la Anatole de dragul meu? 
m-am sufocat eu. 

— Bineînţeles. 

— Bineînţeles pe dracu! Nici nu vreau să aud de aşa ceva. 

— Dar nu te poţi duce la închisoare. 

— Ba cu siguranţă că da, dacă asta înseamnă că maestrul 
cel neîntrecut îşi va păstra slujba. Nici prin cap să nu-ți treacă să 
accepţi pretenţiile bătrânului Bassett. 

— Bertie! Chiar vorbeşti serios? 

— Cum să nu. Ce înseamnă un flecuşteţ de treizeci de zile 
în divizia a doua? O bagatelă. Floare la ureche pentru mine. 
Lasă-l pe Bassett să dea tot ce-i mai rău din el. Şi, am adăugat 
eu cu o voce mai blândă, după ce o să-mi ispăşesc pedeapsa şi 
o să fiu din nou liber, lasă-l pe Anatole să dea tot ce-i mai bun 
din el. O lună de pâine şi apă sau de zeamă lungă de ovăz sau 
ce hrană o fi în aşezămintele astea o să-mi facă o deosebită 
poftă de mâncare. în seara când o să ies de acolo, mă aştept la 
o cină care o să rămână în legendele menestrelilor. 

— O s-o ai. 

— Am putea să schiţăm chiar acum amănuntele. 

— Niciodată nu-i mai bine ca acum. începi cu caviar? Sau 
cantaloupl 

— Şi cantaloup. Urmat de o supă întăritoare. 

— Cremă sau limpede? 

— Limpede. 

— Să nu uiţi de Veloute aux fleurs de courgette a lui 
Anatole. 

— Nicidecum. Dar ce zici de Consomme aux Pommes 
dAmourl 


— Probabil ai dreptate. 

— Cred că am. Simt că am. 

— Mai bine te las pe tine să comanzi. 

— Ar fi cel mai înţelept. 

Am luat hârtie şi creion şi peste vreo zece minute eram în 
stare să anunţ rezultatele. 

— Aşadar, asta, am spus eu, plus la ce m-aş mai putea 
gândi în închisoare, e opţiunea mea de meniu. 

Şi am citit următoarele: 

Le Diner. 

Caviar Frais. 

Cantaloup. 

Consomme aux Pommes dAmour. 

Sylphides ă la creme dEcrevisses. 

Mignonette de poulet petit Duc Points dâsperges ă la 
Mistinguette Supreme de fois gras au champagne. 

Neige aux Perles des Alpes Timbale de ris de veau 
Toulousaine Salade dendive et de celeri Le Plum Pudding. 

LEtoile au Berger. 

Benedictins Blancs. 

Bombe Nero. 

Friandises. 

Diablotins. 

Fruits. 

— Cam astea ar fi toate, nu, mătuşă Dahlia? 

— Da, se pare că n-ai uitat mai nimic. 

— Atunci, hai să-l chemăm pe individ şi să-l sfidăm. 
Bassett! am ţipat eu. 

— Bassett! a răcnit mătuşa Dahlia. 

— Bassett! am zbierat de se cutremurau cerul şi 
pământul. 

Încă se mai cutremurau când şi-a făcut apariţia, arătând 
cam iritat. 

— De ce mama dracu ţipaţi aşa la mine? 

— O, iată-te, Bassett, n-am mai pierdut timp cu 
introducerea. Bassett, te sfidăm. 

Omul era vădit surprins. l-a aruncat o privire întrebătoare 
mătuşii Dahlia. Părea să creadă că Bertram vorbeşte în 
cimilituri. 


— Se referă, a explicat rubedenia, la oferta ta tâmpită că 
laşi totul baltă dacă ţi-l cedez pe Anatole. Cea mai nătângă idee 
pe care am auzit-o vreodată. Tocmai râdeam amândoi în hohote 
de ea. Nu-i aşa, Bertie? 

— Ne tăvăleam de râs, am confirmat eu. Părea năucit. 

— Adică refuzaţi? 

— Bineînţeles că refuzăm. Ar fi trebuit să-mi cunosc mai 
bine nepotul când am presupus măcar pentru o clipă că o să se 
gândească să aducă mâhnire şi bocete în căminul mătuşii lui 
pentru a se salva dintr-o situaţie neplăcută. Wooster-ii nu sunt 
aşa, nu, Bertie? 

— Categoric. 

— Nu se pun pe primul plan. 

— Poţi băga mâna-n foc că nu. 

— N-ar fi trebuit niciodată să-l insult pome-nindu-i de 
oferta asta. îmi cer scuze, Bertie. 

— Nu face nimic, dragă rudă de sânge. 

Mi-a strâns mina. 

— Noapte bună, Bertie, şi la revederesau mai bine au 
revoir. Ne mai vedem. 

— Neapărat. Când pajiştea va fi dalbă de margarete, sau 
poate mai curând. 

— Apropo, n-ai uitat cumva de Nomais de la Mediterranee 
au Fenouil? 

— Ba da. Şi de Selle dAgneau aux laitues ă la Grecque. 
Pune-le în foaia cu ordinul de atac, bine? 

Plecarea ei, însoţită de o privire înduioşată de admiraţie şi 
stimă aruncată peste umăr, în vreme ce plutea peste pragul 
uşii, a fost urmată de una scurtă şi de o tăcere dispreţuitoare 
din partea mea. După o vreme, tăicuţul Bassett a vorbit pe un 
ton crispat şi răutăcios. 

— Ei bine, domnule Wooster, se pare că până la urmă va 
trebui să vă ispăşiţi pedeapsa pentru nesăbuinţa 
dumneavoastră. 

— Mda. 

— Pot spune că m-am răzgândit şi nu vă mai las să vă 
petreceţi noaptea sub acoperişul meu. Vă veţi duce la secţia de 
poliţie. 

— Eşti ranchiunos, Bassett. 


— Nicidecum. Nu văd nici un motiv pentru care polițistul 
Oates să fie privat de somnul binemeritat numai ca să vă facă 
pe plac. O să trimit după el. A deschis uşa. Hei, tu! 

Era cel mai necuviincios mod de-a i se adresa lui Jeeves, 
dar omul cel credincios nu părea să se simtă jignit. 

— Domnule? 

— Pe pajiştea de lângă casă o să-l găseşti pe polițistul 
Oates. Adu-l aici. 

— Prea bine, domnule. Cred că domnul Spode doreşte să 
vă vorbească, domnule. 

— Hă? 

— Domnul Spode, domnule. Vine acum pe coridor. 

Bătrânul Bassett s-a înapoiat în cameră, pă-rând 
nemulţumit. 

— Mi-aş dori ca Roderick să nu mă întrerupă într-un 
asemenea moment, a zis el pe un ton plângăreţ. Nu-mi pot 
imagina de ce vrea să mă vadă. 

Am râs uşurel. Ironia chestiei mă amuza. 

— Vine - un pic cam târziu - să vă spună că era cu mine 
când a fost şterpelită cana pentru smântână, demonstrându-mi 
astfel nevinovăția. 

— înţeleg. Da, după cum spuneţi, e cam târziu. Va trebui 
să-i explic... A, Roderick. 

Silueta masivă a lui R. Spode şi-a făcut apariţia în pragul 
uşii. 

— Intră, Roderick, intră. Dar nu trebuia să te deranjezi, 
dragul meu. Domnul Wooster m-a lămurit pe deplin că n-a avut 
nimic de-a face cu furtul cănii mele pentru smântână. De aceea 
voiai să mă vezi, nu-i aşa? 

— Păi... ăăă... nu, a zis Roderick Spode. Exista o expresie 
ciudată şi crispată pe chipul individului. Avea ochii sticloşi şi, în 
măsura în care te poţi juca cu o chestie de o asemenea 
dimensiune, se juca cu mustaţa. Părea să-şi facă curaj pentru a 
se apuca de o treabă dezagreabilă. 

— Păi... ăăă... nu, a zis el. De fapt, am auzit că sunt 
niscaiva probleme cu chipiul ăla pe care l-am furat de la 
polițistul Oates. 

A urmat o tăcere buimacă. Bătrânului Bassett i-au ieşit 
ochii din orbite. Mie mi-au ieşit ochii din orbite. Roderick Spode 
a continuat să-şi facă de lucru cu mustaţa. 


— A fost o prostie din partea mea, a spus el. Acum îmi dau 
seama. Am... ăăă... cedat unui impuls incontrolabil. Se mai 
întâmplă uneori, nu-i aşa? îţi aminteşti când ţi-am spus că odată 
am furat chipiul unui poliţist la Oxford? Speram să nu mai afle 
nimeni de treaba asta, dar omul lui Wooster mi-a zis că ai 
impresia că Wooster a făcut-o, aşa că, bineînţeles, a trebuit să 
vin Şi să-ţi zic. Asta-i tot. Cred că mă duc la culcare, a spus 
Roderick Spode. Noapte bună. 

A şters-o şi tăcerea cea buimacă a început să funcţioneze 
din nou. 

Presupun că au mai fost şi alţii care au picat de fraieri mai 
abitir decât sir Watkyn Bassett în acel moment, dar eu, 
personal, n-am mai văzut niciunul. Vârful nasului i se colorase în 
roşu aprins, iar pince-nez-ul atârna inert pe nasul strămoşesc la 
un unghi de patruzeci şi cinci de grade. Deşi mă flituise 
neîncetat încă de la începutul relaţiei noastre, aproape că îmi 
era milă de bietul derbedeu. 

— Hrmmm! a făcut el până la urmă. Pentru o clipă s-a 
războit cu corzile vocale. 

Părea că i se încâlciseră. 

— S-ar părea că vă datorez scuze, domnule. 

Wooster. 

— Să nu mai vorbim despre asta, Bassett. 

— îmi pare rău că s-a întâmplat aşa. 

— Nu-i nimic. Nevinovâăţia mea e dovedită. Asta-i tot ce 
contează. Presupun că acum sunt liber să plec, nu? 

— O, sigur, sigur. Noapte bună, domnule. 

Wooster. 312 

— Noapte bună, Bassett. Nu mai e nevoie s-o spun, cred, 
dar sper că asta o să-ți fie învățătură de minte. 

L-am expediat cu o înclinare indiferentă a capului şi am 
rămas pe loc adâncit în gânduri. Nu pricepeam o iotă din cele 
întâmplate. Aplicând vechea metodă a lui Oates, deseori pusă la 
încercare, de a căuta motivul, trebuie să mărturisesc că eram 
năuc. Pot numai să presupun că spiritul lui Sidney Carton îşi 
băgase iarăşi coada. 

Şi apoi o lumină orbitoare a părut că se abate subit asupra 
mea. 

— Jeeves! 

— Domnule? 


— Tu eşti în spatele chestiei ăsteia? 

— Domnule? 

— Nu mai spune „Domnule?”! Ştii despre ce vorbesc. Tu ai 
fost cel care l-ai îndemnat pe Spode să plătească oalele sparte? 

N-aş putea spune că a zâmbitpractic niciodată n-o face - 
dar mi s-a părut că un muşchi dindărătul gurii i-a tremurat 
uşurel preţ de o clipă. 

— Am îndrăznit să-i sugerez domnului Spode că ar fi un 
act elegant din partea sa să ia vina asupra lui, domnule. 
Argumentul meu a fost că v-ar scuti de multe neplăceri, fără ca 
el să-şi asume vreun risc. l-am subliniat că sir Watkyn, fiind 
logodit cu mătuşa lui, cu greu ar fi putut să-i dea sentinţa pe 
care se gândea să v-o dea dumneavoastră. Nu trimiţi un domn 
la închisoare dacă eşti logodit cu mătuşa lui. 

— Profund adevărat, Jeeves. Dar tot nu pricep. Vrei să spui 
că a acceptat pur şi simplu? Fără să crâcnească? 

— Nu chiar fără să crâcnească, domnule. La început, 
trebuie să mărturisesc, a manifestat o anumită reţinere. Cred că 
i-am influenţat hotă-rârea când i-am adus la cunoştinţă că ştiu 
totul despre... 

Am scos un țipăt. 

— Eulalie? 

— Da, domnule. 

M-a năpădit o dorință arzătoare să-i dau de capăt chestiei 
ăsteia cu Eulalie. 

— Jeeves, spune-mi. Ce i-a făcut de fapt Spode fetei? A 
ucis-o? 

— Teamă mi-e că nu vă pot spune. 

— Haide, Jeeves. 

— Mi-e teamă că nu. M-am dat bătut. 

— Of, bine! 

Am început să-mi lepăd veşmintele. Mi-am pus pijamaua. 
M-am strecurat în pat. Cum cearşafurile erau înnodate şi 
încâlcite, mi-am dat seama că trebuia să mă ghemuiesc între 
pături, dar eram pregătit să iau lucrurile aşa cum sunt pentru o 
noapte. 

Avalanşa de evenimente mă pusese pe gân-duri. Stăteam 
cu braţele în jurul genunchilor, meditând la întorsăturile abrupte 
ale Sorţii. 

— Ce chestie ciudată şi viaţa asta, Jeeves. 


— Foarte ciudată, domnule. 

— Niciodată nu ştii pe ce picior eşti cu ea, nu-i aşa? Să 
luăm un exemplu simplu, nici nu-mi trecea prin cap acum 
jumătate de oră că o să stau aici în pijama cu inima uşoară, 
uitându-mă la tine cum faci bagajele de plecare. Un viitor foarte 
diferit mi se înfăţişează acum. 

— Da, domnule. 

— S-ar fi putut zice că dăduse un blestem peste mine. 

— într-adevăr, domnule. 

— Dar acum necazurile, cum s-ar spune, s-au evaporat 
precum rouă pe cumi-ii-zice. Mulțumită ţie. 

— Sunt încântat că am izbutit să vă fiu de folos, domnule. 

— Ai livrat marfa la fel ca altădată. Şi totuşi, Jeeves, 
întotdeauna mai există o bubă. 

— Domnule? 

— Mi-aş dori să nu mai zici atâta „Domnule?” Ce vreau să 
spun, Jeeves, inimi înamorate s-au despărţit prin apropiere şi 
încă mai sunt despărțite. Poate că mie mi-e bine - mie da - dar 
lui Gussie nu-i e bine. Nici Băţoasei nu-i e bine. Asta-i buba. 

— Da, domnule. 

— Deşi, apropo, n-am înţeles niciodată de ce bubă. Ce-i 
buba asta? 

— Mă întreb, domnule... 

— Da, Jeeves? 

— Voiam doar să vă întreb dacă aveţi cumva intenţia să-l 
daţi în judecată pe sir Watkyn pentru arestare pe nedrept şi 
calomniere în faţa martorilor. 

— Nu m-am gândit la asta. Crezi că pot să-l dau în 
judecată? 

— Nu încape nici o îndoială, domnule. Şi eu, şi doamna 
Travers putem depune mărturii implacabile. Fără doar şi poate 
sunteţi în poziţia să-i pretindeţi lui sir Watkyn daune însemnate. 

— Da, presupun că ai dreptate. Cu siguranţă că de-aia a 
sărit aşa în sus când Spode şi-a jucat rolul. 

— Da, domnule. Mintea lui antrenată juridic probabil a 
întrezărit pericolul. 

— Nu cred c-am mai văzut vreodată pe cineva căruia să i 
se înroşească atât de des nasul. Tu ai mai văzut? 

— Nu, domnule. 


— Totuşi mi se pare că-i păcat să-l mai chinuiesc. Nu cred 
că vreau de fapt să-l fac praf pe moşulică. 

— Eu mă gândeam, domnule, că, dacă l-aţi ameninţa cu 
această acţionare în justiţie, sir Watkyn, pentru a evita o 
asemenea neplăcere, ar putea accepta să valideze logodnele 
domnişoarei Bassett cu domnul Fink-Nottle şi a domnişoarei 
Byng cu reverendul, domnul Pinker. 

— La naiba, Jeeves! Să-l tapez de parale, nu? 

— întocmai, domnule. 

— Imediat mă ocup de asta. 

Am sărit din pat şi m-am repezit la uşă. 

— Bassett! am zbierat eu. 

Nu mi-a răspuns imediat. Probabil că bărbatul se retrăsese 
în vizuină. Dar după ce-am insistat câteva minute, urlând 
„Bassett!” la intervale regulate şi din ce în ce mai strident, am 
auzit sunetul îndepărtat al paşilor mărunți, iar el şi-a făcut 
apariţia, într-o dispoziţie foarte diferită de cea pe care o afişase 
cu precedenta ocazie. De data asta semăna mai mult cu un 
ospătar îndatoritor care răspunde la chemarea soneriei. 

— Da, domnule Wooster? 

L-am condus înapoi în cameră şi m-am trântit iarăşi în pat. 

— Doriţi să-mi mai spuneţi ceva, domnule Wooster? 

— Am vreo duzină de lucruri să-ţi spun, Bassett, dar cel 
despre care o să vorbesc acum e ăsta. îţi dai seama că 
îndărătnicia de care ai dat dovadă când ai asmuţit poliţişti să 
mă aresteze şi să mă încuie în cameră îmi permite să te dau în 
judecată pentru - ce era, Jeeves? 

— Arestare pe nedrept şi calomniere în faţa martorilor, 
domnule. 

— Asta-i pontul. Aş putea să te jupoi de milioane. Ce-ai de 
gând să faci în privinţa asta? 

S-a agitat ca un ventilator. 

— îţi spun eu ce-o să faci în privinţa asta, am continuat. O 
să fii de acord cu uniunea dintre fiica ta, Madeline, şi Augustus 
Fink-Nottle şi, de asemenea, cea a nepoatei tale, Stephanie, cu 
rev. H. P. Pinker. Şi o s-o faci chiar acum. 

O scurtă bătălie a părut să aibă loc înlăuntrul lui. Ar fi 
putut dura mai multă vreme dacă nu mi-ar fi surprins privirea. 

— Foarte bine, domnule Wooster. 


— Şi acum despre cana aia pentru smântână. E foarte 
posibil ca banda internaţională de hoţi care a pus mâna pe ea să 
i-o vândă unchiului Tom. Prin sistemul lor de informatori din 
lumea interlopă probabil că au aflat că e pe piaţă. Să nu scoţi 
nici un scâncet, Bassett, dacă în viitor o să vezi cana aia pentru 
smântână în colecţia lui. 

— Foarte bine, domnule Wooster. 

— Şi încă ceva. îmi datorezi cinci lire. 

— Poftim? 

— Cele cinci lire pe care mi le-ai luat pe Bosher Street. Le 
vreau înainte să plec. 

— O să vă scriu un cec mâine dimineaţă. 

— Vreau să-l văd pe tava cu micul dejun. Noapte bună, 
Bassett. 

— Noapte bună, domnule Wooster. Acolo, văd eu bine, e 
coniac? Cred că aş vrea un pahar, dacă se poate. 

— Jeeves, o stacană pentru sir Watkyn Bassett. 

— Prea bine, domnule. 

A sorbit recunoscător o stacană plină până la fund şi s-a 
împleticit afară pe uşă. Probabil un tip destul de cumsecade 
dacă-l cunoşti mai bine. 

Jeeves a rupt tăcerea. 

— Am terminat bagajele, domnule. 

— Bine. Atunci cred că o să mă ghemuiesc în pat. 
Deschide fereastra, bine? 

— Prea bine, domnule. 

— Cum e afară? 

— Cam tulbure, domnule. A început să plouă destul de 
puternic. 

Sunetul unui strănut a ajuns la urechile mele. 

— Alo, ce-i asta, Jeeves? E cineva acolo afară? 

— Polițistul Oates, domnule. 

— Doar nu mai e încă de serviciu? 

— Nu, domnule. îmi închipui că, preocupat de alte 
chestiuni, lui sir Watkyn i-a scăpat din vedere să-i trimită vorbă 
că nu mai este nevoie să stea de pază. 

Am oftat satisfăcut. Numai asta îmi lipsise pentru a-mi 
încheia o zi desăvârşită. Gândul că polițistul Oates umbla 
creanga prin ploaie asemenea trupelor lui Midianl, când s-ar fi 
putut afla în pat prăjindu-şi degetele mici de la picioare 


1. Fiul lui Abraham şi al celei de-a doua soţii a lui, Ketura, 

la sticla cu apă fierbinte, îmi isca un simţământ ciudat de 
dulce de fericire. 

— Şi ăsta-i sfârşitul unei zile perfecte, Jeeves. Cum e 
chestia aia a ta despre ciocârlii? 

— Domnule? 

— Şi, am impresia, despre melci. 

— O, da, domnule. „E timpul primăverii, în faptul dimineţii, 
la şapte-n zori de zi, perle rourate pe culmi îndelurite...” 

— Dar ciocârliile, Jeeves? Melcii? Sunt aproape sigur că 
era vorba şi despre ei. 

— Ajung şi la ciocârlii şi melci, domnule. „Cio-cârlia colindă 
văzduhul şi melcul lunecă pe spin...” 

— Acum mai vii de-acasă. Şi partea de final? 

— Domnul stă în împărăţia Lui şi pacea domneşte în 
lume.” 

— Asta rezumă totul. Nici eu n-aş fi zis-o mai bine. ŞI 
totuşi, Jeeves, mai e ceva. Mi-aş dori să-mi spui dedesubturile 
afacerii Eulalie. 

— Mi-e teamă, domnule... 

— O să păstrez secretul. Mă cunoşti - ca mormântul. 

— Regulile clubului Junior Ganymede sunt foarte stricte, 
domnule. 

— Ştiu. Dar fă o concesie. 

— Regret, domnule... 

Am luat hotărârea cea mare. 

— Jeeves, am spus, zi-mi bârfa şi o să vin în croaziera aia 
a ta în jurul lumii. 

A şovăit. 

— Păi, strict confidenţial, domnule... 

— Bineînţeles. 

— Domnul Spode creează modele de lenjerie intimă 
feminină, domnule. Este foarte talentat în acest domeniu şi se 
delectează cu această activitate de câţiva ani. Este fondatorul şi 
proprietarul centrului comercial de pe Bond Street cunoscut sub 
numele de Eulalie Sceurs. 

— Vorbeşti serios? 

— Da, domnule. 


— Doamne sfinte, Jeeves! Nu-i de mirare că nu vrea să se 
ştie despre un lucru ca ăsta. 

— Da, domnule. Negreşit i-ar periclita autoritatea în faţa 
adepților săi. 

— Nu poţi să fii un Dictator de succes şi designer de 
lenjerie intimă feminină. 

— Nu, domnule. 

— Ori una, ori alta. Nu ambele. 

— întocmai, domnule. Am reflectat. 

— Păi, a meritat, Jeeves. N-aş fi putut să dorm gândindu- 
mă la asta. Poate că croaziera aia n-o să fie atât de scârboasă 
până la urmă, nu? 

— Celor mai mulţi gentlemani li se pare plăcută, domnule. 

— Zău? 

— Da, domnule. Să vezi feţe noi. 

— Asta aşa e. Nu mă gândisem la asta. Feţele or să fie noi, 
nu-i aşa? Mii şi mii de oameni, dar fără Băţoasa. 

— Exact, domnule. 

— Mai bine-ai cumpăra mâine biletele. 

— Le-am achiziţionat deja, domnule. Noapte bună, 
domnule. 

Uşa s-a închis. Am stins lumina. Pentru câteva clipe am 
zăcut acolo întins, ascultând tropăitul sacadat al poliţistului 
Oates şi gândindu-mă la Gussie, şi Madeline Bassett, şi la 
Băţoasa, şi la bătrânul Pinker Puturosul, şi la armonia care le 
domina acum vieţile amoroase. De asemenea, m-am mai gândit 
la cum o să primească unchiul Tom cana pentru smântână şi la 
mătuşa Dahlia care o să profite de momentul psihologic şi o să-i 
stoarcă un cec gras pentru Budoarul unei doamne. Jeeves avea 
dreptate, credeam eu. Melcul colinda văzduhul şi ciocârlia 
lunecă pe spin -de fapt, invers - iar Domnul era în împărăţia Lui 
şi pacea domnea peste lume. 

Şi numaidecât ochii mi s-au închis, muşchii mi s-au 
destins, respiraţia mi-a devenit uşoară şi regulată, iar somnul 
care-i face ceva ce-mi scapă mânecii grijilor parcă s-a pogorât 
asupra mea aidoma unui val tămăduitor. 

